


KRITIKA - dvomjesečni časopis za kritiku umjetnosti i kulturno-politička pitanja. 
Izdavač Nakladni zavod Matice hrvatske, Zagreb, Ulica Matice hrvatske 2. Redakcijski 
savjet: Kritička sekcija DKH. Urednici: Dalibor Cvitan, Branimir Donat, Vlatko Pavle- 
tić, Danilo Pejović i Petar Selem. Glavni i odgovorni urednik: Vlatko Pavletić. Tajnik 
uredništva: Branimir Donat. Rukopise i stranke urednici primaju u prostorijama taj- 
ništva Društva književnika Hrvatske, Zagreb, Trg Republike 7, I kat, svaki dan od 
12—14 sati. Narudžbe i pretplate uplaćuju se kod izdavača, Nakladnog zavoda Matice 
hrvatske, Zagreb, Ulica Matice hrvatske 2; žiro račun broj 301-1-7097. 


_———————————————__-:-:;———_______.L.LQL.L. 


KAZALO 
TEMA 

Velike ideje i mali narodi 121 
Petar Šegedin: Smisao borbe malih naroda za 

egzistenciju danas 122 
Franjo Tuđman: Velike ideje i borba malih 

slavenskih naroda za nacionalnu 

slobodu 130 
Edvard Kocbek: Razmišljanje o narodnosti 170 
Zvonimir Mrkonjić: Drama tlačitelja i potlačenog 176 
Albert Memmi: Odlomci iz »Portreta 

koloniziranog« 177 
Ive Mihovilović: Kako su, i kada, veliki dijelili 

svijet ; 187 


OGLEDI I RASPRAVE 


Vlado Gotovac: Fragmenti uzaludnog iskustva 191 
PROSUDBE I RAŠČLAMBE 

Marin Franičević: Pjesnik i komediograf u sjeni — 
Nikola Nalješković Živon zvan 
Nale 198 

RASPRE 
Ivo Vidan: Provincijalizacija — a zašto?!? 212 
OSVRTI I PRIKAZI 

Dubravko Jelčić: Pomlađeni Dončević — Na tragu 
suvremenosti 216 

Radoslav Katičić: Lingvostilistički svijet Krunosla- 
va Pranjića . 218 

Duško Car: Negacija autohtonosti književno- 
sti jugoslavenskih naroda i narod- 
nosti 222 


Dalibor Cvitan: Ne samo bizarna oprema 225 


Štamparija »OGNJEN PRICA« — Zagreb, Savska 81 








TEMA 2. BROJA 


VELIKE IDEJE I MALI NARODI 


Pišu! 

Petar Šegedin 
Franjo Tuđman 
Edvard Kocbek 
Zvonimir Mrkonjić 
Albert Memmi 
Ive Mihovilović 


SMISAO BORBE MALIH NARODA 
ZA EGZISTENCIJU DANAS 


Petar Šegedin 


Ovaj svoj prilog! našem razgovoru nisam pisao ni kao povjesni- 
čar, ni kao sociolog, ni kao psiholog, pa ni kao filozof, a najmanje, 
pak, kao političar. Pisao ga je književnik, a to znači da nemam nika- 
kve pretenzije na onu vrstu naučne istinitosti, koja se iscrpno doku- 
mentira, racionalno ulančuje i sustavno izlaže. Za sve to nisam spre- 
man. Smatram, međutim, da i ovakva, rekao bih, slobodna razmi- 
šljanja, mogu biti korisna, 

Prihvatio sam poziv dra Jozefa Varge, direktora Europahauses- 
-Wien, kao književnik i, što nije manje važno, kao član jednog malog 
naroda, jedva poznatog i priznatog, ali toliko starog, da mu kulturni 
korijeni sežu do u one povijesne prostore gdje se nalaze počeci naj- 
starijih evropskih naroda. S jedne strane tako dugovjeko postojanje, 
a s druge takva nemogućnost da se ostvari i razvije usporedo s dru- 
gim narodima do one razine koja bi se mogla nazvati prosjekom ma- 
nifestacija svog narodnog bića, do onih, dakle, civilnih, civiliziranih, 
društveno-političkih i kulturno-političkih oblika, koje su drugi naro- 
di — jednaki i po broju i starosti, kao i po doprinosu općoj evropskoj 
kulturi i civilizaciji — postigli i koje uživaju u suvremenom svijetu. 
Kome to nije važno za naš evropski ljudski status, moralo bi mu biti 
barem simptomatično i zanimljivo kao primjer koji ilustrira naša sta- 
nja. 

. A sve ono što se u jednom shematskom pregledu povijesti naziva 
epohama — dakle: epohe feudalizma, građanskog liberalizma i kapi- 
talizma, pa čak i fašizma — prođoše njegovim tijelom u različitim 
oblicima, a da se nije uspio politički oblikovati kao samostalna drža- 
vna cjelina, poput drugih, kažimo: vjerojatno nešto sretnijih naroda. 
Stigao je tako i u socijalizam, te danas živi u njemu opterećen neiži- 
vljenim mogućnostima, akumulirajući tako na svoju neiživljenost gra- 
đanskog karaktera, i krize što ih suvremeno socijalističko društvo pro- 
življuje. Takva sudbina ostavlja i specifične tragove na pojedincima 
koji mu pripadaju, a posebno na onima koji se, kao intelektualci, na 
poseban način smatraju, ili osjećaju, odgovornima za život svoga na- 
roda. Tražiti razloge tome bio bi poseban zadatak, ali, možda, neću 
pogriješiti ovdje i u ovom času, ako kažem kako se mnogima nepo- 
srednim razlogom tome ukazuje sila, organizirana ljudska moć, ona 
snaga što se otkriva u različnim oblicima životnosti: sad kao biološka 
stihija, sad kao organizirana politička, ili vojna snaga, sad kao eko- 
nomska moć i bogatstvo, pa i kao kulturna nadmoć, najzad i kao splet, 


1 U nešto skraćenom obliku ovaj je esej bio pročitan prigodom jednog seminara 
održanog u Europahauses-Wien potkraj rujna 1968. 

suma svih tih oblika. Sila, snaga dakle, koja po svojoj prirodi, posre- 
dno ili neposredno, prevladava, podređuje i vlada nad osobom ljud- 
skom, osobom koja u sebi nosi sliku jednog drukčijeg svijeta i života 
u njemu, svijeta gdje bi sila, kao slijepi naturalni elemenat, bila pod- 
ređena viđenju ljudskom. To podređivanje ne vrši se samo nad 
pojedincima, već i nad grupama, čitavim klasama, pa i nad narodima. 
Povijest se često ukazuje kao »igra« svih tih sila. Mnoštvo teorija i 
analiza, pa i s atributom naučnosti, trudile su se da nam objasne to 
stanje; različite filozofije, koncepcije, ideologije, s pretenzijama defi- 
nitivnih spoznaja, pružale su svoju pomoć, pa čak i predvodile ove ili 
one društvene snage, a pridruživale su im se i umjetnost i religija, te 
blagonaklono dopuštale da budu sredstvom »pobjede« sad sile »naro- 
da«, sad sile »grupe«, da bi, dakle, sila bila još silnija. A sila, dobro 
je poznato, sve što joj se suprotstavlja svodi na nebiće pretvarajući 
ga, ako ga već ne uništava, u puko sredstvo. 

Ovo apostrofiranje sile kao nečeg posebnog, »isključenog« iz život- 
nog konteksta, može izgledati apstraktnim činom, međutim, čini mi se 
da je na taj način bilo najbolje moguće ukazati na ulogu toga ipak 
relativno samostalnog fenomena. 


O viđenju 


Dakle, kao član malog, ponavljam, jedva priznatog i poznatog 
naroda, naročito sam osjetljiv na ova stanja gdje sila, na sebi svoj- 
stven način, otvoreno i slobodno gospodari, pa mi se neće zamjeriti 
što mi se i naslov naše opće teme ukazao nešto nedovoljno jasnim. 
ZADACI I SMISAO POSTOJANJA MALIH NARODA DANAS! Smi- 
saoni tijek ove rečenice upućuje me prema opravdanju, ili traženju 
opravdanja, postojanju malih naroda... I čini mi se, da se implicite 
pretpostavlja neka vrijednost, ili vrijednosni: cilj, koji bi mu oprav- 
dao postojanje. Tražiti smisao postojanja nekog bića, a ja narod sma- 
tram bićem, jest, po mom mišljenju, contradictio in subjecto. Bića 
imaju smisao svog postojanja u sebi samima, i onaj tko traži, pa i na- 
lazi, ma bilo to i za DANAS, izvan njih samih smisao njihova posto- 
janja, izvrgava ih krupnoj opasnosti da ih takvim postupkom liši nji- 
hova vlastitog bića. Koliko su pretpostavljeni vanjski ciljevi-vrijed- 
nosti, koji osmišljavaju postojanje malih naroda, ovisni često o samo- 
volji pojedinih moćnika, ili njihovih »igrača-mudraca«, nije potrebno 
naglašavati. Narodi postoje, pa među njima i mali narodi, te samom 
tom činjenicom i opravdavaju smisao svog postojanja. Treba, nužno 
je čak, polaziti odatle! Oni koji misle da mali narodi ne bi smjeli 
postojati, ili da moraju biti ovakvi, ili onakvi, da bi zaslužili postoja- 
nje, ne uvjeravaju se nikakvim argumentima, oni su se intimno pre- 
dali sili. 

Slijepe prirodne sile, mračne, ovakve, ili onakve, društvene sna- 
8€, mogu se uzajamno satirati, sami narodi se mogu međusobno uni- 
Štavati, narodi, napokon, mogu umirati, nestajati, ili preživljavati 
strahotne povijesne kataklizme, ali čim se izdvoji neka svijest sa že- 
ljom i nastojanjem da vidi, ona (želi li zaista biti saznanje-viđenje) 
ne može suditi o smislu postojanja jednog bića, ne može ni na kakav 
drugi način opravdavati smisao postojanja nekog naroda, već samo 
egzistencijom njega samoga, ali ako to ne radi, to jest, ako uvjetuje 
smisao postojanja bića narodnog nekom vrijednošću izvan njega sa- 
moga, onda takvim činom prekida živ reversibilni proces uviđa- 

nja, koji čovjeka i čini čovjekom u najvišem smislu. Takvim činom, 
ma kako ga sam čovjek opravdavao, postaje čovjek tuđ drugome biću 
i za drugo biće postaje objekt slijepe sile, odnosno on se sam izjed- 
načuje sa slijepom silom. Viđenje i uviđanje karakterizira 
najviši ljudski uspon, sublimira čovjeka, dajući mu novu kvalitetu, 
koja ga odvaja od sile, pa na određeni način i suprotstavlja njoj, omo- 
gućujući mu čak i samom spoznajom da postane korektor naturalnog 
kauzaliteta, korektor utoliko što sama spoznaja, saznanje, može usmje- 
ravati snage. Viđenje i uviđanje očituje se kao projiciranje 
sebe sama u drugome, a time i ogledanje drugoga u sebi samome. 

Jedan naročit postupak, svojstven suvremenoj scientificiranoj svi- 
jesti, značajan je i za ovu našu temu, a ukazuje se kao pretvaranje 
predmeta, kojim se takva svijest zanima, u objekt, zapravo u što je 
moguće podobniji objekt za naučno ispitivanje i analiziranje; ali, da 
bi ta znanstvena analiza, odnosno to naučno ispitivanje, bilo što nauč- 
nije i objekt se na sve moguće načine svodi u količine, koje bivaju 
što dostupnije mjerenju. U toj sferi sve se kvantificira. 

I u sociologiji se tako, na primjer, nerijetko govori o grupama, 
umjesto o narodima. Zašto? Postoje, dakako, i drugi razlozi, oprav- 
dani i neopravdani, ali jedan mi se čini karakterističnim: pretvoriti, 
ili svesti narod-biće na jednostavan zbroj individua. Iskustva posti- 
gnuia pri tako stečenom naučnom ispitivanju »grupa« mehanički se 
prenose na narode, pa se umjesto o narodu i govori o MI-grupi kao o 
zbroju JA-individua... Naučna, ili još bolje kvazinaučna svijest lišila 
je tako narod njega samoga, a podmetnula čisti kvantun JA-individua, 
kao da je zbroj izoliranih individua isto što i kvaliteta bića narodnog. 
Tu se i otkriva ono što se naziva takozvanim naučnim viđenjem, od- 
nosno znanjem, a takvo znanje i lišava bića njih samih, jer se prema 
njima odnosi bez uviđanja, bez čina kojim se jedino totalno biće 
može odnositi prema biću, a takav je odnos i jedan od prvih uvjeta 
viđenja. Naučna suma iskustava, izgrađena u sistem, deklarira se 
objektivnim, nezainteresiranim znanjem, pa čak i dalekim od sile, jer 
se smatra čistom spoznajom. Tragikomičnost takva gledanja očituje se 
u tome što je ono, zamijenivši uviđanje, suosjećanje susta- 
vom znanja, prepustivši se, dakle, isključivo kvantitativnim saznanji- 
ma, postalo sredstvo čiste sile, njene zakonitosti. Tu je zanijekana 
ljudska inicijativa kao izvor, u određenom smislu, natprirodne snage. 

Ovaj proces kvantificiranja svih objekata, pa i čovjeka i njegova 
bića, stvara i jednu naročitu svijest o nuždi internacionalizma, kozmo- 
politizma, prelazeći superiorno preko egzistencije bića narodnog. Ne 
bi trebalo zaboraviti da je to ona svijest koja se stavila u službu jedne 
razložnosti koja, kvantificirajući sve, negira žive kvalitete bića, pa 
među inima i onu osnovnu kvalitetu, koja u čovjeku živi kao njegova 
vlastita, osobna težnja da svijet učini ljudskijim, a ona, ta težnja, i 
jest novi izvor sublimirane ljudske moći, koja može regulirati, usmje- 
ravati prirodni kazaulitet čiste sile. Posljedice toga mogu biti fatalne. 
Želi li inter-nacionalizam postati živa ljudska realizacija, on mora 
biti zaista takav oblik ljudskih odnosa među narodima, koji će uvaža- 
vati uviđanje i suosjećanje. Nekada mi se činilo da bi jed- 
na teorija socijalističke kulture mogla izgraditi svoja shvaćanja na 
ovom načelu, uvažavajući Marxov, i ne samo Marxov, pojam totalnog 
čovjeka. 

Htio bih, međutim, odmah i naglasiti kako nisam apsolutni pro- 
tivnik gore apostrofiranih naučnih metoda, jer one donose stanovite 

vrijedne praktične, ali time i ograničene, rezultate. S velikim nepo- 
vjerenjem gledam kada se takve metode proglašavaju isključivima, a 
njihovi rezultati apsolutno vrijednim, pa se, među ostalim, ponavljam, 
i zbir tako postignutih rezultata zamjenjuje bićem narodnim. 


Naša tema danas 


Mislim, stoga, da bi upravo danas mnogo prije naša tema bila 
UGROŽENOST MALIH NARODA, a odmah zatim i SMISAO BORBE 
MALIH NARODA DANAS, ili još preciznije SMISAO BORBE MALIH 
NARODA ZA EGZISTENCIJU DANAS. Jer, tek u kontekstu ovako 
formulirane teme, mogli bismo otkriti živo značenje mnogih pitanja 
koja dotiče zadana nam opća tema, pa, eto, i jedno od takvih bitnih 
pitanja kao što je ono što ga nazivamo borbom, borbom naroda za 
egzistenciju, dakle: zapravo njegovom obranom-borbom. Znamo, bor- 
ba je jedna od emanacija i to, moramo reći, bitnih emanacija bića 
uopće, pa i bića narodnog. Ona, dakako, pretpostavlja i postojanje 
drugih bića, a otkriva se i kao jedna od veza među bićima. Znamo, 
također, da se i ta veza manifestira vrlo često kao odnos — sukob sila. 
Sile su to, koje, na planu individualnog bića, udovoljavaju, ili omogu- 
ćuju ostvarivanje najčešće potreba životnih instinkata, a na planu bića 
naroda nužnosti i potrebe društvene što se oblikuju na različite nači- 
ne u kolektivno biološkim i društvenim, pa i misaono psihičkim sta- 
njima. Osjećaj ugroženosti je svakako jedno od tih masovno-psihičkih 
stanja, koje naročito živi u malim narodima, on se, dakako, javlja u 
posebnom obliku i u pojedincima, članovima takva naroda. Ali taj isti 
osjećaj živi sad jače, sad slabije i u svim narodima. I najstrašnije je 
to što se on gotovo neprimjetno pretvara u agresiju tako da je, za- 
pravo, nemoguće razlikovati ta dva stadija: ugroženost i agresivnost. 
Najvjerojatnije, to je u biti isti proces, samo mu dajemo različita ime- 
na u različnim situacijama. Ali povijesno nam iskustvo jasno govori 
da su mali narodi gotovo permanentno žrtve, a mislim da nam i ova 
naša neposredna sadašnjost govori nedvosmisleno o tome, pa smo pri- 
Siljeni stadiju ugroženosti pokloniti naročitu pažnju. 

Znam, zamjerit će mi se što ne spominjem klasnu borbu. Tu 
borbu ne niječem, jer se povijesne istine ne mogu mimoilaziti. Su- 
protnosti i sukobi u biću narodnom postoje i ima povijesnih časova 
kada određeni društveni slojevi bivaju obespravljeni do tog stupnja 
da im se negiraju i najelementarnija ljudska svojstva. Ugroženi slo- 
jevi se tada nužno povezuju s jednakim slojevima u drugih naroda 
da bi obranili sebe, pa i lice ljudsko koje je upravo u takvim slučaje- 
vima najugroženije. Na žalost, ni sam Marx nije dovoljno iscrpno 
objasnio odnos klase i naroda, pa ni odnos radničke klase i naroda, 
odnosno nacije. Pola stoljeća praktičnog socijalizma govori nam to 
očigledno. Tko bi danas bio toliko hrabar i iskren, pa mogao ustvrditi 
da se mali narodi ne osjećaju ugroženi i u socijalizmu i da riječ inter- 
nacionalizam nije izgubila od onog sjaja, koji je sjao pred revolucio- 
narima prošlog, pa i dvadesetih i četrdesetih godina ovog stoljeća? U 
osnovi to znači da ni marksistička teorija nije tu temu tako i toliko 
iscrpla da ona ne predstavlja izvjesne poteškoće u praktičnim politič- 
kim odlukama. 

Ali da bismo se približili našem osnovnom pitanju o smislu bor- 
be malih naroda za svoju egzistenciju danas, čini mi se, potrebno je, 
barem donekle, napomenuti kakve oblike poprima borba naroda 


uopće, pa i onih malih, uvjetovana stanjem ugroženosti, jer tek uoča- 
vajući tu borbu upoznat ćemo, barem donekle, i biće naroda, pa i 
određene oblike odnosa među narodima. Stihijsko-biološka i animal- 
na borba, kao i ona vojnička ne može nas ovdje, naglašavam ovdje, 
posebno zanimati. Biće ima pravo da se brani, obrana konstituira je- 
dan od osnovnih elemenata bića. Međutim, naši su razgovori čisto 
intelektualno područje, dakle sfera svijesti, pa mi se čini da nas na- 
čini kako svijest ljudska reagira i kako se ponaša u tom procesu moraju 
neposrednije zanimati. U toj sferi smo, sad više, sad manje, kod kuće i 
iluzije o našim mogućnostima djelovanja kreću se gotovo isključivo 
u tom krugu. Ta sfera i otkriva smisaonost uopće, pa dakako, i smi- 
sao borbe malih naroda. 


Izobličenje svijesti 


Misao je sredstvo bića ljudskoga; sredstvo, dakako, koje u prvom 
redu pomaže i osigurava egzistenciju bića u najširem smislu, ali ču- 
dno sredstvo, jer se ukazuje i protivnikom sebe same kao sredstva. 
Služeći čovjeku ona mu otkriva i njega samoga, pa i sebe samu, nadi- 
lazeći se, kao sredstvo: otkriva tako svijet objektivnosti. Misao biva 
tada spoznaja u pravom smislu: svijest! Raznolična je, mnogosmjerna, 
višeslojna, neobuhvatna, toliko neobuhvatna da se vrlo često ukazuje 
i kao samo biće: »Je pense done je suis!« I dva se osnovna vida, ili 
dvije krajnosti njene, mogu otkriti: misao-sredstvo i misao-čisto sa- 
znanje. Te dvije krajnosti se uzajamno prožimlju. Individualna je i 
kolektivna, ali se i one uzajamno povezuju i uvjetuju. No njihova 
uzajamnost očituje se naročito u borbi naroda za svoju egzistenciju. 
Možda ništa ne bi bilo važnije i preče za evropske intelektualce od 
proučavanja uloge misli i svijesti u međunarodnim odnosima i suko- 
bima, a naročito odnos individualne svijesti i one kolektivne u tom 
procesu. Potrebno bi bilo, zaista, naučno ispitati kako se kolektivna 
svijest organizira, a to zapravo znači vidjeti kako se pojedinačna svi- 
jest unizuje, izobličuje, ili još bolje: kako misao sebe samu ponizuje, 
kako sve svoje mogućnosti i sva svoja neizmjerna bogatstva predaje 
kao sredstvo sili, kako, dakle, čovjek postaje sredstvom. : 

Jedno je, međutim, sigurno: čim je čovjek ugroženiji i njegova 
misao biva, mora, nužno, u obrani, bivati sve praktičnija. Proces 
uviđanja, suosjećanja tada se lagano gasi. Čim je narod u 
opasnosti i njegova se kolektivna svijest neposrednije organizira kao 
sredstvo borbe, zapravo, u krajnosti, biva čistim sredstvom njegove 
borbe: obrane. Ali ta obrana-borba može u svakom času i najnepri- 
mjetnije prijeći u agresiju kao obranu. Pa se često i događa da se 
kolektivna svijest organizira za agresiju, a pojedinačnim se svijesti- 
ma prikazuje kao obrana. 

Do sada nisam upotrebljavao riječ nacionalizam i nacija, ali, čini 
mi se, ovdje je mjesto da je se spomene. Nacionalizam je organizirana 
kolektivna svijest, ili samosvijest jednog naroda. Jasno je da joj ka- 
rakter daje ona klasa, ili sloj koji je na vlasti. Ta se svijest odrazuje 
u pojedinačnim svijestima i hrani osjećaj i saznanje o biću naroda. 
Biti svjestan sebe, svoga vlastitog bića, kao pojedinac, prirodno je; 
opravdano je, međutim, i prirodno da misaono biće bude svjesno sebe 
kao pripadnika nekog naroda, kao dijela kolektivne svijesti njegove. 
Ali time je omogućeno da se takva organizirana samosvijest — nacio- 
nalizam — iskoristi kao sredstvo obrane bića narodnog. U interesu 

obrane, ili obrane-agresije, odnosno agresije-obrane, ili konačno čiste 
agresije, takva samosvijest se sve strože i svrsishodnije organizira i 
stilizira, a u tom procesu, radi što veće efikasnosti, istina — kao 
jedan od bitnih elemenata koji regulira pojedinačnu svijest — sve više 
prestaje biti regulativ i svaka mogućnost misaonih struktura (mit- 
-poezija, nauka-ideologija...) postaje dobrim sredstvom, te biva isko- 
rištena za što veću ubojitost svijesti. Imperativu takve kolektivne 
svijesti pokorava se tada individualna svijest i to pokoravanje, zapra- 
vo utapanje pojedinačne svijesti u kolektivnoj, postaje najviša građan- 
ska vrlina određene sredine. Jedan od najstrašnijih rezultata tog 
procesa jest gubljenje mogućnosti da pojedinačna svijest samostalno 
vidi, uviđa da biće suosjeća. Individualna se svijest tada 
izobličuje. A proces izobličavanja je relativno lako moguć, jer se za- 
sniva u prvom redu na prirodnim dispozicijama ljudske misaonosti, 
a u drugom redu na organizacionim silama koje organizator, vlast, 
ima u rukama. Dva su stanja koja ovaj proces omogućuju: stanje 
ugroženosti bića narodnog i težnja za rastom, veličinom i moći. I jed- 
no i drugo stanje prirodna su na području isključivo biološke sfere 
života, ali područje umne svjestitosti ljudske prelama, sublimira ove 
snage otkrivajući njihovu naturalnu sljepoću, besmislenost i 
stilizira ih u ljudskom smislu. Uviđanje i suosjeća- 
nje prizme su toga procesa. Uloga njihova trebala bi biti što veća i 
u kolektivnoj svijesti, a za male narode biva nužnim elementom u 
konstituiranju političke prakse. 

Iz svega toga, čini mi se, moglo bi se zaključiti: borba malih na- 
roda morala bi biti neprestano i uporno nastojanje da uviđanje 
i suosjećanje ostane budno, da ta ljudska osobina, koja je jedan 
od bitnih elemenata što konstituiraju biće čovjeka, kao čovjeka, bude 
prisutna u njihovoj političkoj misli i praksi. Smisao ljudske borbe tu 
se oikriva! Ali to znači i obavezu prema pojedincima koji sačinjavaju 
društvo. Vladati ne znači isključivo potčiniti i manipulirati, iako dru- 
štvo ljudsko ne može postojati a da ne ograničuje mogućnosti poje- 
dinca u društvu. Mali narodi nikada ne bi smjeli dopustiti da iz nji- 
hove praktične politike nestane mogućnost uviđanja i suosje- 
ćanja, ne bi smjeli pristati na afirmaciju sile kao isključiva sred- 
stva obrane, jer se time negira čovjek i njegovo ljudsko biće, a život 
se okriva kao čisto biološki proces. Uviđanje i suosjećanje 
bivaju kriteriji koji mogu spriječiti da proces obrane-agresije ne pri- 
jeđe u čistu agresiju, a nacionalnu samosvijest, kao prirodnu nuždu, 
očuvati od šovinizma. 


: Da bi se upoznalo što jasnije kako se od prirodnih svojstava 
Pojedinačne svijesti stvara izobličena kolektivna, pa, dakle, i nacio- 
nalna svijest, ali i ne samo nacionalna, potrebno je upozoriti barem na 
neke procese kojima se to omogućuje, ako ih se bezobzirno iskorišćuje: 


, 1. Proces apstrahiranja, prelaženja od konkretnog u opće, pri 
čemu se udaljujemo od živog, neposrednog i predajemo se shemi, što 
se, inače, prirodno obavlja kao praktična djelatnost neophodna životu 
Mmisaonih bića. Ali shema, kao sredstvo borbe, omogućuje zamjenu i 
tamo gdje je potrebna živa svijest uviđanja, viđenja i su- 
osjećanja. Konkretni čovjek sa svom svojom ljudskošću postaje 
apstraktnim Francuzom, Nijemcem, Rusom, Amerikancem... Gotovo 
naivan čin, ali kada se ove opće, praktične i u najviše slučajeva pra- 
zne sheme ispunjuju smislenom propagandom prema »zadanoj« potre- 
bi, onda se svijest izobličava u smislu koji određena namjera, odnosno 

propaganda želi. Istina, ugroženo biće već je samo po sebi sklono da 
onoga tko ga ugrožava vidi kao neprijatelja, pretvarajući ga vrlo lako 
u krvožednu zvijer, pa se u vezi i s tim javlja problem satanizacije 
onoga, njega, drugoga. Tada je proces uviđanja, suosjećanja 
posve prekinut, a biće se prepušta određenoj sili i njenim, u najve- 
ćem broju slučajeva, biološkim zakonitostima. 


2. Poznata je prirodna potreba naturalnih svijesti da se snalaze u 
životu pomoću animističkih i mitološko-psihičkih procesa. Nacionalna 
stilizacija svijesti iskorištava ove pra-procese radi organiziranja natu- 
ralnih individualnih svijesti. Uloga priča, mitova, pa i literature i poet- 
skih darovitosti u tom pogledu je neobično važna. Beznačajna i izgu- 
bljena jedinka, kada se veže za nacionalnu, ili drugu neku organizi- 
ranu svijest, oblikovanu iz takva »materijala«, postaje sebi značaj- 
nom, velikom, pa joj se i moguća njena žrtva sebe same za takvu 
veličinu čini opravdanom i posvećenom. U službi posvećenih mitova 
i individualni moral mijenja se vrlo lako. Ubiti, razoriti, mučiti, uni- 
štiti u službi tako izgrađene veličine i svetosti nacionalne, ili druge 
neke mitologije, naročito ako je onaj drugi već sataniziran, nije samo 
lako i dopušteno, već je sveta dužnost: vrlina. Pripadniku tako mito- 
logizirane svijesti zabranjeno je uviđati i suosjećati. Naj- 
strašnije biva kada i uviđanje i suosjećanje otkriju da je 
drugi, onaj što ga ugrožava, zaista satana. Uviđanje i suosje- 
ćanje bivaju tada jedno od najjačih sredstava obrane. 


3. Ideologizacija je poseban način stilizacije misaonih struktura. 
Svijest se organizira logički, racionalno ulančuje, podvrgavajući se 
jednom cilju, jednoj vodećoj misli-ideji, u mnogo čemu bez suglasja 
i provjeravanja u stvarnosti. Misaoni se život tim putem vrlo često 
hermetski zatvara i biće ljudsko postaje nepristupačno drugim struk- 
turama, ako se ne uklapaju u sustav njegove ideologizacije. Ideologi- 
zirana svijest raspolaže gotovim rješenjima za tumačenje svijeta i 
života. Ideologije su, istina, realnost života, što znači da ih život tre- 
ba, ali ako one posvema ugase uviđanje i suosjećanje onda 
se takvi ljudi otuđuju od života i kreću se svijetom kao srednjovje- 
kovni oklopnici. Nema sumnje da se i takvi ljudi prepuštaju logici 
određene sile i bivaju čisto njeno sredstvo. 


Navodim, dakako, samo neke od ovih procesa i to na sumaran 
način. Psiholozi, filozofi, antropolozi, sociolozi? i uopće stručnjaci s 
ovih područja znat će to mnogo iscrpnije učiniti, pa to već i rade. A 
ja nisam daleko od toga da reknem kako ovakvim vrstama stilizacije 
svijesti, svijest ljudska postaje nenormalna, bolesna, jer ono što smo 
imali prilike doživjeti u posljednjih pedeset godina daje nam puno 
pravo na to. No ono što mi se ukazuje upravo fatalnim jest način kako 
izobličena svijest lako predaje sebe sili i sama postaje slijepa sila. 
Čovjek, njegov napor da svijest očovječi, u čemu uviđanje i su- 
osjećanje obavlja najljudskiju ulogu, biva ovim procesima žrtva; 
bolesna, izobličena svijest identificira ga sa slijepom, naturalnom si- 
lom. Ludost, dakle, bolest, postaje jedan od oblika strašne, slijepe mo- 
ći. I pala je već više puta riječ kako bi čitave nacije trebalo liječiti 
u sanatorijima (Krleža). 

Ova saznanja obavezuju stoga one pojedince, u ovom slučaju nas 
intelektualce, na djelovanje svojim posebnim sredstvima. U ime one 
slike-slutnje koju nose u sebi kao ideal čovjeka i života, morali bi javno 


2 Vidi: »Opijum nacionalizam« — A. Kiinzli — Praxis br. 4, 1968. 

upozoravati na navedene opasnosti, osvjetljavati one izvore u svakidaš- 
njem životu koji uvjetuju takva oblikovanja svijesti — pripreme, da- 
kle, za agresiju. Kako se stravičnima ukazuju one svijesti koje vide, 
uviđaju, suosjećaju, a mogu mirno promatrati ovaj naš stra- 
šni svijet, nalazeći bijedne, oportunističke izgovore za svoju neaktiv- 
nost! 


ZAKLJUČCI 


1. Smisao egzistencije naroda uopće, pa i onih malih, ne može se tra- 
žiti, ni nalaziti, izvan njih samih, izvan njihova bića. I smisao njihove bor- 
be za opstanak proizlazi iz tog bića. Zato se ona i ukazuje prirodnom i 
opravdanom sama po sebi. 

2. Ta prirodnost uvjetuje opravdanost stvaranja kolektivne svijesti, pa, 
dakle, i one nacionalne, zato da bi se pojedinačne ljudske svijesti u životu 
osjetile jače, sigurnije, da bi bile što sposobnije za obranu ugroženog bića. 

3. Prirodno je pravo ugroženog bića uopće, dakle i onog narodnog, da 
se brani sredstvima kojima raspolaže. 

4. Ali kako obrana prelazi vrlo lako u čistu agresiju, potrebno je pro- 
učavati ne samo materijalne uvjete agresije već i psihičke strukture poje- 
dinačnih i kolektivnih svijesti, kao i njihove međusobne odnose, da bi nam 
postalo jasno koje su mogućnosti čistog ljudskog čina uviđanja i su- 
osjećanja u sprečavanju da čovjek i njegovo biće ne postane sred- 
stvom slijepe prirodne sile. 

5. Scientificirane svijesti, zanemarujući, ili ne uvažavajući ljudski čin 
uviđanja i suosjećanja, kao izraz totalnog bića čovjekova, često, 
i ne želeći, postaju emanacija, sredstvo slijepe sile. Naučnim upoznavanjem 
prirode i društva, ako se to djelovanje liši ljudskog čina uviđanja i 
suosjećanja, ne rađi se ništa drugo nego predaje ljudska misao u služ- 
bu sile. Sila tada oblači ljudsko ruho, ali samo ruho, ostajući i dalje ono 
što ona jest: slijepa prirodna snaga. Uviđanje i suosjećanje daje 
sili ljudsko oko i uho, to je čin koji silu oplemenjuje izdižući je iznad pri- 
rodne zakonitosti u svijet čovjeka, 

6. Uviđanje i suosjećanje idu u red najautentičnijih regula- 
tiva društvene istine. 

7. Tragično je i u biti van-ljudsko vlađanje onog malog naroda koji 
živi kao čisto sredstvo sile, ili zahvaljujući isključivo »sretnoj igri sila u 
njegovu korist«, a na račun drugih malih naroda. Bivajući tako često sred- 
stvo sile, on se mora ukazivati i drugima slijepom silom. Posljedice su toga 
nepredvidive. 

8. Ugroženi mali narodi ne bi trebali zaboraviti upravo danas poslije 
svih iskustava, da je organizaciji i izgradnji nacionalne i opće kolektivne 
svijesti najveći neprijatelj gašenje moći uviđanja i suosjećanja. 
Nestanak tih moći omogućuje drastično izobličavanje kolektivne i opasno 
oboljenje individualne svijesti. Jedan i drugi proces niječu ljudski smisao 
totalnog čovjeka i samo biće naroda, predavajući se slijepoj sili. A smisao 
ljudskog bića i nije ništa drugo nego oslobađanje od neposredne gravita- 
cije slijepe, prirodne sile. To oslobađanje i mora biti smisao borbe malih 
naroda za njihovu egzistenciju. 

VELIKE IDEJE I BORBA MALIH SLAVENSKIH NARODA 
ZA NACIONALNU SLOBODU 


OD ROMANTIČARSKOG PANSLAVIZMA DO 
SOCIJALISTIČKOG INTEGRALIZMA I NEOIMPERIJALISTIČ- 
KOG UNIVERZALIZMA 


Franjo Tuđman 


Nacionalizam i panslavizam 


S obzirom da se VII kongres slovačkih povjesnika! bavi iskustvi- 
ma najnovije povijesti slovačkog naroda, i konkretno razvitkom slo- 
vačko-čeških odnosa u svjetlu pouka što proizlaze iz godina 1848— 
—1918—1938—1948, a danas u tom slijedu ne možemo smetnuti s uma 
ni godinu 1968.2 — to ću govoriti o borbi za nacionalnu suverenost 
malih slavenskih naroda u sklopu ideja i stvarnosti suvremena, onda- 
šnjeg i današnjeg, svijeta. Iz razumljivih razloga pri tom ću se nešto 
više baviti razvitkom općih ideja o slavenskoj uzajamnosti, a s onima 
u redovima hrvatskog nacionalnog pokreta samo toliko koliko je po- 
trebno radi razumijevanja njegova razvitka i povezivanja s nacional- 
nim pokretima ostalih slavenskih naroda. Da su na tom putu od pre- 
poroda do naših dana nacionalni pokreti jugoslavenskih naroda i češ- 
kog i slovačkog naroda, a pogotovu hrvatskog i slovačkog naroda, bili 
osobito blisko povezani, izravno i u sklopu općih slavenskih i evrop- 
skih ideja, i štaviše dijelili slične povijesne sudbine, to su doduše 
dobro poznate ali na žalost još nedovoljno obrađene činjenice. 

Jedna od bitnih značajki povijesti hrvatskog nacionalnog pokreta 
jest upravo neprestana prisutnost — uz razvitak elemenata samobitne 
hrvatske nacionalne povijesti — i ideje o široj slavenskoj uzajamno- 
sti. Ta se ideja javlja na podlozi državno-političke i vjerske podijelje- 
nosti hrvatskog naroda i njegove ugroženosti od mađarskog, roman- 
skog i od germanskog ekspanzionizma, djelujući, isto kao i u slučaju 
slovačkog i još nekih drugih slavenskih naroda, istodobno i pozitivno 
i negativno na razvitak nacionalnog bića. 


1 Na poziv Predsjedništva Slovačkog povijesnog društva pri Slovačkoj Akademiji 
Znanosti da prisustvujem VII kongresu Slovačkog povijesnog društva u središtu slo- 
vačkog narodnog preporoda u (Sv.) Martinu (Turčanskom) od 2—4. srpnja 1968. godine, 
pripremio sam ovaj prilog kojega sam sažetak iznio u raspravi o referatu akademika 
prof. M. Gosiorovskog »Traženje demokratskih osnova češko-slovačkih odnosa na 
primjerima godina 1848—1918—1938—1948«, 

* U vrijeme pripremanja ovog priloga i održavanja Kongresa mogao sam imati 
u vidu samo zbivanja u razdoblju od siječnja do kraja lipnja 1968, u kome su 
demokratske snage u komunističkoj stranci i u cijelom čehoslovačkom društvu od- 
nijele pobjedu nad birokratsko-centralističkim i konzervativnim snagama usprkos 
svim pokušajima sprečavanja. Dramatski događaji što su slijedili poslije toga, od 
varšavskog ultimativnog pisma komunističkih partija pet socijalističkih zemalja SSSR-a, 
Poljske, DR Njemačke, Mađarske i Bugarske Dubčekovu vodstvu CSSR-a (15. srpnja), 
preko bilateralnih pregovora vodstva ČSSR-a i SSSR-a u Čierni na Tisi (29. VII — 
1. VIII) i zajedničke izjave šest socijalističkih zemalja sa sastanka u Bratislavi (3. 
kolovoza) do tragične okupacije Čehoslovačke Socijalističke Republike od oružanih 
snaga SSSR-a i njegovih sudionika 21. kolovoza 1968, što će ući u povijest kao prva 
oružana agresija jednih socijalističkih država na drugu nezavisnu socijalističku ze- 
mlju koja za to nije dala nikakva povoda, i do istodobnih zloslutnih prijetnji so- 
cijalističkoj Rumnunjskoj i Jugoslaviji — do kraja potvrđuju analizu uloge velikih 
ideja u povijesnu životu malih naroda i velikih sila što sam je pokušao dati u ovoj 
raspravi. 

Još u doba kad hrvatski humanisti od kraja XV stoljeća istom po- 
činju davati poticaj za stvaranje moderne nacionalne svijesti, u sklo- 
pu prijelaza feudalnog u građansko društvo, javlja se već u XVII st. 
osamljena pojava Jurja Križanića (1618—1683) u biti s prvim svesla- 
venskim idejama. Budući da je njegov pokušaj da ruskog cara uvjeri 
u potrebu političkog ujedinjavanja svih Slavena pod vodstvom Rusije, 
a vjerskog (pomirenjem rimokatoličke i pravoslavne crkve) pod vod- 
stvom katoličke crkve završio tragičnim petnaestogodišnjim (1661— 
—1675) progonstvom u Sibiru, to su njegove dalekosežne ideje i smion 
pothvat ostale u stvari bez vidnijeg utjecaja na njegovo doba, 


Činjenice pak da se sveslavenski pokret na početku XIX st. — 
kojem su predstavnici slovačkog naroda među prvima dali šireg po- 
ticaja (Kollar, Šafašik, Štur) pa i samo ime panslavizam — (Herkel) 
— razvio nasuprot pangermanstva a pod naročitim utjecajem Her- 
derovih ideja o filozofiji povijesti čovječanstva i francuske revolucije, 
pošto su je svi slavenski narodi upoznali u njezinu bonapartističkom 
vidu, kao i to da su osnivači teorije o naučnom socijalizmu Marx i 
Engels izrekli povijesne presude nad pretežnom većinom slavenskih 
naroda koji će upravo prvi pokušati oživotvoriti njihove ideje u stvar- 
nosti — sve bi se to moglo olako i duhovito pripisati ironiji povijes- 
nih zbivanja kad u njima ne bi bilo dublje unutarnje logike. 


Kao što se njemački romantičarski nacionalizam javio pod utjecajem 
francuskog nacionalizma tako je i panslavizam, kao općeslavenski ro- 
mantičarski nacionalizam, nastao na izravan poticaj njemačkog nacio- 
nalnog romantizma i pangermanizma kao njegove ekspanzivne ideologi- 
je; odnosno sveslavenstvo javlja se kao sukladan pokret pangermanstvu 
u njegovu nacionalno-opravdanom smislu ali i kao protuteža njego- 
vim osvajačkim pretenzijama sa sličnim predviđanjem svoje uloge u 
budućem povijesnom razdoblju. Dok prvom zadaćom pangermanstva 
bijaše sjedinjenje malih njemačkih državica u veliki njemački Reich, 
da bi se on mogao izjednačiti s drugim evropskim silama, pa i preteći 
ih (Francusku, Veliku Britaniju, Habsburšku Monarhiju, Rusiju), sve- 
slavenska ideologija kao romantičarska idealizacija općeslavenskog 
jedinstva, njegovih etničkih vrlina i njegove budućnosti bila je uvje- 
tovana nezahvalnim položajem i slabostima pojedinih slavenskih na- 
roda u odnosu prema razvijenijim i brojno jačim evropskim susje- 
dima. No, panslavizam, što se u prvoj polovini XIX st. javlja kao nov 
izraz nacionalnopreporodnog i kulturnog približavanja i sjedinjava- 
nja srodnog slavenskog puka od Baltika do Jadrana i od Crnog do 
Sjevernog mora, imao je veoma različit odjek u različitim slavenskim 
zemljama. 


Postavši poslije Napoleonova sloma najjača država na evropskom 
kontinentu, Rusija nije mnogo marila za panslavistički pokret. Cari- 
zam je svoju ekspanziju zasnivao na mjestu i na pravima Velike Ru- 
sije kao velike sile i na ideologiji pravoslavne crkve, težeći da Moskvu 
učini trećim Rimom, odnosno središtem istočnog kršćanstva. Unatoč 
tome Rusija je imala veliku privlačnu moć za austrijske i za turske 
Slavene, koji su od nje kao od »velikog brata« očekivali zaštitu i po- 
moć. S obzirom da je carska Rusija iznevjeravala te nade pokazujući 
u svojoj velikodržavnoj politici više interesa za balkanske nego au- 





5 U svojoj raspravi Elementa universalis linguae Slavicae e 
vivis dialectis eruta et suis logicae principiis suffulta, ti- 
skanoj 1826, Jan Herkel predlaže zajednički slavenski književni jezik koji bi omo- 
gućio »unio in literatura inter omnes Slaves sive verus panslavismus« (H. Kohn, 
Pan-Slavism. Its History and Ideology, New York 1960, XV, 332). 

strijske Slavene, i s obzirom da je ona svojim ekspanzionizmom i des- 
potizmom izazivala strah ne samo evropskih država nego i Zapadnih 
Slavena osobito zbog dubine rusko-poljskog sukoba, to se veliki pan- 
slavizam u političkom smislu četrdesetih godina prošlog stoljeća pre- 
tvorio u mali panslavizam, u austroslavizam. 

U stvari panslavistička ideja se već u svom početnom razdoblju, 
na podlozi razlika u državno-političkom položaju, društvenom razvit- 
ku i u religiji, podijelila na dvije struje, na rusko slavjanofilstvo i na 
evropski austroslavizam, uz koje se javljaju kao sporedne pojave i 
poljski i bakunjinski mesijanizam. 

Kao što su poljski intelektualci u emigraciji, tražeći ideološko 
obrazloženje poljsko-ruskog sukoba, idealizirali katolicizam i svoju ve- 
zanost za zapadnu kulturu, tako je i ona struja u ruskoj inteligenciji, 
što je prihvatila Schellingovu misao da je ideja religije osnovno po- 
čelo ljudske civilizacije, na pravoslavlju sazdala svoje slavjanofilstvo. 
Polazeći od toga da je pravoslavlje prava slavenska religija, to je 
sveta dužnost Rusije da skupi oko sebe sve Slavenstvo i da ga ujedini 
na osnovi pravoslavlja i jednake kulturne podloge u jedinstvenu mo- 
ralnu a možda i u jednu jedincatu političku cjelinu. Tako je pansla- 
vistička ideja na ruskom tlu dobila u biti panruski program pod ime- 
nom slavjanofilstva. 

To što je slavenski pokret, razvijajući se u Habsburškoj Monar- 
hiji navlastito u dva središta, u Pragu i u Zagrebu, u Zapadnih Slavena 
imao izrazitije austroslavističke tendencije a u Južnih, zajedno s njima 
u nešto većoj mjeri i sveslavenskih, to ima svoje povijesne korijene, 
jamačno upravo u proturječju zajedničkih interesa i suprotnosti iz- 
među Rusije, koja je tada bila jedina nezavisna slavenska država, i 
Zapadnih i Južnih Slavena, u jače istaknutom jednom ili drugom od 
ta dva protuslovna čimbenika, pri čemu je iluzija da solidarnost na 
temelju bliskosti slavenske srodnosti ima pretegu nad zasebnim pro- 
bicima, bila u obrnutom razmjeru s jezičnom i s geografskom blizinom 
i s vlastitim iskustvima. 

Iako su obje pretpostavke na kojima su pobornici panslavizma 
gradili svoje ideje i svoj pokret nalazile velik broj pristaša u svim 
slavenskim zemljama, one su ipak ostajale samo nedogledne želje i 
iluzije u surovoj povijesnoj zbilji. Doduše, prva od njih, koja je po- 
lazeći od cikličkog shvaćanja filozofije povijesti propovijedala da u 
svijetu nastupa slavensko doba, računala je s dugotrajnim povijesnim 
razdobljem. Ali ipak romantičarska vjera Dobrovskog, Aksakova, Hom- 
jakova i drugih da će od prirodno snažne i još neiživljene slavenske 
rase doći nova preobrazba svijeta“ teško se mogla uskladiti sa stvarnom 
slikom slavenskog svijeta što su ga reprezentirali »mongolski despoti- 
zam« carske Rusije od koje se ježila liberalno-demokratska i revolu- 
cionarna Evropa i razjedinjeni, potčinjeni i nemoćni Zapadni i Južni 
Slaveni, a još teže bijaše na takvoj zbilji i izgledima graditi bilo kakvu 
izravnu političku djelatnost. 

Druga pretpostavka panslavizma da svi Slaveni govore samo više 
ili manje različite dijalekte jednog slavenskog jezika i da prema tome 
kao istovrsne plemenske grane pripadaju jednom narodnosnom deblu, 
sačinjavajući jedan slavenski narod, kako su to naučavali Koll4r i Ša- 


“ V. Jagić, Pisma Dobrovskoga i Kopitara, Petersburg 1885, 404—405 (pr. M. Prelog, 
Slavenska renesansa 1780—1848, Zagreb 1924, 13). 

fafik a za njima mnogi drugi, još se brže u zbilji razotkrila pred oči- 
ma samih suvremenika kao nerealna iluzija. Ideja panslavizma, ja- 
čajući svijest o pripadnosti velikoj slavenskoj zajednici i potičući me- 
đusobno kulturno povezivanje, pomagala je razvitak nacionalnih po- 
kreta pojedinih slavenskih naroda, a jačanje njihove nacionalne svijesti 
značilo je samo po sebi suprotstavljanje nestvarnim unifikatorskim 
idejama panslavizma. 

Osim toga panslavistička teza o jedinstvenom slavenskom narodu 
i o uzajamnim slavenskim interesima u obrani od ekspanzionističkih 
i asimilatorskih težnji neslavenskih evropskih naroda pokazala se kao 
nedjelotvorna krilatica, jer ni u najmanjoj mjeri nije bila kadra uma- 
njiti postojeće suprotnosti između pojedinih slavenskih naroda. Već 
tada, na polovini XIX st., u povijesnoj zbilji očitovale su se u biti sve 
one duboke razlike u interesima i težnjama pojedinih slavenskih na- 
roda, što će još čitavo stoljeće poslije toga činiti gotovo nepremostive 
zapreke ne samo oživotvorenju ideja panslavizma nego i uspostavlja- 
nju povjerenja između pojedinih susjednih slavenskih naroda. Na te- 
melju razlika u povijesnu razvitku,. pri čemu je od osobito negativna 
značenja bilo to što su se pojedini slavenski narodi razvijali u sklopu 
bizantske civilizacije i istočno-ortodoksne crkve, dijelom i pod višesto- 
ljetnom turskom okupacijom, a drugi u okviru zapadne civilizacije i 
rimokatoličke crkve, potčinjeni različitim evropskim državnim tvore- 
vinama, s jedne strane, a s druge po samoj prirodi posebnih državnih 
i nacionalnih interesa, slavenski svijet razdirahu tako ozbiljne suprot- 
nosti da su imale značajke trajnog sukoba i svestranog političkog i 
kulturnog raskola. U takve su pojave spadale: trostoljetno rusko-polj- 
sko neprijateljstvo koje je za ideju panslavizma bilo utoliko pogubnije 
što se ono razgorjelo pretežno oko Ukrajine; zatim poljsko-ukrajinski 
i rusko-ukrajinski sukob i njihove opreke oko Rusina; hrvatsko-srpske 
suprotnosti oko Bosne i Hercegovine; srpsko-bugarski razdor oko Ma- 
kedonije; poljsko-češki spor i češko-slovačka protuslovlja, itd. 

Defektnosti obiju temeljnih pretpostavki panslavizma bile su ja- 
mačno glavni razlozi zbog kojih su, s jedne strane, Palacky i Havliček 
Pokušali pretvoriti iluzionistički panslavizam u austroslavizam, bliži 
stvarnoj povijesnoj zbilji slavenskih naroda u Monarhiji a i veoma 
raširenim liberalno-demokratskim stremljenjima naprednih društveno- 
-političkih pokreta ondašnje Evrope. Zbog njih je isto tako, s druge 
strane, na općoj podlozi privrednog razvitka građanskog društva i za- 
sebnih gospodarskih interesa pojedinih naroda, u svim slavenskim zem- 
ljama jačala spoznaja da je samo na temelju jačanja vlastite nacio- 
nalne kulturne i političke svijesti moguće ostvariti prirodnu težnju 
svakog naroda da postane zreo subjekt i da sudjeluje u životu državne 
i međunarodne zajednice s pravima pune suverenosti i neokrnjene 
ravnopravnosti. 

Ilirski nadnacionalni program hrvatskog narodnog preporoda tri- 
desetih godina bio je prvi pokušaj da se oživotvore ideje o potrebi i o 
nuždi sjedinjavanja malih slavenskih naroda. Ali ni ilirski pokret na 
južnoslavenskom području nije urodio ništa većim rezultatima negoli 
panslavistički u cjelini. 

* Koll&r_u svojim sjećanjima govori da ga je upravo susret s južnoslavenskim 


studentima 1812. godine doveo do uvjerenja »da svi mi činimo jedan narod« (J. Koll4r, 
Sebranć spisi, IV, Praha 1863, 203; pr. H. Kohn, n. dj., 5). 

Austroslavizam 


Sudbina austroslavizma veoma je poučna sa stajališta povijesna 
istraživanja nastojanja malih slavenskih naroda da svoju nacionalnu 
egzistenciju osiguraju u višenacionalnoj srednjoevropskoj monarhiji. 
Povijesno gledano ne može biti nikakve sumnje da je austroslavistički 
program značio demokratsku osnovu za državno preuređenje Habsbur- 
ske Monarhije, oživotvorenje koje bi bilo u interesu ne samo malih 
slavenskih naroda već i samog održanja te višenacionalne države, pa i 
u interesu ravnoteže sila u Evropi. Stoga ne može biti slučajno što su 
usprkos svemu tome, protiv tog demokratskog slavenskog programa 
bili podjednako aristokratski dvorski vrhovi i konzervativne austrijske 
i mađarske političke snage, isto kao i predstavnici liberalno-demokrat- 
skog pa čak i revolucionarnog mnijenja Mađarske i Njemačke. Stavovi 
svih tih, politički i klasno međusobno oprečnih pokreta svodili su se 
u biti na održanje njemačke i mađarske hegemonije samo pod okri- 
ljem različitih političkih i ideoloških osnova i krilatica. 

Što se austroslavistička ideja u tijeku dvaju desetljeća više uda- 
ljavala od panslavističkih sanjarija, uobličavajući se u sve određeniju 
zamisao koja će revolucionarne 1848. postati programski zahtjev sla- 
venskih naroda za federativno preuređenje Monarhije, to je nailazila 
na veću protimbu s najrazličitijih strana, 

U svojoj biti austroslavistički program sadržavao je obrambenu 
ideju nacionalno tek probuđenih slavenskih naroda protiv triju opas- 
nosti što su u sve oštrijem obliku prijetile njihovu nacionalnom raz- 
vitku: protiv jačanja germanskog ekspanzionizma, protiv bahate isklju- 
čivosti mađarskog šovinizma i protiv težnje Velike Rusije da širi svoje 
gospodstvo pod vidom univerzalne monarhije. Havliček, Palacky i nji- 
hovi sljedbenici smatrali su da Austrija može postati najbolja zaštita 
protiv svih tih opasnosti ako se preuredi u federaciju jednakopravnih 
naroda, jer bi ona u tom slučaju u stvari postala državnom zajednicom 
u kojoj bi slavenski narodi bili odlučan čimbenik, a budući da “bi 
njihovi odnosi s Nijemcima, Mađarima, Rumunjima i Talijanima bili 
uređeni na ravnopravnim osnovama, to bi takvo rješenje bilo uzor 
oživotvorenja općih demokratskih stremljenja prema slobodi i bratstvu 
sviju evropskih naroda u smislu onih načela što su — proklamirana 
francuskom revolucijom — bila sve odlučnije isticana u nacionalnim 
pokretima svih potlačenih naroda. 

Predstavnici nacionalnog pokreta hrvatskog, slovenskog i češkog 
naroda, kojih su zemlje bile administrativno podijeljene, držali su da 
austroslavistička osnova federalizacije Monarhije otvara najbliži put 
ujedinjenju njihovih nacionalnih teritorija. Zajedno sa svima ostalima 
austrijskim Slavenima smatrali su da federalizacija stvara pretpostav- 
ke i za sjedinjenje susjednih Slavena izvan Monarhije u preuređenu 
slavensku državu i za demokratizaciju cjelokupnog društveno-politič- 
koga života, u prvom redu za ukinuće feudalnih povlastica, za osigura- 
nje građanskih sloboda i za reformu školstva i državne uprave. Među- 
sobni dodiri i poticaji ubrzali su sazrijevanje nacionalnih pokreta i stva- 
ranje cjelovita programa za državnopravno i demokratsko preustrojstvo 
Monarhije. 

Polazeći od spomenutih pretpostavki o položaju malih slavenskih 
naroda u sklopu ekspanzionističkih namjera velikih država, Palacky 
je s pravom, iako očito pretjerano, isticao — u svom znamenitom odgo- 
voru (od 11. travnja 1848) kojim je odbio poziv da prisustvuje zasje- 

danju Njemačkog narodnog sabora u Frankfurtu — da »održanje, inte- 
gritet i učvršćenje (Austrije) jest, i treba da bude stvar od najveće 
važnosti ne samo za moj vlastiti narod nego i za cijelu Evropu, štaviše 
i za čovječanstvo i za samu civilizaciju«. 

Odbacujući optužbe onih koji ga proglašuju neprijateljem Rusije 
zato što se protivi njezinu širenju makar i pod plaštem univerzalne 
slavenske monarhije, kao i onih koji ga smatraju protivnikom Nje- 
mačke, Palacky izjavljuje da ne samo da »nije ni na koji način nepri- 
jatelj Rusije«, već da naprotiv »s najvećim simpatijama prati svaki ko- 
rak kojim taj velik narod unutar svojih prirodnih granica napreduje 
na putu civilizacije« ali da se odlučno suprotstavlja sa »svim žarom 
ljubavi za svoj narod« a u ime dobra čovječanstva mogućnosti širenja 
ruske univerzalne monarhije i njezina apsolutizma jer prijeti »svima 
manifestacijama samostalnog života«. Budući da ni jedan od austrij- 
skih naroda nije dosta jak da bi se sam mogao oduprijeti opasnosti, on 
u potrebi njihova saveza vidi raison d'ćtre Austrije, ali ne postojeće 
već preuređene u ravnopravnu i stoga čvrstu zajednicu podunavskih 
naroda. Palackome je federalizacija Austrije ne ideal nego politička 
nužda položaja njezinih naroda i odnosa snaga u Evropi i stoga izjav- 
ljuje da »kad Austrije ne bi bilo trebalo bi je stvoriti«, kao protutežu 
pangermanizmu i panrusizmu, a njezinim federativnim preuređenjem 
trebalo je onemogućiti asimilatorsku politiku vladajuće njemačke i 
mađarske nacije.“ 


Prema gledištu Palackoga, stvaranje uvjeta za uživanje pune rav- 
nopravnosti i potpuno jednakih prava jest od fundamentalnog znače- 
nja za višenacionalnu zajednicu. Jer »pravo naroda je zaista prirodno 
pravo; nijedan narod na zemlji nema pravo tražiti da se njegov susjed 
mora žrtvovati za njegovu korist; nijedan narod nije obavezan zata- 
jiti ili žrtvovati sebe za korist svoga susjeda. Priroda ne zna ni za 
vladajuće niti za podložne narode. Ako zajednica koja ujedinjava ne- 
koliko različitih naroda želi biti čvrsta i trajna, ni jedan narod ne smije 
imati razloga za bojazan da će u toj zajednici izgubiti bilo koje od 
dobara što ih smatra vrijednim; nasuprot tome svaki mora imati pouz- 
danu nadu da će u središnjoj vlasti naći obranu i zaštitu od moguće 
povrede jednakosti sa strane susjeda; tada će svaki narod učiniti što 
najviše može za jačanje središnje vlasti kako bi ona mogla uspješno 
izvršiti rečenu obranu«. 

X U vrijeme kad evropski četrdesetosmaški revolucionarno-demokrat- 
ski i nacionalni pokreti počinju potresati Habsburšku Monarhiju, Pa- 
lacky izražava uvjerenje »da čak ni sada još nije prekasno za austrije 
sku imperiju da otvoreno i iskreno proklamira to temeljno načelo 
pravde, kao sacra ancora za brod u opasnosti potapljanja, i da ga pro- 
vodi odlučno u zajedničkom i u svačijem interesu: ali svaki je mome- 
nat dragocjen; za ime božje ne otežimo s tim ni jedan sat!« 


: Palacky smatra da bi priključenje Austrije (a s njome i Češke) 
njemačkoj imperiji značilo njezino samoubojstvo, što bi bilo moralno 
1 politički besmisleno, ali dopušta da bi moglo biti korisnim da one 
uglave međusobni savez, pa i carinsku zajednicu.? 





* Da je austroslavističko nastrojenj i i 
jenje u to doba bilo veom i i 
m o rena Vodulela Mnušcu K+ Celja, o. II 1848, E bos krala Sje 
) La e t ckoga izražava istu misao: »Nam za zd. = 
stojnost Austrijanske države više velja k l j tudi set 
2 svakoga 3 o Slovensko, če ovo obstoji bu tudi teto 
Ia o €, Korešp. Muršcova, Zbornik M. SL, VI, 160; pr. M. Prelog, 
X " Radhost. Sbirka Spisuv... IIL V 
(isp. M. Prelog, n. dj., 230—232; H. Kohn, ado TE00). dino ia au 

Zalažući se za federalizaciju Austrije, što je prema mišljenju po- 
bornika austroslavizma trebalo značiti njenu slavenizaciju, oni su po- 
lazili od ocjene da za male slavenske narode ne bi bilo ništa bolje ako 
bi mjesto pod njemačku i mađarsku došli pod rusku hegemoniju. Kad 
bismo se morali odreći toga da budemo Česi, bilo bi nam prilično sve- 
jedno hoćemo li postati Nijemci, Rumunji, Mađari ili Rusi.S 

Zbog opasnosti od velikonjemačkih i velikoruskih tendencija a i 
od velikomađarske zasukanosti, Palacky se u onim povijesnim prili- 
kama izjašnjava protiv stvaranja samostalnih nacionalnih država, vi- 
deći rješenje za osiguranje političkog, kulturnog i gospodarskog raz- 
vitka malih slavenskih naroda u pretvaranju Srednje Evrope u fede- 
rativnu zajednicu jednakopravnih naroda za što je podunavsko-kar- 
patska monarhija već po svom položaju i mnogonacionalnom sastavu 
činila prirodnu osnovu. ' 

Slavenski kongres u Pragu 1848. (u lipnju), za sazivanje kojega je 
prvi prijedlog dao Ivan Kukuljević Sakcinski" jedan od prvaka hrvat- 
skog narodnog pokreta, značio je prekretnu točku u razvitku pansla- 
vističkih ideja. Na njemu je austroslavistička koncepcija dostigla svoj 
najviši stupanj, ali istodobno s ugušivanjem praške revolucije i ona 
bijaše — i kao ideja i kao politički program — toliko pridavljena da 
se više nikada neće pojaviti u takvu naponu i opsegu. Ishod praškog 
kongresa i postrevolucionarna zbilja u Monarhiji i u Evropi izazvali 
su znatan obrat u daljem razvitku panslavističkih ideja. 


U vezi s događajima oko prvog slavenskog kongresa i revolucio- 
narne 1848. u slavenskim zemljama posebno su zanimljive povijesne 
pouke: o neprebrođenim razlikama u interesima i u pogledima pojedi- 
nih slavenskih zemalja, a posebno i o držanju predstavnika vladajuće 
njemačke i mađarske nacije i evropskih liberalno-demokratskih i re- 
volucionarnih struja prema nacionalno-oslobodilačkom pokretu slaven- 
skih naroda. 


Iako je slavenski kongres težio za manifestacijom jedinstva, skala 
u razlikama pogleda bila je znatna i očita. Dok je Palacky u svojoj 
uvodnoj besjedi obrazlagao pojavu slavenskog pokreta i opravdanost 
njegovih zahtjeva samom naravi povijesna razvitka u smislu sinteze 
izvornosti i prirodne snage slavenstva (u duhu Herderove interpretacije) 
S novim idejama zapadnog liberalizma, mnogi su izražavali nadu da 
će kongres konačno učvrstiti stav o Slavenima kao trećoj glavnoj grani 
čovječanstva pokraj romanskog i germanskog svijeta. Nasuprot jedno- 
stranim shvaćanjima o posebnoj slavenskoj misiji u razvitku ljudskog 
društva i nasuprot očitovanju neprijateljskog osjećanja prema nesla- 
venskim susjednim narodima, liberalno-kozmopolitski stav došao je do 
izražaja u riječima slovačkog predstavnika M. M. Hodže: »neka pri- 
hvatimo od drugih naroda sve što je dobro i ljudsko... nikada se ni 
jedan narod ne može tako potpuno izdvojiti od drugog naroda da ne 
bi podnosio njegov jak utjecaj«. Povišeno raspoloženje kongresa po- 
taklo je i opreznog Šafafika na zanosan poziv u zaključku njegova go- 
vora: Čak ni kozmičke sile nisu jednake snazi naroda koji se uzdigao 
do svoje moralne samosvijesti i u pravednoj borbi brani svoj opsta- 
e ToG. Masaryk, Slovanske studie, Praha 1894, 898—9 (pr. M. Prelog, 
di a je u članku Kakva treba da bude uopće politika 
naša, objavljenom u Gajevim novinama 20, travnja 1848. (Novine Dalmatin- 
sko-Horvatske-Slavonske, br. 37) predložio da se slično njemačkom saboru 
u Frankfurtu radi stvaranja slavenskoga saveza sazove »jedan općeniti sabor svih 
grana (slavenskog) naroda, uključujući i Ruse i sve ostale Slavene izvan Austrije«. 
Taj članak prenijele su 30. travnja Havličekove Narodne Noviny, a zatim su 


Praga, kao glavnog središta slavenskog pokreta, ubrzo provedene pripreme za 
Prvi slavenski kongres (M. Prelog, n. dj., 278—278; H. Kohn, n. dj., 81—82). 

nak... Sviju nas se tiče djelovanje i djela. Nijedan put ne vodi iz 
ropstva u slobodu bez borbe — ili pobjeda i nacionalna sloboda, ili 
časna smrt, a poslije smrti — slava. 

U ustanovljivanju slavenskog programa Česi, Slovaci i Slovenci bili 
su dosljedno za austroslavističku osnovu, a Hrvati i Srbi bili su zain- 
teresirani i za povezivanje sa svojim sunarodnjacima u Turskom Car- 
stvu; Poljaci, kojima je glavna misao bila obrana Poljske, htjeli su da 
kongres zauzme oštar stav prema ruskom caru kao »neprijatelju svih 
Slavena«, tražeći prisno prijateljstvo s Mađarima, dok su Slovaci, Hr- 
vati i Srbi upravo u Mađarima gledali glavne protivnike svoje nacio- 
nalne emancipacije. Poljaci su smatrali do te mjere svoje interese po- 
vezanim s interesima Mađara, da su otvoreno bili protiv zahtjeva Hr- 
vata za ujedinjenje Dalmacije s Hrvatskom i Slavonijom i protiv toga 
da se Hrvatska i srpska Vojvodina otrgnu od Ugarske te da budu sa- 
mostalne izravno pod austrijskim carem. Takav zahtjev poljska sekcija 
na kongresu ocijenila je kao navještaj rata Mađarima, a poduprijeti 
traženje Hrvata i Srba činilo se Poljacima kao žrtvovanje poljskog 
narodnog programa ciljevima južnoslavenskim. 

Premda su tri kongresne deklaracije — peticija austrijskom caru, 
proglas slavenskom svijetu i manifest narodima Evrope — od kojih 
prve dvije nisu ni bile dovršene zbog nesuglasja i zbog prekida Kon- 
gresa, pripremane na podlozi umjerenog austroslavističkog programa 
Palackoga i premda se na Kongresu očitovahu i legitimističko-konzer- 
vativna shvaćanja, ipak su pretezali, dajući pečat skupu, znatno radi- 
kalniji pa i posve demokratsko-revolucionarni pogledi. 

Osim općih zahtjeva za preustrojstvo Austrije u saveznu federa- 
tivnu ili konfederativnu državu, bilo je i odlučnijih mišljenja koja su 
polazila od toga da opstanak Austrije nema više opravdanja pa da 
treba raditi na stvaranju samostalnih nezavisnih slavenskih država. Štur 
nije bio osamljen u svojim nazorima kad je zaoštrio pitanje: »Zar naš 
cilj ima da bude očuvanje Austrije? Naš je cilj očuvati nas. Najprije 
treba da služimo sebi a onda drugima. Dosad je postojala Austrija a 
mi smo trunuli. Što bi nam svijet rekao, kad ne bismo težili za čim 
višim, nego da očuvamo Austriju? Padom Austrije ne padamo mi.« 
Podsjećajući da je austrijska vlada njemačka, on je upozoravao na 
opasnost da se ona baci u naručaj Mađara samo da bi Beč i Pešta za- 
jednički skršili pokret slavenskih naroda. Štur se izjašnjava i protiv 
samoga imena Austrije »jer na njemu leži krvava kletva«. Ostavimo 
brigu za Austriju, jer što je ona? Austrija je kvintesenca servilizma, 
špijunstva i sličnoga gada. Smatrajući da »ako hoćemo početi politički 
život, onda ne smijemo ostati kod uobičajenih plačljivih molbi«, Štur 
predlaže da jedini cilj treba da bude: osnivanje i ujedinjenje samostal- 
nih slavenskih zemalja, a to se po njegovu ne može postići dok se ne 
unište Mađari. 

I Havliček je bio suglasan da podjarmljeni Slaveni ne mogu para- 
lizirati njemačko i mađarsko gospodstvo i silu bez pobjede nad Ma- 
čarima, koje treba, ne popuste li dobrovoljno, silom na to prisiliti tako 
da se, čim bukne rat, napadom bace u prirodne njihove granice. Pri- 
druživši se mišljenju da slavenski cilj ne treba da bude očuvanje Au- 
strije, već »plemenitije stvari«, Hurban je pozvao na sakupljanje do- 
brovoljačkih četa.!? 


“H. Kohn, n. dj., 83—84. 
41 M. Prelog, n. dj., 364. 
2 M. Prelog, n. dj., 358—363. 

Iz tih radikalnijih krugova bili su za južnoslavenski prijedlog da 
kongresna deputacija traži od dvora ispunjenje odluka Hrvatskog sa- 
bora i srpske vojvođanske skupštine, osobito protiv ponovnog podre- 
đivanja bana Jelačića ugarskoj vladi, dok su umjereni bili protiv sva- 
kog zaoštravanja, a Poljaci protiv zaoštravanja s Mađarima. 

U manifestu Kongresa evropskim narodima govori se da su Sla- 
veni, stoga što smatraju da u današnje doba države treba graditi ako 
ne u novim granicama a ono bar na novim temeljima, postavili zahtjev 
austrijskome caru za preuređenje države u savez ravnopravnih na- 
roda, u čemu vide »ne samo svoj spas nego i spas slobode, prosvjete 
i humaniteta uopće«, pa »istupajući kao najmlađi na političku pozor- 
nicu Evrope, predlažu da se sastane sveopći evropski kongres naroda« 
radi raspravljanja o svim međunarodnim pitanjima na načelima slo- 
bode, jednakosti i bratstva svih naroda.!3 

Budući da predstavnici iz Rusije, kojima je upućen poziv, nisu 
stigli, to je Bakunjin kao emigrant bio jedini Rus među 341 delegatom 
Kongresa. On je svojim revolucionarnim nazorima mnogo pridonio 
očitovanju radikalnijih stavova na Kongresu, a poglede što ih je za- 
stupao izložio je potkraj 1848. u svom »Proglasu Slavenima«.!t 

Bakunjin je smatrao uništenje Austrije kao conditio sine qua rion 
za slobodan razvitak slavenskih naroda, protiveći se oštro onim »di- 
plomatima i mudracima« koji su na kongresu ustrajali na politici da 
Slaveni moraju tražiti rješenje u čuvanju Austrije osloncem na cara. 
On se zalagao, u sklopu ideje o općoj federaciji evropskih republika, 
za veliku slavensku federaciju pod vodstvom Rusije, ali ne despotske 
carske Rusije, koje je ime u Evropi bilo »sinonim brutalnog ugnjeta- 
vanja i sramotnog ropstva«, već slobodne, revolucionarne Rusije. Tra- 
žeći razbijanje ruske imperije u kojoj tri velike slavenske nacije (ne 
spominjući druge male narode što se gube u njenoj golemosti kao kaplje 
vode u oceanu), velikoruski, ukrajinski i poljski narod, sve tri veoma 
različita podrijetla, sa svojom posebnom poviješću, koje podjednako 
imaju sve elemente zasebne nacionalne opstojnosti, stenju danas pod 
žezlom najstrašnijeg despota, Bakunjin vjeruje u revolucionarnu misiju 
Rusije. Bit će to u Moskvi skršeno ropstvo naroda potlačenih od rus- 
kog cara zajedno s ropstvom svih slavenskih naroda; tamo će sagorjeti 
ropstvo cijele Evrope ispod njenih vlastitih ruševina. Iz oceana krvi i 
vatre tamo u Moskvi uzdignut će se visoko u nebo zvijezda revolucije 
da postane vodičem oslobođena čovječanstva.15 


Evropski liberalizam i socijalizam prema panslavizmu i austroslavizmu 


Mali slavenski narodi doživjeli su sa svojim austroslavističkim 
programom gorko iskustvo kojega je dublje značenje upravo u tome 
što će ga povijesna zbivanja opetovano potvrditi. U biti austroslavistič- 
kog programa bijaše da je on bio u interesu malih slavenskih naroda, 
ali isto tako i samog dvora, ako želi očuvati svoju višenacionalnu dr- 
žavu, pa i u širem interesu cijele Evrope radi njezina daljeg napretka. 
Nasuprot tome pokazalo se da dvor nije nikakva nadnacionalna usta- 
nova kojoj bi bilo podjednako i do slavenskih naroda i da Evropa, 


3 M. Prelog, n. dj., 379—381; H. Kohn, n. dj., 84—86. 


“4 Aufruf an die Slawen. Von einen russischen Patrioten Michael Ba- 
kunin, Mitglied des Slawencongresses in Prag. Koethen 1848 (Proglas je najprije 
objavljen na francuskom .a onda na njemačkom). j 


5 H. Kohn, n. dj., 90—98. 

plašeći se jačanja ruske opasnosti, s neskrivenim prezirom odbacuje 
slavensku brigu o njezinoj budućnosti. Ako se dvor, iskoristivši sla- 
venske pokrete protiv mađarske i bečke revolucije, očitovao kao isklju- 
čivo sredstvo njemačke dominacije, to se ni revolucionarna Mađarska 
nipošto nije pokazala manje hegemonističkom od feudalno-konzerva- 
tivne, a demokratsko-revolucionarno javno mnijenje Evrope ne bijaše 
gotovo ništa tolerantnije prema nacionalnim pokretima slavenskih na- 
roda od onih idejnih pokreta koje je inače poricalo, uključujući i sam 
pangermanizam. 

Kossuthova Mađarska nimalo nije popustila u politici velikougar- 
ske uobraženosti i preziranja slavenskih narodnosti. Uostalom zar sam 
Kossuth nije još potkraj 1847. izazvao hrvatsko ogorčenje onom uvred- 
ljivom izjavom da ne priznaje Hrvatske jer je ne može naći na zemljo- 
pisnoj karti, a isto tako i gnjev ostalih slavenskih naroda pod Ugarskom 
(Slovaka, Rusina i Srba) kad je baš 1848. izjavio: Ja znam dobro da 
u Ugarskoj ima različitih rasa i individua, koji govore drugim jezikom, 
ali samo jedan narod, a to je mađarskil# A i sama odluka upravo 
Kossuthova parlamenta da se mađarski jezik uvede u škole u Hrvat- 
skoj (najprije kao fakultativan, a poslije toga i kao obavezan nastavni 
i službeni jezik u svim školama i u uredima u Hrvatskoj) poticala je 
na otpor i borbu s Mađarima jer bi njezina provedba značila pojačanu 
mađarizaciju. Čak i Szechenyi, jedan od rijetkih mađarskih muževa 
koji je četrdesetih godina upozoravao na pogibelj u koju Ugarska srlja 
sa velikomađarskom šovinističkom politikom, priklonio se upravo po- 
slije uspjeha mađarske revolucije Kossuthovim hegemonističkim po- 
gledima u narodnosnom pitanju. 

Unatoč tome što su predstavnici Zapadnih i Južnih Slavena svoje 
nacionalne pokrete temeljili pretežno na idejama zapadnoevropskog 
liberalizma i demokratskih načela o pravu naroda na slobodu i ravno- 
pravnost, i što je austroslavistički program išao zapravo za učvršće- 
njem Austrije kao državne zajednice podunavskih naroda, oni su bili 
izloženi sumnjičenjima kao izdajice i napadani kao tobožnji protivnici 
evropske demokratske revolucije i zastupnici reakcionarnog rusofilstva. 
Šafafik je još u samim danima pripreme Praškog kongresa pisao da 
ti napadi imaju dvostruko podrijetlo. Oni su po njemu u prvom redu 
bili izraz žalosne nacionalne mržnje surovih, primitivnih duša, osobito 
činovnika, među koje Šafafik ubraja i anacionalizirane renegate sla- 
venskih naroda i židovske virtuoze. Drugu vrstu slavenskih protivnika 
sačinjavali su najobrazovaniji i najliberalniji muževi, koji su dijelom 
od velikog utjecaja a nema ih baš malo. Oni nas drže, govori Šafafik, 
nesposobnima za političku slobodu, bojeći se da će se bilo austrijska 
bilo ruska reakcija poslužiti slavenskim masama, predodređenim za 
ropstvo, da priguši njemačku slobodu.!7 

Doduše mnogi zapadnoevropski liberali, koji su bili užasno uplašeni 
od opasnosti ruske univerzalne monarhije, smatrali su da bi federacija 
Zapadnih Slavena u suradnji s liberalnom Evropom, bila najbolji be- 
dem protiv ekspanzije ruskog despotizma. Ali nasuprot Palackome i 
ostalim austroslavistima koji su takvu federaciju htjeli stvoriti preu- 
strojstvom Habsburške Monarhije, mnogi od tih liberala držali su da 
bi takvu ideju bolje bilo ostvariti oko Poljske, jamačno zbog žestine 
njezina sukoba s carskom Rusijom. 





“Helfert, Geschichte Osterreichs vom Ausgange des Wie- 
ner October-Aufstandes 1848. Leipzig-Prag, I—V, 1869—1886, IV, 237 (v. M. 
Prelog, n. dj., 250). 


11. M. Prelog, n. dj., 284. 

Marx i Engels bili su osobiti protivnici svake ideje panslavizma, 
svejedno da li ona imala oblik istočnog slavjanofilskog panrusizma, 
zapadnog austroslavizma ili bakunjinova revolucionarno-demokratskog 
panslavizma, i to ne samo stoga što u pozadini uvijek vide strašilo 
ruskog carizma nego i zbog svoje predodžbe o revoluciji i o ulozi ve- 
likih i malih naroda u povijesnu razvitku. 

Pišući o zbivanjima 1848. godine isključivo sa stajališta interesa 
evropske revolucije, Marx i Engels su upravo sa srdžbom osudili ne 
samo svaku panslavističku ideju nego i nacionalne pokrete slavenskih 
naroda, pa čak i te narode same. 

Engels nije vidio korijene panslavizma u stanju podjarmljenosti 
slavenskih naroda, pa piše: Panslavizam nije nastao u Rusiji ili u 
Poljskoj nego u Pragu i u Zagrebu. Panslavizam je savez svih malih 
slavenskih naroda i narodića Austrije a u drugom redu i onih iz Tur- 
ske za borbu protiv austrijskih Nijemaca i Mađara a možda i protiv 
Turaka. Turci dolaze samo slučajno ovamo, pa mogu kao posve propali 
narod isto tako i posve izostati iz razmatranja. Panslavizam je prema 
svojoj temeljnoj svrsi upravljen protiv revolucionarnih elemenata Au- 
strije i stoga već od početka reakcionaran,S 

Engels je smatrao da je »povijesna uloga Južnih Slavena zauvijek 
odigrana«,! jer: Doba panslavizma bijaše u VIII i IX st. kad su Južni 
Slaveni gospodarili još cijelom Ugarskom i Austrijom, te ugrožavali 
Bizant. Kad se tada nisu mogli suprotstaviti njemačkoj i mađarskoj 
najezdi, kad nisu mogli izvojevati nezavisnost i stvoriti čvrstu državu, 
baš kad su se njihova oba neprijatelja, Nijemci i Mađari, međusobno 
krvila, kako bi to oni mogli danas, poslije tisućgodišnje podjarmljeno- 
sti i odnarođivanja?20 

Tako, na osnovi svog razmatranja cijele slavenske povijesti, po- 
sebno one u Austriji, Engels zaključuje da događaji iz 1848. samo po- 
tvrđuju: Od svih naroda i narodića Austrije samo su tri koja bijahu 
nositelji napretka, koji su aktivno djelovali u povijesti i koji su još 
životno sposobni — Nijemci, Poljaci i Mađari. Zato su oni sada revo- 
lucionarni. 

Sva ostala velika i mala plemena i narodi imaju prije svega misiju 
da nestanu u velikoj svjetskoj oluji. Zato su oni sađa kontrarevolucio- 
narni,ži 


U potvrdu svojih razmatranja Engels navodi da nema ni jedne 
zemlje u Evropi koja ne krije narodnih ruina, ostataka pučanstva što 
je bilo potisnuto i podjarmljeno od naroda koji kasnije bijahu nositelji 
povijesna razvitka. A ti ostaci, kako reče Hegel, od hoda povijesti 
nemilosrdno zgaženih naroda, ti otpaci naroda (potcrtano u izvoru 
— FT.) bit će i ostati svaki put, sve do njihova potpuna uništenja ili 
odnarođivanja, fanatični nositelji kontrarevolucije, kao što je uostalom 
već i sama njihova egzistencija protest protiv velike povijesne revolucije. 
Tako je s Galima u Škotskoj, s Bretoncima u Francuskoj, s Baskima 
u Španjolskoj. Tako u Austriji panslavistički Južni Slaveni nisu ništa 
drugo nego otpaci naroda iz jednog veoma zamršenog tisućgodišnjeg 
razvitka.?2 


Iz takve predodžbe povijesna kretanja proizlazi i pogrešna ocjena 
nacionalnih pokreta malih naroda, kao što je npr. ona da se Južni Sla- 


#5 Karl Marx — Friedrich Engels, Werk €, VI, Berlin 1961, 171 (Der magyarische 
Kampf, »Neue Rheinische Zeitung«, Nr. 194, 13. I 1849). 

1% Isto, 169. 

20 Isto, 172. 

*1 Isto, 168. 

** Isto, 172. 


140 





veni, koji se već tisuću godina nalaze pod gospodstvom Nijemaca i 
Mađara, 1848. digoše samo zato da uspostave svoju nacionalnu samo- 
stalnost, da bi time istodobno pogazili njemačko-mađarsku revoluciju 
kao zastupnici kontrarevolucije?š Iz takvih pretpostavki slijedio je 
dosljedan zaključak: U slijedećem svjetskom ratu neće iščeznuti samo 
reakcionarne klase i dinastije nego i čitavi reakcionarni narodi sa ze- 
maljske kugle. Ali to je također napredak.?4 

Da se radilo o domišljenom shvaćanju filozofije povijesna kretanja 
po kome su mali narodi sa svojim zanovijetanjima o pravu na slobodu 
i na nezavisnost u svakom slučaju zapreka društvenom razvitku, što 
ga mogu nositi jedino veliki i jaki narodi, očito je iz kritike Bakunji- 
nova programa demokratskog panslavizma što su je donijele Marx- 
-Engelsove »Neue Rheinische Zeitung«, u veljači 1849. 


Pravednost", 'čovječnost', 'sloboda', "jednakost", *bratstvo', "nezavis- 
nost! — dosada ništa drugo nismo našli u panslavističkom manifestu 
osim tih više ili manje moralnih kategorija, koje doduše veoma lijepo 
zvuče, ali u povijesnim i političkim pitanjima potpuno ništa ne 
dokazuju (potcrtano u izvoru — F. T.). "Pravednost', 'čovječnost', 
*sloboda* itd. mogu i tisuću puta tražiti ovo ili ono, ali ako je stvar 
nemoguća, ne ostvaruje se i ostaje, usprkos svemu, "pusti sav. 

Samo jednu riječ o "općem bratstvu naroda! i o povlačenju 'gra- 
nica što ih naznačuje suverena volja naroda samo na temelju svoje 
nacionalne posebnosti'. Sjedinjene Države i Meksiko su dvije republike; 
u objema je narod suveren. 


Kako dolazi do toga, da je između tih dviju republika, koje bi po 
moralnoj teoriji morale biti 'zbratimljene' i *federativne', do- 
šlo do rata vadi Texasa, da je *suverena volja' američkog naroda, oslo- 
njena na hrabrost američkih dobrovoljaca, pomakla — iz geografskih, 
trgovačkih i strategijskih potreba — na stotinu milja granice što su 
PO prirodi bile povučene? I hoće li Bakunjin predbaciti Amerikancima 
osvajački rat", koji doduše zadaje teški udarac njegovoj teoriji zasno- 
vanoj na *pravednosti i čovječnosti", ali koji je bio vođen jedino i samo 
u interesu civilizacije? Ili zar je neka nesreća što je divna Kalifornija 
oduzeta lijenim Meksikancima koji s njome ništa učiniti nisu znali? 
i što će energični Yankeei brzom eksploatacijom tamošnjih zlatnih ru- 
dokopa umnožiti prometna sredstva i u nekoliko godina na najudalje- 
nijim obalama Tihoga oceana usredotočiti pučanstvo, raširiti trgovinu, 
stvoriti velike gradove, otvoriti velika parobrodarska poduzeća, sagra- 
diti željeznicu od New Yorka do San Franciska, otvoriti zapravo Tihi 
ocean po prvi puta civilizaciji, i po treći put u povijesti dati novi smjer 
svjetskoj trgovini? *'Nezavisnost' nekih španjolskih Kalifornijaca i Teksa- 
šana može pri tom trpjeti, "pravednost i ostala moralna načela mogu 
biti tu i tamo povrijeđena, ali šta to znači prema takvim svjetsko-po- 
ViJesnim činjenicama? I 

Prema toj teoriji slično je i s Južnim Slavenima. »Slovenci i Hr- 
vati dijele Nijemce i Mađare od Jadranskog mora, a Njemačka i Ugar- 
ska ne mogu se od Jadranskog mora odijeliti zbog 'geografskih i trgo- 
Vačkih potreba', koje doduše za Bakunjinovu fantaziju nisu nikakva 
zapreka, ali koje unatoč tome ipak postoje, te su za Njemačku i za 
Ugarsku takva životna Pitanja kao za Poljsku npr. obala Istočnog mora 
od Danziga do Rige. A gdje se radi o egzistenciji, o slobodnom razmahu 


# Isto, 174. 
“4 Isto, 176. 


#5 K, Marx — F. Engels, Werke, VI Berlin 1961. 273—274 (Der d tischi 
Panslawismus, »NRZ«, Nr. 222 und 228, 15. und 16. II 1848). > 0 *r đemokratische 

svih izvora velikih naroda, tu neće odlučivati takva sentimentalnost kao 
što su obziri spram nekoliko rasutih Nijemaca ili Slavena.«2$ 

Osuđujući u tom smislu zahtjev »poluponijemčenih Slavena« za 
nacionalnim osamostaljenjem i njihovu borbu protiv »političkog cen- 
tralizma« kao reakcionarne pojave što su protiv interesa industrijskoga 
napretka, Engels će doslovno pisati radi opravdanja njemačke i ma- 
đarske hegemonije: Ukratko, proizlazi, da ti 'zločini' Nijemaca i Ma- 
đara protiv sumnjivih Slavena spadaju među najbolja i najvrednija 
djela, kojima se naš i mađarski narod može ponositi u povijesti. A što 
se posebno tiče Mađara, to pogotovu valja primijetiti da su se oni, 0s0- 
bito od revolucije, suviše popustljivo i mekano odnosili prema nadutim 
Hrvatima... I ta popustljivost prema narodu koji je po svojoj naravi 
kontrarevolucionaran jest jedino što se može predbaciti Mađarima. 

Čak i u slučaju kad bi se Austrija raspala, slavenskim narodima 
predstoji revolucionarni terorizam Nijemaca i Mađara, a nipošto, kako 
oni sebi zamišljaju, oslobođenje sviju pod austrijskom krunom porob- 
ljenih naroda.?5 

I s obzirom da se u interesu revolucije ne smije dopustiti da se »u 
srcu Njemačke osnuje kontrarevolucionarna češka država« i time rus- 
kim predstražama na Elbi, na Karpatima i na Dunavu slomi moć nje- 
mačke, mađarske i poljske revolucije, Engels odbacuje sve demokrat- 
sko-revolucionarne zamisli Bakunjina o bratstvu i jednakosti evrop- 
skih naroda, pozivajući na »nepomirljivu borbu na život i smrt«. Na 
sentimentalne krilatice o bratstvu, što nam se tu nude u ime kontra- 
revolucionarnih naroda Evrope, mi odgovaramo: da je mržnja na Ruse 
bila i još uvijek jest prva revolucionarna strast (potertano 
u izvoru —F.T.) u Nijemaca; da je poslije revolucije tome pridošla mrž- 
nja na Čehe i na Hrvate, i da mi u zajednici s Poljacima i Mađarima 
samo putem najodlučnijeg terora protiv tih slavenskih naroda možemo 
osigurati revoluciju. Mi sada znamo gdje su usredotočeni protivnici re- 
volucije: u Rusiji i u austrijskim slavenskim zemljama, i nikakve nas 
krilatice, nikakve upute na neku neodređenu demokratsku budućnost 
tih zemalja neće suzdržati od toga da sa svojim neprijateljima postu- 
pamo kao s neprijateljima.?? 

Da takva gledišta Marxa i Engelsa o povijesnoj sudbi malih sla- 
venskih naroda nisu bila tek posljedica nedovoljna poznavanja ma- 
đarskog odnosa prema slavenskim narodima i njihova gorljivog zala- 


ganja za stvar revolucije usred same borbe — kako su to dobrona- 
mjerno opravdavali pojedini marksistički pisci, povećavajući time samo 
konfuziju — nego da su ona jamačno bila temeljena na tadašnjem 


Marx-Engelsovom shvaćanju društvena razvitka, vidi se i iz načina 
na koji su 1852. godine ocijenili nacionalne pokrete slavenskih naroda 
iz 1848. i njihov Praški kongres. 

Godine 1852. objavljen je u »New York Daily Tribune« članak o 
»revoluciji i kontrarevoluciji u Njemačkoj« s Marxovim potpisom u 
kojem se kaže: umiruća češka narodnost... činila je 1848. posljednji 
napor da ponovo stekne svoju prijašnju životnu snagu — napor ko- 
jega neuspjeh, nezavisno od svih revolucionarnih okolnosti, bijaše do- 
kazom da Češka može ubuduće jedino postojati kao dio Njemačke, 


"€ Isto, 276. 
£7 Isto, 279. 
#8 Isto, 284. 
2 Isto, 286. 

iako dio njezinih stanovnika može još nekoliko stoljeća nastaviti da 
govori ne-njemačkim jezikom. I dalje: 

Tako su završili u sadašnje doba, a veoma vjerojatno zauvijek, 
pokušaji Slavena u Njemačkoj da ponovo zadobiju nezavisan nacionalni 
život. Raštrkani ostaci brojnih naroda, kojih nacionalna i politička ži- 
votna snaga bijaše dugo ugašena, i koji su zbog toga bili obavezni go- 
tovo tisuću godina slijediti put moćnijeg naroda, njihova osvajača... 
te umiruće narodnosti... pokušale su okoristiti se općom zbrkom 1848. 
da bi obnovile njihov politički status quo iz 800. godine. Tisućugodišnja 
povijest imala im je pokazati da je takav povratak nazad nemoguć, da 
činjenica što cijelo područje istočno od Labe i Saale jednom bijaše 
zaposjednuto skupinom srodnih slavenskih naroda pokazuje povijesnu 
tendenciju, a istodobno i fizičku i intelektualnu sposobnost njemačkog 
naroda, da savlada, apsorbira i asimilira svoje drevne istočne susjede; 
ona također svjedoči da tendencija apsorpcije od strane Nijemaca bi- 
jaše uvijek, i još sada je jedno od najmoćnijih sredstava pomoću kojih 
je širena civilizacija zapadne Evrope na istok našeg kontinenta... Ka- 
ko mogu oni očekivati da će se povijest vratiti unatrag za tisuću go- 
dina da bi zadovoljila nekoliko slabunjavih ljudskih grupa koje su na 
svakom dijelu teritorija što ga zauzimaju izmiješane s Nijemcima i 
okružene njima, koje gotovo od pamtivijeka nisu imale za sve potrebe 
civilizacije drugog jezika osim njemačkog, i kojima nedostaje sam prvi 
Ba jet za nacionalni opstanak: znatnija brojnost i kompaktan teri- 
orij. 

Marx je jednom zgodom, nedvojbeno učenjački mudro, izjavio da 
on nije bio marksist, misleći jamačno na opasnost pretvaranja njego- 
Vih teoretskih shvaćanja u dogmu, a navedeni stavovi što su ih Engels 
i on zastupali, o malim narodima uopće i posebno o slavenskim, očito 
svjedoče da to nisu bili uvijek niti mogli biti u svakom pitanju, jer 
su na kraju krajeva i oni bili djeca svoga doba i svoga naroda, odno- 
sno konkretnih povijesnih prilika u kojima su djelovali, što nimalo 
ne umanjuje, već nasuprot baš zbog toga ističe svjetsko-povijesno zna- 
čenje njihova učenja. Ali budući da su prerevni epigoni i zasukani 
dogmatici svaku njihovu rečenicu proglašavali nepovredivom i pos- 
ljednjom istinom, ne samo zbog ideološke ograničenosti nego i zbog 
različitih interesa, to se na temelju navedenih Marx-Engelsovih ocjena 
u marksističkim tumačenjima povijesnih zbivanja još uvijek povlači 
jednostrano mišljenje o nekakvoj povijesnoj krivnji slavenskih i po- 
sebno hrvatskoga naroda, i to bez obzira što su i neki marksistički 
Pisci već odavno ukazali na znanstvenu neodrživost takvih sudova. 

Gledajući na nacionalno pitanje isključivo sa stajališta klasne bor- 
be, Marx i Engels su držali da je ujedinjavanje pa i asimilacija malih 
narodnosti povijesno napredan proces što ubrzava društveni i tehnički 
Tazvitak a prema tome i proletersku revoluciju koja će riješiti sve 
klasne i nacionalne razlike. 


Smatrajući da su moderne nacije produkt građanskog društva i 
da će nestati s pobjedom univerzalne proleterske revolucije, oni su od 
Pojave radničke klase odricali progresivnu ulogu nacionalnih pokreta pa 
su tako došli i do poznatog gesla u »Komunističkom manifestu« da »rad- 
Nici nemaju domovine«, koje će za vrijeme sve tri Internacionale poticati 
Internacionalizam ali i sputavati afirmaciju socijalističkog pokreta u 
onim zemljama gdje je neriješeno nacionalno pitanje bilo od prvoraz- 





# K. Marks i F. Engels: Sočinjenij a, izd. vtoroje, tom 8, Moskva 1957, 54— 
% Isto, 83—84. 

redna značenja za društveno-politički razvitak, a pogotovu u onim 
gdje se to očitovalo kao defetizam prema stvarnim nacionalnim inte- 
resima. 

Polazeći od naprednog značenja ujedinjavanja njemačkih zemalja, 
i od svoje pretpostavke društvenog kretanja k socijalizmu, Marx i 
Engels su došli do zaključka da je svaki zahtjev malih naroda (koji se 
već nalazi u sklopu većih državnih zajednica) za samoodređenje na- 
tražnjački, da vuče povijesni razvitak unatrag, pa su dosljedno tome 
ne samo takve pokrete već i same takve narodne smatrali kontrarevo- 
lucionarnim, dok su asimilaciju malih, nepovijesnih, nedržavnih, se- 
ljačkih, ili kontrarevolucionarnih naroda od velikih naroda i moćnijih 
osvajača smatrali povijesno naprednim procesom. Samo u takvoj shemi 
može biti razumljiv krajnje jednostran i žestoko neprijateljski stav 
Marxa i Engelsa prema slavenskim narodima zbog tobože isključivo 
kontrarevolucionarne uloge njihovih nacionalnih pokreta 1848. godine. 

Marx-Engelsova shema o revolucionarnim i kontrarevolucionarnim 
narodima u povijesti koliko god bila poricanje onih struja njemačke 
građanske filozofije (od Hegela i Treitschkea do Nietzschea i Gumplo- 
wicza) što bijahu osnovom teorija o podjeli naroda na vladajuće i na one 
što su predodređeni da budu podjarmljeni i robovi i na kojoj je saz- 
dana ideologija pangermanizma, utoliko je bila i sama protuslovna 
marksističkom učenju ukoliko se zasnivala na apriornoj revolucionar- 
nosti Nijemaca i na kontrarevolucionarnosti Slavena. 

U raspravama što su se vodile u okviru Prve internacionale fran- 
cuski su predstavnici i zamjerali Marxu da polazi od interesa njemač- 
kog patriotizma, na što je Marx uzvraćao da su francuski socijalisti, 
uključujući čak i Lafarguea, zastupnici francuskog šovinizma. Ali bu- 
dući da neka jednostrana i trenutna shvaćanja Marxa i Engelsa o ulozi, 
značenju i o odnosu klasnih i nacionalnih čimbenika u društveno-po- 
litičkom razvitku pojedinih naroda, u povijesti međunarodnih odnosa 
i ljudske zajednice uopće nisu ni u njihovo doba ni kasnije podvrg- 
nuta svestranoj i temeljitoj objektivnoj kritici, to je jamačno imalo i 
stanovite nepoželjne posljedice. 

Prvo, protivnici marksizma uzimali su očite promašaje ili nedo- 
sljednosti Marxa i Engelsa (što su uostalom pretežno iz pera Engelsa) 
u tumačenju pojedinih povijesnih zbivanja i u njihovu odnosu prema 
nacionalnim pokretima pojedinih naroda kao povod ili za napad na 
marksizam uopće ili za zlurado pozivanje i na marksizam u opravdava- 
nju imperijalističkog kolonijalnog osvajanja teorijom širenja napredni- 
jeg društveno-ekonomskog sustava, iako je nedvojbeno da ta pitanja bi- 
jahu sporedna u cjelokupnu epohalnom djelu Marxa i Engelsa i da 
su oni svojom teorijom najradikalnije razotkrili korijene i besmisao 
svakog porobljavanja, položivši misaone osnove internacionalizma i 
slobodnog ljudskog društva, bez obzira na stanovite nedosljednosti u 
pojedinim povijesnim ocjenama i na zanemarivanje drugih (npr. nacio- 
nalnih, kulturnih, psiholoških) čimbenika u odnosu na ekonomske i kla- 
sne zbog njihove zanesenosti univerzalnom revolucijom i vizijom bes- 
klasnog društva. 

I drugo, dogmatiziranje i pretvaranje u nepovredivu univerzalnu 
istinu svake misli ili ocjene utemeljitelja marksizma, odnosno kano- 
niziranje njihovih teorema, zanemarujući vrijeme i prostor u kojima 
su dane ili u kojima se primjenjuju, prouzročilo je ne samo deforma- 
ciju stanovitih Marx-Engelsovih postavki od nekih njihovih formalnih 
sljedbenika nego i njihovu grubu zloporabu sve do opravdavanja stalji- 
nističke ekspanzionističke i hegemonističke politike pozivom na one 

pojedine njihove poglede što bijahu u suprotnosti već u svoje doba 
sa stvarnom povijesnom istinom ili koje pak dalji društveno-politički 
razvitak nije opravdao, već je tražio nova marksistička istraživanja i 
osvjetljavanja. 

No, budući da to izlazi iz okvira ovog razmatranja, na ovom mje- 
stu dovoljno je spomenuti da su na temelju iskustva povijesnog raz- 
vitka revolucionarne borbe radničke klase i potlačenih naroda (osobito 
na primjeru poljskog i irskog naroda) gledišta Marxa i Engelsa o na- 
cionalnom pitanju evoluirala do fundamentalnih zaključaka marksis- 
tičke teorije da je pun »razvitak međunarodnog radničkog pokreta 
moguć jedino u uvjetima nezavisnih naroda« i da »narod koji ugnje- 
tava druge narode ni sam ne može biti slobodan«. 


Na toj osnovi Lenjin će kasnije razviti svoju teoriju o samoodre- 
đenju naroda, što će biti od sudbonosnog značenja za povezivanje re- 
volucionarne borbe radničke klase s nacionalnooslobodilačkom borbom 
porobljenih naroda i za mogućnost pobjede socijalizma u mnogim zem- 
ljama svijeta. 


Panrusizam i ideja o evropskoj zajednici 


Poslije uzaludnog napora malih slavenskih naroda da se austrij- 
ska monarhija pretvori u slavensku federaciju 1848. i poslije gorka ra- 
zočaranja kad je, umjesto preuređenja na trijalističkoj ideji, 1867. na 
dualističkoj osnovi ozakonjena njemačka i mađarska hegemonija, austro- 
slavistička ideja gubi sve više na privlačnosti, a središte panslavistič- 
kog pokreta prenosi se u Rusiju, gdje se — stapajući se s ruskim impe- 
rijalizmom — poistovjećuje s panrusizmom. 

To pojačava u Evropi strah od ruskog despotizma, a najogorčeniji 
protivnici ruskog panslavizma bili su evropski liberali i socijalisti. 

Već 1850. godine španjolski političar i mislilac Donoso Cortćs go- 
Vori o tome da će se »nacionalna ideja panslavizma« oživotvoriti okup- 
ljanjem evropskih slavenskih naroda oko Rusije i stvaranjem »velike 
slavenske konfederacije«, a tada će doći vrijeme ruske ekspanzije i 
prevlasti u Evropi. On se boji da se Evropa, oslabljena socijalnim bor- 
bama i pomanjkanjem patriotizma, neće moći suprotstaviti, a prema 
njegovu mišljenju ruski osvajači neće obnoviti Evropu, kao što su to 
učinili germanski barbari razorivši Rimsku Imperiju.% 

Karl Marx godine 1853. zamjera evropskoj politici što se odluč- 
nije ne protivi tendencijama stvaranja ruske univerzalne imperije, upo- 
zoravajući da se Rusija neće zaustaviti na Bosporu već će preko Tur- 
ske i Grčke izaći na Sredozemlje i na Jadran. Otvorene i uzburkane 
zapadne granice Imperija — piše Marx — loše određene s obzirom 
na prirodne međe, pozivat će na ispravljanje, a tada će izići da pri- 
rodne granice Rusije idu od Danziga (Gdanjska) ili možda od Stettina 
(Szcećina) do Trsta. I kao što je sigurno da poslije jedne pobjede do- 
lazi druga pobjeda, a da za jednim osvajanjem slijedi drugo, tako će 
t osvajanje Turske od Rusije sigurno biti samo uvod u pripojenje 
Mađarske, Pruske, Galicije i u konačno oživotvorenje slavenske impe- 
Tije o kojoj sanjaju zaista fanatički panslavistički filozofi.33 

Slično Marxu, i Proudhon piše 1848, da je borba između njemačke 
demokracije i moskovskog panslavizma, prije svega, borba između na- 





?* H. Kohn, n. dj., 104—105. 
** Članak K. Marxa u The New York Daily Tribune od 12. IV 1853 
(v. H. Kohn, n. dj., 106—107). 


145 


predne civilizacije i natražnjačkog barbarizma,* a načelno se protivi 
i ratobornosti demokrata u borbi za načela nacionalizma i samoodre- 
đenja naroda za koja on drži da su protivna podjednako i privrednom 
razvitku i federalnoj slobodi. 

Rjeđi su bili takvi mislitelji na Zapadu koji su gledali na Slavene 
blagonaklono, kao na posrednike između Zapada i Istoka, i koji su 
austroslavizam kao zapadni panslavizam smatrali prihvatljivim za bu- 
dućnost Evrope (npr. Cyprien Robert). 

Pogotovu takvi kao Ernest Coeurderoy (1825—1862), sudionik u 
revoluciji 1848. i pobornik anarhističkih revolucionarnih ideja pod 
utjecajem Proudhona, koji suprotno Marxu i Proudhonu iznosi za svoje 
vrijeme »skandaloznu« tezu da će trijumf slobode u Evropi ovisiti o 
pobjedi i o dominaciji slavenstva, što on smatra neizbježnim, pa u tu 
svrhu pozdravlja »opći rat« i pobjedu ruskih kozaka »gqui nous appor- 
tent Pune et qui forceront l'autre«.8 Coeurderoy proriče da će slije- 
deća revolucija u Evropi biti izvršena silom, centralizacijom, Rusijom; 
druga revolucija sa slobodom, s federacijom i s Amerikom doći će tek 
mnogo kasnije kad će sve posljedice prve revolucije biti 'iserpene: 
Prema njemu Sjedinjene Države i Rusija uspostavit će sporazumom 
granice dviju sfera, sferu individualnih sloboda pod vodstvom Anglo- 
-Amerikanaca i sferu ljudske solidarnosti pod vodstvom Slavena.37 


Dok je panslavizam u prvoj polovici XIX st. bio posljedica na- 
cionalnog buđenja i političkog i kulturnog razvitka zapadnih i južnih 
slavenskih naroda, u drugoj polovici on se pretvara u panrusizam na 
ekspanzionističkim namjerama carizma, ali ostaje privlačna snaga za 
male slavenske narode i zbog privrednog i kulturnog rasta velike ru- 
ske države. 

Po uzoru na njemačke romantike, koji su na starosti Zapada gra- 
dili svoju viziju mlade Njemačke, ruski nacionalni romantici zaključili 
su da budućnost pripada Rusiji, pretvorivši svojim isključivim slave- 
nofilstvom zapadnu panslavističku ideju u sredstvo panruske ekspan- 
zije. Najvišim ciljem te slavenofilske panruske ideje, koja je prema 
prijedlogu Pogodina imala biti idejom vodiljom carske politike, bilo 
je stvaranje »univerzalne monarhije«. 

Tvoreći svoje ideje na idealističkoj filozofiji, slavenofili su po- 
sebnu ulogu pripisivali ruskoj pravoslavnoj crkvi, koja jedino izražava 
pravi duh i interese slavenstva. Prema Homjakovu njezina je prednost 
u tome što ona sjedinjava i poistovjećuje slobodu i jedinstvo i stoga 
stvara podlogu pravog društva, dok katolicizam žrtvuje slobodu je- 
jedinstvu a to vodi k despotizmu, dok protestantizam žrtvuje jedinstvo 
slobodi što vodi k anarhiji.*3 Slavenofili su do te mjere povezivali, pače 
i poistovjećivali slavenstvo s pravoslavljem da, prema riječima Hom- 
jakova, »jedan Slaven ne može biti iskreni Slaven izvan pravoslavlja«.3? 

Granice te univrezalne ruske monarhije bile su naznačene u po- 
emi Tjutčeva sa »sedam unutarnjih mora i sedam velikih rijeka«. 
Rusko se carstvo prostire »od Nila do Neve, od Labe do Kine, od Vol- 
ge do Eufrata, od Gangesa do Dunava«.#? 


% Članak u Le Peuple br. 4, od 5. XI 1848. 
5 P. J. Proudhon: La Guerre et la Paix, 3rd ed., Paris '1861, 402—415 
(v. H. Kohn, n. dj., 371—372). 
“De la Revolution dans Ihome et dans la socićtć, 1852 (v. 
EH, Kohn, n. dj., 114—115). 
TE. Coeurderoy: Hurrah! ou la Revolution par les Cosaquers, 
London 1854, (v. H. Kohn, n. dj., 115—118). 
8 H. Kohn, n. dj., 149. 
% Isto, 173. 
4 Isto, 157. 

Ujedinjenje Italije i Njemačke na jezičnoj osnovi potaklo je u 
ruskim slavenofilskim krugovima teoriju da panslavistički pokret ne- 
ma drugih potreba do oslonac na rusku narodnost i na ruski jezik. 

Ta je ideja dominirala na Drugom sveslavenskom kongresu u Mo- 
skvi 1867, što ga je sazvao moskovski Slavenski odbor (koji je osno- 
van 1857. i kome je od 1861. Pogodin bio predsjednikom a Aksakov 
tajnikom). Dok na Prvom sveslavenskom kongresu u Pragu nisu pri- 
sustvovali ruski predstavnici, na Drugom kongresu u Moskvi nisu bili 
prisutni Poljaci. Na kongresu je M. N. Katkov, pisac koji je bio jedan 
od najgorljivijih promicatelja panslavizma, izravno govorio da Rusija 
ima dužnost ujediniti sve Slavene kao što to Pruska čini s Nijem- 
cima. Rektor moskovskog sveučilišta govorio je o Slavenima kao o 
jednom narodu, koji slično svim modernim narodima nezadrživo teži 
čvrstom jedinstvu i centralizmu. Ujedinimo se u jednu cjelinu, kao što 
su učinile Italija i Njemačka, i tada će ime velikog ujedinjenog naro- 
da biti: Gigant... a da bismo mogli stupati zajedno prema cilju kome 
nas vodi Bog, mi moramo razumjeti jedan drugoga. Jedinstvo jezika je 
najjače od svih jedinstava. Ruski jezik preporučen je kao jedinstveni 
panslavistički književni jezik za sve zemlje od Jadranskog mora i od 
Praga do Arhangelska i Tihog oceana.“! 

Panslavizam u svom panruskom obliku postao je ne manje rato- 
boran od pangermanizma s izričito protuevropskom ideologijom. Evro- 
pa nije geografski pojam već sinonim za kulturno-povijesnu zajed- 
nicu, u današnje vrijeme za romansko-germansku civilizaciju, pisao 
je N. J. Danilevsky 1869. godine. A da li Rusija u tom smislu pripada 
Evropi? Na žalost ili na sreću, za dobro ili za zlo — ne, ne pripada. 
Nijedna od intelektualnih sila što su oplođivale Evropu nije odgajala 
Rusiju. Evropa je namijenila Rusiji ulogu da bude zaštitnik evropske 
civilizacije od provala središnjo-azijskih ili mongolskih nomada, a 
Rusi i svi Slaveni ako ne žele postati samo etnografski materijal bez 
ikakve uloge moraju se razvijati nezavisno, na izvorima svoje slaven- 
ske samobitnosti. Danilevsky je bio tako ogorčeni protivnik Evrope da 
je smatrao tursku vladavinu na Balkanu i islamsku dominaciju zašti- 
tom slavenstva od zapadnokršćanske civilizacije. Zbog toga je on i rat 
između Rusije i Turske smatrao nepotrebnim, a naprotiv sada je mo- 
guća i stoga nužna borba Slavenstva protiv Evrope — borba koja ne 
može biti odlučena u jednoj godini ili u jednoj vojni nego koja će is- 
puniti cijelo jedno povijesno razdoblje. 

Povijesna zadaća Rusije je da ostvari »panslavističku uniju« koja 
je »jedina čvrsta osnova na kojoj može rasti izvorna slavenska civili- 
zacija«, a koja u svojim granicama treba obuhvatiti, osim svih slaven- 
skih zemalja, još i Rumunjsku, Mađarsku, Grčku i Carigrad s njego- 
vim područjem. Ta povijesna zadaća »miroljubive Rusije može se is- 
puniti samo ratom« za rješenje »istočnog pitanja« koje u stvari znači 
borbu dviju različitih civilizacija »ishod koje će povijesnom životu 
čovječanstva dati potpuno nov sadržaj«. Danilevsky ne sumnja kakav 
će biti taj ishod. »Kao što je nemoguće promijeniti povijesni tijek do- 
gađaja, tako je nemoguće tući nadmoćnu silu. Iz tih općih pretpostav- 
ki mi stječemo izvjesnost da ruska i slavenska sveta stvar, koja je 
uistinu univerzalna i općeljudska, ne može biti izgubljena.«** Inače je 

4 Isto, 175—181. 

“* Danilevsky je svoja gledišta izložio u svom djelu Rusija i Evropa. 
Rasprava o kulturnim i političkim odnosima Slavena pre- 
ma germansko-latinskom svijetu, koje je najprije bilo objavljeno 


1869. u nastavcima u mjesečniku Zarja, a zatim i u posebnoj knjizi 1871. godine 
(H. Kohn, n. dj., 190—209). 

Danilevsky smatran predstavnikom  »realističnog« i »znanstvenog« 
panslavizma za razliku od religioznog utopizma slavenofila. 


Hercen, koji je bio jedan od najistaknutijih predstavnika ruskih 
liberalnih zapadnjaka, pisao je da Evropu s pravom zanimaju dva 
problema: socijalni i ruski problem. U stvari ako revolucionarni soci- 
jalizam ne uspije spriječiti propadanje društva, to će učiniti Rusija. Ja 
ne kažem da je to potrebno, ali je moguće... Budućnost nije nikada 
jednoznačno predodređena... Opće tendencije budućnosti koje se 
samo maglovito ocrtavaju preinačuju se prema prilikama, a one odre- 
đuju kako i nestalne mogućnosti postaju izvršene činjenice. Rusija 
može isto tako upasti u Evropu do Atlantskog ocena kao što i sama 
može biti osvojena do Urala. Prvi slučaj pretpostavlja da je Evropa 
duboko podijeljena. Drugi slučaj traži Evropu čvrsto ujedinjenu.43 

Nasuprot panruskom unionizmu Hercen je zauzeo dosljedno nače- 
lan stav u poljskom i u ukrajinskom nacionalnom pitanju. Poljska ima 
puno i nepovredivo pravo na politički život nezavisan od Rusije. Dru- 
go je pitanje da li mi želimo odvajanje slobodne Poljske od slobodne 
Rusije... A ako Ukrajina ne želi biti ni poljska ni ruska? Rješenje 
mi se čini jednostavnim. Mi moramo priznati Ukrajince kao slobodan 
i nezavisan narod. Hercen koji je protivnik ne samo ruskog šovini- 
zma nego i svakog isključivog nacionalizma i mržnje među narodi- 
ma jer ih smatra jednom od glavnih zapreka razvitku univerzalne 
slobode i povezivanju naroda upravo na primjeru Ukrajine tvrdi: 
uopće se ne može postaviti pitanje kome ima pripasti ova ili ona na- 
stanjena zemlja. U Ukrajini živi puk kojeg je ropstvo gnječilo ali 
kojeg ni vlada ni veleposjednici nisu slomili do mjere da bi izgubio 
osjećaj nacionalnosti... Dajmo, oslobodimo njegove ruke, dajmo oslo- 
bodimo njegov jezik i pustimo neka izrazi svoju volju.44 Čak i ruski 
demokrate, liberalni zapadnjaci zamjerali su teško Hercenu zbog tak- 
vog propoljskog i proukrajinskog držanja. 

Jednu od najodlučnijih kritika slavenofilskih teorija, osobito Da- 
nilevskog, Strahova i Dostojevskog, izvršio je V. S. Solovjev. On je 
pobijao gledište da su Rusija i Slaveni nosioci jednog nezavisnog tipa 
povijesne civilizacije. Kad god se Rusija učvrstila u svom nacionalnom 
egoizmu i kad god se odvojila od kršćanskog svijeta, ona se uvijek našla 
nemoćnom da izvede nešto veliko i važno. Samo u tijesnoj zajednici, 
vanjskoj i unutarnjoj, s Evropom izvršio je ruski život zaista velika 
djela (reforma Petra Velikog, poezija Puškina). Solovjev je dao izvr- 
snu ocjenu usko nacionalističke podloge i stupnjeva u razvitku sla- 
venofilstva koja nije izgubila na aktuelnosti za bilo koji nacionalizam. 
Obožavanje vlastita naroda kao izabrane lađe univerzalne istine; zatim 
obožavanje vlastita naroda kao prirodne sile, nezavisno od njegovih 
odnosa prema općoj istini; konačno obožavanje povijesnih nesklap- 
nosti i nacionalnih posebnosti što izdvajaju jedan narod od uljuđenog 
čovječanstva, tj. obožavanje vlastita naroda na osnovi poricanja opće 
istine; to su tri stupnja našeg nacionalizma što ga uspješno reprezen- 
tiraju slavenofili, Danilevsky, Katkov i suvremeni nazadnjaci. A takva 
nacionalna ograničenost, bez obzira kakvim se sve širokim, općim ideja- 
ma prikrivala, može biti pogubna po budućnost. Kad netko pripisuje 
bilo kojem narođu monopol na apsolutnu istinu, tada narod postaje 


** Pismo Hercena Charlesu Lyttonu, 1853 (La Russie et le vieux mona e, 
Jersey 1854, 18). 


“ Hercen u Kolokolu od 15. I 1859, odgovarajući na jedan poljski pamflet 
(H. Kohn, n. dj., 168—170). 

idol obožavanja koje je temeljeno na himbi i vođi najprije k moralnoj 
a zatim i k materijalnoj katastrofi... Za pravi i dalekovidni patrio- 
tizam, najbitnije, dapače jedino bitno pitanje, nije pitanje o snazi Ru- 
sije nego ono o grijesima Rusije. 


U hrvatskom političkom i kulturnom životu nepomirljivi »stekli- 
ški« protivnici panslavizma bijahu Starčevićevi pravaši. Oni su pori- 
cali panslavizam kao sljedbenici evropskih  liberalno-demokratskih 
ideja ali poglavito stoga što su smatrali da Gajevo ilirstvo i Stros- 
smayerovo jugoslavenstvo, kao pokušaj oživotvorenja panslavističkog 
»smušenjaštva« na južnoslavenskom tlu ugrožavaju sam opstanak 
hrvatskog naroda. Godine 1867. Starčević je u svojoj raspravi Bi-li 
k Slavstvu ili ka Hrvatstvu? pisao da će tamo gdje je uma... svat- 
ko rađe pristati uz narodno ime... makar koje, nego li uz ime Sla- 
vjansko, ime izmišljeno, jer pod tim imenom niti se je kada radilo ni 
uradilo drugo, nego sužanjstvo i nesreća. Prema Starčeviću evropski 
su narodi protiv slavenstva zato, jer to vaše sjedinjenje preti Europi 
takovim barbarstvom kakova još nikada i nigdje nije bilo, a u Hrvat- 
skoj su razumni Hrvati protiv onih koji kod nas kažu da su Slavjani, 
Jugoslavjani jer će i oni Hrvatsku ako bude prilike drugim dati kao 
što su je mađarolci dali Magjarom i Nemcem. U nadnacionalnom sla- 
venstvu Starčević vidi ne manju opasnost od mađarolstva jer podjed- 
nako niječu hrvatstvo a pobornici tih ideja su ljudi koji su voljni 
služiti tuđinstvu. Pazite ove ljude od nekada do danas, oni su vazda 
isti, vazda proti Hrvatskoj, vazda okrinkani da ih prostota ne pozna. Dok 
su doveršili Ilirstvo, eto Slavstva, Jugoslavstva... Isto kao Mađarolci 
i Slavjani zamamljuju (narod) izmišljotinami, koje ako bi se ispunile 
vergle bi se narodu glave... Mi smo u onomu stanju, od kojega do 
sdvojenja nije korak nego samo stopa. Za to imamo zahvaliti Slavja- 
nom. 

Starčević se stoga tvrdokorno i spočitavajući suprotstavlja onima 
što bijahu spremni žrtvovati hrvatstvo za ljubav slavenskog sjedi- 
njenja: Ne vidite li, da nas hervatski Nehervati cepaju nemilie i na 
tanje, negoli su to učinili svi izvanjski neprijatelji Hervatske, sva sto- 
leća, sve nesreće koje smo do danas proživili? Za takve ljude što je 
god za Hervate pravo i dobro, tomu... nije vreme; kada se radi tu- 
đinu braniti, Hervati su im svemogući; a kada se govori da Hervati 
budu svoji, Hervati su im preslabi. 

Izjašnjavajući se odlučno u duhu evropskih liberalnih i revolucio- 
narnih ideja protiv panruskog slavenstva, Starčević je daleko od ne- 
prijateljskih raspoloženja prema Rusiji, znajući da ideje i držanje 
svakog naroda proizlaze iz posebnih okolnosti njegove povijesti. Da 
budu bili n. pr. Rusi na mestu i u okolnostih Francezah, ovi u okol- 
nostih Rusah, ja se ne bi zarekao da danas nebi bili Francezi što su 
Rusi, a Rusi što su Francezi. Bog nas oslobodi deržati se u svemu jed- 
noga, pa makar kojega naroda. 

Pobijajući tvrdnju da malen narod može živjeti slobodan i sretan, 
na kojoj su panslavisti gradili svoju teoriju o nužnosti njihova sjedi- 
njavanja, Starčević se pozivaše na suprotne povijesne primjere, što 
govore da se male zemlje mogu odlikovati većom čvrstinom od veli- 
kih, koje mogu izgubiti veće bitke i pretrpjeti teže poraze od malih. 
Danas je malo n. pr. Holandezah, Švedacah itd. pak su ipak prosvet- 


* Citati iz Solovjevljeva djela Nacionalni problem u Rusiji pr. H. 
Kohn, n. dj., 221—225. 

ljeni, slobodni, srećni, jaki. Sve velike imperije (od Perzijanaca do 
Napoleonove Francuske, Austrije, Rusije) gubile su bitke i bivale po- 
ražene u ratovima, nu San Marino, Lihtenštajn i t. d. neizgubiše ni 
jednu bitku. Onaj ko može druge tući i od drugih bijen biti, nije si- 
gurniji od onoga koj nedira u nikoga nego derži se svoga. Pa nebi-li i 
vi volili biti deržavljanin San Marina nego-li n. pr. Rusie?... No, 
Starčević nipošto nije za razdvajanje naroda i za pravljenje umjetnih 
ograda među njima, nego za sjedinjenje svih narodah, za jedinstvo 
celoga čovečanstva,j% ali kao zajednice jednakopravnih malih i veli- 
kih naroda. 

Pobornici evropskog liberalizma i revolucionarnih teorija podjed- 
nako razotkrivaju prikrivanje ruskog imperijalizma panslavizmom, ali 
pri tom posve zanemaruju da je panslavistička ideja u rukama malih 
slavenskih naroda samo oslonac u njihovoj borbi za nacionalnu neza- 
visnost. Marx u potpunosti poistovjećuje panslavizam s velikoruskim 
težnjama a francuski povjesnik Jules Michelet piše u to isto doba 
(1851): Jučer nam ona (Rusija) govori — ja sam kršćanstvo, sutra ona 
će nam Treći — ja sam socijalizam, prikrivajući sibirski despotizam 
carizma.“ 

Panruskoj ideji o univerzalnoj monarhiji i pangermanskoj teoriji 
o njemačkom gospodstvu evropski demokrate suprotstavljaju ideju o 
obrani evropske civilizacije ujedinjenjem evropskih naroda u konfede- 
rativnu zajednicu. 

Slično Micheletu i drugi francuski povjesnik Henri Martin (1810— 
—1883) piše 1866. da ako se Evropa ne federalizira bit će pobijeđena 
od Rusije i tada će »evropska kćerka« Amerika »morati sama čuvati 
najviša dostignuća ljudske civilizacije« jer »tada će ostati samo dvije 
sile na zemlji koja će biti podijeljena kao između svjetla i mraka«. 
A bude li se Evropa ujedinila, tada će se pojaviti tri sile: Evropska 
federacija, Sjedinjene Američke Države i Ruska imperija na istoku 
Evrope i na sjeveru Azije koja više neće biti neprijatelj Evrope.“ 

Mazzini je u svojoj osnovi za uređenje Evrope, što ju je izložio 
1871. godine, pridavao veoma veliku važnost evropskim slavenskim 
narodima. Vjerujući da se može postići bratstvo naroda Evrope, a pre- 
ko nje i cijelog čovječanstva, ako se u Evropi održi mir na jedinstvu 
ideja i kulture uz uvjet ravnoteže snaga između gotovo jednako veli- 
kih država, Mazzini se zalagao za federaciju malih, pretežno slaven- 
skih naroda što žive između Baltičkog i Jadranskog mora. Smatrajući 
da Italija može postati duhovnim središtem saveza malih evropskih 
država u njihovoj obrani od opasnosti velikih sila, Mazzini je prepo- 
ručao da Italija pomogne sjevernim i južnim Slavenima da ostvare 
svoju nezavisnost i federaciju; jer: »prava svrha međunarodnog života 
Italije jest u našem savezu sa slavenskom porodicom«. On se bojao da 
će u protivnom slavenski narodi prirodno težiti da dobiju pomoć od 
Rusije i time potpasti pod vodstvo ruskog autokrata. U tom slučaju 
posljedica će biti jedan divovski pokušaj da se Evropa učini kozačkom; 
dugotrajna i žestoka borba despotizma protiv svih sloboda koje smo 
već izvojevali; novo razdoblje militarizma; Carigrad, ključ Sredo- 
zemlja i svih putova za Aziju, u rukama Rusije umjesto konfedera- 


4 A, Starčević, Bi-1i k Slavstvu ili ka Hrvatstvu. Djela dra Ante 
Starčevića, knjiga III, Znanstveno-političke rasprave, Zagreb 1894, svezak 9, str, 16, 
17, 20, 21, 28, 25, 41, 48. 

4! H. Kohn, n. dj., 109—112. 
ia “ax H, Martin, La Russie et VEurope, Paris 1866, 316 (v. H. Kohn, n. dj., 

2—113). L 

cije slavenskih skupina, prijateljskih prema nama i prema slobodi; 
stvaranje neprijateljskog panslavističkog saveza, upravljanog jednom 
despotskom voljom, umjesto zapreke ustremljene protiv tiranije or- 
ganizacijom slobodnih ljudi od Baltika do Jadrana. Takva slavenska 
konfederacija imala bi veliku ulogu u evropskoj ravnoteži i u očuva- 
nju mira. Ona bi štitila Njemačku od Rusije i Rusiju od Njemačke, a 
također i Francusku i Italiju od opasne prevlasti Teutona.43 


Mazzinijeva zamisao slavenske konfederacije bila je u stvari 
austroslavistički program uklopljen u širu osnovu uređenja Evrope. 
Do slična gledišta o evropskoj potrebi da se stvori podunavsko-karpat- 
ska konfederacija bio je došao i L. Kossuth u emigraciji, koji je svo- 
jim velikomađarskim držanjem 1848. bio među najogorčenijim protiv- 
nicima svake takve ideje. 


Ali u dualistički preuređenoj Habsburškoj Monarhiji takve ideje 
više nisu imale onakvo mnoštvo oduševljenih pristaša kao austroslavi- 
stički program u doba praškog slavenskog kongresa. Poljuljano po- 
vjerenje dvojna monarhija više nikad nije mogla ponovo steći. Bilo 
je doduše u svih slavenskih naroda znatnih ljudi koji su kao Rieger 
i dalje ukazivali da bi povijesna uloga podunavske monarhije morala 
biti u zadovoljenju nacionalnih zahtjeva njezinih naroda radi moguć- 
nosti obrane od njemačke i ruske opasnosti, pa i onih koji su se i 
dalje bavili nacrtima za preuređenje države, ali austroslavistička ideja 
bila je u svojoj biti nepopravljivo kompromitirana dualizmom. Stros- 
smayerovo jugoslavenstvo bilo je u nacionalnom životu Hrvatske i 
ostalih južnoslavenskih naroda nedvojbeno nastavak ilirske panslavi- 
stičke ideje. Ono je u talijanskom i u njemačkom ujedinjenju dobilo 
nov poticaj, ali ne samo da nije moglo gotovo ništa učiniti na približa- 
vanju katoličke i pravoslavne crkve nego je i u kulturno-političkom 
pogledu ostalo ograničeno uglavnom na Hrvatsku, pa se prema tome 
i ono već u svoje doba razotkrilo kao trošenje nacionalnih snaga jer 
nije naišlo na primjeren odziv u slovenskom, srpskom i bugarskom 
političkom životu. 

Da su pobornici austroslavizma doživjeli potpuno razočaranje u 
mogućnost rješenja nacionalnog pitanja slavenskih naroda u sklopu 
monarhije zbog nepopustljivosti njemačkog i mađarskog hegemonizma 
i da je stoga austro-ugarska država u očima slavenskih naroda izgu- 
bila opravdanje i svrhu svog opstanka očito je i iz »političke oporuke« 
Palackoga u kojoj on govori: Ja sam sada sa žaljenjem napuštam nadu 
za trajno održanje austrijske države; ne zato što ona ne bi bila poželj- 
na ili što bi sama po sebi bila nemoguća, nego zbog toga što je Nijem- 
cima i Mađarima bilo dopušteno da zadrže svu vlast i da u monarhiji 
ustanove jednostranu rasnu dominaciju koja ne može dugo opstati u 
mnogonacionalnoj i ustavnoj državi, gdje je to politička besmislenost 
i contradictio in adjecto.? 

U stvari hegemonistička zaslijepljenost u redovima vladajuće nje- 
mačke i mađarske nacije, koja je onemogućila konstruktivne napore i 
želju slavenskih naroda da austrijsku državu učine u pravom smislu 
a svojom državom, podrovala je same temelje monarhije i prouzro- 
čila njenu dezintegraciju i na kraju propast. 





s * H. Kohn: Prophets and Peoples. Studies in Nintenth Cen- 

u A Nationalism, New York — London, Third print., 1966, 90—91, 168 (bilj. 20). 

EA po ash a je u njemačkom prijevodu objavljena 1872 
i chlusswort), a na češkom je tiskana jE 

Austromarksizam i Lenjinova teorija o samoodređenju naroda 


Sa stajališta povijesnih pouka vrlo je zanimljiva činjenica da se 
upravo u doba kad je austroslavizam sišao s povijesne pozornice — 
javlja austromarksizam. Znači, kad je nacionalni pokret slavenskih 
naroda pod vodstvom građanske klase, na temelju iskustva od više 
desetljeća, napustio austroslavistički program, zato što se uvjerio da 
u redovima vladajuće (njemačke i mađarske) nacije ne može naći po- 
litičkih snaga koje bi bile kadre oživotvoriti uređenje države na 
ravnopravnim osnovama, a i stoga što je sazrio do stupnja na kome 
se više nije zadovoljavao polovičnim rješenjima, težeći radikalnijem 
zadovoljenju nacionalnih prava — baš tada javlja se u okviru mla- 
dog radničkog pokreta austromarksistički program, koji u biti nije bio 
ništa drugo nego razvodnjeni austroslavizam samo zaogrnut ruhom 
velikih socijalističkih ideja. 

Osobito od vremena kad je austrijska Socijaldemokratska stranka 
na svom kongresu u Brnu rujna 1899. donijela svoj federalistički pro- 
gram koji je, svodeći se na kulturnu autonomiju, u biti bio daleko 
ispod federalističkih programa onoga doba za demokratsko uređenje 
podunavske monarhije i cijele Evrope, austromarksizam je propovije- 
dao da Austro-Ugarska, kao velika srednjoevropska gospodarska i 
kulturna cjelina, pruža optimalne uvjete za razvitak proletarijata i 
klasne borbe pa je prema tome u interesu socijalizma da se narodi 
zadovolje »kulturno-nacionalnom« autonomijom i da radnička klasa 
radi na očuvanju zajedničke države, to više što nacionalno pitanje 
ometa čistu klasnu borbu i što kao sporedno, čak »buržoasko« pitanje, 
odnosno plod građanske klase, mora nestati s pobjedom revolucije i 
socijalizma. 

Budući da takve Bauerove, Rennerove i Adlerove teorije bijahu 
u svojoj biti u interesu održanja hegemonije vladajuće nacije, to je 
austromarksizam preko revolucionarnog, socijaldemokratskog radnič- 
kog pokreta nedvojbeno negativno utjecao na razvitak nacionalnih 
pokreta malih potlačenih naroda. 

Ali ako danas u marksističkoj teoriji vlada gotovo potpuna jedno- 
dušnost u takvoj ocjeni uloge austromarksizma, valja podsjetiti da je 
austromarksizam u svoje doba, na kraju XIX i na početku XX st, 
bio vladajuća ideologija socijalističkog radničkog pokreta u Austro- 
-Ugarskoj pa i u Evropi, da su se njegovi tvorci pozivali na Marxa i 
Engelsa, da je u stvari bio najviši domet marksističkog tumačenja 
nacionalnog pitanja u razdoblju Druge internacionale, te da je bio 
podvrgnut ozbiljnoj kritici Kautskoga koji je bio mišljenja da austro- 
marksistički program »kulturno-nacionalne autonomije« znači »pre- 
uveličavanje nacionalnoga momenta i strašno potcjenjivanje interna- 
cionalnoga momenta«.5% 

I sam Lenjin još 1913. godine zamjera programu »kulturno-nacio- 
nalne autonomije« austrijske Socijaldemokratske stranke prije svega 
zato što je »kompromisan« i »nezadovoljavajući s točke gledišta inter- 
nacionalizma«, što ne osigurava političko jedinstvo socijaldemokrat- 
skih organizacija, te i »sam Bauer smatra protuslovnim i labavim to 
*nacionalno ustrojstvo' austrijske partije, što ju je sada dovelo do 
potpuna raskola« zbog »otcjepljenja čeških separatista«. Zbog toga je 
Lenjin u svom »Nacrtu podloge za IV kongres SD Latiške pokrajine« 

# KK, Kautsky: Nationalitat und Internationalitat, prilog Die 
Neue Zeit, Stuttgart, No. 1, 1907—1908 (pr. V. I. Lenjin, Sočinjenija, izd. četv., 
20, Inst. MEL pri CK VKPIb], 1948, 369—370). 

odlučan u zahtjevu da »kongres treba odbaciti i geslo kulturno-nacio- 
nalne autonomije i načelo federacije u stranačkom ustrojstvu«.5! 

U Tezama o nacionalnom pitanju za referat što ga je srpnja 1913. 
držao u Švicarskoj, u kojima već određenije govori o priznanju pra- 
va naroda na samoodređenje, Lenjin ponovo odbacuje načelo »kultur- 
no-nacionalne« ili »jednostavno nacionalne autonomije«, jer (1) bezu- 
vjetno protuslovi internacionalizmu klasne borbe proletarijata, — (2) 
olakšava potpadanja proletarijata i radnih slojeva u sferu utjecaja 
ideja buržoaskog nacionalizma, — (3) može odvući od zadaće dosljedno 
demokratskih preobrazbi države u cjelini, a jedino takve preobrazbe 
osiguravaju (ukoliko je to uopće moguće u kapitalizmu) nacionalni 
mir" I s obzirom da je to načelo »u Austriji pretrpjelo potpuni krah« 
zbog separatizma čeških socijaldemokrata, Lenjin mu suprotstavlja 
načela »dosljednoga demokratizma« koja »slivaju u jedno proletarijat 
i naprednu demokraciju svih naroda... a načelo kulturno-nacionalne 
autonomije odvaja proletarijat različitih naroda, vežući ga s narodnim 
i građanskim elementima pojedinih naroda«. Zbog toga: Ne federacija 
u ustrojstvu stranke i ne stvaranje nacionalnih s-d. skupina, već je- 
dinstvo proletera svih naroda određenoga kraja s propagandom i agi- 
tacijom na svim jezicima... s istodobnom borbom radnika svih 
naroda protiv bilo kakvih nacionalnih privilegija, s autonomijom lo- 
kalnih i pokrajinskih stranačkih organizacija.53 


U odnosu na te stavove koji jamačno sadrže još nejasnoća pai 
protuslovlja, Lenjin je znatno određenije izložio svoja gledišta u svo- 
jem glasovitom radu »O pravu naroda na samoodređenje«. Raspravlja- 
jući u samo predvečerje prve svjetske vojne o teoriji »kulturno-nacio- 
nalne autonomije« Bauera koja je »u svojoj osnovi psihološka«, o 
»povijesno-ekonomističkoj« teoriji Kautskoga i o mišljenju Roze Luxem- 
burg da »razvitak velikih kapitalističkih država i imperijalizma čini 
iluzornim 'pravo na samoodređenje' malih naroda«, Lenjin je prvi puta 
u marksističkoj literaturi na tako nedvosmislen način izložio bit na- 
cionalnoga pitanja. Na pitanje »što je to pravo na samoodređenje 
naroda«, koje se Rozi Luxemburg (a poslije nje svim pobornicima 
velikodržavnih i hegemonističko-unitarističkih shvaćanja — do danas) 
čini apstraktnim i metafizičkim, Lenjin odgovara: 

Stvaranje nacionalnih država (potcrtano u izvoru — F. T.), 
koje najviše udovoljavaju tim zahtjevima (misli na stvaranje nacio- 
nalne ekonomije i jedinstvenog tržišta, na jedinstvu teritorija, pučan- 
Stva i jezika — F. T.) suvremenoga kapitalizma, javlja se zbog toga 
ciljem (stremljenjem) svakoga nacionalnog pokreta. Najdublji ekonom- 
Ski čimbenici guraju k tome, i za svu Zapadnu Evropu, više od toga: 
ža sav civilizirani svijet — nacionalna država javlja se zbog toga 
tipičnom, normalnom za kapitalističko razdoblje. 

Dosljedno tome, ako želimo shvatiti značenje samoodređenja na- 
Toda, ne upuštajući se u pravne definicije, ne stvarajući apstraktna 
određenja, a ispitujući povijesno-ekonomske pretpostavke nacionalnih 
Pokreta, to ćemo neizbježno doći do zaključka: pod samoodređenjem 
naroda podrazumijeva se njihovo državno odvajanje od drugih narod- 


Nih zajednica, podrazumijeva se stvaranje samostalne nacionalne dr- 
Zžave,54 





= F9 V. I Lenjin, Sočinjenija, izd. četv., 19, Inst. MEL pri CK VKP(b), 1948, 
%% Isto, knj. 19, str. 216. 
s Isto, knj. 19, str. 218—219. 
Isto, knj. 20, 368—369. 

Razmatrajući i druge razloge zbog kojih »bi bilo nepravilno pod 
pravom na samoodređenje shvaćati bilo što drugo osim prava na od- 
vojeni državni život«, Lenjin u zaključku svoje rasprave govori: 

S točke gledišta teorije marksizma uopće, pitanje o pravu na samo- 
određenje ne čini teškoće... Teškoće stvara do određena stupnja to što 
se u Rusiji bori i dužan je boriti se usporedo proletarijat ugnjetenih 
naroda i proletarijat nacije koja ugnjetava... Izdvajanje proletarijata 
ugnjetenih nacija u samostalnu stranku dovodi ponekad do tako že- 
stoke borbe s nacionalizmom vlastite nacije, da se gubi perspektiva i 
zaboravlja nacionalizam nacije koja ugnjetava... Taj velikoruski otrov 
nacionalizma truje svu općerusku političku atmosferu. Nesreća naroda 
koji porobljava druge narode, učvršćuje reakciju u cijeloj Rusiji... 
Neprihvaćanje zaštite prava na samoodređenje jednako je najgoremu 


oportunizmu, zarazi proletarijata idejama Kokoškina... i Puriškevi- 
ča... Buđenje nacionalizma ugnjetenih naroda... neizbježno će izazi- 
vati jačanje nacionalizma velikoruskog malograđanstva.,. Što će po- 


laganije ići demokratska preobrazba Rusije to će upornije, grublje i 
žešće biti nacionalne hajke i svađe buržoazija različitih nacija, Osobita 
reakcionarnost ruskih Puriškeviča rađat će (i jačati) pri tom 'separis- 
tičke stremljenja usred ovih ili onih ugnjetenih naroda, koja će se 
koristiti katkada mnogo većom slobodom u susjednim državama. 

Takvo stanje stvari stavlja proletarijatu Rusije dvostruku zadaću: 
borbu sa svakim nacionalizmom, a u prvom redu s nacionalizmom 
velikoruskim; priznanje ne samo pune ravnopravnosti svih naroda 
uopće, nego i ravnopravnosti u odnosu na državnu izgradnju, tj. prava 
naroda na somoodređenje, na otcjepljenje, u usporedo s tim, i upravo 
u interesu uspješne borbe protiv svakojakog nacionalizma svih naroda, 
obrana jedinstva proleterske borbe i proleterskih organizacija, njihova 
najtješnjega slijevanja u međunarodnu zajednicu, nasuprot buržoaskim 
stremljenjima k nacionalnom izdvajanju. 

Tako je 1914. Lenjin domislio i utemeljio svoju teoriju o nacional- 
nom pitanju, teoriju kojoj je i na temelju današnjeg povijesnog iskustva 
teško naći slaba mjesta, osim primjedbi da je razvitak pokazao da je 
i buržoazija, po naravi svojih interesa, također i te kako zainteresirana 
ne samo za nacionalnu samostalnost i izdvajanje nego i za međuna- 
rodnu integraciju, i da se načelo centralističke izgradnje partija po- 
kazalo u suprotnosti s pravom na samoodređenje. 

Lenjinova teorija o samoodređenju naroda omogućila je Boljše- 
vičkoj partiji da rješavanje nacionalnog pitanja, uz opće socijalističke 
ciljeve radničke klase i uz poziv na mir a za obustavljanje rata, po- 
stane jedna od triju glavnih poluga za pobjedu oktobarske revolucije. 

Lenjin je prvi u marksističkom pokretu do kraja shvatio da borba 
proletarijata protiv carizma i uopće protiv kapitalizma i kolonijalizma 
nije moguća bez saveza s ugnjetenim narodima na načelima priznanja 
njihova prirodnog prava na samoodređenje do otcjepljenja. Lenjin je 
bio prvi marksistički teoretik, koji je imao toliko duboke znanstvene 
dosljednosti, i gotovo jedini socijalistički državnik, koji je imao toliko 
stamene političke hrabrosti i povijesne dalekovidnosti, da načelo sa- 
moodređenja naroda dovede do logična dalekosežna zaključka: naj- 
prije treba da se razjedinimo da bismo se mogli ujediniti na ravno- 
pravnoj podlozi! 

Zbog njegove teorije o samoodređenju naroda Lenjin je bio na- 
padan od istaknutih prvaka ruskog i međunarodnog radničkog po- 


55 Isto, knj. 20, 420—423. 

kreta, odnosno Druge internacionale (Pjatakov, Buharin, Evgenija Boš, 
Roza Luxemburg) da je unio buržoaski nacionalizam u proletarijat 
potlačenih naroda. Lenjina je godine 1917. gotovo najdosljednije po- 
držao Staljin, ali je i Staljinov stav u zbilji bio takav da ga je već 
Lenjin morao kritizirati. 

Protivnici samoodređenja naroda u ruskoj SDP bili su osobito 
protiv primjene federalističko-autonomističkog načela u stranačkom us- 
trojstvu. Stoga je i onda kad je Sovjetska Rusija u državno-političkom 
ustrojstvu primijenila federativni sustav, partija i nadalje ostala cen- 
tralizirana, a to je u biti ostala i kasnije kad je formalno i u njoj 
provedeno to načelo. Iskustvo ne samo SKP(b) nego i KPJ (SKJ) i 
KPČSR nedvojbeno dokazuje da je centralizam partijskog ustrojstva 
bio jedan od važnih razloga koji je omogućavao staljinističke defor- 
macije socijalističkog društva uopće, a posebno da je bio najveća 
smetnja ostvarenju ravnopravnosti i suverenih prava naroda i nacio- 
nalnih manjina. 


Neopanslavizam i slični pan-izmi 


Neopanslavistički pokret na početku ovog stoljeća nosi u većoj 

mjeri značajke panslavizma nego austroslavizma. Neopanslavizam po- 
taknut je većom opasnošću od jačanja njemačkog imperijalizma ali i 
od novog vala u nacionalnim pokretima. Novi prvaci narodnih po- 
kreta (Masaryk, Kramaf, Hurban-Vajanski, Šrobar, Mamatey, Hribar, 
Supilo, Trumbić, Radić, Korošec, Dmowski) u većoj su mjeri naciona- 
listi i politički realisti nego slavenski romantički zanesenjaci. Radi 
otpora pangermanizmu oni teže povezivanju s Rusijom ali računaju i 
Sa stvarnošću dvojne monarhije i možebitnim njezinim preustrojstvom 
u federaciju. Austroslavistički elementi u neoslavizmu jačaju toliko 
više koliko dolazi do veće uloge Austro-Ugarske u ravnoteži evropskih 
sila i do njene suradnje s Rusijom. 
. Novi sveslavenski kongres u Pragu, srpnja 1908, u vezi s kojim 
je i stvoren nov pojam — neopanslavizam, nosio je sve te značajke. 
Uz zajedničke interese malih slavenskih naroda, na njemu su u ne 
manjoj mjeri negoli na prvom praškom kongresu došle do izražaja 
i razlike među njima, koje su u tom razdoblju oštrije također zbog 
Političkih opreka konzervativaca, liberala i socijalista unutar svakog 
pokreta, koji i u međunarodnim pitanjima zastupaju različita staja- 
lišta, što sve daje pečat i neoslavizmu. Budući da prilike bijahu takve 
da neopanslavizam nije mogao izaći s nekim određenim općim pro- 
gramom, to su jačali napori regionalnog povezivanja, u prvom redu 
južno-slavenskog i češko-slovačkog. 

Pobjeda malih balkanskih država nad Turskom 1912. podigla je 
Panslavistički entuzijazam, osobito među nacionalno-revolucionarnom 
omladinom, da bi srpsko-bugarski sukob u drugom balkanskom ratu 
oko podjele Makedonije ponovo razotkrio svu dubinu međusobnih su- 
Pprotnosti. : 

U doba kad je slavensko pučanstvo u Makedoniji, u dramatskoj 
borbi, ne samo u rvanju s turskom vlašću nego i nasuprot imperi- 
jalističkom preganjanju i nadmetanju oko Makedonije bugarske, srp- 
Ske i grčke vladajuće buržoazije, očitovalo nedvosmisleno makedonsku 
nacionalnu svijest, bugarski i srpski ekspanzionisti upinjali su sve sile 
da bi spriječili razvitak spoznaje o samobitnosti makedonskog naroda 
i pokreta za oživotvorenje njegove nacionalne suverenosti. U njihovoj 

težnji da zauvijek pocijepaju i uguše makedonsko nacionalno biće 
velikobugarski i velikosrpski ekspanzionisti služili su se, uz oružje, 
panslavističkom i neoslavističkom ideologijom po kojoj je konstituira- 
nje malih naroda suprotno povijesnu razvitku i interesima slavenstva, 
a makedonskom je pučanstvu po njegovu geo-političkom položaju pre- 
dodređeno da se stopi s bugarskim ili sa srpskim narodom. Zanešeni 
romantičarsko-iluzionističkom  panslavističkom idejom o potrebi ne 
samo kulturnog približavanja i političke suradnje srodnih slavenskih 
naroda nego i o nužnosti njihova stapanja u veće etničke cjeline i 
mnogi napredni ljudi, u redovima hrvatskog i drugih slavenskih na- 
roda, kojima su izgledale uske i tijesne granice njihovih malih naroda, 
postali su pristaše stvaranja jedne južnoslavenske državne zajednice, 
koja bi obuhvatila sve južnoslavenske zemlje od Slovenije do Bugarske, 
ali upravo borba oko podjele Makedonije i teorija o tome da Hrvati 
moraju da se u povijesnom procesu stope sa Srbima a Makedonci s 
Bugarima i sa Srbima raspršile su na južnoslavenskom tlu iluzije neo- 
panslavističkih teorija, razotkrivši da se one s jedne strane pretvaraju u 
puko sredstvo velikobugarskog i velikosrpskog ekspanzionizma, a s 
druge da su posve nemoćne u sprečavanju njihove međusobne među- 
imperijalističke borbe za prevlast na Balkanu. 

Dok su bugarski ekspanzionisti, oslanjajući se na panslavističke 
teorije, dokazivali svoje pravo na Makedoniju tezom da je makedonski 
jezik samo prijelazno dijalektalno područje prema bugarskom jeziku 
a makedonska povijest sastavni dio povijesti bugarskog naroda, po- 
bornici velikosrpskog ekspanzionizma tvrdili su da »makedonski Sla- 
veni« stoje jednako blizu i Srbima i Bugarima te se »mogu stopiti i 
s jednima i s drugima« prema tome pod kojih kulturno-politički utje- 
caj trajno potpadnu, pozivajući se na prednost svojih »prava« također 
zbog povijesnih a pogotovu zbog geografsko-strateških razloga. Budući 
da je Bugarska uživala jaču potporu carske Rusije, to je ona postav- 
ljala odlučnije zahtjeve za priključenje cijele Makedonije Bugarskoj, 
jer bi samo tako ona bila »trajno spašena za Slavenstvo«, zbog toga 
se Kraljevina Srbija u svojim zahtjevima zadovoljavala podjelom Ma- 
kedonije, a jedna i druga bile su protiv autonomije Makedonije i protiv 
afirmacije posebna individualiteta makedonskog naroda; koji se u 
svojoj borbi za nacionalnu samostalnost i suverenitet nije mogao osla- 
njati ni na kakve ideje o slavenskoj bliskosti, srodnosti i uzajamnosti, 
jer su upravo one služile njegovu poricanju, već jedino na demokratska 
i revolucionarna načela o pravu naroda na samoodređenje, te nije 
nimalo slučajno što svoje nacionalno oslobođenje i svoju državnost nije 
ostvario u doba i pod zastavama panslavizma i neoslavističkog jugo- 
slavenstva, nego tek u sklopu titovskog programa socijalističke revo- 
lucije u Jugoslaviji u zajedničkoj borbi s revolucionarnim pokretom 
srpskog, hrvatskog, slovenskog i crnogorskog naroda. 


Neopanslavistički pokret potakao je u Turskoj pojavu panturanizma 
s idejom objedinjavanja jezično i etničko srodnih turanskih naroda 
što žive na područjima od Turske i Kavkaza, preko Krima i Azerbej- 
džana do Turkestana i Istočnog Sibira. Ali Ataturk je otklonio pantu- 
ranski pokret kao neralan imperijalistički san. 

Spomenimo uzgred da su i panislamizam i panarabizam imali sli- 
čne, dapače i sukladne pobude onima pangermanizma i panslavizma. 

5% Šire o odnosu prema makedonskom nacionalnom pitanju vidi moju raspravu 
»Hrvatski narođni pokret 1903. i njegov odnos prema makedonskom pitanju« (»Forum«, 
god. VII (1968), knj. XV, br. 5—6, 779—833). 

Nije stoga nikakva njihova afro-azijska osobitost već jedino zakonitost 
povijesna hoda što su i posljedci njihovi podudarni onima iz svih ev- 
ropskih davnašnjih i suvremenih pan-izama. Kao što se u srednjem 
vijeku ideologija kršćanstva pokazala preslabom integracionom snagom 
da u Zapadnoj Evropi sazda podlogu za jedinstvo crkvene i svjetovne 
vlasti i za stapanje raznorodnih etničkih sastava u jedinstveno uni- 
verzalno kršćansko carstvo na zemlji, tako se u novije doba i islam, 
koji je inače imao nedvojbeno jaku vjersku kohezionu silu, kao kva- 
zinacionalna integraciona ideologija pokazao nedostatnim u odnosu na 
bitna počela vezivnog tkiva što stanoviti puk čine narodom i koja 
gotovo uvijek očituju veću moć od različitih nadnacionalnih teorija 
i ideoloških sustava. Pošto se panislamizam sa svojom mišlju o tvorbi 
golema carstva na vjerskoj osnovi pokazao kao utopijska ideja, on je 
dobio programski znatno ograničeniji ali i određeniji i zbiljskiji oblik 
u panarabizmu. Islam je i panarabizmu služio kao integraciona ideolo- 
Sija, ali su kod ovoga, slično kao i kod panslavizma, pobude bile u 
nacionalističkim stremljenjima protiv kolonijalnog gospodstva, bez 
obzira što i panarabizam povremeno postaje u različitim središtima 
arapskog svijeta barjak okupljanja za ponovno uspostavljanje stare 
arapske imperije. Dok se panslavizam zasnivao na budućoj ulozi sla- 
vensiva u povijesti čovječanstva, panarabizam Pozivao se na svoju 
drevnu prošlost; s njegovim povijesnim mitom, što je podsjećao da 
su u arapskom svijetu prije tisuća godina položeni temelji takvih 
znanosti kao što su medicina, matematika, astronomija, pravo pai 
osnovi samog alfabeta, nije se mogao uspoređivati ni jedan evropski 
narod, a u usporedbi s tim povijesnim činjenicama bila su smiješna 
nadmetanja pobornika pangermanizma ili panslavizma o stupanju na 
povijesnu pozornicu njihovih predšasnika.57 


Jugoslavenski i čehoslovački unitarizam 


. Sudjelovanje carske Rusije u nagađanju zapadnih sila s Italijom, 
njezin pristanak da se žrtvuje hrvatski i slovenski teritorij s jedne 
strane, a s druge njezina potpora bugarskom i srpskom ekspanzionizmu 
razorili su svaku iluziju u redovima makedonskog, hrvatskog i slo- 
venskog naroda u panslavističku uzajamnost koja se u politici carske 
Rusije ograničavala na pravoslavni dio južnih Slavena. Ta činjenica, 
i planovi zapadnih sila o tome da i poslije rata očuvaju Habsburšku 
Monarhiju, davali su i neke stvarne osnove za austroslavističku kom- 
Ponentu u hrvatskoj i slovenskoj politici. 

Pobjedom oktobarske revolucije u Rusiji bile su potrgane i pravo- 
slavne niti panslavizma. 
p Pošto pristašama federalizacije monarhije na bečkom dvoru, uklju- 
čujući i samog cara i kralja Karla, nije pošlo za rukom ni u posljed- 
njem, odsudnom času privoliti hegemonističke vrhove, osobito mađar- 
ske, na preustrojstvo države, monarhija se raspala. Njezino unutarnje 
rastrojstvo bilo je još više revolucionirano pobjedom oktobarske revo- 
lucije u carskoj Rusiji. Lenjinski poziv za »mir bez aneksija i kon- 
tribucija« (što ga je uputio Drugi kongres sovjeta 8. studenog 1917) 
z Wilsonov program o svjetskom miru i o poslijeratnom uređenju svi- 
jeta na načelima priznanja suverene volje naroda (što ga je iznio u 





*" Šire o panislamizmu i panarabizmu u sklopu opće rikaz itk i 
valizma pisao je Eugen Lemberg, Nationali p pćeg p. a razvitka nacio- 
Geschichte, Rowohlt, 1984, 265—217, 1 dob oPsyehologie und 

14 točaka 8. siječnja 1918), bili su snažan poticaj i za revolucionarne 
pučke i za građansko-demokratske pokrete potlačenih naroda u smislu 
postavljanja nacionalnih zahtjeva na punom priznanju prava samood- 
ređenja naroda. 

U vezi sa stvaranjem zajedničkih država južnoslavenskih naroda 
i češkog i slovačkog naroda zanimljivo je podsjetiti da su buržoaski 
predstavnici hrvatskog i slovačkog nacionalnog pokreta pristali na ne- 
razuman kompromis sa srpskom i sa češkom buržoazijom ne samo zbog 
stvarnih nacionalnih interesa radi jačanja otpora talijanskom, njemač- 
kom i mađarskom presizanju već i zbog bojazni od revolucionarnog 
pokreta pučkih slojeva vlastitih naroda, dok je u isto vrijeme brojno 
iseljeništvo i hrvatskog i slovačkog naroda u Sjedinjenim Američkim 
Državama, pod utjecajem i revolucionarnog radničkog i građansko- 
-demokratskog pokreta, odlučno postavljalo zahtjev da se ujedinjenje 
u novu zajedničku državu ima izvršiti jedino na temelju republika- 
nizma i unaprijed osiguranog jamstva za punu ravnopravnost na te- 
melju federativnog uređenja. 

Stvaranje Čehoslovačke Republike i Kraljevine SHS u sklopu no- 
vog versailleskog poretka bilo je rezultat zajedničkih nacionalnih inte- 
resa tih naroda u odnosu na opasnost od talijanskog, njemačkog i 
mađarskog imperijalizma, ali i iluzija da će se u »bratskoj zajednici« 
pitanje nacionalne ravnopravnosti razmjerno lako i brzo riješiti. Oči- 
tovalo se, nasuprot očekivanjima, da je za hrvatski, slovenski, make- 
donski i crnogorski narod, koji su se u novoj državi našli u potlačenom 
položaju, jaram ugnjetavanja još nesnošljiviji baš zato što bijaše na- 
metnut u ime »bratske jednakosti« i još k tome od buržoazije koja 
je uslijed mnogih povijesnih razloga bila na nižem stupnju društveno- 
-političkog razvitka od onih zemalja što su bile pod Austro-Ugarskom. 

Teorija o jugoslavenstvu kao istorodnom ili troplemenskom na- 
rodu pokazala se — kao i teorija čehoslovakizma — romantičarskom 
iluzijom i pukim sredstvom za održavanje hegemonizma vladajuće 
nacije i za odnarođivanje podređenih naroda, Povijest je ubrzo doka- 
zala da je ideja jugoslavenstva i čehoslovakizma isto takva utopija 
kao što to bijaše panslavistička ideja o jednom jedinstvenom slaven- 
skom narodu. Uostalom ideja jugoslavenstva i čehoslovakizma i bijahu 
izravan nastavak svojih panslavističkih predšasnika. Kao što je austro- 
slavizam bio mali panslavizam, a neopanslavizam hermafroditski na- 
sljednik jednog i drugog, tako su i jugoslavenstvo i čehoslovakizam 
bili samo ograničen odvjetak austroslavizma i neopanslavizma. 

Ideologija jugoslavenskog i čehoslovačkog integralizma, unitariz- 
ma i na njoj građena centralistička državna politika, bila je u zbilji sa- 
mo pokušaj oživotvorenja kapitalističko-imperijalističke teorije o preživ- 
jelosti težnji liberalnog nacionalizma XIX st. za stvaranjem nacionalnih 
država i o nužnosti integralnog nacionalizma većih državnih zajed- 
nica kao preduvjetu kapitalističkog i tehničkog razvitka u XX st. Ali 
dok je teorija liberalnog nacionalizma, temeljena na načelu samoodre- 
đenja naroda i na shvaćanju da svaka nacija ima biti posebna politička 
jedinica i suverena država pod nezavisnom ustavnom vladom, bila u 
biti duboko demokratična, zalažući se za pune građanske slobode puka 
a protiv održavanja svih pojava tiranije, aristokratskih pojava i crkve- 
nog utjecaja, i istodobno svrhovito internacionalna, u interesu čovje- 
čanstva, jer samo slobodna »domovina može biti radionica čovječan- 
stva« (Mazzini), a protiv svakog osvajačkog militarizma i imperijaliz- 
ma, ideologija integralnog, državnog nacionalizma, u našem slučaju 

jugoslavenstva i čehoslovakizma, bila je u svojoj biti duboko antide-' 
mokratska jer je vladajuća nacija, ugnjetavajući u svakom pogledu 
druge narode, sputavala građanske slobode uopće, ali isto tako i pro- 
tivna pravom internacionalizmu i kozmopolitizmu jer je, uzdižući ideju 
države, njezin integritet i interese kao najviše ciljeve, ne samo ogra- 
ničavala potlačene narode nego je bila i suprotna stvarnim probicima 
međunarodne zajednice. Teza da gospodarski razvitak XX st, zbog 
industrijske revolucije i tehničke integracije, zahtijeva prijelaz od po- 
sebnog nacionalizma malih naroda k integriranom nacionalizmu većih 
državnih cjelina pokazala se kao puko ideološko opravdanje hegemo- 
nizma vladajućih naroda i imperijalizma agresivnih država i njihovih 
nedemokratskih poredaka. Nije nimalo slučajno što se Aleksandrova, 
šestojanuarska monarhofašistička diktatura zaogrnula upravo plaštem 
integralnog jugoslavenstva i što sve imperijalističke i hegemonističke 
ideologije sviju vremena iraže nadnacionalna opravdanja, upinjući se, 
iz ovih ili onih razloga — vjerskih, gospodarskih ili ideoloških — da 
dokažu kako su ideja, težnja i borba malih naroda za samoodređenje 
i za samostalni život suprotne nekim višim ciljevima i interesima. 


Evropski versailleski poredak, slavenstvo i nacifašizam 


Na borbu potlačenih naroda u Jugoslaviji i u Čehoslovačkoj, osim 
unutarnjih čimbenika, trajno su djelovala tri vanjska, kako sa svojom 
stvarnom snagom u međunarodnoj igri ravnoteže evropskih sila tako 
i s ulogom svojih ideja. 

Od unutarnjih prilika važno je spomenuti da je težina hegemo- 
nije vladajuće nacije uvjetovala stvaranje općenacionalnog hrvatskog 
i slovačkog nacionalnog pokreta, koji se zbog različitih okolnosti do- 
tadašnjeg društveno-političkog razvitka u Hrvatskoj ostvaruje u okviru 
i pod vodstvom seljačkog a u Slovačkoj pod vodstvom klerikalnog 
pokreta, dok je radnički pokret i usprkos početnom revolucionarnom 
vrenju proživljavao ozbiljnu krizu baš zbog zanemarivanja Lenjinova 
načela o samoodređenju naroda. 

Od vanjskih čimbenika u prvom redu valja spomenuti da je či- 
njenica što su zapadne demokratske sile Francuska i Vel. Britanija 
smatrale Čehoslovačku i Jugoslaviju važnim točkama u svom versa- 
illeskom poretku i što su stoga podupirale vladajuću češku i. srpsku 
buržoaziju, već sama po sebi stavljala slovački, hrvatski i ostale na- 
cionalne pokrete u veoma težak položaj. Budući da je SSSR poslije 
prvog svjetskog rata, sve do predvečerja druge svjetske vojne, kao 
velika sila bio u takvu stanju da nije mogao znatnije utjecati na 
kretanje međunarodnih odnosa, to su se nacionalni pokreti slovačkog, 
hrvatskog, slovenskog, makedonskog i crnogorskog naroda objektivno 
Našli u takvoj situaciji da su hijeli-ne htjeli morali računati s 
politikom i ulogom revizionističkih država, to više što je Njemačka, 
koja ih je predvodila, glavnim ciljem svoje politike proglasila rušenje 
nepravednog versailleskog poretka i pomoć podređenim narodima i pri- 
kraćenim državama da ostvare svoja prava. Uz to valja spomenuti 
da su, u odnosu na versaillesko uređenje, SSSR i Njemačka imale isto- 
Vjetan stav. Razumije se, da su za unutarnji utjecaj na nacionalne 
pokrete od odlučujućeg značenja bile njihove različite ideologije. 

Bez obzira što su Hitlerova Njemačka i Mussolinijeva Italija na- 
stupale kao protivnici versailleskog poretka i kao saveznici njime pod- 
ređenih naroda, one po samoj prirodi svojih ideologija i po ciljevima 

svoje državne politike nisu mogle biti stvarni saveznici nacionalnog 
pokreta ni hrvatskog ni slovačkog naroda. 

Talijanski fašizam nosio je u svojoj ideologiji ne samo korpora- 
tivno-totalitarni sustav, nasuprot »preživjeloj« društvenoj strukturi 
građanske demokracije i nasuprot bauku »rastrojstvena boljševizma«, 
nego i cilj obnavljanja stare rimske imperije, nasuprot ideji stvaranja 
nacionalnih država koja je bila u osnovi evropskog liberalizma i pre- 
porodnih nacionalnih pokreta, od XIX st. pa sve dosada. Iako je 
znanstveno jednostrano kad se gledišta rimokatoličke crkve poistovje- 
ćuju s politikom Mussolinijeva rimskog fašizma, ipak stoji činjenica 
da je u konzervativnim redovima katoličke crkve bilo pristaša stvaranja 
novog zapadnokršćanskog nadnacionalnog poretka, sličnog onome iz 
srednjovjekovne Rimske države, a za to je fašizam pružao najpribliž- 
niju ideološku podlogu. Razumije se da u Mussolinijevim osnovama 
obnovljene Rimske imperije nije bilo mjesta za obnavljanje slobodne 
hrvatske države, kao što i u oživotvorenju zamisli konzervativnih po- 
bornika nadnacionalnog katoličkog ustrojstva ni hrvatski ni slovački 
narod ne bi našao svoja suverena prava, jer sve nadnacionalne ideo- 
logije podređuju interese malih naroda velikim duhovnim ili svjetov- 
nim idejama koje redovno postaju sredstvom svojih velikih zatočnika, 
tj. velikih hegemonističkih središta što se uvijek silom jačeg proglašuju 
jedinim, nepogrešivim tumačem svojih »vječnih« ili »najnaprednijih« 
ideologija. 

Primjer neočekivana uspona njemačkog nacionalsocijalizma i nje- 
govih katastrofalnih posljedica po većinu evropskih zemalja a na kraju 
najtežih za samu Njemačku, ali isto tako i zanemarivanje njegovih 
društveno-političkih izvora u nagađanju o poslijeratnom jaltsko-pots- 
damskom uređenju Evrope — pruža još jedan dokaz više da povijesna 
zbivanja opetovano svjedoče o tome kako ideološki ograničene i tre- 
nutnom silom zaslijepljene snage u unutarnjem i u međunarodnom 
životu nisu kadre gotovo ništa naučiti iz prijašnjeg povijesnog razvitka. 

Svoju iznenadnu pobjedu u njemačkom političkom životu, izvoj- 
štenu legalnim putem u građanskoj izbornoj demokraciji, Hitlerov na- 
cionalsocijalizam postigao je nedvojbeno u prvom redu zbog toga što 
je pridobio i šire slojeve njemačkog puka svojim programom obnove 
i spasa njemačkog naroda i vraćanja ugleda i suverenih prava njegovu 
Reichu, kojemu su poslije poraza 1918. versailleskim mirom pobjedničke 
sile nametnule i neka očito ponižavajuća i stoga neodrživa ograniče- 
nja. Posebno je pitanje, ali ono izlazi iz okvira ovog razmatranja, 
zašto većinu njemačkog naroda nisu mogle okupiti svojim programima 
ni snage građanske demokracije ni njemačke ljevice koja je bila jedna 
od najjačih u Evropi. Cjelovit odgovor jamačno nije samo u rastrojstvu 
i nemanju novih ideja u redovima građanskih stranaka, zaplašenih 
k tome opasnošću »ruskog boljševizma«, niti samo u dogmatskoj po- 
dvojenosti i u pogubnoj međusobnoj isključivosti komunističkog i so- 
cijaldemokratskog dijela njemačkog radničkog pokreta, nego i u za- 
nemarivanju i u dubokom nerazumijevanju, u jednih i u drugih, upravo 
onih nacionalnih pobuda što ih je hitlerizam, dijelom iz opravdanih 
a dijelom iz demagoških i imperijalističkih razloga, znao preobratiti 
u društveno-političku snagu jaču od svih ostalih ideja o prvorazrednoj 
važnosti građanskih demokratskih sloboda ili ciljeva čiste klasne borbe. 

Naglo razvijanje njemačkog nacionalizma poslije poraza wilhel- 
movske Njemačke u prvom svjetskom ratu nije bila, s povijesnog gle- 
dišta, nikakva nova pojava već proces podudaran bujanju francuskog 

nacionalizma poslije sramotna poraza Francuske u ratu s Pruskom 
1870—1871. godine. 

Budući da je nacionalsocijalizam postao ideološkim oruđem nebu- 
lozne rasne teorije njemačkog imperijalizma u njegovoj težnji za na- 
metanjem germanskog gospodstva nad znatnim dijelom svijeta, to Hit- 
lerov pokušaj njegova oživotvorenja ne samo da nije ostavljao prostora 
za samostalan život drugih, osobito malih slavenskih naroda, nego se 
ubrzo pokazao i zatornikom stvarnih životnih interesa i samog nje- 
mačkog naroda. 

S obizrom na to da je njemački imperijalizam sa svojom brutal- 
nom rasnom teorijom u prvom redu bio uperen protiv slavenskih na- 
roda, to je hitlerovska ideološka, a pogotovu vojna ekspanzija, prou- 
zročila ponovno oživljavanje ideje o nužnosti slavenske uzajamnosti. 
No, nekih očitijih rezultata nije bilo jer i usprkos opasnosti od hitle- 
rovske agresije slavenski narodi i njihove države nisu mogli prebro- 
diti međusobne suprotnosti, a i njemačka je vlada, iskorišćujući njihove 
povijesne sporove, vodila prema slavenskom svijetu različitu politiku: 
nasuprot izrazito neprijateljskom stavu prema poljskom, ruskom, če- 
škom i srpskom narodu, politiku prijateljstva prema slovačkom, ukra- 
jinskom, hrvatskom i bugarskom narodu. Ne može se poreći da takva 
politika, što uostalom nije bila nikakva novost već samo primjena 
poznatog načela divide et impera, nije imala nekih posljedaka baš 
s obzirom na dubinu međusobnih proturječnosti i s obzirom na posebne 
interese pojedinih slavenskih naroda. 


Iako između: talijanskog fašizma i njemačkog nacionalsocijalizma 
bijaše velika ideološka bliskost, i premda su svoju suradnju gradili na 
panregionskoj podjeli interesnih sfera po kojoj je pod njemačkom 
dominacijom imalo biti evro-azijsko područje (pod japanskom daleko- 
istočna Azija), a pod talijanskom sredozemno-afričko područje, ipak 
su između Hitlerove Njemačke i Mussolinijeve Italije i za sve vrijeme 
njihova savezništva postojale suparničke međuimperijalističke suprot- 
nosti, od kojih su one u području Podunavlja i Balkana imale ozbiljna 
utjecaja i na međunarodni položaj malih slavenskih naroda, navlastito 
slovačkog i hrvatskog. 


S obzirom na razvitak međunarodnih odnosa u Evropi između dva 
rata, a pogotovu stoga što se suparništvo između velikih sila zaoštra- 
valo u obliku ogorčene ideološke borbe između triju glavnih nazora 
o društvenom uređenju svijeta, između građanske demokracije, naci- 
-fašizma i komunizma, nacionalni pokreti hrvatskog i slovačkog naroda 
našli su se objektivno u veoma zapletenim prilikama. Građanska vod- 
stva tih pokreta nisu mogla računati na potporu sila zapadne demo- 
kracije za koje su bila ideološki vezana, jer su te sile bile čuvari svoje 
prevlasti u versailleskoj Evropi, a nametala im se pomoć osovinskih sila 
koju nisu željela ili iz ideoloških razloga ili zbog toga što su držala 
da je ona samo prividna i da ne pruža nikakva izgleda u budućnosti. 
Suradnju s osovinskim silama prihvatile su prema tome profašističke 
i pronacističke struje građanskog nacionalnog pokreta i onaj njegov 
dio koji je smatrao da su nacionalni interesi iznad svih ideoloških ili 
da i mali narodi moraju računati sa svršenim činjenicama u razraču- 
navanju između velikih sila. 

U takvim prilikama revolucionarni radnički pokret imao je za 
svoju nacionalnu politiku veoma povoljnu podlogu o ocjeni SSSR-a i 
Treće internacionale da je »versailleska Evropa tamnica naroda« te da 
je zadaća revolucionarnog pokreta da se bori za njihovo samoodređenje. 

Ta se ocjena jamačno u prvom redu odnosila na ugnjetene narode Jugo- 
slavije i Čehoslovačke jer su one dvije i bile u stvari poslije prvog svjet- 
skog rata jedine nove višenacionalne države. Zbog toga je politika što ju 
je na toj ocjeni provodio međunarodni radnički pokret pod vodstvom 
Treće internacionale bila od najvećeg značenja ne samo za revolucio- 
narne pokrete radničke klase, nego i za nacionalne pokrete u cjelini 
hrvatskog, slovačkog i drugih podređenih naroda. 


Slavenski  integralizam,  proleterski internacionalizam i staljinizam 


U vezi s tim veoma je zanimljiva povijesna činjenica da su unutar 
samog komunističkog pokreta Jugoslavije, a isto tako i Čehoslovačke, 
postojale bitne razlike u gledištima predstavnika radničkog pokreta 
vladajuće (srpske, odnosno češke) nacije i radničkog pokreta ugnje- 
tenih naroda. Naime, i u toj činjenici da su i u jugoslavenskom i u 
čehoslovačkom slučaju predstavnici radničkog pokreta vladajuće na- 
cije postali pobornicima jugoslavenskog, odnosno čehoslovačkog uni- 
tarizma smatrajući čak i nasuprot gledištima Treće internacionale da 
je »jugoslavensko« odnosno »čehoslovačko« nacionalno pitanje riješeno 
samim stvaranjem Jugoslavije, odnosno Čehoslovačke, dok su naprotiv 
predstavnici radničkog pokreta potlačenih naroda morali povesti borbu 
i za samo priznanje nacionalnog pitanja unutar zajedničkog radničkog 
pokreta — ogleda se nedvojbeno dublja logika povijesna zbivanja, 
koja svjedoči o uvjetovanosti pa i zakonitosti takvih pojava, i iz koje pro- 
izlazi da pojedini marksistički stavovi nisu predodređeni samo različitim 
tumačenjem općeg marksističkog pogleda na svijet nego također, pa 
i prije svega, pripadništvom radničkom pokretu ovog ili onog naroda. 

Ova tvrdnja nalazi svoju potvrdu ne samo u cjelokupnom razvitku 
komunističkog radničkog pokreta u Jugoslaviji i u Čehoslovačkoj iz- 
među dva rata, kad su unitaristička shvaćanja prevladana tek poslije 
ozbiljnih i dugotrajnih unutarnjih sukoba i poslije uzastopnih inter- 
vencija najviših tijela Treće internacionale, nego i u poslijeratnom 
razvitku u obje zemlje kad se unitarizam zaogrtao plaštem socijalis- 
tičkog integralizma. 

Jugoslavenski i čehoslovački primjeri pokazuju da je, unatoč općem 
prihvaćanju u međunarodnom revolucionarnom pokretu Lenjinove te- 
orije o pravu naroda na samoodređenje, primjena tog načela u svim 
višenacionalnim zemljama bio najsloženiji i najsporniji problem. Na 
to su utjecali kako unutarnji odnosi u tim zemljama tako i međuna- 
rodne prilike, osobito politika SSSR-a i Treće internacionale u kojima 
su postupno sve više dolazili do izražaja elementi staljinističkog prag- 
matizma. 

U vrijeme dok su SSSR i Treća internacionala odlučno poricali 
evropski versailleski poredak kao imperijalistički diktat pobjedničkih 
sila u prvom svjetskom ratu, išlo se za tim da se što više afirmira 
Lenjinovo načelo o pravu naroda na samoodređenje i u teoriji i u praksi 
međunarodnog radničkog pokreta. Ta politika doživjela je znatnu 
preinaku kad se i SSSR opredijelio za održanje status quoa u Evropi, 
pošto je Hitlerova Njemačka zaprijetila ne samo versailleskom poretku 
nego i prvoj socijalističkoj zemlji. 

U tom razdoblju jače je došle do izražaja Staljinova interpre- 
tacija nacionalnog pitanja po kojoj nacionalnooslobodilački pokreti 
mogu biti rezerva i saveznik proleterske revolucije ali ne moraju, da- 
pače mogu joj biti i na štetu. Iz toga je slijedio stav da radnička klasa 

i komunističke stranke mogu dati potporu nacionalnim pokretima sa- 
mo uvjetno — ukoliko su oni u interesu svjetske proleterske revolucije 
i socijalizma. A budući da su ti interesi izjednačeni i poistovjećeni s 
interesima SSSR-a, to je u stvarnosti dolazilo do zanemarivanja inte- 
resa pojedinih naroda a umjesto Lenjinovih načela o samoodređenju 
staljinistički pragmatizam više je isticao Marxov revolucionarni utili- 
tarizam, kojemu je ishodište i odredište bilo, razumije se, ne Marxova 
revolucionarna Njemačka nego SSSR kao jedina socijalistička zemlja. 
Tako se proleterski internacionalizam međunarodnog radničkog  po- 
kreta pod vodstvom komunističkih stranaka i Treće internacionale 
sve više izražavao u sukladnosti s vanjskom politikom SSSR-a. Kad je 
ta politika sporazumom Hitler-Staljin, koji je zapravo značio podjelu 
interesnih sfera u Istočnoj Evropi, a navlastito udjelom u podjeli 
Poljske, pripajanjem Besarabije i Bukovine i baltičkih zemalja i ra- 
tom protiv Finske, nužno dobila svekolike značajke velikodržavne po- 
litike, i svrhovitost proleterskog internacionalizma Treće internacio- 
nale bijaše do kraja predodređena najvećom revolucionarnom zada- 
ćom — čuvanja i jačanja SSSR-a. Kakve su posljedice u međunarod- 
nom proleterskom pokretu izazvali ti duboki poremećaji u bitnim 
pretpostavkama  marksističko-lenjinističkog shvaćanja internacionali- 
zma pokazuju mnogi primjeri, a poglavito staljinističkog obračuna S 
dosljednim pobornicima proleterskog internacionalizma, ili npr. ras- 
puštanja poljske komunističke partije ili pak obezglavljeni defetizam 
francuske komunističke partije u danima hitlerovske agresije na Fran- 
cusku, itd.; a to je sve duboko potkresalo djelotvornost velikih ideja 
proleterskog internacionalizma. 

Ali ako se iz tih činjenica žele izvući zbiljske pouke, na temelju 
objektivnih povijesnih sudova, onda je nedvojbeno da pretvaranje 
proleterskog internacionalizma u sredstvo staljinističke politike nije 
bilo posljedak samo tzv. staljinističke deformacije, jer je i ona bila 
uvjetovana cjelokupnim povijesno-društvenim razvitkom. Budući da 
proleterska revolucija nije pobijedila, kako je to predviđala marksi- 
stička teorija, u najrazvijenijim kapitalističkim zemljama i budući da 
su se sve više udaljavali izgledi za svjetsku revoluciju, to je marksi- 
zam-lenjinizam nužno sve više postajao i poprimao značajke najprije 
klasne, a zatim i nacionalne i velikodržavne ideologije one zemlje u 
kojoj je po prvi put odnio pobjedu. To, a pogotovu izrazito nepovoljne 
pretpostavke za izgradnju socijalizma u onako zaostaloj zemlji kakva 
je bila carska Rusija i s pogibeljnim kapitalističkim okruženjem, uvje- 
tovalo je, sa stajališta Sovjetskog Saveza, opravdano  podređivanje 
proleterskog internacionalizma probicima SSSR-a, ali je druga stvar 
kakav je to utjecaj imalo na razvitak socijalističkog pokreta u svijetu 
uopće i kakve su posljedice bile za radnički pokret pojedinih zemalja 
i za pojedine narode u cjelini. Dok je u Lenjinovo vrijeme proleterski 
internacionalizam tumačen dosljedno tako da i Sovjetski Savez u svo- 
joj politici mora voditi računa o interesima svjetske revolucije, u 
Staljinovo doba postupno sve više jača jednostrana teza po kojoj se 
najviši smisao međunarodnog komunističkog pokreta sastojao u nje- 
govoj obavezi prema prvoj zemlji socijalizma. A onda se od teze o 
Sovjetskoj Rusiji kao prvoj klici i sredstvu svjetske revolucije, preko 
teze o SSSR-u kao glavnom osloncu, a zatim i kao jedinom bedemu 
i glavnoj snazi svjetskog komunizma, logično prešao put od proleter- 
skog internacionalizma k sovjetskom nacionalizmu što je upravo pod 
Staljinom (koji nije bio Rus!) dobivao sve određenije velikoruske zna- 

čajke. Idejno opravdanje tog preporođenog velikodržavlja bilo je u 
tezi da je zadaća SSSR-a da bude na čelu drugih naroda na njihovu 
putu u socijalizam i da svojom snagom omogući izgradnju socijalistič- 
kog društva i pobjedu komunizma u svijetu. Tako se revolucionarni 
internacionalizam pretvorio u mesijansko poslanstvo SSSR-a, pan- 
rusku sadržinu kojega je sam Staljin najodređenije označio vjerojatno 
u svom lingvističkom »učenju« o primatu i o svjetsko-povijesnom zna- 
čenju ruskog jezika. Na taj su se način upravo pod idejama socijali- 
zma, i gotovo u svemu počela ispunjavati propovijedanja slavenofila 
o posebnom poslanstvu velike ruske države u evro-azijskoj i u svjet- 
skoj povijesti. Razumljivo, u takvom shvaćanju društveno-političkog 
razvitka uloga drugih i navlastito malih slavenskih naroda mogla je 
imati svoju svrhu samo u doprinosu ostvarenju tako obrazložene ide- 
je socijalizma. U svijetlu takva razvitka Trocki je sa stajališta teorije o 
svjetskoj revoluciji očito bio u pravu kad je već 1929. govorio da Stalji- 
nova gledišta imaju nacionalističke i velikodržavne tendencije, ali je 
on pri tom nedvojbeno polazio od krivih pretpostavki o permanentnoj 
svjetskoj revoluciji. Drugim riječima, Staljin je bio u pravu zasniva- 
jući teoriju da SSSR ne može svoju državnu politiku voditi na pret- 
postavkama  bezizgledne svjetske revolucije, ali povijesne greške 
proizlaze iz podređivanja međunarodnog radničkog pokreta i interesa 
pojedinih naroda svekolikoj politici i probicima SSSR-a kao velike 
sile. Raspuštanje Treće internacionale 1943. godine i formalno je ob- 
razloženo da u okolnostima svjetsko-povijesne uloge SSSR-a nema vi- 
še potrebe za posebnim središtem i vrhunskim tijelom za usmjerava- 
nje i usklađivanje borbe međunarodnog radničkog pokreta. Iako je 
baš u povodu toga istaknuta i nužnost prilagođivanja revolucionarnog 
radničkog pokreta posebnim konkretnim uvjetima svojih zemalja, sta- 
ljinistička politika očitovala je još izrazitije namjere pretvaranja ko- 
munističkih stranaka drugih zemalja u pomoćno sredstvo svoje diplo- 
macije. 


U doba drugog svjetskog rata kad su sile Trojnoga sporazuma 
Njemačka, Italija i Japan nastupajući i kao osloboditelji porobljenih 
kolonijalnih i zavisnih naroda ozbiljno zaprijetile evropskom sustavu 
pod dominacijom V. Britanije i Francuske i kad su zatim ugrozile i 
SSSR prema kome su u prvom razdoblju rata pokazivale sklonost 
sporazumijevanja, sile antihitlerovske koalicije radi djelotvornijeg 
suprotstavljanja silama Trojnoga sporazuma svečano su proklamirale 
da su ciljevi njihove ratne politike osiguranje prava i suverene volje 
svih naroda. Prvi put obznanjena u Atlantskoj povelji (14. kolovoza 
1941) od državnih glavara SAD i V. Britanije Roosevelta i Churchilla, 
ta su načela, pošto im se pridružio SSSR i druge zemlje (1. siječnja 
1942), postala temeljnom podlogom buduće Organizacije Ujedinjenih 
naroda. Ta činjenica, a posebno mobilizacija svih revolucionarno-de- 
mokratskih snaga u ratu na strani SSSR-a i antihitlerovske koalicije, 
dovela je do veoma širokog sudjelovanja u ratu upravo potlačenih 
naroda koji su u tijeku povijesnih zbivanja sve više dolazili do spo- 
znaje da vlastitom borbom moraju izvojevati pravo na slobodan i sa- 
mostalan život. 

Osnutak Sveslavenskog komiteta u Moskvi 1941. godine značio je 
oživljavanje prijašnjih panslavističkih ideja o uzajamnoj povezanosti 
slavenskih naroda oko Rusije ali sada u sklopu politike i međuna- 


*% L. Trotzki, Mein Leben, Berlin 1930, 367, 497, 503, 515 i dr.; E. Lemberg, 
n. dj., 226—243. 

rodne uloge Sovjetskog Saveza. Nasuprot tome imali smo, pod tutor- 
stvom zapadnih sila, nastojanja građanskih snaga u sporazumijevanju 
izbjegličkih vlada u Londonu 1941—1942. godine oko stvaranja polj- 
sko-čehoslovačke i jugoslavensko-grčke konfederacije koje su se imale 
proširiti i obuhvatiti u jednu zajednicu sve zemlje Zwischen-Europe 
između Baltičkog, Crnog i Jadranskog mora. 

Iako su sile antifašističke koalicije počele kršiti svečano dane iz- 
jave na početku rata o poštivanju suverene volje naroda još u tijeku 
rata međusobnim nagađanjem na teheranskoj, na jaltskoj i na pots- 
damskoj konferenciji o poslijeratnom uređenju svijeta, one su ipak 
bile snažno sredstvo u rukama revolucionarno-demokratskih nacional- 
nih pokreta u borbi za samoodređenje dotada podjarmljenih i zavisnih 
naroda. A budući da je taj pokret u doba drugoga svjetskog rata i po- 
slije njega poprimio svjetski opseg, zahvativši sve zemlje imperijalisti- 
čko-kolonijalnog sustava i s obzirom da su i dvije najveće sile SAD 
i SSSR bile zainteresirane za rušenje tog preživjelog poretka, to sta- 
rim kolonijalnim silama nije pošlo za rukom da spriječe raspadanje 
kolonijalnih imperija i oslobađanje mnogobrojnih naroda, ali će se 
mlade nezavisne zemlje u razvoju pa i čitav svijet ubrzo naći pred 
opasnošću neo-imperijalizma i hegemonizma dviju svjetskih velesila 
što će sada razbuktavanjem hladnog rata pod novim idejama borbe za 
»obranu slobodnog svijeta od komunističke opasnosti«, odnosno »bor- 
be za konačnu pobjedu socijalizma nad kapitalističkim imperijaliz- 
mom« započeti opasnu igru za svjetsku prevlast ili barem za širenje 
sfera svog utjecaja. Ravnoteža snaga između velikih sila i prijetnja 
nuklearne kataklizme ljudske civilizacije dovela je do zamjene hlad- 
nog rata spoznajom o nužnosti koegzistencije, a sve djelotvornija ulo- 
ga novooslobođenih naroda i zemalja u razvoju i do postupnog razbi- 
janja blokovskih pregrada i ideoloških isključivosti, do sve izrazitijeg 
nastojanja malih i nesvrstanih naroda da svoja suverena nacionalna i 
državna prava oživotvore i štite u okviru svjetskog ustrojstva Ujedi- 
njenih naroda. 

U sklopu takva povijesnog kretanja zbog staljinističkih deforma- 
cija, što su u isto vrijeme nosile značajke i preživjela dogmatizma i 
vulgarna pragmatizma, i zbog neshvaćanja da i u doba socijalizma 
neriješeno nacionalno pitanje ostaje prvorazrednom zadaćom  druš- 
tveno-političkoga razvitka, u međunarodnom marksističkom pokretu 
imali smo još i poslije drugog svjetskog rata štetne pojave potcjenji- 
vanja nacionalnooslobodilačkih pokreta malih i kolonijalnih naroda 
ukoliko nisu bili pod vodstvom komunističkih stranaka, a kao što po- 
kazuje Staljinov odnos prema socijalističkoj revoluciji u Jugoslaviji i 
do njihova negiranja ukoliko nisu izravno podređene velikodržavnom 
shvaćanju socijalizma. 


Nacionalna suverenost u sklopu socijalizma i univerzalizma suvremena 
svijeta 


Budući da izlazi iz okvira ovoga razmatranja zašto proleterska re- 
Volucija nije pobijedila u najrazvijenijim zemljama, ovdje valja spo- 
menuti da je baš lenjinsko načelo o samoodređenju naroda u sklopu 
Velikih socijalističkih ideja omogućilo u naše doba širenje i pobjedu 
tih ideja upravo putem nacionalnooslobodilačko-revolucionarnih pa- 
kreta u mnogim zavisnim i kolonijalnim zemljama svijeta. 

Primjeri oslobodilačkog rata i socijalističke revolucije naroda 
SFRJ i mnogih drugih zemalja unijeli su jamačno nove elemente u 
marksističku teoriju revolucije. U svim tim slučajevima, u razdoblju 
drugoga svjetskog rata i poslije njega, rješavanje nacionalnog pitanja 
nije bilo više »rezerva« i »saveznik« revolucije nego jedno od bitnih i 
osnovnih pitanja same socijalističke revolucije, pretpostavka za mo- 
gućnost njezina provođenja i za pobjedu socijalističkih snaga. 

Uzajamna uvjetovanost borbe za nacionalno oslobođenje i za sa- 
moodređenje naroda s borbom za opće ciljeve socijalizma bila je toli- 
ko međusobno prožeta da jedno bez drugog — prema riječima Tita — 
nije moglo. Suvremenim nacionalnooslobodilačkim pokretima socijali- 
zam je dao nove društvene sadržaje, a suvremene socijalističke revo- 
lucije postale su upravo S priznanjem prava samoodređenja naroda 
djelotvorno, sredstvo društveno-povijesnoga napretka. U tom smislu 
ništa ne mijenja na stvari što je primjena lenjinskog načela o pravu 
naroda na samoodređenje, u zavisnosti od mnogih razloga, oživotvo- 
rena u nekim slučajevima stvaranjem samostalnih nezavisnih nacio- 
nalnih država, a u drugim primjerima u izgradnji državne samobitno- 
sti i nacionalne ravnopravnosti u različitim oblicima  federativnih 
zajednica ili državnih saveza. Uvijek se u biti radi o prirodnoj težnji 
za ostvarenjem pune slobode i suverenosti naroda nasuprot ustrajno- 
sti hegemonističkih tendencija da se održi prevlast većih nad manji- 
ma i pod plaštem ne samo najdemokratskijih nego i socijalističkih 
ideja. U tom smislu očito svjedoče tragični razdori u mnogim novo- 
oslobođenim afričkim zemljama, a da se oni ne mogu pripisati samo 
negativnom djelovanju starih kolonijalističkih i neoimperijalističkih 
snaga govore i teškoće u međunacionalnim i međudržavnim odnosima 
u socijalističkom svijetu. 

Pitanje nacionalne suverenosti i prava na samoodređenje postalo 
je osnovnim postulatom međunarodnih odnosa u suvremenom svijetu, 
uključujući i odnose između malih i velikih naroda, odnosno država. 
O istovjetnosti problema u unutarnjim odnosima višenacionalne zajed- 
nice i o odnosima suverenih država u međunarodnom životu govore i 
primjeri optužbi zbog tobožnjeg »buržoaskog nacionalizma« ne samo 
prvaka slovačkog nego i drugih revolucionarnih pokreta radi održavanja 
hegemonizma u unutarnjim odnosima, kao i isto takvih optužbi protiv 
Titova vodstva socijalističke Jugoslavije u staljinističkom pokušaju 
sprečavanja ravnopravnih odnosa između suverenih socijalističkih ze- 
malja. 

U današnjim mao-ce-tungovskim teorijama o prenošenju  svjet- 
skog revolucionarnog središta u Kinu i o nužnosti svjetske revolucije 
pod kineskim vodstvom samo je još očitije došao do izražaja pokušaj 
stavljanja velikih ideja internacionalizma i socijalizma u službu veli- 
kodržavnih, u ovom slučaju kineskih, interesa. Osim toga, ideološki i 
državni razdor i spor između dviju najvećih socijalističkih zemalja, 
SSSR-a i Kine, još je brže i još otvorenije od staljinističkog hegemo- 
nizma razotkrio svijetu da se iza prisvajanja monopola na tumačenje 
što jest a što nije socijalistički internacionalizam u biti krije zgoljna 
težnja za dominacijom. U suvremenom kineskom slučaju i u kine- 
sko-sovjetskom sporu najjasnije se očitovalo kako se i teorija marksi- 
zma-lenjinizma može koristiti ne za velike ciljeve socijalističkog dru- 
štva, za postizanje potpune jednakopravnosti među ljudima i među 
narodima, nego za stvaranje moderne velike sile koja teži da preotme 
prevlast u socijalističkom svijetu. U takvu kretanju ima i dublje povije- 
sne logike što se očituje u tendencijama stvaranja ravnoteže snaga bez 

obzira na istovjetnost ili različitost društveno-političkih uređenja i 
ideoloških sustava, ali to izlazi iz okvira ovog razmatranja. U svakom 
slučaju suvremene kineske teorije o prenošenju žarišta i sredotočja 
svjetske revolucije u Kinu, jer je u svjetskoj povijesti došlo kinesko 
doba, nasuprot neostaljinističkom ustrajanju da se cezaropapsko vr- 
hovništvo pod svaku cijenu ovjekovječi u Kremlju, logično su dovele 
i do teorija o revolucionarnim i kontrarevolucionarnim, kako komu- 
nističkim strankama i pokretima, tako i suparničkim državama i 
cijelim narodima. A te u svojoj biti krajnje nemarksističke i natra- 
žnjačke teorije imaju svoje ishodište ne samo u nekim idealističkim 
nazorima nego, kao što smo vidjeli, i u pojedinim jednostrano marksi- 
stičkim gledištima. 

U isto doba predstavnici SAD, koje su se kao glavna velesila zapad- 
nog svijeta poslije drugog svjetskog rata našle najednom na svjetskom 
poprištu bez jedne čvrste ideologije i bez onih iskustava što su ih 
imale druge sile, iznose različite teorije o »slobodnom svijetu« u koji- 
ma ipak sve više prevladava ona o nužnosti univerzalizma. Ne može 
biti dvojbe da se te teorije kojima je cilj osigurati američku suprema- 
ciju pretežno temelje i na iskustvima razvitka federalnog ustrojstva 
SAD. Rješavajući problem amerikanizacije najrazličitijeg etničkog 
sastava useljenog pučanstva, u SAD je preteglo liberalno shvaćanje te- 
orije »Melting pot of Nations«: »ne topionica, u neutralnoj leguri koje 
iščezavaju boje i vrijednosti pojedinih kovina, već simfonijski orke- 
star u kome se razvijaju pojedini glasovi i glazbala prema svojoj vrsti 
i zvučnoj boji, a ipak u jednom jedinstvenom sazvučju«. Budući da je 
takva: ideologija razvijanja američkog nacionalizma »pokazala daleko 
veću integracionu silu nego sve mjere asimilacije evropskih nacional- 
nih država«) neki američki pisci očito smatraju da ona, zbog svoje 
naprednosti i znanstvene objektivnosti, može biti osnovom i za stvara- 
nje univerzalnog svijeta, ispuštajući pri tom iz vida da se različiti 
rasuti i izmiješani etnički sastavi američkih doseljenika amerikanizi- 
raju u biti na anglosaksonskoj psiho-kulturnoj i jezičnoj podlozi s jed- 
ne strane, a s druge, da su etnički izgrađeni narodi kao i oni u raz- 
voju ne jednom u svojoj povijesti bili usrećivani različitim i najsve- 
tijim integracionim i kozmopolitskim idejama. Prema današnjim po- 
bornicima demokratskog univerzalizma ostvarenje nacionalnih prava 
i država malih naroda treba da bude samo prolazni stadijum i korak 
naprijed na putu objedinjavanja manjih jedinica u sve veće do konač- 
nog cjelovitog ustrojstva čitava čovječanstva. 

Sve te i druge slične utopističke iluzije ili manje ili više krilati- 
cama najviših ideja prikrivene imperijalističko-hegemonističke  teo- 
rije samo opetovano podsjećaju u povijesti na već toliko puta osvjedo- 
čeno iskustvo da se svaka velika ideja, pa tako i ideja socijalističkoga 
nina ili Ka univerzalnog integralizma tzv. slobodne de- 

racije, uvije okušava i istiti jućih i iki i 
vojnih si pošti skoristiti od vladajućih i velikih protiv 


Ali suvremena povijesna zbivanja unatoč svemu dokazuju da je 
u naše doba, u doba velikih ideja socijalizma, humanizma i demokra- 
cije, pravo na samoodređenje malih naroda jedna od najmoćnijih po- 
luga društveno-političkoga razvitka u svjetskom opsegu. Za samoodre- 
đenje i oslobođenje porobljenih, kolonijalnih ili ovisnih naroda veza- 
no je ne samo razbijanje svjetskog kolonijalnog sustava i rušenje im- 
perijalne moći dojučerašnjih svjetskih sila nego i pobjeda socijalistič- 

% E, Lemberg, n. dj., 263. 

kih snaga u znatnim dijelovima svijeta. Stvaranje desetina nezavisnih 
samostalnih država do jučer anonimnih nerazvijenih zemalja, i afir- 
macija samobitnosti i suverenih prava malih naroda u svjetskoj zajed- 
nici danas je pretpostavka njihova razvitka, ali podjednako i kulturne 
i privredne integracije suvremena čovječanstva na stečevinama nove 
znanstveno-tehnološke revolucije. A nedvojbeno je da i narodi malih 
zemalja imaju sve odlučniju ulogu u ravnoteži snaga u suvremenu 
svijetu i u otporu tendencijama neoimperijalizma današnjih velesila. 
Nuklearno i kozmičko doba što je pripremano velikim idejama o 
socijalističkom, slobodnom i humanističkom društvu, a pritisnuto gro- 
zom nuklearnog rastrojstva ne trpi u biti nikakva sputavanja. Ono je 
svojim kulturno-tehničkim univerzalizmom ubrzalo proces oslobođe- 
nja potlačenih i podređenih naroda i njihova konstituiranja u suve- 
rene subjekte međunarodna života, kako u užim ili širim državnim 
zajednicama, tako i u ljudskoj civilizaciji uopće. To je razlog zašto 
velesile današnjeg svijeta usprkos izravnom ili prećutnom sporazu- 
mijevanju oko podjele interesnih sfera ne mogu više malim narodima 
nametati svoje gospodstvo onako kao u prošlosti. Za to suvremena po- 
vijest pruža mnogobrojne primjere od Jugoslavije i Kube do recimo 
Konga i Vijetnama. Supremacija nad drugim narodima osobito je ne- 
podnošljivi anakronizam u Evropi, nad narodima što imaju svoju 
dugu povijest i razvijenu nacionalnu svijest, u današnje doba kad su 
mnogobrojni do jučer nepoznati i nerazvijeni narodi Azije i Afrike, 
stupili na povijesnu pozornicu sa svojim samostalnim, nezavisnim 
državama, postavši subjektom međunarodna života i štiteći svoja 
suverena prava u okviru OUN, koja unatoč svemu postaje osnovom 
svjetske zajednice naroda. Iako u biti isti, svijet od danas ipak nije 
onaj od jučer, već stubokom drugačiji, a velike ideje našeg doba mo- 
gu postati povijesna zbilja samo preko stvarnosti slobodnih malih isto 
tako kao i velikih naroda u okviru sve jedinstvenijeg i cjelovitijeg 
čovječanstva. 
. No, cjelokupna dosadašnja povijest ljudskoga roda ne daje nika- 
kvih stvarnih pretpostavki za slične teze onih pobornika socijalistič- 
kog integralizma ili demokratskog univerzalizma što propovijedaju 
stapanje naroda u neko novo jedinstveno, unificirano čovječanstvo. 


Treba li da podsjetimo da to nisu prve velike univerzalno integra- 
lističke ideje. Različite ideologije ili religije, što su s više ili manje 
prava propovijedale u svoja doba da zastupaju najnaprednije interese 
čovječanstva, htjele su nadvladati narodne osjećaje i etničko-geograf- 
sku razdrobljenost i stvoriti nadnacionalna univerzalna uređenja. Ni- 
su li među ostalim i baš takva stremljenja dovela do onakva srednjo- 
vjekovnog stanja iz kojega su humanizam i renesansa označili put raz- 
vitka upravo na crti konstituiranja modernih slobodnih naroda i na- 
prednijih ideja? A nije li se poslije toga prosvjetiteljski kozmopoliti- 
zam građanskog društva pokazao ili bespomoćnim pacifizmom ili nije- 
mim promatračem ili čak i opravdanjem različitih imperijalizama? 
Nije na kraju nimalo slučajno što katolička crkva, upravo u vrijeme 
kad je na temelju svog dugotrajnog povijesnog iskustva došla do spo- 
znaje o nužnosti ideološke koegzistencije, zajedno s novim idejama 
ekumenske politike mudro provodi i nacionalizaciju svoje crkve, što 
bi nasuprot ateizmu građanskog univerzalizma i načelnom antireligio- 
nizmu socijalističkog integralizma imalo čuvati pa i jačati njezin utje- 
caj u nacionalnom i u univerzalnom životu. Upravo u naše doba, 
pred našim očima, odvija se, na podlozi nuklearno-elektroničke tehno- 

loške revolucije, brže nego ikada dosada, dijalektički proces kulturno- 
-tehničke integracije svijeta, ali istodobno i osamostaljivanja sve ve- 
ćeg broja naroda kao sastavnih njegovih dijelova, jer samo nesputani, 
potpuno slobodni, nezavisni, suvereni i ravnopravni narodi, kao i gra- 
đani unutar pojedinih zemalja, mogu pridonijeti oslobođenim izvo- 
rima i svestranim razvitkom svih fizičkih i duhovnih sila povećanju 
materijalnih bogatstava, osebujnosti i raznolikosti trajnih kulturnih 
vrednota ljudske civilizacije i većoj harmoniji u životu čovječanstva. 

RAZMIŠLJANJE O NARODNOSTI 


Edvard Kocbek 


Ni jedna zemlja u koju danas stupi Slovenac ne poziva ga k tako 
svjesnomu i odgovornomu preuzimanju dojmova, doživljaja i zaklju- 
čaka kao što ga na to prisiljava niz njemačkih pokrajina koje se šire 
od Karavanki do Sjevernoga mora. Čitavo vrijeme putovanja bit ću 
bez svoje krivice i zasluge podređen suočenju sa povijesnom i moral- 
nom istinitošću, koja se je dosad najtješnje približila slovenskoj na- 
rodnosti. Sve što spoznam i doživim, ustanovljavat ću i ocjenjivati u 
prostranosti zapletena stoljetnoga susjedstva, s nemirom koji će poga- 
đati nijemstvo, i sa zaključcima koji će boljeti slovenstvo. Taj odnos 
totalnoga ispitivanja i totalnoga odgovaranja odnos je između nije- 
kanja i potvrđivanja kako smo ga mi Slovenci doživljavali u borbi s 
njemačkim osvajačima i porobljivačima i kako smo ga istodobno pri- 
hvaćali dok smo učestvovali u unutrašnjoj drami njemačke svijesti. 
S jedne su nam strane Bavarci, Franci, Salzburgovci, Babenbergovci 
i Habsburgovci uzimali vanjsku slobodu, a s druge strane su nam pro- 
cesi njemačkoga duha pomagali da napišemo prve dokumente o našoj 
biti, od Brižinskih spomenika, preko obreda ustoličavanja na Gospo- 
svetskom polju do Trubarova katekizma i početaka slovenske književ- 
nosti, omogućavali su nam civilizaciju baroka i radost prema životu, 
romantiku kao utemeljenje narodne kulture, opću naobrazbu kao isho- 
dište za prvi svjetovni razmah slovenstva. Oba su procesa neposredan 
izraz strasnih i demonskih sila koje su mučile i same Nijemce, potam- 
njivale i rasvjetljavale njihovu vlastitu sudbinu i stvarale najtragičnije 
suprotnosti što su ih uopće upoznali evropski narodi. Bez tako razi- 
grane njemačke sudbine ne bi bilo slovenske sudbine i bez takvoga ne- 
mirnoga njemačkog genija vjerojatno ne bi bilo ni slovenskoga genija. 
Njemačke demonije i katastrofe bile su naša nesreća i sreća, munje 
njemačkoga duha rasvjetljavale su i naše nebo, pozivale su naš duh u 
izvornost i na otpor protiv tuđinstva i dehumanizacije. Prije dvadeset 
godina nas je opasna ekstaza nijemstva osudila na smrt, ali nam je 
istodobno dala priliku za dosada najnapornije i najuspješnije osloba- 
đanje u historiji. Između njemačkoga Golijata i slovenskoga Davida 
tako se izgradila stravično opasna i ujedno spasonosno intimna dija- 
lektika povijesti i duha, mržnje i ljubavi, koja je naše susjedstvo zau- 
vijek odredila, i koja sada ispunjava i moje raspoloženje. 

Zato se toga putovanja bojim i ujedno mu se veselim. U meni će 
se nehotice probuditi svi naši sporovi, oživjet će sve teške uspomene, 
sve zatrto pomiješat će se s omamno spašenim, analognim i identič- 
nim, slutim da ću ugledati neznane mogućnosti naše humanizacije, 
opasnost će se ponovo povezati sa svojom sigurnošću. 

Prije nekoliko dana sam se raspalio pred čovjekom koji više ne 
vjeruje u svoju izvornost. Kao središnju sposobnost očovječavanja po- 
stavio sam izražajnost; kad sam jezik određivao kao glavno područje 
nastajanja istine, citirao sam Wittgensteina koji kaže: granice mojega 
jezika granice su mojega svijeta; dokazivao sam da se granice šire kad 
se krijepi jezik, ne jezik kao gramatički sustav nego jezik kao govor, 
kao magična iskazljivost, kao sredstvo za afirmaciju čovjekove bitne 
suverenosti. Odgovarao mi je da sam sa svojim totalnim shvaćanjem je- 
zika zaostao, da su se velike sfere istinitosti i aktivnosti otpočele oslo- 
bađati jezika kao nastajanja istina i oživljavanja istinitosti, da mnoge 
stvari današnjega svijeta ne možemo više savladati jezičnim izrazom, 
da se velik dio života već izražava izvan govora, da smo mi Slovenci, 
kao novi sunosioci tehnike i društvene spretnosti, nezadržljivo uhva- 
ćeni u proces znanstvenoga univerzalizma i društvenog kozmopolitizma, 
da smo na nov, ovaj puta na najmoćniji način osuđeni na propast svo- 
ga jezika. Odgovarao sam mu da jezik neće nikada izgubiti svoga sre- 
dišnjega zadatka, svoje koordinatne funkcije, svoga humanizatorskoga 
zadatka, jer se svaka osobna i duhovna egzistencija izražava u znaku 
jezika, da su sva ljudska područja doduše podvrgnuta zakonu identifi- 
kacije, ali da ona nastaje tek tada kada se u govoru riječ i stvar po- 
dudare i postanu čovjekov stav. Svijet je tako dugo irealan, pa makar 
kako ga znanost spozna i odredi, dok ga čovjekov govor ne promijeni 
u stav i odluku. Moj je sugovornik kimao glavom i mijenjao se u pro- 
tivnika, nije me razumio, a ujedno sam znao da me neće i ne može 
razumjeti, bili smo daleko jedan od drugoga, zašutio sam i zagledao se 
u njega, zaista, u svojoj je struci majstor, ali je ujedno uhvaćen, ne 
poznaje svijet, ne govori dobro ni jedan jezik, nikada još nije doživio 
da se svaka spoznaja mora napuniti strašću, da svaka strast teži prema 
govoru, da pitanja ne leže toliko na strani predmeta nego na strani 
subjekata, ne radi se dakle o nijemoj adekvatnosti nego o sličnosti, o 
posredovanju, o razumijevanju različitih istina, o čovjeku kao uredi- 
telju, o tome da gradivo života nije nikada prepušteno samo sebi, samo 
tehničkome identitetu, nego da se uključuje u humanizirani svijet. 

Taj sam se dan prestrašio, učinilo mi se da sam među svojim 
ljudima još više izgubio svoju sigurnost. Sada mi se taj osjećaj po- 
vratio. 

Izjurili smo iz tunela. Cvjetna dolina, Drava, iza nje tamne gore 
u večeri, prednoćna vlaga, tiho drhtanje iz nepoznatih korijena. Po- 
gledali smo se kroz prozor i nismo našli riječ. Najveće i najljepše slo- 
vensko groblje. U Baškom se jezeru svjetlucaju svjetiljke, crkve zvone 
angeluse, vlak juri i pokrajini želi dodijeliti značenje blage nestvar- 
nosti, ali mrak je prepun prikaza, uspomene uzburkavaju svijest, pre- 
Pustio sam se strahovitoj premoći. Iz gorkih mirisa jesenje zemlje tiho 
mi se približavala stara, dobra, bezimena i beznadna bol, tisućgodišnja 
bol, sablažnjena i izmirena sama sa sobom. Udarci i došaptavanja, zlo- 
upotreba tijela, oskvrnuće krvi, silovanje duha, strašenje duše, blaćenje 
snova, ponižavanje vrednota, sramoćenje materinske riječi. 

Kad sam pisao esej o Alžiru, pregledao sam i Fanonovo djelo o 
»odbačenim kolonistima«. Djelo je u cjelini napredno i korisno, a ipak 
sam ga pročitao s nemirom, čak s otporom koji nisam mogao savladati. 
Fanon govori u kriku koji distonira, pretjeruje i preuveličava stvari 
s patosom tako da one gube mjeru, ima nešto egzaltirano i ekskluzivno 
u njegovu neizmirljivu stavu. Propadanje i spasavanje kolonijalnih 

naroda opisuje na tako apsolutan način da njime onemogućuje vrijed- 
nost svih drugih, manje vidljivih, tako reći prešućenih procesa dehu- 
manizacije. Nije me toliko pogodila teza da na totalno kolonizatorsko 
nasilje treba odgovoriti totalnim nasiljem dekoloniziranja, već psiho- 
loška radikalizacija kolonizatorova mentaliteta, naime da se od prošlo- 
sti mogu osloboditi samo ispoljavanjem zla nad Evropom. Nad Evropom 
gdje treba obaviti još kompleksnije procese dekolonizacije! 

Istina je, kolonizatori su kolonijalne narode surovo iskorištavali 
i okrutno ponižavali, kod toga su upotrebljavali takozvano čisto na- 
silje, kako to naziva Fanon. Pa ipak tvrdim dvoje: najprije činjenicu 
da je to nasilje ostalo nemoćno pred opširnošću zemalja i njihovim 
veličanstvenim bogatstvima, pred neizmjernim vitalizmom rodova i 
tajanstvenim rezervama njihova animizma, a zatim ističem još važ- 
niju činjenicu, naime da je takozvano čisto nasilje djelovalo nepo- 
sredno i neprikriveno, licem u lice, udarcima koji su boljeli, bez mo- 
ralne prevare, bez zavodljive atmosfere pune iskušenja, kako je u 
Evropi ostvaruju posrednici između nasilnika i porobljenoga to znači 
»profesori morala, savjetnici, dezorijentatori«. Obje moje tvrdnje od- 
nose se naravno na inače sve teži i zapleteniji primjer slovenske ma- 
njine u Koruškoj, na najgori slučaj interevropske kolonizacije, na mno- 
go dublji, višestoljetni, planski, rafinirani proces alijeniranja, zašućen 
pred svijetom, proglašen prirodnom asimilacijom, opremljen svim civi- 
lizacijskim medijatorima nasilja, i u narodnom i u društvenom smislu. 
Najgore je u tom tihom i nečovječnom samrtnom boju to što je nje- 
mačka kolonizacija u svom poslu već došla tako daleko da slovenska 
manjina nije više sposobna za protunasilje, na koje Fanon i Sartre 
pozivaju kolonizirane svega svijeta. Slovenci u Koruškoj, po svemu 
se čini, nisu više sposobni za »burnu afirmaciju izvornosti kao nečega 
apsolutnoga«, kako kaže Fanon, ili »da temeljitom i potpunom negaci- 
jom onoga što su učinili od nas postanemo ono što jesmo«, kako govori 
Sartre u uvodu Fanona. U čovjeku se javlja sumnja da progresivni 
intelektualci učestvuju s bukom i nadanjem samo u onim zapletima 
koji predskazuju skorašnje procesualne učinke, a sve napornije i za- 
pletenije procese napuštaju, iako pri tome razotkrivaju težu krivdu. 
Ali kako da sami izmjerimo opseg svoje nade i beznađa kad Fanon.i 
Sartre, a s njima i mnogi progresivni činitelji čak i među nama, po- 
klanjaju svoju pozornost samo izvanevropskoj kolonizaciji i u prvome 
redu za nju upotrebljavaju svoje apsolutne definicije? Progresivnim 
intelektualcima sve dalja su pitanja koja nas muče: Što je iskorištava- 
nje i ponižavanje afričkih rodova prema tisućugodišnjoj šteti koju su 
pretrpjeli Slovenci? Što su duševne smetnje Afrikanaca prema dušev- 
nome traumatizmu koji je germanskim alijeniranjem pogodio koruške 
Slovence? Izgubili smo zemlju i njena bogatstva, grad za gradom, selo 
za selom, čovjeka za čovjekom, rod za rodom, na stotine tisuća živih 
ljudi, krv i dušu, jezik i uvjerenje, svijest o izvornosti, pravni osjećaj 
i političku mjeru. A prije svega, u čitavu narodnome tijelu preostalo 
je izuzetno stanje pripremljenosti, jer se čini da je matična zemlja 
Slovenaca sama i prva izgubila osjećaj za dijalektiku interevropskoga 
nasilja i protunasilja i otpočela se hraniti varljivim obrascima univer- 
zalističkih ideologija. 

Vagon se počeo prazniti, dobio sam mjesto, opružio sam se po 
njemu, Grci i Turci su se izgubili, vlak je postao jedinstveno tijelo, 
slično pametnoj i marljivoj životinji koja potresljivo savjesno obavlja 
svoju dužnost. Hrlimo u noć, uz brdo, na lijevoj se strani nalazi ši- 

roka i sve dublja dolina, niz automobila na njenoj cesti u oba smjera, 
u nazivima stanica skrivaju se lijepa slovenska imena. 

Zašto je nasilje pogodilo Slovence na njemačkoj granici teže od 
antisemitizma, uperenoga protiv židovstva, ili od rasne Sadljivosti pre- 
ma negroidnosti? Zato jer se Židovi brane osobinama kojih se ne 
mogu odreći, rasnim znacima, vjerskim ritualima, intelektualnim i 
životnim sposobnostima. Zato jer se crnci brane svojom kožom iz koje 
ne mogu iskočiti, svojim vitalizmom i animizmom. I jedni i drugi su, 
dakle, već po naravi imuni pred izdajstvom i potuđivanjem, brane se 
svojom neiskorjenljivom i neizmjenljivom različnošću. Slovenac je pre- 
malo drukčiji od svojih susjeda i previše sličan svojim porobljivačima, 
to je rekao već Boris Pahor. Zato nas Nijemci nisu htjeli fizički uni- 
štiti, nego su nas htjeli asimilirati. Kod toga nas nije spasavala ni po- 
litička suverenost ni privredna ekspanzivnost, ni posebna put ili strano 
strukturiran jezik, ni jak paganizam ili pravoslavno ili glagoljaško krš- 
ćanstvo, slovenska protestantska crkvenost ili akvilejski koncept, raši- 
ren na čitavu Sloveniju. Bili smo katolici i alpski stanovnici kao i Ni- 
jemci, i primali smo istu civilizacju, i doživljavali iste katastrofe. Zato 
je germanski duh dolazio do Slovenaca kao zavodljivo intimno iskuše- 
nje, kao premoć sudbine nad izrazom, kao ideja jedinstva nad idejom 
međuljudske solidarnosti. Nijemac je postajao gospodar prostora, htio 
ga je izjednačiti, približavao se Slovencima, krijumčario se među 
njih i snubio ih, vabio i prišaptavao: odreci se svoga pastirskoga jezika 
i budi kao jedan od nas, ubrojen među razvijene i ispunjene, ostavi 
nižega čovjeka i postani više biće, pridruži se većem broju i jačemu 
na zemlji, pomnoži time svoje nade i iskoristi prilike, na svijetu vri- 
jede samo veliki jezici, velika djela, samo moć i bogatstvo, sve drugo 
je zabluda i nemir, napuštenost i siromaštvo, zaostalost i poruga, ža- 
losno umiranje. Njemačko je nasilje govorilo nježno i tiho, svakome 
je posebno šaptalo u uho, u vojničkim slikama, političkim geslima, tr- 
govačkim računima, Marxovim definicijama, riječima iz Svetoga pisma, 
na vlaku i u polju, u poreznom uredu i u općini, u školi i na trgu, 
neprestano, iz dana u dan, iz godine u godinu, više od dvije stotine 
godina, udarci su na kraju bili već sasvim meki, kloroformirani, dija- 
lozi su se odvijali u slatkoj opojenosti kao sasvim pravedna premoć 
historije nad prirodom. Iza toga otuđujućega procesa stajala je čitava 
Evropa, njen idealizam, pozitivizam i materijalizam, tako su mislili 
enciklopedisti i Hegel, tako nacionalizmi i komunari, salzburški su 
biskupi nastavljali oglašavanjem borbenoga kršćanstva, a Marx je Slo- 
vence, zajedno sa drugim slavenskim narodima, smatrao barbarskim 
i nesposobnim narodom. Da li je dakle čudno da su tisuće i deset ti- 
suća pokleknuli i da su u očaju i neznanju postajali stupovi njemač- 
koga mosta prema Jadranu. Ali taj kolonizatorski proces nije koristio 
niti kolonizatoru niti porobljenomu. Kolonizatora je još više zaljuljao 
u opasne i ekstatične privide, a porobljenoga je duševno unakazio i 
bitno osakatio. Tko je prešao iz slovenstva u nijemstvo, počeo je ljud- 
ski vegetirati, jer mu je Nijemac pružao samo mitove o veličini, sili, 
učinku, udobnosti, civilizacijskoj sreći, i ništa više. Pored desetak ti- 
suća svjesnih Slovenaca, kojima domovina nije nikada pokazala pra- 
ve zahvalnosti, živi danas u Koruškoj na desetke tisuća onih koji samo 
nose slovensko ime, i na tisuće dvoživaca koji traju u stanju dvojnosti 


1 rastrganosti, a te svoje šizofrenije, po svoj prilici, nikada se neće 
moći osloboditi. 

Najstarije slovenstvo bez svake pomoći stravično tiho i nezaustav- 
ljivo propada. Obuzima me stid pred napretkom, pred blasfemijskom 
govorljivošću ideologija, pred indiferentnošću Zapada i neupućenošću 
Istoka, pred šutnjom poštenih Nijemaca i u posljednje vrijeme pred 
formalnim shvaćanjem koruških crkvenih krugova. Naslonjen na pro- 
zor vagona, s grozom gledam u korušku noć i znam nešto što dosada 
nisam znao: da se ni s jednom današnjom historijskom silom ne mogu 
poistovjetiti, da ne mogu preuzeti nijednu važeću ideologiju, jer ni- 
jedna od njih ne pokriva velika slovenska pitanja, pa se zato istovjetim 
samo sa golom čovječnošću. 

Kako je danas sa slovenskom manjinom u Koruškoj? Jedva štogod 
bolje. Današnja moć i slabost Slovenaca u Koruškoj neposredan su 
izraz krize, koja se s obzirom na slovenstvo počela u matičnoj zemlji 
upravo s narodnim oslobođenjem. Unatoč tome što vojnička pobjeda 
nije izborila sve slovenske zemlje, društvena preobrazba Slovenije po- 
čela je bez uvjerljiva povezivanja narodnih težnji s društvenim cilje- 
vima. Privredni se razvitak uredio kao prednosni proces industrijali- 
zacije i tehnizacije, isticanje materijalnih koristi postalo je jednostra- 
no, osobne i kulturne vrednote postale su samo njihova funkcija. Tako 
se otvorila tiha suprotnost između shvaćanja narodnosti, koja je Slo- 
venca antropološki oblikovala, i između revolucionarnoga internacio- 
nalizma koji je slovensku čovječnost usmjeravao iz biti u djelovanje. 
Kod toga je shvaćanje narodnosti, bez štete doduše, izgubilo neke ro- 
mantičke crte, ali je istodobno u ljudskoj svijesti počelo venuti kao 
neupotrebljiv i čak škodljiv habitus. Na njegovo mjesto nije došla ni- 
jedna jednakovrijedna centripetalna i koheziona svijest o izvornosti i 
samobiti. O antropološkoj dijalektici slovenske čovječnosti tako je za- 
vladala katastrofalna teoretska i praktička nejasnoća. Što se isključi- 
vije krijepila društvena istinitost sa svojim procesima, interesima, efek- 
tima i funkcionalnošću, to se više raspadala čovjekova priroda i to 
više su iz međuljudskoga prostora nestajale spontana izraznost i so- 
lidarna kohezionalnost. 

Takav razvitak nitko doduše nije obznanjivao kao plansku likvi- 
daciju naroda i narodnosti, nego ga je stihijski dopuštala i širila društ- 
vena praksa, jer se u njoj anarhički kompenziralo mnogo traumatičkih 
energija, kao što ih je do tada zadržavao paternalistički, idealistički i 
spiritualistički odgoj. Mazohistička sila za desakralizacijom i deflora- 
cijom nije pogodila moralizam i klerikalizam, nego bitnu čovjekovu 
strukturu, njegovu autentičnu ograničenost, njegovu personalnu i kul- 
turnu izražajnost. Javni je prostor oplićavio, slovensko je življenje za- 
šlo u opasnu površnost i lakoću, predstavnici vlasti, aktivisti, direktori 
i novinari širili su pozitivizam umjesto dijamata, društveni mislioci ba- 
vili su se varijantama dogmatizma, a mase su se počele predavati kultu 
standarda. 

Dobar dio poratnoga vremena možemo označiti kao bijeg pred 
samim sobom. Još i danas imamo posla s pojavom evazivnosti, bijega 
pred cjelovitošću i kompleksnošću. Pod evazivnošću treba razumjeti 
strasno preuzimanje ideoloških pozicija, koje su zahtjevne samo prema 
vani ali ne i prema unutra, koje s lakoćom omogućuju spasonosno 
obrazlaganje svega, pa i najvećih nejasnoća i nepoznanica, a zatim 
pod evazijom treba razumjeti nedozrelo i prerano, deklarativno ili uto- 
pistički zasnovano i duševno nepripremljeno reduciranje višestrukosti 
na jedinice, koje treba da izražavaju razvojnu silu i subjektivnu jedno- 
dušnost. Ti evazivni procesi preskaču sve ono što stoji na putu uni- 

verzalističkom shvaćanju društva i civilizacije, jer, ionako, društveni 
napredak nužno spaja narode i staplja njihove jezike. Zato se, zbog 
otpora, otvorila alternativa: ili da postanemo amorfno gradivo povije- 
sti koja će od nas i bez nas učiniti ono što joj se učini najnaprednijim, 
ili ćemo u opsegu socijalističkoga humanizma dokučiti svoje organske 
i sudbonosne kolektivnosti i kao izvorna samobit na sebe preuzeti pro- 
cese suvremenoga očovječenja. 

Polako se iznova afirmira spoznaja da se narod ne može niti uki- 
nuti niti uključiti u višu ili umjetnu narodnu jedinicu. Udruživati se 
mogu samo interesna područja, a ne čovjekovi intimni prostori. Na- 
rodnost — u onom širem smislu — je bitno stanje koje traje u svim 
interesnim položajima i razvojnim dobima, ni jedno društvo je neće 
moći i neće smjeti prezreti ili ukidati. Nikakvo napredovanje, niti 
napredovanje iz područja nužnosti u područje slobode, nije združljivo 
s ukidanjem naroda kao sudbonosne i izrazno utemeljene zajednice; 
narodi će ostati posredničke stanice na putu do konačnoga jedinstva 
čovječanstva, pa i tada kad države već budu odavna nestale. Čovjek, 
naime, nikada neće moći neposredno komunicirati s univerzalnim sta- 
njima planetarnoga ili kozmičkoga karaktera, narodi će i u najnapred- 
nijem društvu ostati nosioci komunikativnosti i solidarnosti, posrednici 
između subjekata i objekata, kreatori zajednički važnoga iskustva, 
uvjeti kulture i prostor međuljudskih vezivanja. Dijalektičko rješava- 
nje suprotnosti sve više će se povezivati s dijaloškim rješavanjem. Sva- 
ko djelovanje, pa i društveno, uvijek će se posluživati jezičnom eks- 
presijom kad bude htjelo biti pravedno prema izvornim uvjetima, i 
objektivnim i subjektivnim. Jezik određena područja uvijek će znati 
najstvarnije imenovati zapletene suodnose i stvaralački ih razmrsiti. 
Ni jedan građanin neće nikada društveno dozreti ako se sa društve- 
nim postulatima ne podvrgne korekturama svojega  međučovječjega 
prostora, kojim vlada izrazna kritičnost. Jezična je izražajnost, kako 
je predaje narodna zajednica, dakle, središnja antropološka činjenica. 
Mi Slovenci moramo je prihvatiti posebno u današnje vrijeme burne 
preobrazbe, jer će nas jedino intenzivna izražajnost prikloniti nazoč- 
noj stvarnosti i probuditi nam političku strastvenost. Ne prijete nam 
drugi jezici (njemački, talijanski ili čak hrvatskosrpski) zbog nekakve 
premoći nad slovenskim jezikom, nego nam prijeti neintenzivnost izra- 
za, i to zbog neuvjerljiva društvena života. Neautentičnost jezika i 
neautentičnost društva u najtješnjem su odnosu. Samo jezik stvara ori- 
ginalnu zajednicu, i obratno. Slovenski je jezik bio čitavo vrijeme 
novije historije mnogo više od razgovornoga jezika, bio je nosilac i stva- 
ralac međuljudskih odnosa, ravnoteža između vanjskoga i unutrašnjega 
života, između civilizacije i kulture, a danas neka postane još izrazi- 
tije sredstvo za očovječenje, a prije svega sredstvo za stvaranje društ- 
vene kohezionalnosti i međučovječne solidarnosti. 


Odlomak iz Njemačkih bilježaka preveo Vatroslav Kalenić 

DRAMA TLAČITELJA I POTLAČENOG 


Danas, duboko u XX stoljeću, usuđujemo se s nadom 
tvrditi kako je osvajanje silom oružane moći, kao način 
da jači potlače i izvrgnu izrabljivanju slabije narode, po- 
java koja pripada prošlosti. U najmanju ruku, suočeni s 
nepredviđenim razvojima današnje svjetske situacije, može- 
mo reći kako su takvi postupci prestali biti otvorena, spek- 
takularno drska pojava da bi postali prikrivenom praksom 
koja se rijetko služi oružjem odavajući time više svoju ne- 
moć nego snagu. Ta se prikrivena praksa tlačenja u odno- 
sima među narodima služi znatno istančanijim načinima 
kojima velikodržavni, velikokapitalski i velikokulturni inte- 
resi nesmetano provođe kamufliranu politiku »bacanja na 
koljena«, neutralizacije i ozakonjena izrabljivanja. Često je 
očuvan i privid državnosti potlačenog, valjda zahvaljujući 
hipokriziji  svojstvenoj žiteljima vremena »prava čovje- 
ka«, ali ispod svega krije se ipak i dalje običan kolonijalni 
odnos. 

Napisana prije dvanaest godina, knjiga Alberta Memmija, 
Tunižanina hebrejske narodnosti, »Portret koloniziranog« po- 
stigla je velik uspjeh među intelektualcima »trećeg svijeta« 
i napredne Europe zahvaljujući prije svega preciznoj ana- 
lizi psihologije »kolonijalne drame«. Mnogi su u čitavu svi- 
jetu našli u toj knjizi mogućnost da se poistovjete s vlasti- 
tim problemom, te je Memmijevo djelo postalo ubrzo upra- 
vo klasičnim u toj problematici i jamačno je odigralo važnu 
ulogu u borbi naroda sjeverne Afrike za nacionalnu i dr- 
žavnosnu emancipaciju. 

Odgojen na oštrini Sartreova mišljenja i camusovskoj lu- 
cidnosti, Memmi stavlja u arenu »kolonijalne drame« nje- 
zine protagoniste — kolonizatora i koloniziranog — te ih 
podvrgava razornoj svjetlosti svoje analize. Njegova se ana- 
liza, naime, ne zadovoljava time što će odnos tlačitelja i 
potlačenoga postaviti kao fatalnu datost, već ispituje nji- 
hovu uzajamnost i međusobno djelovanje u čemu nijedan 
od njih ne uspijeva očuvati svoju integralnost. U zagrljaju 
dvaju protivnika, koji po svemu liči na koštac na život i 
smrt, kolonizator nije dovoljno jak ni odlučan da likvidira 
drugog, jer bi time uništio i vlastit razlog postojanja kao 
kolonizatora. Kolonizirani pak, nedovoljno snažan da se oslo- 
bodi tlačenja, u svojoj srži načet kolonizacijom, djeluje pa- 
sivno kao otrov koji razara kolonizatorov subjekt degradira- 
jući ga na puko oruđe kolonizacije. Suvremena kolonizacija 
nosi tako u sebi vlastitu proturječnost koja će je prije ili 
poslije dokrajčiti. 

Ovome bismo mogli samo dodati nešto manje optimističnu 
primjedbu: nestat će u najmanju ruku ona vrsta koloniza- 
cije koju je definirao Memmi. Što može značiti konačnu li- 
kvidaciju kolonijalizma, to Memmijeva knjiga ne sagledava, 
iako svojim humanističkim žarom možda anticipira. 


Zvonimir Mrkonjić 


ODLOMCI IZ »PORTRETA KOLONIZIRANOG« 


Albert Memmi 


Neronov kompleks 


Svaki se kolonizator mora nagoditi sa svojom objektivnom situaci- 
jom i s ljudskim odnosima koji iz nje proistječu. Ako je izabrao da po- 
tvrđuje činjenicu kolonijalizma, kolonijalist zato nije doista ukinuo 
objektivne poteškoće. Kolonijalna situacija nameće svakom koloniza- 
toru datosti ekonomske, političke i čuvstvene protiv kojih se on može 
pobuniti ne uspijevajući nikada da ih napusti jer one tvore samu bit 
činjenice kolonijalizma. Uskoro kolonijalist otkriva vlastitu dvostru- 
kost. 

Pristajući na to da bude kolonijalist, kolonizator — makar i odlu- 
čio ne voditi o tome računa — prihvaća ujedno dio sramote što ga ta 
uloga uključuje u tuđim pa i u vlastitim očima. Ta mu odluka nipošto 
ne donosi sretan i konačan duševni mir. Naprotiv, napor koji će upo- 
trijebiti da bi prerastao spomenutu dvostrukost pružit će nam jedan 
od ključeva da je shvatimo. Da je kolonijalist bio uvjeren u svoju za- 
konitost, ljudski bi odnosi u koloniji možda bili bolji, manje teški za 
koloniziranog. Najposlije, problem kolonizatora koji se odriče sebe isti 
je kao i problem onog koji se prihvaća. Razlikuju se jedino njihova 
rješenja: ako kolonizator sebe prihvati, on se neminovno preobražava 
u kolonijalista. 


Iz toga prihvaćanja sebe i svoje situacije proisteći će neke crte 
koje se mogu svrstati u cjelinu. Predlažemo da se ta konstelacija na- 
zove ulogom uzurpatora (ili još Neronovim kompleksom). 

Prihvatiti sebe kao kolonizatora, to bi u biti značilo, rekosmo već, 
prihvatiti sebe kao nezakonito privilegiranog, to jest kao uzurpatora. 
Uzurpator, naravno, zahtijeva svoje mjesto te će ga, ako ustreba, bra- 
niti svim sredstvima. Ali on priznaje da traži uzurpirano mjesto. To 
znači da onda kada trijumfira on priznaje kako nad njim trijumfira 
slika koju osuđuje. Njegova ga stvarna pobjeda dakle nikada neće 
zadovoljiti: ostaje mu da je upiše u zakone i pripiše moralu. Za to bi 
mu bilo potrebno da u to uvjeri druge kad sebe sama više ne može. 
Da bi potpuno uživao u svojoj pobjedi, njemu je napokon potrebno da 
se opere od nje i od uvjeta u kojima je ona bila postignuta. Otuda 
njegova gorljivost u prividnim beznačajnostima, začuđujuća kod po- 
bjednika: on se trudi da krivotvori povijest, on daje da se ponovo pišu 
tekstovi ne bi li izbrisao sjećanje. Bilo što, samo da bi svoju uzurpa- 
ciju ozakonio. 

Kako može uzurpacija pokušati da se prikaže kao zakonitost? Dva 
se postupka čine moguća: pokazati poglavite zasluge uzurpatorove, ta- 

ko važne da zahtijevaju toliku nagradu; ili nastojati na pogreškama 
uzurpiranog, koje su tobože tako duboke da mogu same izazvati takvu 
nevolju. Spomenuta dva nastojanja nerazdvojiva su. Nespokoj i nje- 
gova žeđ da se opravda zahtijevaju od uzurpatora da sebe diže u oblake 
i da ujedno snizuje uzurpiranog ispod razine zemlje. 

Osim toga, sukladnost ne iscrpljuje složen odnos ovih dvaju po- 
riva. Valja dodati i to: što je uzurpirani pogaženiji, to više uzurpator 
trijumfira u uzurpaciji; a tako se potvrđuje u svojoj krivnji i u vla- 
stitoj osudi: rad mehanizma postaje dakle naglašeniji, neprestano vu- 
čen i otežavan vlastitim ritmom. U krajnjoj crti, uzurpator bi težio da 
zbriše uzurpiranog, čije ga postojanje određuje kao uzurpatora, čija sve 
teža potlačenost i njega sama sve to više čini tlačiteljem. Tako je Ne- 
ron, primjeran lik uzurpatora, naveden da bjesomučno progoni Brita- 
nika. Ali što mu više zla bude nanosio, to će se više on poistovjećivati 
s tom okrutnom ulogom koju je izabrao. I što više bude tonuo u ne- 
pravdu, to će više mrziti Britanika i nastojati da još više naudi svojoj 
žrtvi koja ga pretvara u krvnika. Ne zadovoljivši se time što mu je 
oteo prijestolje, on će mu pokušati ukrasti jedino preostalo dobro, Ju- 
nijinu ljubav. Ni iz čiste ljubomore ni iz izopačenosti, već iz unutraš- 
nje fatalnosti uzurpacije, on je neodoljivo povučen u onaj krajnji po- 
kušaj: moralno i fizičko uklanjanje uzurpiranog. 

U slučaju kolonijalista, ova krajnost nalazi ipak u sebi samoj vla- 
stitu regulaciju. Sve ako i može nejasno priželjkivati — a dogodi mu 
se da to i izjavi — da zbriše koloniziranog sa spiska živih, bilo bi mu 
to nemoguće učiniti a da time i sebe sama ne pogodi. U nečemu je ne- 
sreća dobra: kolonijalistov je opstanak suviše vezan za opstanak kolo- 
niziranog, te on neće nikada moći prerasti tu dijalektiku. On ima po- 
trebu da svim svojim snagama niječe koloniziranog, ali istodobno pos- 
tojanje njegove žrtve neophodno mu je potrebno kako bi sam nastavio 
postojati. Kada je izabrao da održava kolonijalni sustav, on mora ulo- 
žiti u njegovu obranu više snage no što bi je trebalo da mu se suprot- 
stavi. Kada je postao svjestan nepravedna odnosa koji ga vezuje s ko- 
loniziranim, on je prisiljen da se bez prestanka trudi da se iz njega 
izvuče. On neće nikada zaboraviti da javno ukaže na svoje vrline, tru- 
dit će se bjesomučnom upornošću da se pokaže herojskim i velikim 
čovjekom koji uvelike zaslužuje svoje bogatstvo. A u isto vrijeme on 
će — zahvaljujući sve svoje povlastice isto toliko svojoj slavi koliko 
i degradaciji koloniziranog — svim silama nastojati da ga potpuno 
obezvrijedi. Koristit će se najtamnijim bojama da ga oslika; ako je 
potrebno, tako će ga degradirati dok ga ne uništi. Ali nikada neće izići 
iz toga kruga: valja objasniti udaljenost što je kolonizacija stavlja iz- 
među njega i koloniziranog; no, da bi se opravdao, kolonizator je pri- 
siljen još više uvećavati tu razdaljinu, beznadno suprotstavljati te dvi- 
je figure, svoju tako slavnu, i tako prezira dostojnu figuru koloni- 
ziranog. 


Prezir prema sebi 


Ne može se nekažnjeno upotrebljavati policiju i armiju, silu i opa- 
činu da bi se zarađivalo svoj kruh, da bi se nastavilo postojati. Ne 
može se bez posljedica prihvatiti trajno življenje s vlastitom sramo- 
tom. Ali hvalospjev sebi i svojima, ponavljana pa čak uvjerena tvrd- 
nja izvrsnosti svojih običaja, ustanova, svoje kulturne nadmoći ne bri- 
šu temeljnu osudu što je svaki kolonijalist nosi na dnu sebe. Kako bi 

on mogao ne voditi o tome računa? Hoće li pokušati ušutkati svoj unu- 
trašnji glas koji bi ga svakog dana na to podsjetio; dovoljan je pogled 
na koloniziranog, uglađene insinuacije ili grube optužbe stranaca, pri- 
znanja svojih predstavnika u koloniji; čak u prijestolnici kolonizator 
vidi gdje ga prilikom svakog putovanja okružuje sumnja, pomalo za- 
vidna, pomalo snishodljiva. Njega naravno štede kao i sve one koji 
raspolažu potpuno ili djelomično nekom ekonomskom ili političkom 
moći. Ali primišlja se da je on vješt čovjek koji je znao izvući korist 
iz posebne situacije, mogućnosti koje su po svoj prilici sumnjiva mo- 
rala. Malo još treba pa će mu značajno namigivati. 

Od te optužbe, bilo prešutne ili iskazane no koja je uvijek pri- 
sutna, uvijek pripremna u njemu i u drugima, on se brani kako god 
može. Čas ističe tegobe svog opstanka u egzotičnoj zemlji, izdajstva 
podmukle klime, čestost bolesti, rvanje s nezahvalnim tlom, nepovje- 
renje neprijateljskog stanovništva; zar sve to ne zaslužuje nikakve na- 
grade? Čas reagira bijesno i agresivno, bez povezanosti; prezirom se 
suprotstavlja preziru optužujući stanovnike prijestolnice za kukavičluk 
i degeneraciju. On naprotiv priznaje i zahtijeva bogatstva što mu ih 
nosi život izvan domovine, čak povlastice života što ga je izabrao, la- 
godan život, brojne sluge, užitak u anakroničnu autoritetu koji je ne- 
moguć u Europi, i niske cijene benzina. Ništa ga najzad ne može spa- 
siti dajući mu visoku kompenzacijsku sliku o njemu samome koju ta- 
ko požudno ište. Ni stranac, koji može u najgoru ruku biti ravnodušan 
ali se ne da zavarati niti će pristati na saučesništvo; ni njegova domo- 
vina, u kojoj je vazda sumnjiv i često napadan; ni njegova vlastita 
svakodnevna akcija, koja bi htjela ne znati ništa o nijemu revoltu 
koloniziranog. Zapravo, pod teretom optužnice što mu je svaljuju drugi, 
on ne vjeruje u vlastite razloge; na dnu sebe, kolonijalist zastupa svo- 
ju krivnju. 


Kušnja fašizma 


Da bi mogao opstojati kao kolonijalist, nužno je da prijestolnica 
vječno ostane prijestolnicom. I ukoliko to zavisi od njega, shvatljivo 
je da on na tome nastoji svim svojim snagama. 


nosi tako, duboko u sebi, klice kušnje fašizma. 


Što je drugo fašizam nego vladavina tlačenja u korist nekolicine? 
Čitav administrativni i politički ustroj kolonije nema druge svrhe. Ljud- 
ski odnosi u njoj proizišli su iz krajnjeg izrabljivanja, zasnovani na 
nejednakosti i preziru, zajamčeni redarstvenim samovlašćem. Tko je 
god doživio kolonijalizam ne sumnja da je on varijanta fašizma. Nije 
moguće dovoljno se načuditi da ustanove koje zavise, na kraju krajeva, 
od jedne liberalne središnje vlasti, mogu biti toliko različite od usta- 
nova u prijestolnici. Ovo totalitarno lice, što ga u kolonijama često 
poprimaju demokratski režimi, samo prividno zbunjuje: budući da ih 
kod koloniziranog predstavljaju kolonijalisti, oni i ne mogu imati dru- 
goga lica. 

Nije ništa čudnije što se kolonijalni fašizam teško ograničava na 
koloniju. Rak samo traži priliku da se proširi. Kolonijalist jedino može 
podupirati tlačiteljske i reakcionarne ili u najmanju ruku konzerva- 
tivne vlade i težnje. One koje će zadržati sadašnji status prijestolnice 
koji je uvjet njezina vlastitog, ili, još bolje, one koje će najčvršće osi- 
gurati osnove tlačenja. I budući da je bolje spriječiti nego liječiti, kako 

onda ne bi kolonijalist osjetio kušnju da potakne sastavljanje takvih 
vlada ili nastanak takvih režima? Ako se doda da su njegova financij- 
ska pa dakle i politička sredstva golema, moguće je shvatiti da on 
predstavlja trajnu opasnost za centralne ustanove, kesicu otrova što 
uvijek predstavlja rizik trovanja čitavog ustrojstva prijestolnice. 

Pa da se nikad i ne makne, najposlije, samo postojanje kolonijal- 
nog sistema predlagat će oklijevanju prijestolnice svoj stalni primjer 
— zavodljivu ekstrapolaciju jednog političkog stila gdje se teškoće 
razrješavaju potpunim porobljenjem podanika. Nije pretjerano reći: 
kao što kolonijalna situacija začinje truljenje Europljanina iz kolo- 
nija, na isti način kolonijalizam je klica truljenja prijestolnice. 


Samodokinuće 


I evo završnog udarca. Kako se porobljenost koloniziranog učinila 
kolonizatoru sablažnjivom, on je bio prisiljen da je sam sebi objasni, 
ma i pod cijenu da iz nje izvede sablazan i nesigurnost za vlastito po- 
stojanje. Zahvaljujući dvostrukoj rekonstrukciji koloniziranog i sebe 
sama, on će se ujedno opravdati i umiriti. 

Kao nosilac vrednota povijesti i uljudbe, on ispunjava poslanstvo: 
on ima golemu zaslugu što obasjava sramotnu tamu koloniziranog. Što 
mu ta uloga donosi probitak i poštovanje puka, to je pravda: koloni- 
zacija je zakonita u svakom smislu i u svakoj posljedici. 

S druge strane, budući da je ropstvo upisano u narav kolonizira- 
nog a vladanje u njegovu vlastitu, raspleta neće biti. Nasladama na- 
građene vrline on dodaje nužnost prirodnih zakona. Kolonizacija je 
vječna te on može bez ikakva nespokojstva sagledati njezinu budućnost. 

Nakon toga, sve bi postalo moguće i poprimilo bi nov smisao. Ko- 
lonijalist bi mogao sebi dopustiti da živi opušteno, dobronamjerno, pa 
čak dobročiniteljski. Kolonizirani bi mu samo mogao biti zahvalan što 
mu zakida od onoga što mu pripada. Ovdje nalazi mjesto začuđujući 
mentalni stav zvan paternalizam. Paternalist je onaj koji sebe smatra 
velikodušnim iznad rasizma i nejednakosti pošto su ovi već bili do- 
pušteni. To je, moglo bi se još reći, milosrdni rasizam — koji nije ma- 
nje spretan ni manje unosan. Jer i najotvoreniji se paternalizam opire 
kad kolonizirani počne zahtijevati, npr. svoja sindikalna prava. Ako on 
bere svoju plaću, ako njegova žena njeguje koloniziranog, radi se o 
daru a nikad o dužnosti. Ako bi priznao da ima dužnosti, trebalo bi 
da dopusti kako koloniziranom pripadaju prava. No, iz svega prethod- 
nog razumije se da paternalist nema dužnosti, da kolonizirani nema 
prava. 

Ustanovivši taj novi moralni poredak gdje je on po definiciji go- 
spodar i pravednik, kolonijalist bi najzad sebi dao odrješenje. Ali kako 
da taj poredak ne stave u pitanje drugi, a naročito kolonizirani. 


Mistifikacija 


Budući da je ništilačka groznica koloniziranog rođena iz koloniza- 
torovih zahtjeva, nije čudno da on na nju tako dobro odgovara, te se 
čini kako on potvrđuje i opravdava postupak kolonizatora. Važniji i 
možda štetniji je odjek što ga on izaziva u samom koloniziranom. 

Neprestano suočen sa slikom o sebi što mu je predlažu, nameću u 
ustanovama kao i u svakom ljudskom doticaju, kako da on ne reagira na 

nju? On ne može ostati ravnodušan na tu sliku što mu je prilijepljena 
izvana poput uvrede koju nosi vjetar. On je najposlije priznaje kao 
mrzak nadimak koji mu je postao poznatim signalom. Optužba ga smu- 
ćuje, uznemirava utoliko više što se divi svom moćnom tužitelju i boji 
ga se. Nema li on pomalo pravo? mrmlja on u sebi. Nismo li mi ipak 
pomalo krivi? Nismo li lijeni jer imamo toliko besposlenih? Nismo li 
zastrašeni jer se dajemo tlačiti? Taj mitski i obezvređujući portret što 
ga kolonizator priželjkuje i širi kolonizirani najzad u stanovitoj mjeri 
prihvaća i živi ga. On stječe tako neku zbiljnost i pridonosi stvarnom 
portretu koloniziranog. 

Taj mehanizam nije nepoznat: to je mistifikacija. Poznato je kako 
klase kojima se upravlja poprime u velikoj mjeri ideologiju vladajuće 
klase. No, svaka borbena ideologija sadrži kao sastojni dio svoj pojam 
protivnika, Pristajući na tu ideologiju, klase nad kojima se vlada po- 
tvrđuju na neki način ulogu što su im je pripisali. To između ostalog 
objašnjava razmjernu postojanost društava; u njima potlačeni, htjeli 
oni to ili ne, toleriraju tlačenje. U kolonijalnom odnosu, vlast ima jedan 
narod nad drugim, ali shema ostaje ista. Karakterizacija i uloga kolo- 
niziranog zauzimlju izabrano mjesto u kolonizatorskoj ideologiji; ta 
karakterizacija ne odgovara stvarnosti, u samoj je sebi neskladna, ali 
je neophodna i skladna unutar te ideologije. Na tu karakterizaciju ko- 
lonizirani daje svoj smućeni, djelomični, ali neporecivi pristanak. 

Eto jedinog djelića istine u tim pomodnim pojmovima: kompleks 
zavisnosti, podložnost koloniziranju, itd... Postoji, sigurno — na jed- 
noj točki njegova razvoja — stanovito prianjanje koloniziranog uz 
kolonizaciju. Ali to je prianjanje posljedica kolonizacije a ne njezin 
uzrok; ona se rađa poslije a ne prije kolonijalne okupacije. Da bi kolo- 
nizator bio potpuni gospodar, nije dovoljno da on to bude objektivno, 
treba da on i vjeruje u svoju zakonitost; a da bi ta zakonitost bila 
potpuna, nije dovoljno da kolonizirani bude rob, potrebno je da on 
sebe takvim prihvati. Kolonizator mora najzad biti priznat od koloni- 
ziranog. Tako je veza između kolonizatora i koloniziranog ništilačka i 
stvaralačka. Ona uništava i obnavlja oba sudionika kolonizacije kao 
kolonizatora i koloniziranog: jedan je izobličen u tlačitelja, u biće pri- 
strano, nerodoljubno, prijevarno, jedino zaokupljeno svojim povlasti- 
cama i njihovom obranom po svaku cijenu; drugi je izobličen u po- 
tlačenog, razbijen u svom razvitku, prisiljen da se nagodi u svojoj 
zgaženosti. 

Kao što je kolonizator u kušnji da prihvati sebe kao kolonizatora, 
tako je kolonizirani, kako bi živio, prinuđen prihvatiti sebe kao ko- 
loniziranog. 


Kolonizirani i povijest... 


Najteži nedostatak što ga kolonizirani trpi jest to što je stavljen 
izvan povijesti i izvan državljanstva. Kolonizacija mu ukida svaku slo- 
bodnu volju u ratu kao i u miru, svaku odluku koja će pridonijeti sud- 
bini svijeta i njegovoj vlastitoj, svaku povijesnu i društvenu odgo- 
vornost. 

Događa se, naravno, da građani slobodnih zemalja obeshrabreni 
kažu sebi kako ne znače ništa u poslovima nacije, kako je njihova dje- 
latnost smiješna, kako njihov glas ni na što ne utječe, kako su izbori 
namješteni. Tisak i radio su u rukama nekolicine; oni ne mogu spri- 
ječiti rat niti zahtijevati mir; niti postići od svojih zastupnika koje po- 

štuju ono zbog čega su bili poslani u Parlament pošto su ih izabrali... 
Ali oni će smjesta priznati kako imaju pravo na to; potencijalnu ako 
ne i djelatnu moć: bili oni obmanuti i siti svega, oni ipak nisu robovi. 
Oni su slobodni ljudi koje je trenutačno svladalo lukavstvo ili zaglu- 
pila demagogija. I kada to prijeđe mjeru, oni ponekad naglo planu, 
raskinu svoje lance od petlja i pomute sitne račune političara. Narodno 
sjećanje čuva ponosnu uspomenu na te povremene i pravedne oluje. 
Promislivši o svemu, oni bi se sigurno optuživali što se nisu bunili 
češće; oni su, na kraju kraja, odgovorni za vlastitu slobodu i ako je iz 
umora, slabosti ili skepticizma ostave nezaposlenom, oni zaslužuju da 
ih se kazni. 

Kolonizirani se ne osjeća ni odgovoran, ni kriv, ni skeptičan, on 
je izvan igre. On ni na koji način nije više subjekt povijesti; on, ra- 
zumije se, podnosi teret toga mnogo teže od ostalih, ali uvijek kao 
objekt. On je najzad izgubio naviku da aktivno sudjeluje u povijesti i 
više ne zahtijeva da sudjeluje. Dokle god kolonizacija traje, on gubi 
i samo sjećanje na slobodu; on zaboravlja koliko sloboda košta te se 
više ne usuđuje platiti njezinu cijenu. Kako inače objasniti da se gar- 
nizon od nekoliko ljudi može održati u nekoj planinskoj utvrdi? Da 
šačica kolonizatora, kadšto i nabusitih, može živjeti usred gomile kolo- 
niziranih? Sami se kolonizatori čude tome i otuda oni optužuju kolo- 
niziranog za kukavičluk. Optužba je odista suviše spretna; oni dobro 
znaju da bi njihova osamljenost bila ubrzo prekinuta da su ugroženi: 
sva tehnička pomagala, telefon, telegram, zrakoplov stavili bi im za 
nekoliko minuta na raspolaganje užasna sredstva za obranu i uništenje. 
Za jednog ubijenog kolonizatora bile su ili će biti ubijene stotine, ti- 
suće koloniziranih. To je iskustvo bilo dovoljno često ponovljeno — a 
možda i provocirano — da bi se kolonizirani uvjerio u neminovnu i 
strašnu odmazdu. Sve je uloženo da bi se iz njega izbrisala hrabrost 
da umre i da vidi smrt. 


Kolonizirani, nacionalizam, državnost... 


»Oni nisu sposobni sami vladati sobom«, kaže kolonizator. »Zbog 
toga ih, tumači on, ne puštam... i neću ih nikada pustiti da dođu do 
vlasti.« 

Činjenica je da kolonizirani ne vlada, da strogo udaljen od vlasti 
gubi najzad naviku i smisao za to. Kako bi se on zanimao za nešto iz 
čega je tako odlučno isključen? Kolonizirani nisu bogati državnicima. 
Kako bi tako dug nedostatak samostalne vlasti stvorio kompetenciju 
za to? No, može li se kolonizator ponositi tom patvorenom sadašnjošću 
da bi prepriječio budućnost? 

Budući da organizacije koloniziranih imaju nacionalističkih zah- 
tjeva, često se zaključuje kako je kolonizirani šovinist. Ništa nije ma- 
nje sigurno od toga. Radi se, naprotiv, o ambiciji i o tehnici okuplja- 
nja koja se poziva na strastvene razloge. Ako izuzmemo borce tog 
nacionalnog preporoda, uobičajeni znakovi šovinizma — agresivna lju- 
bav prema zastavi, pjevanje rodoljubnih pjesama, izrazita svijest o 
pripadnosti istom narodnosnom organizmu — kod koloniziranog su ri- 
jetki. Ponavlja se da je kolonizacija ubrzala nacionalno osvješćivanje 
koloniziranog. Moglo bi se isto tako tvrditi kako je kolonizacija ubla- 
žila ritam njezina razvoja zadržavajući koloniziranog izvan objektivnih 
uvjeta suvremene nacionalnosti. Je li puka koincidencija što koloni- 
zirani narodi posljednji dolaze do te svijesti sami od sebe? 3 

Kolonizirani ne uživa ni jedan od atributa narodnosti; ni svoje, 
koja je zavisna, osporena, zagušena, ni razumije se, kolonizatorove. On 
ne može niti držati do jedne niti tražiti drugu. Kako nema svog pra- 
vog mjesta u državnosti, kako ne uživa prava modernog građanina, 
kako nije potčinjen svojim tekućim dužnostima, kako ne glasuje, kako 
ne nosi teret općih poslova, on se ne može osjećati istinskim građani- 
nom. Uslijed kolonizacije, kolonizirani ne može gotovo nikada imati 
iskustva narodnosti i građanstva osim privatnog: nacionalno, građan- 
ski, on je tek ono što kolonizator nije. 


Kulturna amnezija 


Sve dok bude podnosio kolonizaciju, jedina će alternativa koloni- 
ziranog biti da se asimilira ili petrificira. Budući da mu je asimilacija 
uskraćena, ne ostaje mu drugo, vidjet ćemo, nego da živi izvan vre- 
mena. Iz njega ga je potisnula kolonizacija te se on, na stanovit način, 
njoj prilagođava. Kako mu je zabranjeno projektirati i graditi bu- 
dućnost, on se ograničava na sadašnjost, a i sama ta sadašnjost osa- 
kaćena je i apstraktna. 


Dodajmo sada da kolonizirani sve manje i manje raspolaže svojom 
prošlošću. Kolonizator_ mu je nikada nije upoznao; a svatko zna da 
pučanin, kome se ne zna podrijetlo, nema prošlosti. Još gore od toga. 
Upitajmo samog koloniziranog: koji su tvoji narodni junaci? Tvoji ve- 
liki vojskovođe? Mudraci? On nam može jedva dati nekoliko imena, 
zbrda-zdola, i sve to manje njih što se bude spuštao niz pokoljenja 
dublje u prošlost. Kolonizirani izgleda osuđen da postupno gubi sje- 
ćanje. 

Sjećanje nije fenomen čistog duha. Kao što je sjećanje individuuma 
plod njegove povijesti i njegove fiziologije, tako i sjećanje nekog na- 
roda počiva na njegovim ustanovama. A ustanove koloniziranog su 
mrtve ili sklerozirane. On ne vjeruje u one ustanove koje zadržavaju 
Privid života i svakog se dana uvjerava u njihovu neuspješnost; i do- 
gađa mu se da ih se zastidi kao smiješna i zastarjela spomenika. 


Biće oskudice 


Po svemu se čini, napokon, da je suvremena kolonizacija promašaj 
Povijesti. Svojom kobnošću i samoljubljem ona će se izjaloviti i oka- 
ljati sve čega god se dotakne. 

Da bi lakše pobijedila, ona je htjela služiti isključivo sama sebi. 
Ali, isključujući koloniziranog čovjeka s pomoću kojega je jedino mo- 
gla označiti koloniju, ona je sebe osudila da ostane stranac u koloniji 
i time nužno da bude kratkotrajna. 

Za svoje samoubojstvo, međutim, sama je odgovorna. Mnogo je 
neoprostiviji njezin zločin prema koloniziranom: ona ga je potisnula 
na rub puta, izvan suvremenosti. 

Pitanje — hoće li kolonizirani, prepušten sam sebi, hodati istim 
korakom kao drugi narodi — nema velikog značenja. Strogo govoreći, 
o tome ništa ne znamo. Moguće je da neće. Sigurno je da jedino ko- 
lonijalni čimbenik može objasniti zaostalost nekog naroda. Sve zemlje 
nisu išle istim ritmom kao Amerika ili Engleska; svaka od njih ima 
svoje posebne razloge zakašnjenja i svoje kočnice. Uprkos tome, svaki 

je od slobodnih naroda išao svojim korakom i svojim putem. Uostalom, 
može li se ozakoniti povijesna nesreća nekog naroda poteškoćama dru- 
gih? Kolonizirani naravno nisu jedine žrtve povijesti, ali je povijesna 
nesreća, svojstvena koloniziranim, bila kolonizacija. 


Zaključak 


1. Čini se, poslije svega, da je kolonizator bolest Europljanina od 
koje on mora biti potpuno izliječen i sačuvan. Sigurno postoji koloni- 
zatorova drama koju bi bilo besmisleno i nepravedno potcjenjivati. Jer 
ozdravljenje od nje pretpostavlja teško i bolno liječenje, otkidanje i 
preudešenje njegovih sadašnjih uvjeta postojanja. Ali nije dovoljno ja- 
sno da je također drama, još teža, kada se kolonizacija nastavlja. 

Kolonizacija je samo mogla izobličiti kolonizatora. Ona ga je stav- 
ljala pred alternativu podjednako katastrofalnih ishoda: između sva- 
kidašnje nepravde, što se podnosi u njegovu korist, i nužna i nikad 
ispunjena žrtvovanja sebe. Takvo je kolonizatorovo stanje da, ukoliko 
Prihvati kolonizaciju, on biva njome razjeden, i da sam sebe niječe 
ukoliko je odbije. 

Uloga kolonizatora ljevičara nije dugo podnošljiva; ona se može 
sastojati samo u prljavoj savjesti i raskidanosti i, napokon, ukoliko se 
to produži, u zlonamjernosti. Ona je uvijek na rubu kušnje i srama, 
i napokon ona je kriva. Kolonijalistova analiza situacije i njegovo po- 
našanje što iz nje proistječe povezaniji su i možda oštroumniji: no, 
upravo je on uvijek djelovao kao da je stvar nemoguće urediti. Pošto 
je shvatio da ga svaki ustupak ugrožava, on apsolutno potvrđuje i 
brani činjenicu kolonijalizma. Ali koje su povlastice, koji materijalni 
probici vrijedni gubitka duše? Ukratko, ako kolonijalna pustolovina 
može teško oštetiti koloniziranog, ona može donijeti kolonizatoru ozbi- 
ljan gubitak. 

Razumije se, nismo propustili da zamislimo unutar kolonijalnog 
sistema preobrazbe koje će kolonizatoru sačuvati stečenu korist ču- 
vajući ga ujedno od njezinih katastrofalnih posljedica. Zaboravlja se 
samo da narav kolonijalnog odnosa izravno proistječe iz te koristi. 
Drugim riječima: kolonijalno stanje postoji i dalje a njegove se poslje- 
dice nastavljaju; gdje njega nestane, nestaje s njim kolonijalnog od- 
nosa i kolonizatora. Tako je to što se tiče dviju mogućnosti, jedne 
korjenite u zlu, druge korjenite u dobru, ili se bar to tako misli: iskor- 
jenjenja koloniziranog ili njegove asimilacije. 

Nema tako dugo da je Europa napustila misao o mogućnosti pot- 
punog iskorjenjenja neke skupine koloniziranih. Neka napola ozbiljna, 
napola šaljiva dosjetka, kao što su sve, tvrdila je o Alžiru: »Ima samo 
devet Alžiraca na jednog Francuza... trebalo bi dati svakom Fran- 
cuzu pušku i devet metaka.« Priziva se i američki primjer. Istina je 
da famozna narodna epopeja Divljeg zapada veoma liči na sustavan 
pokolj. Ali isto tako: u Sjedinjenim Državama nema crvenokožačkog 
problema. Iskorjenjenje tako malo spasava kolonizaciju da je upravo 
suprotno od nje. Kolonizacija je ponajprije ekonomsko-političko izrab- 
ljivanje. Ako se ukine kolonizirani, kolonija će postati zemlja kao bilo 
koja druga, to je jasno, ali tko će biti izrabljivani? S nestankom ko- 
loniziranog nestaje kolonizacije, a s njom i kolonizatora. 

Što se tiče neuspjeha asimilacije, to nas naročito ne veseli. Jer, 
to rješenje ima univerzalistički i socijalistički prizvuk koji ga čine a 
priori vrijednim poštovanja. Ja isto tako ne kažem da je ono nemoguće 

po sebi i po definiciji; ono je gdjekad povijesno uspjelo kao što se, 
isto tako, često izjalovilo. Ali jasno je da ga u suvremenoj kolonizaciji 
nitko nije izričito želio, ni sami komunisti. Najzad, bitno je ovo: asi- 
milacija je opet suprotnost kolonizaciji, jer ona teži da pomiješa kolo- 
nizatora i koloniziranog, dakle da ukine povlastice, a to znači — ko- 
lonijalni odnos. 

Prelazim na manja nazovi-rješenja. Na Primjer, ostati u koloniji 
koja je postala nezavisna, dakle kao stranci, ali s posebnim pravima. 
Tko, osim pravne neskladnosti takvih konstrukcija, ne vidi kako je 
sudbina svega toga da bude otplavljeno historijom?! Ne vidi se zašto 
bi uspomena na nepravedne povlastice bila dovoljna da tome zajamči 
neprolaznost. 


U okviru kolonizacije, napokon, čini se da kolonizatoru nema spasa. 

To je razlog više, reći će se, da on grčevito prione, da odbije svaku 
promjenu: on sebe odista može prihvatiti kao neman, prihvatiti svoju 
otuđenost vlastitim interesima. Ali ne mora ni to. Ako odbije da se 
odrekne svoje probitačne bolesti, na to će ga prije ili poslije prisiliti 
povijest. Jer, ne zaboravimo, postoji drugo lice diptiha: na to će ga 
jednoga dana prisiliti kolonizirani. 

2. Neminovno dolazi dan kada će kolonizirani podići glavu i po- 
remetiti nikada postojano ravnovjesje kolonizacije. 

Jer i za koloniziranog nema drugog izlaza do konačnog svršetka 
kolonizacije. A odbijanje koloniziranog može jedino biti apsolutno, da- 
kle ne samo pobuna nego nadilazak pobune, to jest revolucija. 

Pobuna: i samo postojanje kolonizatorovo stvara potlačenost i je- 
dino potpuno uklanjanje kolonizacije omogućuje oslobođenje koloni- 
ziranog. 


' Revolucija: opaženo je da kolonizacija materijalno ubija koloni- 
ziranog. Valja dodati da ga ona ubija i duhovno, Kolonizacija iskriv- 
ljuje ljudske odnose, razara ili sklerozira ustanove, i kvari ljude, kolo- 
nizatore i kolonizirane. Da bi živio, koloniziranom je potrebno ukinuti 
kolonizaciju. Ali da bi postao čovjek, on mora ukinuti koloniziranog u 
koga se pretvorio. Ako Europljanin mora u sebi uništiti kolonizatora, 
kolonizirani mora prerasti koloniziranog. 


Uklanjanje kolonizacije samo je predigra njegovu potpunom oslo- 
bođenju i ponovnom osvajanju sebe. Da bi se oslobodio kolonizacije, 
morao je krenuti od same svoje potlačenosti, od oskudice svoje grupe. 
Da bi njegovo oslobođenje bilo potpuno, on treba da se oslobodi tih si- 
gurno neizbježnih uvjeta svoje borbe. Ako je nacionalist, jer se morao 
boriti za preporod dostojanstva svoje nacije, trebat će izboriti svoju 
slobodu prema toj naciji. Razumije se, on će moći potvrditi sebe kao 
nacionalista. Ali neophodno je da bude slobodan od toga izbora a ne 
da postoji samo po svojoj naciji. Trebat će izboriti slobodu prema re- 
ligiji svoje grupe, koju će moći zadržati ili odbaciti, ali mora prestati 
Postojati samo po njoj. To važi i za prošlost, nasljeđe, narodnost, itd... 
Ukratko, on se mora prestati određivati s pomoću kolonizacijskih ka- 
tegorija. To važi isto tako i za ono što ga negativno karakterizira. Na 
Primjer, famozna i apsurdna suprotnost istok—zapad; ta antiteza koju je 
okamenio kolonizator i koja je tako uspostavljala konačnu prepreku 
između njega i koloniziranog. Što, dakle, znači povratak istoku? Ako 
je tlačenje uzelo lik Engleske ili Francuske, kulturne i tehničke teko- 

vine pripadaju svim narodima. Znanost nije ni zapadna ni istočna, kao 
što nije ni građanska ni proleterska. Ima samo dva načina da se lijeva 
beton: dobar i loš. 

Što će on, dakle, postati? Što je uistinu kolonizirani? 

Ne vjerujem ni u metafizičku ni u karakterološku bit. Danas se 
može opisati koloniziranog; pokušao sam pokazati da on pati, sudi i 
ponaša se na stanovit način. Ako prestane biti to biće potlačenosti i 
oskudice, vanjske i unutrašnje, on će prestati biti kolonizirani, postat 
će drugi. Postoje očito zemljopisne i tradicijske ustaljenosti. Ali možda 
će tada biti manje razlika između Alžirca i Marseljca, Alžirca i Li- 
banca. ' 

Pošto budu osvojene sve te dimenzije, bivši će kolonizirani postati 
čovjek kao i drugi. Sa svom srećom i nesrećom svojstvenom čovjeku, 
naravno, ali bit će napokon slobodan čovjek. 


Odlomke odabrao i preveo Zvonimir Mrkonjić 

KAKO SU, I KADA, VELIKI DIJELILI SVIJET 


Ive Mihovilović 


Dvadeseti i prvi kolovoza 1968. trupe Sovjetskog Saveza i još če- 
tiriju zemalja članica Varšavskog pakta s više su strana prešle granice 
Čehoslovačke, te su je pod izlikom da socijalističku zemlju brane od 
kontrarevolucije — okupirale. Taj je čin izazvao zgražanje i osudu u 
cijelu svijetu. Osudili su ga i predstavnici najnaprednijih snaga i po- 
kreta u svijetu, pa i većina komunističkih partija, te najveće sindi- 
kalne organizacije. Svoj su glas digle i mnoge vlade. Ovim se događa- 
jem bavila i Organizacija Ujedinjenih naroda. 

Iz takozvane čehoslovačke krize razvila se šira evropska i među- 
narodna kriza. Poslije perioda popuštanja i velikih nada da će miro- 
ljubiva koegzistencija osigurati trajan mir, da će doći do razoružanja 
i likvidiranja blokova, svijet je odjednom suočen s opasnošću od tre- 
ćeg svjetskog rata. 

Vojna intervencija u Čehoslovačkoj bila je povod za osvrt na proš- 
lost, pa je tako uzrok sadašnjih zbivanja tražen čak u — Jalti! 

U veljači 1945, potkraj drugog svjetskog rata, sastali su se u Jalti 
na Krimu tadašnji saveznici, šefovi triju velikih sila, Staljin, Roosevelt 
i Churchill, da pretresu situaciju, da se dogovore šta još valja učiniti 
za okončanje rata i kakve mjere da poduzmu prema potučenom nepri- 
jatelju, odnosno kakav red da se uspostavi u oslobođenoj Evropi i dru- 
gim dijelovima svijeta. 

Kako je došlo do historijskog sastanka u Jalti, potankosti o više- 
dnevnoj konferenciji »velikih«, što je sve tamo zaključeno, u kakvoj 
atmosferi i s kakvim perspektivama — to je sadržaj nedavno objavlje- 
ne knjige.! 

Međutim, i prije Jalte bilo je nekih pokušaja, dogovora, pa i uta- 
načenja; historija za njih dobro zna, a prethodila su Jalti. Iako Ame- 
rikanci sada spominju jedan u Jalti prihvaćeni dokument ili deklara- 
ciju, koju su oni predložili, a koja se može citirati kao negacija sfera 
utjecaja, ta deklaracija ipak nije ni izričito ni stvarno u Jalti poništila 
podjelu izvršenu prije Jalte. Može se raspravljati o krivnji ovoga ili 
onoga, mogu Amerikanci sebe i izvlačiti, ali to mnogo ne mijenja 
stvari. 

Već je 1941. godine u zimi zabilježen prvi pokušaj aranžmana te 
vrste. Staljin je dao do znanja Churchillu da je spreman na sporazum 
kojim bi Britanija Sovjetskom Savezu priznala pravo na aneksiju bal- 
tičkih zemalja, okupirane zone Finske i istočne Poljske, dok bi se on 
obavezao da će podržavati britansko traženje zona u zapadnoj Evropi 
i na Mediteranu. 


* Arthur Conte, JALTA ILI PODJELA SVIJETA (Matica hrvatska, Zagreb, 1968). 

U proljeće 1944. godine, manje od dva tjedna prije savezničkog 
iskrcavanja u Normandiji, zabilježena je slična inicijativa Winstona 
Churchilla. On je tražio od britanskog ambasadora u Moskvi da son- 
dira kod Staljina i Molotova mogućnost sporazuma o fiksiranju uza- 
jamnih interesa u centralno-južnoj Evropi i na Balkanu. U to se vri- 
jeme sovjetska armija brzo približavala Rumunjskoj i Bugarskoj, a 
Churchill je bio voljan na tom sektoru nešto ustupiti kao naknadu 
za protivustupak na ostalom Balkanu, prije svega u Grčkoj, gdje je 
bila velika mogućnost da poslije protjerivanja Nijemaca vlast pre- 
uzmu partizani pod vodstvom komunista. 


Koji dan poslije te sondaže u Moskvi, britanski ambasador u 
Washingtonu, Lord Halifax, informirao je o tome Roosevelta i mini- 
stra vanjskih poslova Cordella Hulla. Oni su, međutim, bili protiv toga 
i nisu odobrili Churchillov plan. Iz Churchillovih pisama u to vrijeme 
vidi se da je on bio uporan i da je nastojao pridobiti Roosevelta za 
takav aranžman, dokazujući mu da je on samo vojnog karaktera i na 
kraće vrijeme, ne trajan, ne definitivan. Na navaljivanje, Roosevelt je 
napokon, u lipnju 1944, pristao, ali samo u obliku vojnog aranžmana, 
na rok od tri mjeseca. Kad je malo kasnije Hull saznao da je Roosevelt 
u tom smislu popustio, on je pokušao poništiti i povući odobrenje, ali 
nije uspio. Staljin je znao za sve što se u vezi s tim događalo između 
Churchilla i Roosevelta. Konačni Rooseveltov pristanak, makar i onako 
uvjetovan, Staljin je kasnije tumačio kao američko indirektno sudje- 
lovanje u aranžmanu za Balkan. 


Najvažnije se međutim odigralo koji mjesec kasnije, u listopadu 
1944, u Moskvi, kamo su došli Churchill i ministar vanjskih poslova 
Eden, te razgovarali sa Staljinom o interesnim sferama. 


Dugo se nije znalo što su Churchill i Staljin listopada 1944. u 
Moskvi utanačili, potankosti su došle na javu koju godinu poslije rata, 
kad je Churchill počeo objavljivati svoje memoare. 


Neposredno nakon povratka iz Moskve Churchill je 27. listopada 
1944. govorio u Donjem domu i rekao da je sa Staljinom »postigao 
potpuni sporazum o zamršenom pitanju Balkana«, te nastavio ovako: 


Mi smo postigli vrlo dobar radni sporazum o svim ovim zemljama 
posebno, to jest o Grčkoj, Rumunjskoj, Bugarskoj, Jugoslaviji i Mađarskoj, 
kao i o svima njima uzeto zajedno, kako bismo koncentrirali snage 
protiv neprijatelja i kako bismo osigurali sporazum poslije rata, ukoliko 
je to moguće. 


To je bilo sve što je tada dano javnosti s britanske strane. Sa 
sovjetske strane postojalo je tada i za godine poslije rata samo ono 
što je 21. listopada 1944. objavljeno u »Pravdi«, gdje je rečeno ovo: 


Sovjetski Savez i Velika Britanija složile su se da vode zajedničku 
Politiku u Jugoslaviji, gdje se koordđinirane operacije tako uspješno razvi- 
jaju između sovjetskih trupa, jugoslavenske narodnooslobodilačke vojske, 
predvođene od maršala Tita, i bugarske vojske, protiv hitlerovskih hordi, 
koje se sada protjeruju s Balkana. 


Nešto je više javnost mogla saznati 1947, kad su u Sjedinjenim 
Državama izašli memoari Cordella Hulla; u njima spominje i ono što 
se počelo razvijati u proljeće 1944. (Rumunjska i Grčka), a posebno 
Hull tumači događaj iz listopada 1944: 

Događaji su potpuno opravdali strahovanja koja smo imali u vezi s 
britansko-ruskim aranžmanom koji je zaista stupio na snagu poslije pri- 
stanka Predsjednika (Roosevelta). Kada su predsjednik vlade Churchill i 
ministar vanjskih poslova Eden došli u Moskvu u listopadu 1944. da se 
sastanu sa Staljinom i Molotovom, oni su proširili taj aranžman (od pro- 
ljeća) još više, svodeći čak na postotke relativni stupanj utjecaja koji bi 
Britanija i Rusija pojedinačno trebalo da imaju u izričito naznačenim bal- 
kanskim zemljama. Telegrami naših ambasada u Moskvi i Ankari spomi- 
njali su da bi Rusija imala dominaciju u razmjeru 75:25 ili 80:20 u Bu- 
garskoj, Mađarskoj i Rumunjskoj, dok bi Britanija i Rusija dijelile utjecaj 
u Jugoslaviji sa 50:50. Kasnije su Rusi smatrali kao sigurno da su im 
Velika Britanija i Sjedinjene Države sporazumom od lipnja 1944. dodijelile 
određeni dio Balkana zajedno s Rumunjskom i Bugarskom kao njihovu 
sferu utjecaja. 


Kad je to Hull objavio u svojim memoarima, djelovalo je kao neko 
historijsko otkriće, iako su bolje upućeni za to mogli znati i iz prakse 
potkraj rata i odmah poslije rata. Naravno, ni Moskva ni London 
nisu demantirali Hulla. 


A malo kasnije u svojim je memoarima Churchill potvrdio, pa i 
znatno nadopunio Hulla, a ta je nadopuna možda važnija po duhu ne- 
goli po sadržaju. ž 

U poglavlju »Oktobar u Moskvi« Churchill opisuje kako su on i 
Eden 9. listopada 1944. stigli u Moskvu, kako su Primljeni i ugošćeni 
i kako su istog dana navečer imali prvi sastanak sa Staljinom i Molo- 
tovom, u prisutnosti tumača majora Birsea i Pavlova. Najaktuelnije 
je bilo pitanje Poljske. Churchill odmah prelazi na ono što je ipak 
u tom času najzanimljivije: 


Trenutak je bio podesan za svršavanje poslova, pa sam rekao: »Hajde 
da sredimo svoje stvari na Balkanu. Vaše armije su u Rumunjskoj i Bu- 
garskoj. Mi imamo tamo interese, misije i agente. Nemojte da među nama 
dolazi do nesporazuma u sitnim stvarima. Ukoliko se tiče Britanije i Rusije, 
kako bi vam odgovaralo da imate 90% prevage u Rumunjskoj, da mi ima- 
mo 90% utjecaja u Grčkoj, a da u pogledu Jugoslavije bude 50:50?« Dok 
se to prevodilo, napisao sam na pola arka papira: 


Rumunjska 

RUSIJA 90% 

OSTALI 10% 
Grčka 

VELIKA BRITANIJA 90% 

(suglasno sa SAD) 

RUSIJA 10% 
Jugoslavija 50 — 50% 
Mađarska 50 — 50% 
Bugarska 

RUSIJA 75% 

OSTALI 25/0 


Doturio sam to preko stola Staljinu, koji je u međuvremenu čuo prije- 
vod. Nastala je kratka stanka. Zatim je Staljin uzeo plavu olovku i stavio 
na papir veliki paraf, pa nam Papir vratio. Da se sve to riješi nije bilo 
Potrebno više vremena nego da se napiše. Naravno, mi smo dugo i brižljivo 
razmatrali svoj stav i imali smo na umu neposredne aranžmane u vrijeme 
rata. Obje su strane sva krupnija pitanja ostavile za mirovnu konferenciju 
kad rat dobijemo. Poslije toga je nastala duga šutnja. Papir ispisan olov- 
kom ležao je nasred stola. Najzad sam rekao: »Netko će možda smatrati 
kao priličan cinizam ako se bude činilo da smo pitanje, toliko sudbonosno 
za milijune ljudi, tako olako riješili? Hajde da spalimo taj papir.« »Ne, sa- 
čuvajte ga«, rekao je Staljin. 

O cinizmu tog postupka rekao je već nešto sam Winston Churchill, 
pa ne bi trebalo opetovano na tome inzistirati. Moguće je ipak izraziti 
zgražanje nad postupcima »velikih«, bez obzira na sigurnu zadnju 
misao jedne i druge strane, odnosno bez obzira na spekulaciju da će 
jedan drugog u budućnosti izigrati i prevariti. Ostaje činjenica da se 
na takav način odlučivalo o sudbini milijuna ljudi, da su se dijelili, 
gotovo odoka, pojedine zemlje i narodi i da su to bile zaista sfere 
utjecaja. I ostaje činjenica da nikada kasnije nije bilo rečeno da se 
to poništava, da ne vrijedi više. 

ogledi i rasprave 


FRAGMENTI UZALUDNOG ISKUSTVA 


Vlado Gotovac 


1. Traganje s poznatim 


Ono što u nas sramoti najveći dio napada na mišljenje u pjes- 
ništvu, što ih svodi na smiješno rogoborenje i durenje — dakako: ne 
djetinjasto, koje također može srditi, nego opako, često bjesomučno, 
koje može biti kobno za duhovnu klimu — jest upravo nedostatak 
mišljenja u napadača. Onda cijeli slučaj pada na razinu elementarnog, 
gdje se vrijeme troši u učilištu bez budućnosti. 

A samo pitanje, naravno, ostaje: daleko od toga da bude presudno 
za pjesništvo. Već kad se postavlja, otkriva se defektnost situacije, 
raslojavanje po disciplinama; uzajamno čišćenje granica; napokon 
proklamiranje čistoće kao biti. 

"Tok misli epohe, ma koliko stjeran u trivijalno, i bez rasporeda 
na periferiji (gdje tumara kao hrpa slučajnih povika), određuje pose- 
bna pitanja. Ako u njegovim fragmentima netko prepozna staru istinu 
— bez njenog novog ili najnovijeg puta i odnosa na njemu — lako po- 
čne banalno smatrati vječnim. I tako se, na primjer, zahtjev za osje- 
ćajem u pjesništvu — izložen sa silnom ozbiljnošću, pored ostaloga! — 
uzima kao kapitalan uvid u pjesništvo, kao kineski zid njegove biti 
napadnute mišljenjem. 

Pitanje je, jasno, prešlo i svoje visoke oblike u borbi protiv opće 
racionalizacije čovjeka: u djelima zaštite njegovog osjećajnog svijeta, 
koja su posvjedočila svoju veličinu na mnoge načine. Umjesto da ih 
prebrajamo, spomenimo samo rezultat: ništa se nije na tome zadržalo. 
Ali, idući dalje — svejedno da li napredujući ili ne! (za ovu priliku 
svejedno) — nismo nastavili praznih ruku: tražili smo s poznatim! Jer 
kad počinjemo iznova, to znači da počinjemo od skrivenog — ma gdje 
ono .bilo sadržano —'a ne od zaborava, ili neznanja. 

Svugdje leže dokazi — prije svega u nama! — da je pjesništvo i 
mišljenje već zato što je jezik; čak i onda kad se jezik shvaća pot- 
puno instrumentalistički. Ono što je u njemu sabrano svakom podje- 
lom se samo siromaši. A pitanje dobiva svoj pravi opseg i dubinu tek 
kad instrumentalizam odbacimo! Jer zamamno jednostavan, pun for- 
malne očiglednosti, podjednako pristupačan jasnoći i zloupotrebi, on 
je, na kraju, neprijatelj pjesništva, neizbježno ga svodi na balavu 
subjektivnost, ili drsku laž: kao neodgovornu, opsjenarsku igru srca. 
Tako obrana pjesništva od mišljenja završava izbacivanjem pjesnika 
iz države. 

Drugi put, na kome jezik također pokazuje, omogućuje saobraćaj 
—.ž tako dalje — ali prelazeći to bitno, kao središte čovjekovog svije- 

ta, pjesništvo postavlja tamo gdje je njegova sabranost u svojoj naj- 
većoj mjeri. I, naravno, onemogućuje podjelu unutar pjesništva — ne 
osporavajući pomicanje naglaska, važnog zapravo jedino u slaganju 
historije, njenih tokova. 

Postavljati pitanje udjela mišljenja u pjesništvu znači govoriti 
na drugoj strani, i o drugoj stvari! izvan pjesništva. Dakako: moguća 
je redukcija u jednom pjesničkom djelu, u jednoj epohi također, ali 
to je događaj kojim se ona razlikuje; i u raspravljanju tu razliku uzi- 
ma, prirodno, za ono bitno: što je pratilac svakog djelovanja. Samo- 
uvjerenost epohe, ili pojedinca, nije vrlina, nego njena pretpostavka! 
A_ prednost je svake promjene da ono prethodno postaje pouka... 

Pisanje pjesama, očigledno, nije polaganje javnog ispita o obrazo- 
vanosti, ali ni javno pokazivanje osjećajnosti. Ne radi se, isto tako, ni 
o sposobnosti kombiniranja (mišljenja i osjećanja); ni o vještini da 
sve bude zajedno: pjesništvo kao sabiranje počinje tamo gdje je svako 
kombiniranje već nemoguće. Ako je u jednom času spremno na samo- 
okrnjavanje, ono tada ne izražava tek neki program, nego — prividno 
paradoksalno — bijes protiv krnjenja: eto objašnjenja i mog stiha 
»Pjesme su najpodesnije za pisanje eseja«! On je dakle i protest pro- 
tiv rušenja pjesničkog: napad na redukciju, koja vodi prividnoj čis- 
toči... 

U stalnom naporu da se očuva najveći obzor za pjesmu, da se 
poznato ne izostavlja nego uvijek pretpostavlja — ponekad, neizbje- 


žno, i izravno: u pjesmi — u nas se nailazi na ispitni doček: kritika se: 


ne bavi rezultatom nego pretpostavljenim putom do njega; i govori 
o njegovim osebinama, što znači tek o pretpostavkama, koje samo u 
rezultatu dobivaju svoje značenje. Taj postupak, kad pronađe mišlje- 
nje, obara pjesmu kao njegov rezultat — uz komplimente autorovoj 
obrazovanosti: iz pjesme se propušta intelektualac, dok se za njim ona 
ruši. To je propusnica, naravno, potpuno neupotrebljiva, jer o njoj se 
i onako ne radi: ona je bespredmetan odgovor pjesniku, i krivi način 
ocjenjivanja njegovog rada. U skladu s naslovom mogu reći da o to- 
me imam podjednako tužna i bespredmetna iskustva: jer ono što ide 
drugom stazom ne pomaže nam, nego nas samo troši u nesporazu- 
mima. 


1. Zaboravljeno pitanje obzora 


Održavanje koraka s tokom epohe ne znači samo smještanje u 
njenom općem okviru: jer on, također, ima svoju provinciju, i u njoj 
popularni i banalni nivo, razmrvljenost u kojoj njegove veze u neredu 
slučaja spadaju na ostatke prošloga ne pokrećući ih, nego tu nesta- 
jući. Umjesto živog priloga nastupanju se postavlja zamka; kako se 
može definirati provincijalnost i njen ponos na djelotvornost. 

Nama danas nije potrebna prosvjetiteljska propovijed: taj posao 
je obavljen. Ali i za najmanju mjeru prisutnosti u svijetu — onu u 
kojoj se još ništa ne razlikuje — mi njegove posljedice moramo ne- 
prestano održavati: uvijek je moguć pad nazad, izvan živog prostora 
doba. A samo s onim što je više od toga možemo djelovati: naravno, 
ne odmah na sve, ali tako da opći okvir postaje oko nas naš. — 
Idealan cilj je — tek spomenimo -— da sudjelujemo u izgradnji sre- 
dišta. — To znači, jasno, izbor u zbivanjima, orijentaciju među njima, 
odnos s njima: ono što se zove utjecaj. Jer nije svejedno gdje i kako 
učimo! — da li od onog časovitog, ili od onog trajnog; od onog plod- 

nog, ili od onog već pri kraju. O tome ovise posljedice. U nas se pri 
ispitivanju utjecaja ide samo do toga da se on utvrdi. Onda se od- 
mahne rukom, samozadovoljno: svi mi znamo biti učenici! — glasi taj 
lažno skromni zaključak: jer ne mogu svi biti učenici svačiji! Naravno, 
Francuzi, Englezi ili Nijemci ne zadovoljavaju se takvim zaključcima. 
Oni znaju da tek tada počinje ispitivanje; oni znaju da je učenje po- 
četak, a ne kraj — i onda kad u nekoga ne ide dalje: oni koji samo 
otkrivaju učitelje također rade za događaje, vrlo često. I već to otkriće 
može biti veliko... 

Napuštajući dalje korišćenje poučnih primjera — jer je lako nasta- 
viti s izvođenjem — vraćam se napuhanom likvidiranju učenika u 
nas. Njih poravnavaju bez obzira na učitelje, bez obzira idu li od njih 
dalje, i kako; bez obzira kakve su perspektive u onome što donose, 
već u orijentaciji. A taj posao se obavlja prije svega — i najčešće! — 
tako, da učitelji izgledaju za nas provjereno beskorisni: oni, naime, 
koji obaraju učenike uvjeravaju nas da su i sami mogli to biti, ali su 
odbili takav položaj! Oni više cijene svoju izvornost, i samo nju ču- 
vaju: nedirnutost njihova srca najveći je dar svijetu! — naravno, ma 
koliko ono bilo prazno... I evo čuda: dvostruka laž postaje — ni 
manje, ni više! — časna skromnost, puna velikih mogućnosti! postaje 
poštovanje našeg. — U nas grobare vrlo često smatraju babicama!... 

U svijet gledamo da bismo više vidjeli — ne samo u njemu nego 
i u sebi. Vidik u nama i vidik oko nas nerazdvojni su, uzajamno se 
uspostavljaju. Onaj tko manje nađe unutra, nego je vidio vani — taj 
ne razumije višak; što se — »napomena za magarce« — ne odnosi na 
»optiku svijeta«. Ali time se u nas gotovo nitko ne bavi: obzor koji 
neko djelo pruža ne ispituje se u tom smjeru. Naprotiv! on se ignorira 
čim se u njemu prepoznaju bilo čije upute, i sav se njima pripisuje; 
premda bi prvo ispitivanje pokazalo da je cijelo odmahivanje zasno- 
vano na prepoznavanju u enciklopedijskom opsegu — ili čak manjem 
— imena koje upućuje... Stvarno se obrazovanje i mišljenje s njim 
obara pukom informacijom! Zato se, na primjer, ne može sresti prikaz 
nekog djela u kome se govori o tome donosi li ono novi vidik, proši- 
ruje li naš duhovni prostor, itd. — pod čime se nikako ne misli na 
»uvođenje« ovog ili onog kraja u književnost (što je također napo- 
mena zbog prilika!). 

Svijet jednog djela može biti širi duhovno nego umjetnički, na- 
ravno. Utvrđujući tu razliku mi moramo ispitati njeno značenje i za 
djelo, i za umjetnost, i za kulturu u kojoj nastaje: jer ono šire može 
za nju kao uputa biti plodotvorno iako je neumjetnički obavljeno. Na- 
pokon, postoje za umjetnost duboko i snažno inspirativni pothvati, 
čija je umjetnička vrijednost relativno ograničena. I oni koji to otkri- 
ju, koji na to ukazuju, i oni obavljaju veliki rad; dok u protivnom 
slučaju snose odgovornost za ugibanje zrna; najčešće, jasno, gorušič- 
nog!... 


II. Zaboravljena dužnost 


Postoje mnogi oblici napuštanja drugih, napuštanja svijeta; i po- 
Stoji njihov zajednički nedostatak: gubitak osjećaja dužnosti. On ih 
ujedinjava, i njim ćemo se baviti — ma koliko bila privlačna i jedna 
klasifikacija bjegunaca; jer ih se u nas ne prepoznaje, ili se dezerter- 
stvo vidi gotovo svugdje. A to je najbolji način (oba slučaja) da se ne 
govori o epohi, kad se govori o njenim razlozima u umjetnosti... 

Kao i do sada, govorit će se samo o održavanju obzora pravih 
pitanja: o dužnosti da ga čuvamo i u njemu djelujemo. Sama potreba 
ukazivanja na to otkriva već našu situaciju: ispitujući djela mi zabo- 
ravljamo ispitati kamo nas vode; ne samo svojom razinom, nego i svo- 
jim duhovnim značenjem i smjerom. Jer ni jedno se djelo ne iscrp- 
ljuje u ocjeni njegove vrijednosti. Tek izlaganjem svega što ono do- 
nosi — kamo putuje, s kojom orijentacijom, na kom prostoru... — 
tek u tome se otkriva njegov položaj i njegovo značenje za nas; 
naravno, i za budućnost, i prema prošlosti. A pri tome su mogući veo- 
ma različiti rezultati u jednom djelu: njegova opća ocjena ne smije 
poravnavati te razlike. 

Duhovnu provincijalnost karakterizira uvijek zadovoljstvo ocje- 
njivanja, prividno sintetskog, a stvarno neproblematskog. Zato u njoj 
i najčešće vladaju trivijalni empirizam i banalni impresionizam kao 
metode kritike. I neminovno se uvažavaju prije svega ona djela koja 
su tim metodama potpuno otvorena. A njihova uzajamna prirodna 
prisnost progiašava se »domaćim kriterijem«, kriterijem autentičnosti, 
izvornosti, itd. Potpuno je razumljivo da se u toj samouvjerenosti ra- 
đa i ona drskost kojom se obara sve suprotno; ona lakoća bez pošto- 
vanja prema radu; ignoriranje epohe u ime susjeda, u ime okoline 
koja pruža značenje i najbeznačajnijem. 

Lišeni svake dužnosti naši umjetnici se tako upućuju na vlastiti 
slučaj, na njegovo predstavljanje u odnosima sa što bližim, onim svi- 
ma na oku: na čisto srce okrenuto komšiluku kao ogledalo u kome on 


vidi uvijek isto — svoj svijet kao apsolutan. To, naravno, ne znači 


bez boli, bez stradanja, ili bez radosti, ali sa svijetom svedenim na 
njega — što je bitno! S upravo katastrofalnim posljedicama napušta 
se tok epohe i unapređuje provincijalno samozadovoljstvo: u ime ne- 
posrednosti, u ime čistoće, što svima osigurava sve!... 


Dakako, svijetu zbog toga ne zastaje korak, ni dah. I mi ga ne 
ćemo iznenaditi time što govorimo kao da ga nema, dok u njemu ži- 
vimo: čak ni kao egzotičan primjerak netaknutosti — što, uostalom, 
već nismo! On, također, možda nije vrijedan da ga u svemu slijedi- 
mo, ali to sasvim sigurno nikako ne znači predstavljati drugima nji- 
hovu prošlost, biti njihov živi muzej, pogled na pradjedove. 

Mi možemo i napustiti svoje doba, ali samo pruživši svoje razloge 
za odlazak: dakle upoznavši ga, njega i njegove perspektive. Među- 
tim, tko god treba da djeluje mora i poznavati svoje vrijeme — i ima- 
ti hrabrosti da se uhvati u koštac i ne plaši opasnosti pribjegavajući 
najsigurnijem sredstvu (Kierkegaard). Svi imamo tu dužnost ma či- 
me se bavili. Jer nema tog posla koji sam po sebi ukida jedno vri- 
jeme. To može biti tek odluka, djelotvorna jedino ako točno pogađa 
ono što odbija (ili prihvaća). O odgovorima se može raspravljati, ali 
ne .i o dužnosti da ih pružimo! Jednostavno zato što bez nje nema ni 
njih. 

Naravno, neizvjesnost, nesigurnost epohe pomaže odmahivanju 
nad njom: već prve obavijesti o tome lako izazivaju osjećaj prepušte- 
nosti sebi i onom bliskom, onom na dohvat ruke, što nam pruža svoj 
neposredni prostor. Ali opća situacija ima i svoje opće razloge, i oni 
ne prestaju djelovati zato što mi obrađujemo svoj vrt: kako izgleda 
odgovor ma kako veličanstvene privatizacije. 

Bezbrižnost prema duhovnom obzoru djela najviše je raširena u 
književnosti, što dovodi do plime lirizma; malih događaja; sitneža sva- 
ke vrste; onog ustrajnog prčkanja po privatnom svijetu: do hipertro- 

fije interesa za svoju ličnost koja nas zasipa uvijek istim siromaštvom, 
njegovom ganutljivošću i neporecivom otvorenošću; a dubina se na- 
doknađuje nedelikatnim pokazivanjem osjećajnosti. Ili se životne či- 
njenice neposredno bilježe, drsko otkriva intimni svijet, što se naziva 
umjetničkom iskrenošću... A sve to zajedno nastupa protiv mišljenja 
kao svog prirodnog neprijatelja: neprijatelja koji već zna! 

Isti prizor kritika najčešće ponavlja: kao da se drugo ništa i ne 
događa; ili je bar za našu književnost nevažno. Ona čak smatra pred- 
nošću tu odsutnost doba u djelima koja prikazuje: nikada ne traži više 
svijeta! njegove pomoći našoj unutrašnjosti, i našem putu. U njenim 
analizama ne pojavljuje se pitanje dužnosti prema njemu. 

A biti u svijetu ne opažajući ga znači tražiti po praznoj unutraš- 
njosti! Iskupljenje nikada ne može biti djelo 'nedužne budale — kaže 
s pravom Marcuse. 


IV. Preko opisa 


Pravi posao nije samo u tome da se situacija opiše, nego i pokažu 
njeni uzroci. Zato ćemo odmah otpisati one najneposrednije: one koji 
mistificiraju rad svoje prazne glave miješanjem riječi — da bude za- 
gonetno ono što je samo zbrka; da bude tajna ono što je bez sadržaja. 
Ne samo da njih ima, već su na osobit način uporno prisutni: tiho 
mrmore protiv svih objašnjenja svijeta, uvjeravajući da su lažna, jer 
ih ne razumiju, ali točno osjećaju kako se u njima sve više otkriva 
banalna pustoš onoga što rade. Oni nas zagonetno gledaju i kad govo- 
re Dobar dan! To je smiješno, to poziva na veselje, ali stvarno svaki 
od njih svoj slučaj postepeno pretvara u pritisak: drski su i nemilo- 
srdni u svojoj tajnovitosti... Oni se — to je već neodoljivo naivno! 
— boje da nam švijet ne postane potpuno razumljiv, potpuno jasan, 
jer u njemu tada ne bi imali pokrića tajanstvenog; a bez njega ništa 
ne znaju i ne mogu raditi... 


Ostavljajući te opsjenare, mi se, na žalost, ne možemo rastati sa 
svim njihovim lažima: mnogi dijele njihovo neprijateljstvo prema mi- 
šljenju, sa strahom vjerujući u njegovu razornu djelatnost prema 
umjetnosti; dijele njihovu uznemirenost pred znanjem, njihov zahtjev 
za čuvanje tajna. Priprosta misao o osjećaju kao jedinom organu 
umjetnosti, jedinom putu do originalnosti, ne zavodi ih u radu, nego u 
gledanju. I izvornost za njih postaje stvar redukcije svijeta. To oslo- 
bađa, to smanjuje odgovornost, to sve pojednostavnjuje; i pruža osje- 
ćaj da samo naše postojanje već ima vrijednost za umjetnost... 

Pitanje koliko je mržnja prema mišljenju u nas tradicionalna ta- 
kođer se ne može ignorirati. Ali, ma kakav bio odgovor na to, sigurno 
je da ona danas postoji — prije svega posredno: kao izbjegavanje od- 
govornosti, kao izbjegavanje mjerila koja ona postavlja, obzora u 
kome ispituje naš osobni svijet. Tako održavanje provincijalnosti do- 
biva ne samo historijske nego i subjektivne razloge. Svijest o tome ne- 
prestano se ispire općim informacijama o svijetu: sredstva javnih ko- 
munikacija pružaju svima osjećaj da je svijet sav stvarno i nepre- 
stano tu. I onda, kad već znamo što se događa, možemo mirno biti ono 
što jesmo bez toga! A loše putovati znači kao čovjek ostati pri tome 
nepromijenjen (Bloch). Jer te vijesti od nas — jasno, duhovno! — ni- 
šta ne traže... 

Mi se, naravno, ne moramo slagati. Ali razlozi ne smiju biti samo 
u pročitanim ili nepročitanim knjigama! — što ovdje znači, brutalno: 

ne smijemo biti protiv nepoznatog, protiv onoga što ne znamo ili ne 
možemo znati... — Već potreba da se postavlja ovakav zahtjev spada 
u nesreće naše sredine. — Ništa manje nije opaka sklonost da sudimo 
po privatnim razlozima: čak po tome koliko nekoga i kako poznamo iz 
svakodnevnog života! A taj prnjavorski stav nije tako rijedak!... 

Veliku i posebnu temu predstavlja naša — prije svega duhovna 
— lijenost: jedan od osnovnih i jedan od najvažnijih razloga mnogih 
stanovišta. Najčešće se u nas misle one misli do kojih se najlakše do- 
lazi! I bio bi nam zato potreban jedan ogroman opći nacionalni pro- 
gram odgajanja volje — što bi povećalo naše zdravlje u svim oblasti- 
ma... — Naša lijenost je posljedica nemoći u historiji, rezignacije 
pred njenim izvorima i njenim razlozima, Ne samo kao kob malog na- 
roda, nego daleko više kao nedostatak unutarnjeg središta: potpune 
decentriranosti i njenih strahova; istovjetnog iskustva historije našeg 
oblikovanja. Ako ne možemo izbjeći svoju sporednost, možemo joj — 
i moramo! — dati svugdje isto značenje: ali samo prema svijetu, samo 
prema središtu njegovih zbivanja, s njegovom mjerom! 


V. Svugdje isti napor 


Kad mišljenje nadvlada pjesničko, to ne dokazuje da se isklju- 
čuju, nego da je u određenom djelu takav raspored. Samo to. Radi se 
o elementarnom slučaju vladanja jedne vrijednosti nad drugom, a ne 


o uzajamnom razaranju: vrijednost pjesme nije uništena vrijednošću 


misli koja je nadilazi. Ispitivanje njihova odnosa ne smije se svesti na 
suprotstavljanje, nego treba biti izlaganje opsega — ako je nesraz- 
mjer dokazan, dakako. Ali u nas se u svakoj misli vidi izvanpjesničko! 
— ukoliko ona nije potpuno beznačajna; jer se tada njena prisutnost 
dozvoljava: glupost ne smeta metrici, ni rimi!... A jedan oblik apso- 
lutno provincijskog snobizma izuzima iz toga klasike, utvrđene vrijed- 
nosti: oni mogu biti i misaoni, kad su već veliki! 

Svaki idiot može naučiti osnove školske poetike, ali nikada neće 
preći prag mišljenja. To bi se također bar ponekad trebalo pomisliti, 
kad se već njeni elementi uzimaju kao mjerila... A govoriti o imagi- 
naciji dok je u pitanju prekrajanje privatnih scena, prekrajanje koje 
ih ne prelazi, potpuno je bespredmetno... jer ona je tada — što se u 
nas često događa! — sredstvo mistificiranja, pokrivač driješenja ruku 


od svijeta, napokon dokaz o kome se ne raspravlja: likvidatorska šifra 


u slučajevima gdje ne postoje drugi razlozi... 

Pred svim vrstama, pred svim postupcima stoji jedan zadatak, bez 
kojega propadaju: podizanje čovjekova svijeta. Svejedno je kako se ono 
omogućuje: što znači da je svaki oblik samo pitanje puta, a ne svrhe. 
Postoje mnoga groblja postupaka, ali toliko živog ostaje izvan njih, 
iako je s tim postupcima nastalo! Ne, nema tog načina rada koji je sa 
sobom u grob poveo pravu vrijednost! Oblik je imanentan vrijednosti, 
ali ona ga također u vremenu napušta; dok vrijednost nije imanentna 
obliku: on se može isprazniti još u svom vremenu. 

Toliko puta su se plodno napustila formalna načela, ali nikada 
svijet! I toliko puta je veličina izazvala nedoumicu svojim izgledom, 
svojim izbijanjem iz sistematizacija. Ti prizori, naravno, mogu suvre- 
menike izazvati, ali tim gore po njih! jednostavno: tim gore! Oni od- 
laze u anonimnost opće bilješke o nesporazumima... 

Sve pouke vrijede toliko koliko povećavaju slobodu u izgradnji 
svijeta. Jasno, to ne znači nikakav raspust, jer svijet to nije i ne može 

biti. Ali, tek ono što. poduzimamo daje oblik: on nastaje preko napora 
da izvedemo svoj odgovor svijetu. Svaki drugi postupak može biti vje- 
ran — i pobožan, čak! — može biti časno poštovanje i skrb — sve to 
puno ljepota, samo lišeno pokreta, što znači izgleda na trajanje. 

Ne samo da pjesništvo nije po strani — na bilo koji način, i u 
bilo kom smjeru! — nego je u središtu tog osnovnog napora da čovje- 
kov svijet bude; ono ga upravo sabire. A to ne znači napuštanje ni 
jedne jedine, ma kako beznačajne, stvari; obratno: to znači napor da 
ona bude do kraja. 

Prilazeći bližim potrebama mi ne moramo pasti u trivijalno: svu- 
gdje postoji isti sjaj, i s njim nastaje pjesništvo. Ali, on prije svega 
mora biti i u nama, jer samo tako se otkriva oko nas! — Dakle, u sa- 
mom nastojanju leži njegova sudbina: ona prava, koju ničim ne mo- 
žemo mijenjati. I kad radimo da ovo doba bude stvarno tu, da bude 
vanjski prostor naše unutrašnjosti, mi ne zapadamo u program koji 
samim svojim postojanjem i njegovim zadacima prelazi preko pjesnič- 
kog, pretvarajući ga u sredstvo: mi time samo održavamo obzor pra- 
Vih pitanja i mogućnost pravih odgovora; gdje, dakako, provincijalnost 
pada, zajedno sa svojim zadovoljstvima. 

A pjesnik nije onaj tko očekuje trenutak kad će mu biti darovane 
mogućnosti svijeta: one se baš preko njega javljaju zemlji! I on je to 
sam izabrao: tu situaciju najveće odgovornosti; taj život najveće duž- 
nosti; sa svim opasnostima... Upregnut u najvećem naporu, i potpuno 
bespomoćan u pitanju njegovog uspjeha! I ako se pri tome služi tri- 
kovima, oni su ljubavnički: kao zamka koja izaziva, koja zavodi, koja 
olakšava zrak i svjetlost onome što osvaja; da odvažnost ne strada pri- 
ječina!... 

Ali, silna je uvijek želja da odluka o pjesništvu bude laka: da je 
sud odmah moguć, i sve pristupačno svima. Zbog toga se prihvaćaju re- 
dukcije, smanjuju obaveze, snižava cijena; zato je toliko vremena po- 
trebno da se utvrdi vrijednost koja se ne pokorava. Rijetki su spremni 
na napor kojim se prati nova pjesma! Samo ako je u starom obzoru 
ona i njena dubina, samo tada je odmah dobro došla: ako je promjena 
za koju nije potrebna nova okolina u nama svima. Svejedno koliko 
neočekivane, njene mjere moraju biti od poznatoga: to se mora odmah 
opaziti! A u onom što prekoračuje uvijek se traže i uvijek se vide 
tuđe geste i tuđe namjere; u nas, jasno... Već postoje nove teritorije 
koje nitko ne ispituje... 

Na primjer: zašto se u nas ne ispitaju one zablude koje imaju ve- 
like učitelje? I strast koja k njima vodi? — ako su stvarno zablude. 
— Najčešće zato što se ne mogu dati odgovori, što se ne poznaju mo- 
gućnosti koje pružaju — ili ukidaju — sporni uzori... Ooo00, kako je 
lako pokapati one domaćim ognjištem nezadovoljne! Dosta je samo reći 
da sa stvari nemaju veze! Ona je mišljenjem prekinuta u njihovom 
srcu. 

Radom koji se koristi prije svega neznanjem, onda banalnošću, i 
na kraju privatnim svijetom, mi možemo ispunjavati gotove oblike — 
kao relativno slobodne modele — i ući u spomenare svoje okoline gdje 
svako doba u tišini odlaže svoje mrtve. 

prosudbe i raščlambe 


PJESNIK I KOMEDIOGRAF U SJENI — 
NIKOLA NALJEŠKOVIĆ ŽIVON ZVAN NALE 


Marin Franičević 


Kad se Nikola Nalješković rodio, Jerolim Vidulić, Džore Držić i 
Ivan Gučetić bili su po svoj prilici već mrtvi. Uskoro će mladi Nikša 
Ranjina početi ispisivati svoj veliki Zbornik, a pjesnici prve naše re- 
nesansne generacije odložiti lutnje završivši svoje, po onome što je 
ostalo (uz izuzetak Šišmunda Vlahovića) ne baš suviše opsežne opuse, 
iako još žive i Marko Marulić i Menčetić i Marin Krističević (koji će 
kao i nepoznati Lila umrijeti od »pošljice«), a vjerojatno i Andrija 
zlatar (s velikim ili malim z). Ti pjesnici koji u Dubrovniku ipak 
relativno mirno pišu više-manje konvencionalne dvanasteračke distihe 
i katkada kvartine u slavu svojih gospoja, u granicama vlastite na- 
darenosti iskorištavaju prednost novoće i mogućnosti koje im pruža 
otkriće, i svladavaju otpor još sirove i opore jezične materije koja 
se baš uvijek i ne da. No ipak ne bi trebalo misliti da njihova poezija 
niče najednom, da nastaje ni iz čega, u zrakopraznom prostoru, kao 
odjek jedne kulture koja se razvijala u mnogo sretnijim prilikama. 
Stoljeća religiozne i pučke začinjačke poezije zrače jednako iz naših 
prvih ljubavnih kanconijera kao i iz biblijskih legenda o Juditi ili 
Suzani. Naravno, uz duh renesanse i klasika prisutna je, i to još u 
većoj mjeri, talijanska petrarkističko-leutaška lirika, ali i težina toga 
našega stalno ugroženog a po tome i zaturenog života. Pjev našega 
tuženja, grč naše molitve i našega plača, gorčina i razuzdanost našega 
smijeha odjekuje iz tih često sputanih, manje ili više strogo silabičnih 
dvanaesteraca i još neoformljenih osmeraca često okovanih u okove 
dvostruke rime. A događaji se nižu tako da druga generacija ni u 
Dubrovniku neće moći ostati ravnodušna prema njima. Već Mavro 
Vetranović, kao i Marul u gotovo bi se moglo reći opsjednutom Splitu, 
okrenut će se direktno turskoj opasnosti i pisati rodoljubne »pjesance« 
i »tužbe« i poslanice, uzbuđen zbog sudbine svoga grada i svoje do- 
movine i svega ugroženoga kršćanskog svijeta. Kao što će Zoranić, 
razboljen »bašćinstvom«, slaviti svoj uži i, ožalošćen do kraja »nepom- 
njom« i »nehajem« prema jeziku, širi zavičaj, a Karnarutić, ponesen 
događajem, pisati svoje Vazetje Sigeta grada. Uostalom, antiturska te- 
matika obuzima i Lucića i Barakovića kao što ljepota baštine opaja 
smirenoga Hektorovića, a svijest o pripadnosti široj zajednici komu- 
nikativnoga Nalješkovića. Skup je bio danak plaćen vremenu i prili- 
kama kojima će se često uzalud odupirati ova široko zasnovana pi- 
smenost, ali u njima se krila i jedna, zapravo jedina mogućnost bez 
koje bi se vjerojatno i oni darovitiji teško istrgli konvencijama i 
epigonstvu, bezličnosti. Jer ta situacija koja je našim pjesnicima na- 
metnula posebnu tematiku, nametnula im je i neophodnost izvornog 
izraza koji, baš zbog te posebnosti, nisu mogli konačno oblikovati ni- 

kakvi klišeji ni kalki. Otrgnuvši ih od općih tokova evropske knji- 
ževnosti i oduzevši im ne samo mir nego i kontinuitet stvaranja, to 
ih je stanje prisiljavalo na traženje vlastita puta, ali ono je ujedno 
postavljalo i određenu granicu koju će potpuno preći tek izuzetno na- 
dareni Marin Držić. Sužavajući vidokruge našoj književnosti, ono 
proširuje i obogaćuje evropsku renesansu za jednu novu varijantu. Jer 
razbita tim prilikama, naša književnost nije mogla dostići puni cvat, 
ali je uspjela ostvariti svoju kakvu-takvu fizionomiju. Treba, dakle, 
da se kaže jednom da ni ti naši pjesnici koji su samo po tome pjesnici 
nisu zbog toga manje pjesnici. A pjesnici su ne zato što su morali biti 
to što su bili nego zato što su i u takvim prilikama mogli biti to što 
su bili — pjesnici. I što nisu ostali samo odjek jedne makar i mnogo 
veće i jače literature koja je nastajala u boljim prilikama i kojom su 
se napajali dobrano gotovo svi »činkve i seičentisti«. Nisu ti naši Ma- 
rulići, Vetranovići, Zoranići, Hektorovići, Lucići i Barakovići bili, bar 
u prosjeku, manje obrazovani od svojih suvremenika s druge obale 
niti su im ideje renesanse bile teže dostupne. Oni su samo živjeli u 
drugom podneblju i kretali se drugim trasama i, zabrinuti za golu 
egzistenciju, tražili odgovore na vlastita pitanja. Tako su u tim uvje- 
tima jedino i mogli opstojati kao pjesnici i stvarati svoj izraz gradeći 
na vlastitoj tradiciji i ujedno ostajući neodvojivi dio evropske rene- 
sanse. U toj vezanosti za rodno tlo oni su našli svoj put i ostvarili ma- 
kar i krnje svoje kad veće kad manje mogućnosti. Po tome su oni 
pjesnici i danas čak i onda kada govore samo onima koji ih blagona- 
klono umiju čuti. 

Ovu tezu potvrđuje i poezija Nikole Nalješkovića koji je u svom 
ljubavnom kanconijeru uglavnom bio zaplovio niz struju ostavši, bar 
što se izraza tiče, u okviru konvencija da bi u maskeratama, komedijama 
i posebno poslanicima ipak pronašao sebe. Međutim, mjesto je ovoga 
Pjesnika i komediografa u našoj književnosti i do danas sporno, ne 
zato što bi njegova pojava bilo u kom pogledu bila izuzetna nego 
zato što se kao pisac našao u posebnom položaju. Jer, roditi se u Du- 
brovniku na početku XVI stoljeća i naći se između slavnoga dum 
Mavra i nešto mlađega dum Marina koji će ga uskoro u svemu nad- 
mašiti, i pisanjem stihova steći priznanja i pohvale kakve je među 
svojim suvremenicima stekao, čini se, svima simpatični Nalješković, 
nije bilo lako. Ali Nalješkoviću je ipak bilo suđeno da ostane u sjeni 
kao što je u sjeni ostao i Nikola Dimitrović čiji su ljubavni stihovi 
izgubljeni i dva decenija mlađi Antun Bratosaljić Sasin i kao što će 
na kraju stoljeća u sjeni Dinka Ranjine i Dominka Zlatarića ostati 
Horacio Mažibradić, ali ta sjena, makar bila i držićevski gusta, ne 
može sakrititi zanimljivi lik ovog nastavljača Šišmunda i Džore i osta- 
lih znanih i neznanih leutaša iz Andretićeva Zbornika, ovog pjesnika 
nezadovoljstva i osamljenosti, »realiste s razvijenim darom zapažanja«, 
slavitelja »dubrave«, i neobuzdanog pisca lascivnih maskerata i pa- 
prenih pokladnih farsa kojima je uostalom postigao najveći domet i, 
konačno, animatora a u neku ruku i organizatora književnog života, 
povezana gotovo sa svim suvremenicima iz Dubrovnika i ostalih naših 
centara. 

Nikola Nalješković Živon, od suvremenika zvan Nale (rođen po- 
četkom XVI stoljeća) najstariji je naš komediograf čija je Peta ko- 
medija »arecitana« već 1541. ili 1542. kada je Marin Držić u Sieni još 
glumio ljubavnika iz nepoznate renesansne komedije. Stara pučanska 
porodica Nalješkovića koja se već početkom XV stoljeća spominje kao 

trgovačka, bila je dala nekoliko istaknutih intelektualaca među kojima 
su i rođaci Nikolina oca: Bernardin, doktor prava i Augustin, biskup 
mrkanski i trebinjski, profesor teologije i pisac. I Nikolina su braća 
Augustin i naročito Ivan stekli glas učenih ljudi u Dubrovniku i ostalim 
našim centrima. Da su bili poznati i u Italiji naročito u Veneciji svje- 
doči prevodilac Biblije, Aristotela i drugih klasika na talijanski jezik, 
proreformatorski raspoloženi autor filozofskih dijaloga Antonio Brucioli 
koji im posvećuje svoja djela (tri Ivanu a jedno Augustinu i Nikoli). 
Što više, u drugom izdanju dijaloga mjesto nekih talijanskih pisaca 
u raspravama, uz Luku Crijevića, Frana Gundulića i slikara Vlaha 
Držića sudjeluju i braća Nalješkovići. Ali Nalješkovići su ipak pretežno 
živjeli od trgovine pa je tako bilo suđeno da i Nikola Stjepka Nalje- 
šković, »prizivom Živonica«, krene još za mladih dana kao trgovac u 
svijet. Baviti se trgovinom i putovati po Italiji, Bliskom istoku i Bal- 
kanu nije za ondašnjeg Dubrovčanina nov ni neobičan posao. To su 
radili mnogi prije i poslije Nikole Nalješkovića. A nije novo za te 
mlade Dubrovčane, bili oni pučani ili vlastela, da se uz moreplovstvo 
i trgovinu zanimanju knjigom, poezijom ili naukom. Pogotovu to nije 
novo za jednoga Nalješkovića koji je za sobom vukao stogodišnju 
tradiciju. Ali Nikola se, čini se, više bavio poezijom i naukom nego 
trgovinom koja mu nije baš naročito cvjetala i koju, sva je prilika, 
nije mnogo volio. No tradicija i svakako očeva volja a, pošto je rano 
izgubio roditelje i dužnost starijega prema mlađoj braći, usmjerila ga 
je tim putem. Već 1535. nalazimo ga u Aleksandriji, 1537. je u Genovi 
gdje sa svojim prijateljem Nikolom Dimitrovićem i još jednim Du- 
brovčaninom iznajmljuje brod, 1538. stiže i u Korčulu gdje se susreo 
s pjesnikom Jeđupke Mikšom Pelegrinovićem. Njegov povratak u Du- 
brovnik nakon neuspjeha u trgovini nije mogao biti baš slavan. Osje- 
ćaj odbačenosti i čemer koji zrači iz nekih njegovih pjesama i posla- 
nica nije bio bezrazložan. Zbog dugova je Nale dospio i u zatvor, a 
doživio je i nesretnu ljubav prema Lukreciji Zuzorić koja ga je na- 
pustila i otišla u samostan. Rehabilitiran će biti u očima svojih su- 
građana tek kasnije, pošto se već godinama bavio mjerništvom i svojim 
imanjem u Župi koje će postati stjecište ljudi od knjige, i pošto je 
Prihvaćen kao pjesnik i komediograf, Priznanje će mu donijeti i naučni 
rad, posebno Dialogo sopra la sfera del mondo za koji će i formalno 
biti nagrađen od dubrovačkog senata srebrnom posudom s grbom Re- 
publike (prva poznata nagrada u našoj književnosti). 

Nalješković se često tuži na »prihudu« sreću (»er mi gre sve nazad 
i sa zla na gore«), pa iako ne govori na što se tuženje odnosi (njegovim 
je prijateljima to moralo biti poznato) osjećamo da nije riječ samo 
o zloj sudbini nego i o nevaljaloj »družbi« kojoj »bje njegda kako 
brat« a koja ga u nesreći »znat se ne čini«. Uostalom dobroćudni Nale 
nije ništa ni skrivao. »Nu mi je boljezan, er stojim od druzijeh u ruci 
zavezan, a sve to za moj grijeh«, piše on fra Honoru Salamunoviću 
koji ga, kako iz poslanice izlazi, ni u nevolji nije zaboravio. Ili »ocu 
ministru fra Bjažu Cinculoviću, vele poštenome u bogu mom ocu i 
pridostojnomu sve bratje vladaocu«: »Ovo ti lis piše oni tvoj tužni rob 
koga ti staviše živa u tamni grob«. 


Da mi se tako smrt koji dan prigodi, 

ter da me bude strt, a da me slobodi 
od moga nemira i moje nevolje 

koja me svud tira i ka me svud kolje. 


(Ocu fra Honoru Salamunoviću) 

(U poslanici Franu Butkoviću Nalješković govori i o gospoji »koju, ' 
jes. godište vidjela da nije//ma mladost« i proklinje one koji su ih. 
rastavili. Ali to je, sudeći po stihovima upućenim fra Honoru Sala- 
munoviću, Bjažu Cinculoviću, te dum Mavru Čavčiću, Mihu Matufiću 
i bratu Augustinu, ipak u drugom planu. Kasnije su se, kako možemo 
zaključiti po onim malobrojnim poslanicama što nose godinu postanka, 
njegove preokupacije izmijenile, on je opsjednut drugim brigama ko- 
jima će biti zaokupljen i u poodmaklim godinama (umro je 1587). 
Nalješković je čovjek renesanse. On održava veze s mnogim suvreme- 
nicima s kojima se dopisuje ne samo sa dalekih trgovačkih postaja 
nego i iz Dubrovnika te sa svog imanja u Župi. Mnogobrojne poslanice 
upućuje jednako vršnjacima Nikoli Dimitroviću i Marinu Buresiću 
kao i mnogim drugim, starijim i mlađim dubrovačkim, hvarskim i 
korčulanskim pjesnicima i piscima od Nikše Ranjine, Mavra Vetra- 
novića i Petra Hektorovića do Hortenzija Bartučevića, Ivana Parožića 
i Dinka Ranjine (a sačuvane su i poslanice Niku Latiniću, Vlahu Vo- 
dopiću, ocu fra Gratijanu, Jerkuli Bobaljeviću i fra Marinu Galjuco- 
viću). Njegovi stihovi imaju u duhu vremena širok raspon, on od 
mladenačke više-manje konvencionalne i često naivne leutaško-petrar- 
kističke lirike ide do raspusnih a mjestimično i opscenih maskerata, 
a od pastirsko-mitoloških igara i komedija odnosno farsa do ozbiljnih 
i mudrih epistola i »bogoljubnih pjesni«, pisanih najčešće u starijim 
godinama (»Razmišljanje vrhu muke Isukrstove« datirao je 1586). 
Astronomijom i matematikom se Nalješković također počeo baviti u 
zrelije doba pa je njegov talijanski pisani dijalog (Sopra la sfera del 
mondo) za koji je od senata dobio srebrnu posudu s grbom objavljen 
u “Veneciji 1579. godine. To su njegovo djelo slavili i Marin Kabožić, 
Dominko Zlatarić i drugi. Nalješkovićev ljubavni kanoncijer u Žepićevu 
izdanju iz 1876. sadrži 178 pjesama pisanih uobičajenim dvostruko-- 
rimovanim silabičkim dvanaestercem (bez ponavljanja rima, a sa $tro- 
gim trodjelnim fraziranjem). Po izrazu su te pjesme potpuno u tra- 
diciji a nastajale su naročito pod utjecajem Šišmunđa Menčetića i Džore 
Držića i dakako talijanske petrarkističke lirike. Nalješković, kao i ostali 
pjesnici XVI stoljeća, pjeva o ljepoti i nemilosti »gospoje«, o svojim 
ljubavnim jadima, zazivajući u pomoć i samu smrt, te o kratkotrajnoj 
ljubavnoj sreći. No, ipak i u tim pjesmama ima nešto po čemu se 
Nalješković razlikuje od svojih suvremenika. Njegova je poezija ve- 
zana za stvarnu »gospoju« i, čini se, za neka stvarna zbivanja iz nje- 
zina života. To naročito dolazi do izražaja u drugom dijelu zbirke. Dok 
u prvim pjesmama ne govori njoj nego o njoj, u drugom joj se dijelu 
obraća direktno, služeći se pri tome formom pisma i monologa i po- 
sredstvom leuta; prekorava je i šalje joj poruke po pticama i po cvi- 
jeću pjevajući o odlascima i rastancima i o smrti od ljubavi. 

Po motivici bliži Šišmundu Menčetiću u osnovnom raspoloženju 
Nalješković slijedi Džoru Držića i sve se više približava toj svojoj 
gospođi, izričući joj u različitim prilikama svoje želje i prisižući joj 
vjernost i odanost. Pri tome ne zaboravlja ni novogodišnjih čestitaka 
(»čestit ti od ljeta novoga prvi dan« ili »čestit ti prvi dan godišta 
novoga«) ni njenih pisama, ni »biljega na solaru«, ni susreta, ni ra- 
stanka (»dijeljam se, krunice, od tvoje lijeposti«). Živeći tako između 
nade u nove zanose i tuge zbog njena neraspoloženja ili zbog čestih 
odlazaka, između svađe i pomirenja i novih sastanaka i rastanaka ili 
ljubomore (»na mjesto sad moje ja vidim gdi i druzi // dohode i stoje«) 
žaleći se na sudbinu (koja čini »da oba venemo kakono zelen cvijet«) 

on je čak odvraća od opscenih pjesama kakve je i sam pisao ili je 
tješi zbog neke zajedničke nesreće ili zbog smrti njena sina ili brata 
kojemu pjeva nadgrobnicu, a istinski je zabrinut njenom bolešću da 
bi uskoro oplakao i njezinu smrt. U posljednjih nekoliko pjesama 
Nalješković kao da se vraća na početak pa nam se zato čini da su one 
poslije dodane njegovu kanconijeru i to na krivom mjestu. Jer izvorni 
je Nalješković ipak u pjesmama u kojima daje stvarnu historiju svoje 
ljubavi, i u kojima ima mnogo ljudske topline, izrečene neposredno, 
jednostavnim a često i zvonkim stihovima. U tim je pjesmama i izra- 
žajno čistiji. Ipak, osjećanje da njegove »krjeposti ne bješe tolike da 
mogu ljeposti nje izrijet i dike« i da »nebog ne umi tisući reći dil«, 
koje je u ono vrijeme zajedničko mnogima, nije bez osnove. Njegovi 
često retorični, ali gotovo uvijek korektni i glatki stihovi, bilo da su 
praćeni stvarnim ili zamišljenim leutom ili pak izrečeni nekom fiktiv- 
nom menestrelu koji će ih prenijeti »gospoji«, imaju svoj zvuk i od- 
zvuk koji su nekad, istina, monotoni zbog ponavljanja, razvučenosti 
i izražajnog siromaštva, ali koji isto tako mogu biti ne samo iznena- 
đujuće svježi čak i raspjevani nego i vješti kao u pjesmi »Reci mi: 
tko mi te sad tako posila« ili »Nu čuj plač i tužbu« u kojoj se u već 
poznatoj maniri proklinje »čas« i »uze« i, što više, »viru«: 


proklinju cvijete moj, još mjesto na kom ja 
zamjerih ures tvoj gđi kako sunce sja. 


(Nu čuj plač i tužbu) 


U najboljim stihovima kao u jednostavnoj pjesmi »Ptičica od gore 
pjesancu jur poje«, u vješto komponiranoj »Svak vidi, er zima« ili.u 
skladnoj »Moj vijenče biserni, izabrani cvijete moj« ima istinske čež- 
nje i topline (»Tko komu lis piše«) a u nekima čak i vedrine: 


Misleći jednu noć o tebi, sunašce, 
ljuvena taj čas moć stegnu me srdašce, 
o temu ja čuju gdi tih gre daž s nebi, 
tere se začuđu, što ono, rekoh, bi? 
Rasvanu, potom vas taj daž se ustavi, 
iziđoh, jeda nas gđi sreća sastavi. 


(Misleći jednu noć) 
Ili još čistije kao u pjesmi »Moj vijenče biserni«: 


Kakono proljetja livade zelene 

urese od cvijetja ko zimi pak svene, 
tako se, gopođe, život moj uresi 

kad k meni ti dođe jak anđel s nebesi. 
A kad se od mene, džilju moj pribili, 

tve dike ljuvene i ures odili, 
u tuzi ostah ja kakono livada, 

ku sunce ne obasja u zimu nikada. 


(Moj vijenče biserni) 


Ili neposrednije: 


Cvijete moj gizdavi, jedina ma hvalo, 
cjeć moje ljubavi pritrpi za malo, 

meće mi po vijeke satirat nesreće, 
tvoj ures i dike, vjeruj mi da neće. 

Zač oganj, govore, da zlatu, gospođe, 
učinit ne more na manje da dođe, 
također vik neće ljubavi prave moć 
nijedne nesreće na manje činit doć. 
A ti znaš, ma vilo, ljubavi od naše 
da nigda nie bilo vjernije ni draže. 
Cjeć toga ni tuga ni nemir do smrti, 
ni niedna stvar druga neće ju moć strti. 
Naša će ljubav doć u tugah krepčija, 
jer kad nam mine noć, opet nam sunce sja. 


(Zgodi se njeki dan) 


Pa ipak je pravi Nalješković izvan ovog kanconijera u maskeratama, 
pastirskim igrama i komedijama te u mnogobrojnim poslanicama. 


Obično se govori o maskeratama, ali svih dvanaest Nalješkovićevih 
maskerata sačinjava jednu cjelinu, prva je od njih (»Što ste blijedi 
s malom snagom?«) zapravo prolog, i đavao što ovdje simbolizira falos 
najavljuje dolazak ostale družbe koja će »eto sad izljesti«. Taj je 
prolog — nastao prema talijanskoj pjesmi »Canto delle spiritate« — 
pisan živo (u simetričnim osmercima složenim u kvartine s obgrljenom 
rimom) s mnogo razuzdane pokladne i dvosmislene opscene ali i du- 
hovite rječitosti. U đavoljem ruhu nastupa i zaljubljenik u drugoj 
pjesmi (»Svi mudri govore«), koji ulazeći s vetranovićevskim mijehom 
»uzdaha punim« unosi i neke satirične elemente. Ali je i u ovoj pjesmi, 
pisanoj poznatim dvanaestercima, karnevalska lascivnost ipak u prvom 
planu. Opscena je i treća maskerata u kojoj je izgovoreni tekst vje- 
rojatno bio dopunjen mimikom i paljenjem »srca«. Zabogari se u če- 
tvrtoj pjesmi obraćaju direktno gospođama: 


Nevoljni smo zabogari, 
sad možete raj dobiti 
udijeliv nam one stvari 
ke vam neće manje biti. 
Zatoj veće ne krzmajte 
kad se raj steć lasno more, 
nevoljnieh nas ugledajte 
meće ni vam biti gore. 


(Čujte žene) 


A za njima dolaze »sužnji« koji nastavljaju u istom tonu. Zatim »pa- 
stiri« što silaze u Dubrovnik tražeći vile i slaveći ga usput kao grad 
kojemu »slike nije na svijetu« i »pastiri od Bobana« koji bježe od 
zime i glada, »Latini« koji dolaze »cijeć slave segaj grada« i »ljepote 
od gospođa« i službe »ljuvene«, pa nesrećni mladi »druzi« koji noseći 
»tužno ruho« traže od gospođa pomoć i službu, i »radosni mjladići«, 
»sluge od ljubavi« koji su u njih našli utjehu, i konačno zaljubljenik 
što u istom tonu kao ciganka u Jeđupki izriče ljubav određenoj gospođi. 
U dvanaestoj, zaključnoj pjesmi poziva se sva ta »slavna« mladost 
da se »spravi u kolo« da bi i ova kao i ostale maskerate i pirne pjesme 
završila pjesmom i plesom. Bez obzira na talijanske utjecaje koje 
prepoznajemo u nekim od ovih pjesama i na određene odjeke Vetra- 
novićeve i Pelegrinovićeve poezije, Nalješkovićevi nam distisi i kvar- 
tine i sestine i oktave s pripjevima i bez njih otkrivaju ne samo vješta 
versifikatora nego i nadarena pjesnika širokoga raspona koji je znao 
biti jednako nježan i lascivan, tužan i nasmijan, zabrinut i raspojasan. 

Od sedam scenskih djela koje Nalješković naziva »komedijama« 
samo je jedna prava komedija u držićevskom smislu. Ostalo su pas- 

tirske igre i farse. Od četiri pastirske igre tri su više-manje sasvim 
konvencionalne (prva na motiv o Eridinoj jabuci što bi imala pripasti 
najljepšoj vili i Parisovu sudu koji se ovdje pretvara u običnog suca, 
i druga, sukob između satira i mladića što hoće da otme vilu i presuda 
starca koji je oslobađa od jednih i drugih, i treća o mladićima koje 
progone gusari i o vili što im javlja izbavljenje ostalih). Prva i treća 
»komedija« koje završavaju »tancem« vila i pastira odnosno mladića, 
u drugoj se također začinju »pjesni« i bije se boj satira i mladića i 
vodi »tanac«, kao da su pisane više radi plesa i pjevanja nego radi 
teksta koji se usput izgovara. A ipak u tom makar i »usputnom« go- 
voru pastira, vila, sudaca i mladića ima i uspjelijih mjesta koja oprav- 
davaju postojanje ovih »komedija«. Posebno je zanimljiva druga u 
kojoj starac oslobađa vilu od satira i mladića što su je »iskali«. Taj 
je Nalješkovićev starac postavljen od boga »da mirno sve vlada u 
ovoj dubravi«. A »dubrava« je i ovdje Dubrovnik u kojemu se »u miru 
životi provode«, i koji slave i satiri u »pjesni« što je »začinjaju« 
»spravljajući se u lov«. Oslobađajući vilu, starac se ponovo vraća »pri- 
slavnoj dubravi«, u koju bog »slobodu postavi«, u njoj se ne smije 
»zgoditi sila«. Pojavivši se na sceni on izriče i ove riječi: 


Za sebe, mogu rit, bog ovu dubravu 

na svijetu htje stvorit i dat joj tuj slavu 
da izvan ostalijeh dubrava i luga, 

velicijeh i malijeh, ne pozna vik tuga 
neg nam dd u ovoj dubravi slavni bog 

veselje, mir, pokoj, pravdu, sud i razlog. 


Tako se, eto, Nalješković javlja kao nastavljač Hanibala Lucića, i 
preteča Ivana Gundulića koji će slavljenju »dubrave« posvetiti jedno 
od svojih najboljih djela. ' 

Četvrta, odnosno prva od pastirskih igara razlikuje se od ostalih 
nekim seljačko-realističkim elementima. Pastirska se igra u Italiji ra- 
zvijala u dva pravca, u pravcu arkadijsko-idilične igre i rustikalno- 
-naturalističke komedije. U Dubrovčana također nalazimo i jedne i 
druge elemente, ali se oni još od ĐDžore Držića pa sve do Ivana Gun- 
dulića i Džone Palmotića međusobno isprepliću, a njihova alegoričnost 
redovito izlazi iz domaćih prilika. Po tome su dubrovački pisci izvorni 
i onda kada se po motivu i osnovnoj fabuli ne udaljavaju mnogo od 
svojih uzora. U Nalješkovićevoj se igri osim vila i simboličnih pastira 
javljaju i »obični«: Radat i Ljubmir, a mjesto isto tako simboličnih 
staraca i sudaca i jedna »obična« starica. Motiv je ovdje konvencio- 
nalan. Radat se, zaljubljen u vilu, zbog nje ubija, a ona ga na molbu 
svojih drugarica i ostalih pastira oživljava da bi se na već poznat na- 
čin sve završilo plesom i pjesmom. Ali u toj igri ima i dosta komično- 
-naturalističkih elemenata uzetih iz života, realno se tu miješa s fan- 
tastičnim a lascivno sa sentimentalnim. To dolazi do izražaja i u Na- 
lješkovićevu izrazu koji, kao i u nekim lirskim pjesmama, postaje ne 
samo slikovitiji i življi nego i, ako se tako može reći, realističkiji. Evo 
kako Ljubmir pokušava nagovoriti Radata da se vrati kući, uvjerava- 
jući ga da vile nisu za njega: 


Tegnuti da ju hoć', on čas će tja uteć, 

a neg li jednu noć na slami s tobom leć. 
Ona ti pak ukrop ni kaše ne kusa, 

ni s njive nosi snop vraguta ni kusa, 

koze ti ni krave pomusti ta neće, 
govoru t'ja s prave, tijem ohaj nju veće. 
Ona ti kravaja ne umije zamijesit, . 
po njojzi, ži mi ja, nigdar neć& biti sit. 
Radat ga dakako odbija skrećući na sasvim druge stvari (»Što tome 
psu pokrov od sukna ne skrojiš?« »Prs ne smijem od žene, počne go- 
voriti // bolje je pelene malome srezati«). I starica se javlja na sličan 
način. Radatu koji »leleče« zbog vile obraća se kao čovjeku koga je za- 
bolio zub da bi mu na kraju, pošto joj je obećao tri krave i k tome 
tri sira, na opscen način dala pouku kako da pokori i »umiri« vilu te 
namiri svoju žudnju. No sva je stvar ipak u izrazu po kojemu su to 
najizvornija i ujedno najuspjelija mjesta u ovoj igri koja stoji nekako 
između Džorine ekloge Radmio i Ljubmir, Vetranovićeva Orfea i 
Tirene Marina Držića. 


Igra o zaljubljenom  Radatu pokazuje Nalješkovićevo kretanje 
prema farsama. Obje su njegove farse pisane na motiv nevjerna muža. 
U prvoj su u središtu dvije »godišnjice« Milica i Maruša koje, kako se 
kaže u prologu, potkradaju »gospođu« i ostavši same zabavljaju se 
brbljanjem i začinkama. Sukob između gospođe i dviju »godulja« dan 
je dosta uvjerljivo i živo s mnogo životnih detalja, stvar prelazi u far- 
su po povratku gospodara koji je sa sluškinjama u dosluhu i koji 
jednu od njih »kareca« prividno ih grdeći i psujući, pogotovu kad ga 
gospođa u tome uhvati. Situaciju ipak spašava jedan banalni poziv na 
večeru. Na kraju Maruša ostavši sama nastavlja s gošćenjem. 


Al 2lje € bih ja stala i bila prem luda 
da peču ukrala ne budem od gruda, 

a ima i ckvare onamo pod skalom 
veće po bokare pritopljene salom, 

toj bogme nie mala ter ću € poć zamesti 
toliko prikala što mogu izjesti. 


I tako Maruša pođe u ognjište »zbog prikala«, i »veće niko ne ostavši 
Svrši ovo govorenje«. Ali nije to samo govor »godulje«. Maruše. Tako 
govori i gospođa, naravno u drugim relacijama: 


Prikučke smrdeće, jučer ste iz vlaha, 
a u vas nie veće ni srama ni straha. 

Jedva vas od uši mogla sam otrijebit, 
a sada nam od muži hoćete druge bit. 


I gospodar svojoj gospođi: 


A1 corpo del brio, kako si mahnita, 
nijesam te još bio zato si srdita. 


No nije sve to tu samo zbog lakrdije i karnevalske zabave. Nalješko- 
vić je u farsi otkrio mogućnost govorenja o nekim naličjima dubro- 
vačkoga života i on je govorio na svoj način kritikujući male svako- 
dnevne grijehe, i prikazivao ljude izdvajajući bolje od gorih i ne raz- 
likujući u tom pogledu sluge od gospodara. Što više, on i posebno na- 
glašava da to što se u farsi »čini« nije nešto neobično nego naprotiv: 


Nu mi rec kad Krila Frančeska upazi 
nije li pokrila, i sve toj ugasi? 

Da Stijepa kad Nika na Stani ugleda 
kakono vladika nikomu znat ne da, 

a ti tu cipariš kakono jedna zvir, 
činit ću da udriš glavom za to u mir. 


205 


Maruša ostavši sama također smišlja kako će reći gospodaru o 
»vagiđanju« i »životu sramotnom« gospođe. S druge strane sve te više- 
-manje vulgarne svađe postavljene na scenu u prirodnom obliku imaju 
u Nalješkovića i jednu drugu odliku: lica, naime, gospodar, gospođa 
i sluškinje »govore uvijek prema sebi«, a i situacije su uglavnom pri- 
lagođene njihovim naravima. Treba ovdje još spomenuti izvanrednu 
pjesmu »po narodnu« Poručila Vidosava koju pjeva Milica. Druga 
komedija, poznata kao VI, u pravom je smislu farsa. S »gosparom« je 
zanijela ne samo sluškinja nego i babica i »tovijernarica«. A žena koja 
to doznaje pravi se po savjetu vračare da umire. Na kraju dovodi po- 
pa koji ih miri i, naredivši da se spremi dobra trpeza, daje savjet 
»gosparu« da dojilju i tovijernaricu »opremi«, a njemu pusti godi- 
šnjicu (»moćeš k njoj vazda doć' svaki dan dvaš i triš«). Dijalog se i 
ovdje temelji na malim svakodnevnim stvarima. Uz psovke kao što su 
kučka i »ogota« i »oslov pas« spominje se i baština u Gružu i Župi 
i jematva u Stonu i Rijeci dubrovačkoj, govori se o kopunima i »frita- 
lji« i »panati« i pečenom pleću i »bokarici od osam kutal« i o glatku 
licu i »debelu pupku« na isti način kao i u prvoj farsi. 

Sedma komedija, »govorenje« o »desvijanu sinu« i njegovoj 
»amanci« u »tri ata«, nije ni tako »malahna« ni tako »loše naredna« 
kako se govori u prologu. Glavno lice, mladi Maro, svaku noć kroz 
konobu bježi iz kuće i odlazi »amanci« ili drugovima s kojima banči. 
U prvom »atu« njegova mati to doznaje od sluškinje Maruše koju pot- 
plaćuje darovima, a otac od Petra čiju bi kćer htio isprositi za sina i 
s kojim se po ondašnjem običaju nateže oko miraza. Dijalog i ovdje 
uglavnom ostaje u okviru »realističkog«. 


PETAR: Ne imam jednu kćer, dvije su za njom još. 
GJIVO: Da gdi ti je manastijer? Lasno tej smirit mož, 

Dosta je od sve tri tu jednu da udaš, 

a dvije spravi ti u dumne da ih daš. 
..PETAR: Da me pak proklinju u kami tukuće. : 
"GJIVO: Da bogme ne mož nju udat s dvije tisuće. 

PETAR: Znam, Gjivo, er ti mož u sina sve što hoć'. 
GJIVO: Nut mu ti toj prilož, a ja ću pak pomoć, 
toj ve znaš er sade dinari varaju 

i stare i mlade, svi dinar gledaju. 


U istom je tonu i dijalog između oca i matere i poziv u Pera na 
objed (»er im su kmeti svi poklone donijeli // kozlića imaju, prijesnac 
i procijepa«) gdje će pokušati nagovoriti Mara na vjeridbu. Ali za- 
vršetak prvog čina nije sačuvan kao ni početak drugoga. U isto tako 
funkcionalan i realističan dijalog već napola obraćenog Mara s njego- 
vim prijateljem Franom upada u pravi čas »amancina« sluškinja Dra 
gna i nagovara Mara da dođe uvečer, jer je njezinoj gospodarici zlo. 
Međutim, Frano koji zna da »amanca« vara na sve strane njegova 
prijatelja (»ni jednu noć nije bez deset popova«, »ono je tovjerna, svim 
đakom otvara i ino sve laže«) sprema »novelu« i dočekuje Mara pred 
njezinim vratima »strafođan« i s mačem, uklonivši se kad se on pri- 
bliži. »Amanca« ne prepoznavši Mara polijeva ga a Frano se zalijeće 
prema njemu. I Maro ne prepoznavši prijatelja bježi »bez mača i ka- 
pe« i »brokijera« i »čelate« i tako završi drugi at, a počinje treći. Dija- 
log između Frana i Mara vodi se ovaj put na drugi način. Maro se 
naivno tuži na noćnu nezgodu misleći da ga je napao neki đak koji je 
bio kod njegove ljubavnice i povjerava Franu, koji ga u tome podrža- 
va, da se odlučio vjeriti. Dolazi kao u svakoj komediji Marov otac 

i obojica učvršćuju Marovu odluku. A kad je još i Pero izjavio da ga 
»prćija« čeka u »soklinu« spremna, stvar se završava na zadovoljstvo 
svih. Maro kreće prema Perovoj kući prepustivši »kurvu« »popovom« 
i »đakom« a time svršava i »treći at« i čitavo »govorenje«. Sve se tu 
dakle, kreće između farse i blago usmjerene komedije usklađene s 
Nalinim stavom prema dubrovačkom životu. ' 

I ova kao i druge Nalješkovićeve »komedije« pati od istih slabo- 
ća. Ni u njoj nema ni kompleksnijih ljudskih osjećanja ni izrazitije 
satiričke oštrice, ali su likovi ipak nešto određeniji nego u ostalima, 
situacije životnije, dijalozi uza sve vulgarnosti realističniji. Mladi Ma- 
ro ne doživljava nikakvo obraćenje nego se razljućen ne nevjernu 
»amancu« pokorava konvencijama da bi po svoj prilici nastavio život 
dubrovačkih gospara kakav je Nalješković prikazao u ostalim farsama 
što su se s uspjehom prikazivale (i ne samo na piru Mara Klaričića) 
sve dok se nije pojavio Marin Držić s kojim se ovaj naš prvi komedio- 
graf nije mogao uspješno natjecati. : 

Zanimljiv je Nalješković i kao pisac poslanica i nadgrobnica. U 
njima zaista ima nešto od autentične atmosfere vremena i određene 
sredine u kojoj je renesansna poezija upravo bila u punom cvatu. Me- 
đu mnogobrojnim poslanicama ima i konvencionalnih kao što je, npr., 
ona Niki Latiniću u kojoj govori o životu punom jada s neuslišane 
ljubavi. Ali će već u slijedećoj poslanici upućenoj Vlahu Vodopiću 
(»Odgovor Vlahu poštovanomu«) Nalješković biti neposredniji i lič- 
niji. Sačuvana Vodopićeva poslanica Nali upozorava nas na ovog inače 
nepoznatog pjesnika, u njoj se Vodopić, čini se, poziva na neki stva- 
ran doživljaj, pa je odgovor već i stoga mogao biti životniji, ali on je 
i poneseniji. U njemu se Nalješković između ostalog tuži i na to da 
vazda »za tuđ grijeh podnosi pokoru« obraćajući se svom prijatelju i 
na ovaj način: 


Kroz toj mi nemoj još ti pristati k nevolji 
neg oto uzmi nož tere me zakolji. 


(Odgovor Vlahu poštovanomu) 


Da mu »gre sve nazad i sa zla na gore« i da mu »sve usiše i gine sa 
svijeh stran« tuži se i u poslanici Franu Butkoviću. Iako znamo za nje- 
gov neuspjeh u trgovini i u ljubavi ipak ne znamo o kojoj se to ne- 
volji radi a koja se ne bi mogla »utažit nikadar« i s koje je »vrhu 
svijeh nesrećan najveće«, mada se u drugoj poslanici istom Butkovi- 
ću tuži konkretnije na ljubavne jade (pjesnik »razdiljen« žudi za »g0- 
spojom« koju već »godište« nije vidio), a sve je ipak nekako stvar- 
nije, uvjerljivije. On se brine »većma njom« nego sobom (a ona njim) 
i, kunući onoga ko ih rastavi, obraća se drugu za pomoć. A to više 
nije konvencionalni leutaški odnos prema »gospoji« odnosno vili naše 


renesansne poezije nego prema gotovo sasvim konkretnoj ženi koji je 


karakterističan za Nalješkovića i u ljubavnoj poeziji. Fra Honoru Sa- 
lamunoviću Nalješković govori opet o svom grijehu, o boljezni, tuzi, 
plaču, nemiru i nevolji koja ga skončava i traži od njega molitvu za 
oslobođenje od zla. Želeći zaludu »pridrage slobode« tuži se na druž- 
bu »kojoj bjeh njegda ja kako brat jedini« i koja u zlu »znat mu se 
ne čini« ni »vidjet«. Za pomoć »riječmi« u nevolji Nalješković se obra- 
ća i već spomenutom fra Blažu Cinculoviću u poslanici koju završava 
kao »tužni rob« (»koga ti staviše živa u tamni grob«). O tim svojim 
nevoljama govori i fra Gratijanu komu čestita izbor za »kuće vlada- 


207 


oca«, ali je još karakterističnija prisna poslanica koju piše rođaku, i 
prijatelju Augustinu »u Bnecijeh« i u kojoj govori o »vele uzroka« s 
kojih se skončaje: i također o jadu i tuzi, o mukama i brigama, o tru- 
dima »uzaman« i nemiru koji ga drži još od prve mladosti (»ne imah 
jošte na licu ni dlake«) i tom svemu zlu koji mu odnije i. duh. i sve 
»kriposti« da bi mu se najednom, razočaranu u ljude, javilo i ovo: 


Kad smislim ove dni i narav prokletu, 
čas mi se dug čini ki živem na svijetu. 


U tom pismu on svome dragom »kuženu« prije svega želi da mu Bog 
da »družbu vjerniju neg meni«. Nemirom i gorkim nepokojem »ki 
stire bolesni život moj« odiše i kratka poslanica nepoznatom pjesniku 
Mihu Matufiću (Menčetiću) kojemu će i Dinko Ranjina posvetiti svoje 
Pjesni razlike a Dominko Zlatarić prijevod Tassova Aminte i jednu 
nadgrobnicu. ' 

> Posebno mjesto zauzimaju Nalješkovićeve poslanice Nikši Ranjini 
s kojim je imao i književne veze. U prve dvije ga na konvencionalan 
način, ali ne bez prijateljske zainteresiranosti i sućuti, tješi zbog smrti 
njegove žene, u trećoj se isto tako svojski raduje zbog njegove druge 
ženidbe želeći mu porod i spokojan život. Intimna je i Molitva od že- 
nidbe rečenomu Nikši, zapravo čestitka prijatelju i njegovoj mladoj 
supruzi te nekonvencionalno izricanje dobrih želja. Istim tonom je pi- 
sana i čestitka iz 1565. povodom Nikšina izbora za kneza. Nešto 
drukčija je jedino nadgrobnica u kojoj se više obraća piscu nego čo- 
vjeku i prijatelju. U tu istu skupinu spada i treće pismo Franu Bui- 
koviću povodom smrti njegova brata. Tu već osjećamo i kasnijeg au- 
tora Pjesni bogoljubnih, ali ima i iskrenog prijateljstva i topline. Po- 
sebnom odanošću i ljubavlju je inspirirana i kratka poslanica sinu. A 
od svih se »privatnih« poslanica razlikuje »humorističko pismo iz 
Konavlah« Jerkuli Bobaljeviću, »koji bješe u toj doba tuj knez« a koje 
piše od strane sve družine što se s njim našla. To nas pismo podsjeća 
na već poznata autora maskerata i komedija. 

Nalješković u svojim poslanicama često govori o slobodi (»za ku 
se sad sijeku po svijetu i bodu«) i čezne za »dobrom« koje se *Bubi«, 
za ljubavlju prema drugu i prijatelju (»jer nitko ne želi veselja sad 
drugu«), za humanijim odnosom prema čovjeku slikajući taj svoj svi- 
jet dosta tamnim bojama: 


vidjet ćeš najvećma gdi se dva uzljube, 
a jamu za plećma drug drugu pak dube. 


(Poslanica Agustinu) | 
Ili još tamnije, i svakako zgusnutije i uznemirenije, sadržajno i.rit- 
mički odsječnije: 
Drug drugu zlo želi, ocu sin želi smrt, 
brat bratu zlo veli, majku kći hoće strt. 
(Poslanica Agustinu) “ 
Ljubav je prema jeziku i narodnosti u Nalješkovića izrazitija i odre- 


đenija, obuhvatnija. Dakako, on u prvom redu, kao i ostali njegovi 
suvremenici, želi mir i slobodu, slavu i sreću svom gradu, ali su nje- 

govi interesi i znatno širi. Obraćajući se Hvaraninu Hortenziju Bartu- 
čeviću on ga oslovljava kao slavu »svih Hrvata«, a to ponavlja i u po- 
slanici pod naslovom Guti gospodina Petra Hektorovića (»Molim te 
togaj rad, nemoj svi Hrvati // da na te plaču sad«) i u pismu Ivanu Vi- 
daliju (kojega »sav narod Hrvata naziva krunom od zlata«). Ne zna- 
mo baš mnogo o tom »krkarskom vlastelinu« kojemu se Nalješković 
obraća 1564, ali znamo da mu je ovaj već slijedećeg mjeseca otpisao, 
nazivajući Nalješkovića »spjevaocem izvrsnim« i »hrvatskoga dikom i 
slavom jezika« slaveći Dubrovnik kao krunu »hrvatskih gradov svih«, 
kao grad »svitli i slavni zadosti«, urešen pravdom i zakonom, imanjem i 
blagom. Uz Dubrovnik Nalješkoviću su prirasli uz srce i drugi gra- 
dovi: Korčula (»drag kami srid zlata pričista«) i Hvar, novi i stari, i rav- 
ni Zadar i Šibenik i dakako »Spljet« zajedno s Kotorom. O vezama s 
Korčulom i Hvarom govore i latinski versi Antuna Roženea »doktura 
i vlastelina krkarskoga« pisani povodom Nalješkovićeve poslanice 
Petru Hektoroviću i »jednoga štapa od trsti indijane zakovana gori 
avorijom a doli rogom« koji posla ovom hvarskom pjesniku. 

Ipak su najzanimljivije poslanice dubrovačkim i hvarskim pjesni- 
cima: Mavru Vetranoviću (3), Nikoli Dimitroviću (2), Maru Buresiću 
(1) i Dinku Ranjini (3) te Petru Hektoroviću (6), Hortenziju Bartuče- 
viću (1) i Gjivanu Parožiću (1). Prva od svih poslanica (1539) upućena 
je Dum Mavru Čavčiću. Mladi Nalješković, čini se, veoma cijeni tada 
već pedesetsedmogodišnjeg Vetranovića, njegove hvale ovome »spje- 
vaocu« prelaze, naime, okvire konvencionalne pažnje i dobrog opho- 
đenja. Pozivanje na slavnog Megaranina je dakako pretjerano, ali Na- 
lješkovićev list pisan iz »groba tamnoga« svjedoči o istinskom pošto- 
vanju prema već slavnom prethodniku, a stihovi u kojima kaže da će 
po Dum Mavrovim djelima »jezik naš a vrh sve ovi grad // procavjet 
ljepše dvaš« ne zvuče u toj atmosferi ni lažno ni konvencionalno. Sli- 
čan odnos otkriva i pismo u kojem moli Čavčića da.mu pokaže posla- 
nicu koju je pisao Petru Hektoroviću. No Nalješković isto tako slavi 
i Nikolu Dimitrovića kojega stavlja uz bok Vetranoviću i Hektorovi- 
ću. Naročito hvali njegovih Sedam psalama pokornijeh. Danas, narav- 
no, čudno zvuči kad se Dimitrović upoređuje s Katulom i Tibulom, ali 
bit će svakako istina da su se njegove »pjesance« pjevale »u kola i tan- 
ce« po »dubravi«. Pjesniku Maru Buresiću Nalješković piše kao pri- 
jatelju i vršnjaku koji od njega traži savjeta u ljubavi tužeći se na 
godišta koja »sve svrću u ništa«. Mnogo mlađeg Dinka Ranjinu Na- 
lješković hvali »cić pjesni«, uznoseći ga i posebno kao čovjeka skrom- 
na i poštena koji je vazda svakom ljubav »kazao«. U drugom odgo- 
voru Nalješković na živ i duhovit način daje ljubavne savjete mla- 


dom »Dimku« kontrastirajući oganj ljubavi s hladnoćom kamena i 


studeni vode. Pjesma pisana 1571. novom »kavalijeru« svetoga Stje- 
pana zanimljiva je po »antidinarskom« raspoloženju koje ni nekim 
drugim pjesnicima onoga vremena nije bilo strano. Po ovom bi se 
pismu moglo zaključiti da su Dubrovčani zamjerali i jednom i dru- 
gom što su zbog muza zapustili trgovinu. 

Nalješković je toliko poštovao Petra Hektorovića da mu je svje- 
sno ili nesvjesno prilagođavao čak i jezik, pa u poslanicama upuće- 
nim hvarskom vlastelinu ima više čakavskih oblika nego u ostalim 
Nalješkovićevim stihovima. Inače ga posebno uznosi zbog mudrosti i 
učenosti: 


ne samo jezik naš i š njime latinski 
izvrsno er ti znaš, nu oni još rimski 

Hektorović je dakako slava »našega jezika«. U poslanici od 1540. Na- 
lješković spominje »pjesni« koje mu dum Mavar pokaza kao i pisma 
(»ka pisa ona sva«) Mikši (Pelegrinoviću), ali nadovezuje i na Hektoro- 
vićevo talijansko pismo Vincencu Vanettiju u kojemu govori o sanja- 
nom susretu s muzama. I Nalješković putuje u snu na Parnas s peri- 
vojem i vilama poznatim još od Zoranića, on se na čudan i danas već 
pomalo nejasan način obara na one koji gaze po cvijeću i uništavaju 
ga želeći ga »potlačit«, ali njegov je zaključak ipak optimističan, vila, 
naime, govori da »ispod njih noga ljepši cvit postaje« i da »potlačit 
ne mogu nikade // najmanji jedan cvit od naše livade«. Vila u Nalješ- 
kovića govori pjesniku da ako bude trudan mnogo vremena sjedio i 
počivao makar i pod najvećim i najljepšim dubom neće nikada stići 
na vrh ni napiti se iz kladenca »ki čini svakoga do suda Živjeti«, a ta 
je simbolika za ono vrijeme također neobična. U Nalinu perivoju »od 
slave« najviše dublje koje se vidi, najslađi glasovi koji se čuju jesu 
glasovi »Petra z dum Mavrom i Dimitrić Nikole« a »gospoja« koja ga 
vodi isto tako neočekivano govori »muža sam, nijesam vil«. Pismo Hek- 
toroviću »na glas o smrti Nikole Jerka Dimitrovića spjevaoca koji 
umrije u Kandiji« toplo je i emotivno, u njemu Nalješković razmišlja 
o prolaznosti i o svemu što je »minuće« na zemlji ovoj: 


Zašto sve što niče opet se sve stara, 
što raste poniče i brijeme sve shara. 


Hektoroviću piše i 1557. poslije njegova putovanja u Dubrovnik go- 
voreći jednostavno o sreći susreta i o tuzi rastanka. Nije svakodnevno 
ni pismo o Hektorovićevoj »guti« ali je Hektoroviću moglo biti naj- 
bliže ono »vrhu njih starosti« koje podsjeća na Petrovo pismo »Dum 
Mavru Kalujeru« i na Marulićevu latinsku poslanicu Frani Martin- 
čiću. U tom poetski zanimljivom pismu osjećamo ipak Nalješkovića 
kojemu »nije živjet milo ta duga godišta« kroz koja čovjek postaje 
»rug i smijeh«: 


Koža je opora ka grebe ne manje 
neg mačka od mora kad gladiš kožu nje, 
ispade zub po zub, bez meštra vade se, 
ostane obraz grub, usne se objese. Itd. 


U pismu Bartučeviću Nalješković najviše govori o prijateljstvu prema 
ovom slabo poznatom hvarskom pjesniku da bi na kraju napisao i 
jednu pohvalu Ivanu Parožiću i njegovoj Vlahinji. ' 

Zahvaljujući Nalješkoviću sačuvane su i neke poslanice koje su 
drugi pjesnici upućivali njemu. Pošto je dublinski rukopis otkrio na- 
slov zbirke Džore Držića (Đorete Držića Pjesnike stvori dokle kroz 
ljubav bjesniješe) vidimo da Vodopićevi stihovi o ovom pjesniku upu- 
ćeni Nalješkoviću nisu bez veze: 


I Đore gizdavi toj reče u pjesni, 
koju on sastavi kroz ljubav kad bjesni. 


Zanimljiva je Buresićeva pjesma, u prvom dijelu cjelovita trubadur- 
sko-petrarkistička »pjesan« i tek u drugom pismu u kojem Buresić 
traži »svjeta« u ljubavnim jadima. Bartučević i Parožić uglavnom na 
hvalu odgovaraju hvalama iz kojih se ipak vidi da je Nalješković bio 
jednako dobro poznat na Hvaru kao i na Korčuli. 

Nadgrobnice su uglavnom pisane u istom duhu kao i poslanice, a 
izdvaja se kratka pjesma »u smrt« dum Mavra, datirana 1576, a vri- 


210 








jedne su spomena i nadgrobnica Nikše Ranjine u kojoj nalazimo i ne-. 
ke podatke o ovom piscu i zaslužnom prepisivaču, te Agustina sina 
Điva Nalješkovića te pjesma »u smrt jedne djevojčice«. 

Pjesni bogoljubne, pisane vjerojatno u starijim godinama okretno 
i vješto, ne daju bilo kakvu novu kvalitetu u opusu prvog našeg 
komediografa, tužnoveselog i zabrinutolascivnog »Nale« koji svoj ta- 
lenat ipak nije uspio ostvariti do kraja. Ali i po onome što je dao, a to 
je prije svega ličniji i neposredniji odnos prema »gospoji« koji je, iako 
nije uvijek najsretniji ni najsažetije izrečen, ipak nešto novo u našoj 
renesansnoj poeziji, zatim (a to je još značajnije) što je u svojim mas-' 
keratama ne samo obogatio nego i oslobodio poetski izraz, načeo živo, 
smiono i duhovito novu, u Dubrovniku prije njega nedodirnutu, moti- 
viku lascivne pokladne poezije pošavši smjerom koji nije istovetan 
sa smjerom njegova savremenika i prijatelja Mikše Pelegrinovića, i na 
kraju što je osim lascivnih elemenata u svoje komedije unio i nove 
životne situacije preuzete iz ondašnjega Dubrovnika i tako postao 
prethodnikom velikoga dum Marina, Nikola Nalješković zaslužuje 
punu pažnju. I da se nije našao u sjeni dvojice izvornijih i svakako 
mnogo slavnijih sugrađana kao što su Vetranović i Držić, ovaj bi naš 
zanimljivi renesansni pjesnik i komediograf svakako imao bolje mje- 
sto u historiji naše književnosti — mjesto koje bez sumnje i zaslužuje. 

raspre 


PROVINCIJALIZACIJA — ALI 
ZAŠTO?!? 


Posebni prilog koji dokazuje da iz- 
davačka djelatnost u Hrvatskoj sve 
više zaostaje i propada 


U vrijeme kada smo s našim ru- 
kopisima koji čekaju — godinama 
— da se pretvore u knjige, postali 
prava mora za zagrebačke nakladni- 
ke, u takvo vrijeme netaktično je 
možda prema tim  stratezima naše 
tvrdo ukoričene riječi, a i prema se- 
bi samima, začetnicima tih urednih, 
neprelistavanih fascikala u staklenim 
vitrinama ili drvenim ladicama, spo- 
minjati jedan srodan, tačnije, supar- 
nički problem. 

Taj nesretni podatak iz Uneskove 
statistike o Jugoslaviji kao drugoj 
zemlji po broju prijevoda na svijetu, 
neprovjeren kvantitativno,  neinter- 
pretiran kvalitativno, besmislen i šte- 
tan, morat ćemo valjda godinama 
osvjetljavati argumentima iz kultur- 
ne svakodnevnice da bismo oborili 
rekordersko  samozadovoljstvo onih 
koji na reprezentativnim podacima 
grade reputaciju i obaraju značenje 
svakog sadržajnijeg prizemnog napo- 
ra: prije nekoliko dana jedan mali 
razgovor pretvorio se u nabrajanje 
naslova koji — sređeni u kulturnom 
i povijesnom kontekstu — ostavlja- 
ju nešto drugačiju sliku od Unes- 
kove srebrne medalje. Koliko je, pi- 
talo se, u nas poznata, recimo, suvre- 
mena engleska književnost, i koliko 
se od onoga što postoji na hrvatsko- 
srpskom jezičnom području prevelo i 
objavilo u SR Hrvatskoj. A kada se, 
zaboravljajući na vlastitu anonimnost, 
tužimo da smo zapostavili tuđe male 

književnosti, prihvaćamo aksiom da 
su velike i suviše prisutne, zanimlji- 
vo je izdvojeno promotriti jednu od 
najbogatijih i najpoznatijih u svijetu. 
Pogotovu jer nastaje na jeziku koji 
joj je zajednički s književnošću Ame- 
rike, a da je ta doista poznata i pri- 
sutna nitko neće imati razloga da po- 
sumnja. 

Počnimo od literarnog vrhunca, s 
Joyceom. Prijevod Uliksa, objavljen 
na Rijeci 1958, jedan je od prvih pot- 
punih na svijetu, a u »Zorinim« iza- 
branim djelima Joycea (1965) nalaze 
se još i kompletni Dublinci, drama 
Izgnanici i Mladost umjetnika. Mla- 
dost je bila objavljena već 1952, i pr- 
va je Joyceova knjiga na hrvatsko- 
srpskom jeziku. U Beogradu Portret 
umjetnika u mladosti ima tačniji na- 
slov ali taj prijevod tiskan je tek 
1961. Zauzvrat su tamošnji Dablinci 
(1957) stariji od zagrebačkih, ali su 
nepotpuni. Glavna je svakako činje- 
nica da je Joyceova prevodiva proza 
uglavnom kompletna, djelomice čak 
u paralelnim izdanjima! 

Virginia Woolf također se najprije 
pojavila u Zagrebu — odmah u prvoj 
poslijeratnoj seriji stranih pisaca 
Matice hrvatske — ali, poslije toga, 
glavni njezini romani (Izlet na sve- 
tionik i Gospođa Delovej), kao i Ta- 
lasi, prevedeni su u Beogradu, kao i 
njeni nezaobilazni Eseji. 

Sa D. H. Lawrenceom nije tako. Od 
njegovih opsežnijih romana, Sinovi i 
ljubavnici, Ljubavnik lady Chatter- 
ley, Bijeli paun, Aronova palica, Pre- 
kršitelj, Duga objavljeni su na Rije- 
ci, odnosno u Zagrebu u više izda- 
nja (prva dva već i prije rata), a u 
Beogradu Zaljubljene žene; zbirke 
pripovijedaka raspoređene su između 
Sarajeva, Rijeke, Beograda; a i u Ce- 
tinju je izašao jedan sporedniji ro- 
man (Izgubljena djevojka): Lawren- 
ceova glavna pripovjedačka djela 
imamo gotovo sva, a udio izdavača 
u Hrvatskoj tu je veoma velik. 











Jedinog E. M. Forstera dosad obja- 
vili su odmah poslije rata u dva loša 
prijevoda i Beograd i Zagreb (već 
naslovi nelogično iskrivljuju smisao 
djela A Passage to India) a drugo 
djelo tog najvećeg živog engleskog 
prozaika (koji, istina, ne piše beletri- 
stiku već 44 godine!) leži, poznato 
nam je, neobjavljeno kod jednog na- 
kladnika u ovoj republici — jer, na- 
vodno, usprkos svojoj čitkosti i finoj 
psihologiji društvenih dodira koju 
obrađuje, ne obećava, opet počevši s 
naslovom (Howard's End) dovoljno 
neposrednog utrška. 

Knjigu Huxleyjevih novela — i jed- 
nu čitavu zbirku eseja — imali smo 
već prije rata u Zagrebu, a tada je i 
Kontrapunkt objavljen i ovdje i u 
Beogradu. Poslije rata Kontrapunkt 
je još nekoliko. puta objavljivan (u 
Zagrebu, u Sarajevu), novele se nje- 
gove tiskaju u različitim centrima, a 
također većina njegovih romana — u 
Zagrebu, Beogradu, Novom Sadu, Su- 
botici. Huxley je veoma prisutan, ka- 
ko god ocjenjivali ironičku britkost i 
životnu intelektualnu igru koja je fas- 
cinirala dvije-tri generacije naših in- 
telektualaca; i to jače zagrebačkih. 

Napokon, »spustimo se« do Somer- 
seta Maughama, tog najboljeg među 
nepretencioznim  zabavljačima široke 
publike. Imamo ga već u zagrebačkoj 
Zabavnoj biblioteci još godine 1935. 
U popisu poslijeratnih izdanja što ga 
navodi leksikon Strani pisci, prijevo- 
di stoje ovako: Novi Sad 3, Beograd 
5, Subotica 1, Cetinje 1, Sarajevo 1, 
Zagreb 4. 

Dakle, vrhunci engleske proze u 
generaciji koja je oblikovala modđer- 
ni književni senzibilitet prevodili su 
se u nas sustavno, pa ako ne kom- 
pletno, onda bar prilično mnogo. Prvi 
koraci u tom pogledu na hrvatsko- 
srpskom području učinjeni su u Za- 
grebu ili bar usporedo s naporima u 
Beogradu, a Rijeka svojim izdanjima 
Lawrencea i Joycea predstavlja za tu 
skupinu boljeg partnera od Suboti- 
ce i Novog Sada zajedno. 


Poanta je, međutim, ove konstata- 
cije u tomu, da je slika. sasvim dru- 
gačija kad pogledamo novije pisce, 
one koji su se javili ili su i u samoj 
Engleskoj postali popularni tek posli- 
je drugog svjetskog rata. 

' Ima među tim piscima takvih koji 
su napisali malo ili ih je do danas 
prihvatila čitava Evropa pojedinim 
njihovim djelima, pa možemo biti 
zadovoljni da ih imamo i mi — u 
beogradskim izdanjima (Malcolm Lo- 
Wry: Ispod vulkana, Lawrence Dur- 
rell: Aleksandrijski kvartet). Druge 
kojih je broj priznatih naslova oOp- 
sežniji, načeli smo — opet u Beo- 


gradu (ili Beogradu i Novom Sadu 
ili Subotici): s po jednom knjigom 
Golding, Waugh, Murdoch, odnosno s 
po dvije 1. Compton-Burnett, A. Wil- 
son. To vrijedi i za pisce koji se po- 
sljednjih godina manje čitaju: Bowen 
(8 naslova), H. Green, Pamela H. 
Johnson, a u Sarajevu objavljen je 
jedan predratni, ali aktuelni roman 
Isherwooda. To ne znači da su svi 
Pisci ove razine u nas poznati ili re- 
prezentativno zastupljeni. Joyce Ca- 
ry, kojega neki smatraju posljednjim 
velikim engleskim romanopiscem u 
klasičnoj tradiciji (on je, doduše, 
problemniji i moderniji od onoga što 
takva odredba obično znači), preve- 
den je ipak tri puta: u Novom Sadu 
Konjska usta (apsurdno doslovan pri- 
jevod engleskog idioma u značenju 
»iz prve ruke«), u Sarajevu Vilčero- 
Vi, u Beogradu — Subotici Iznenađe- 
na. Popularniji je i potpunije poznat 
Graham Greene: trinaest knjiga! Ti- 
me smo konačno došli i na tlo SR 
Hrvatske — ali samo jednom knjigom 
od tih trinaest. Pokušajmo se doista 
prebaciti sada na teren ove republike. 
Sjajni komični roman K. Amisa 
Sretni Jim objavljen je u Zagrebu kao 
i dva romana srodnog, realističko-so- 
cijalnog tipa, od J. Brainea. Ta sku- 
pina, općenito (i pogrešno) nazivana 
»gnjevni mladi ljudi« ravnopravno je 
(ili čak natpolovično) objavljena u 
Zagrebu: po jedna knjiga Sillitoea i 
Wainea štampana je u Beogradu. 

Trebalo bi sada nastaviti s izdanji- 
ma u SR Hrvatskoj, ali jedina suvre- 
mena engleska imena koja ćemo tu 
još naći jesu sasvim slučajni i peri- 
ierni pisci G. Hanley. i A. Cordell 
(ako se ne sjetimo predratnih izdanja 
Povijesnog romana R. Gravesa Ja 
Klaudije car i bog — poslije rata to 
izdaje Beograd, a Zagreb Vojvodu 
Belizara). A među popularnijim pis- 
cima masovne potrošnje (koje ne tre- 
ba prezirati) imamo ukupno dva 
Priestleya, naprama 4 u SR Srbiji, 
u kojoj su, samo tamo, objavljena 
izabrana djela Howarda Springa — u 
8 knjiga. 
. Dakle uz dva »gnjevna mlada čo- 
vjeka« tu je od boljih pisaca jedna 
trinaestina hrvatskosrpskog Grahama 
Greenea, a po ukupnom zbiru (ne 
jamčim za stopostotnu iscrpnost svo- 
je analize i rado ću primiti svaki is- 
pravak) omjer je po republikama — 
ako izostavimo trećerazredne romane 
— SR Srbija 27, Hrvatska 4, Bosna 
i Hercegovina 5 djela (Aleksandrijski 
kvartet u beogradskom izdanju raču- 
namo samo kao 1 naslov). 

Nismo se, istina, osvrnuli na afričke 
pisce koji pripadaju engleskom jezič- 

nom području. Znam za dvije njihove 
knjige (Amos Tutuola: Pijač palmi- 
ma vina i C. Ekwensi: Jagua_ Nana) 
— obje štampane u Zagrebu. (Najim- 
presivniji pripovjedač Crne Afrike, 
C. Achebe, nije doduše u nas još uvi- 
jek prevođen.) 

Novele idu slabo, kažu naši izdava- 
či; nemamo na žalost razloga da im 
ne vjerujemo, iako još nitko nije po- 
kušao rastumačiti zašto je tako. Ipak, 
Beograd je u poslijeratnim danima 
štampao dvije reprezentativne zbir- 
ke engleskih, odnosno američkih no- 
vela. Bolje, začudo, stoji razmjer u 
poeziji. U dvojezičnim izdanjima za- 
grebačke »Mladosti« objavljeni su D. 
Thomas, Auden i Spender, od kruše- 
vačke »Bagdale« Hughes, a po jedna 
antologija novije engleske poezije 
štampana je u Zagrebu i Beogradu. 
Među Engleze ubrojili smo ovdje Au- 
dena, doseljenika u Ameriku, Eliota, 
koji je putovao u suprotnom pravcu, 
treba dakle da računamo među Ame- 
ričane. Njega je štampalo i Sarajevo 
i Zagreb i Beograd. 

Eliot je u Beogradu prisutan i ve- 
likim izborom svojih kritičkih člana- 
ka, objavljenih u istoj seriji kao i 
temeljno djelo I. A. Richardsa Os- 
novi kritike, a uskoro izlaze i antolo- 
gija Nove kritike i izbor kritičkih 
članaka raznih autora o engleskom 
romanu (u Sarajevu je objavljen 
Kettleov Engleski roman, a u Beo- 
građu još i Edelov Psihološki roman). 
Da na području kritike i teorijske 
misli Zagreb u svojim izdanjima ne 
samo zaostaje, nego da je na nultoj 
tački, na ledištu, odavna je poznato, 
a nedavno i potvrđeno beogradskim 
izdanjima dviju knjiga Renća Welleka 
i Auerbachova Mimesisa, iako su o 
tim djelima, a i o nizu drugih engle- 
sko-američkih kritičara, prve opširne, 
solidne i analitičke informacije tiska- 
ne upravo u zagrebačkim časopisima, 
pisane od zagrebačkih autora i po- 
znavalaca, i to niz godina ranije nego 
u bilo kojim drugim središtima u Ju- 
goslaviji. Prešli smo s kritikom na 
područje koje nije isključivo englesko, 
ali s razlogom, jer ni teorijske i ese- 
jističke knjige beogradskih i sarajev- 
skih autora koje se bave anglosak- 
sonskim književnostima nisu u tome 
uvijek ekskluzivne; ekskluzivnost je 
jedino u tome da za odgovarajuća 
djela zagrebačkih autora nakladnici- 
ma nedostaje sredstava. 

Kakve zaključke izvući iz činjenice 
da je suvremena engleska književnost, 
i literatura koja je prati, praktički 
zaobiđena u nakladnoj djelatnosti na- 
še republike? Sigurno ne taj, da na- 
ša izdavačka poduzeća imaju neku 
idiosinkraziju prema beletristici en- 

gleskoga jezika: izdaju — ako ne po- 
sljednjih godina, a onda nešto ranije 
— klasike modernizma, britanske i ir- 
ske, a razmjer kojim donose na trži- 
šte Američane, nipošto nije loš. Među 
nekih dvadeset živih istaknutih ame- 
ričkih romanopisaca koje imamo u 
prijevodu, Zagreb i Rijeka objavili 
su ih bar deset prvorazrednih i dru- 
gorazrednih. Imena kao što su Dos 
Passos, Mailer, Warren, Heller, objav- 
ljena su samo u Hrvatskoj, a od četiri 
prevedena Bellowa, u Zagrebu su 
izašla dva. 


U isto vrijeme, međutim, karakteri- 
stično je da su najnovija imena: Sty- 
ron, Salinger, Ellison, Baldwin objav- 
ljena samo u Beogradu i Sarajevu; 
nakon Beograda izašao je ovih dana 
i u Zagrebu jedan Updike. 

Ne radi se, dakle, o načelima, ni 
pozitivnima, a ni posebno negativni- 
ma; i nipošto nije lako generalizirati. 
Trebalo bi svakako usporediti situa- 
ciju s djelima drugih književnosti, i 
ustanoviti kakav je u njima odnos 
između ustanovljenih klasika moderne 
s jedne strane i tekućih suvremenih 
djela — i kako to izgleda u ukupnoj 
proizvodnji na hrvatskosrpskom jezič- 
nom području. Ipak, pogotovu ako 
uzmemo u obzir kretanje tih izdanja 
u toku godina (od Godina Virginije 
Woolf god. 1945. naovamo), postoji 
sasvim jasna tendencija da se izbje- 
gava sve ono što nije već poznato, 
unaprijed popularizirano ili čak raz- 
vikano. I moderni klasik tolerira se 
ako je uz njega bio vezan neki skan- 
dal; i tu u prvom redu erotika pro- 
bija kanale. Joyce i Lawrence apso- 
lutno su značajniji od V. Woolf ili 
Forstera, ali u objavljivanju, pogoto- 
vu Lawrencea, taj je povod sigurno 
bio odlučan. 

Nakladnici, ako bi se neki od njih 
i osvrnuli na ovu malu analizu, odgo- 
vorili bi vjerojatno da su dovedeni u 
situaciju u kojoj ne mogu doći do po- 
četnih sredstava za izdavanje neke 
knjige kod koje nije unaprijed sigur- 
no da će utrškom moći vratiti kre- 
dit. Neka nam je ipak dopušteno upo- 
zoriti da ta tendencija traje već mno- 
go dulje od privredne reforme i da 
zabrinjuje kad se usporedi s prošlo- 
šću zagrebačkih izdavačkih inicijati- 
va kad je Zagreb prvi uvodio čitav 
niz autora u Jugoslaviji, i sa situaci- 
jom drugih centara Jugoslavije u đa- 
našnjem trenutku, kad se usprkos re- 
formi — možda baš u skladu s njom 
— objavljuju novi pisci koji svojom 
zanimljivošću tek ima da osvoje pa- 
žnju naše publike. Situacija posljed- 
nje dvije-tri godine zapravo je produ- 
ženje jedne dugotrajne tendencije. | 





Na posljednjoj skupštini Društva 
književnika Hrvatske nekoliko je go- 
vornika zabrinuto upozorilo na provin- 
cijalizaciju kulture u ovoj republici. 
Taj je žalosni i opasni proces, narav- 
no, veoma višestran, a tema o kojoj 
ovdje pišemo, samo je jedan, ali ka- 
rakterističan, njegov sastavni dio. U 
Hrvatskoj, čini se, unaprijed se pret- 
postavlja da nova djela u jednoj od 
najbogatijih svjetskih književnosti ne 
mogu zanimati značajan i rentabilan 
broj čitatelja — a u drugim republi- 
kama kao da takve brige nema. U 
Hrvatskoj misao o literaturi, ili lite- 
rarna misao o kulturi, nije predmet o 
kojemu se isplati tiskati knjige koje 
su u svijetu zapažene i koje djeluju 
na taj svijet — a dakako ni knjige 
koje iz domaće perspektive nastoje 
pratiti takva gibanja — dok u dru- 


gim republikama to nije u pitanju. 
To je, naravno, sreća u nesreći; jer 
barem imamo priliku da čitamo sva 
njihova izdanja! Ali nekada, prije 65, 
prije 30, i opet prije 20 godina, i Za- 
greb je svojim izdanjima s mnogo ve- 
ćim udjelom pridonosio deprovincija- 
lizaciji i modernizaciji — ukratko, 
unapređivanju — misaone i književne 
kulture na čitavom slavenskom Jugu 
i u mnogim pojedinostima prednjačio 
u tome. Beskorisno je, a nije ni sim- 
patično jadikovati ili nostalgično uz- 
disati, ali bismo morali biti svjesni 
da smo u tekućem desetljeću ispod 
nekadašnje vlastite razine — i da u 
kontekstu šire zajednice kojoj pripa- 
damo sve više zaostajemo. Zašto? 


Ivo Vidan 

osvrti i prikazi 


POMLAĐENI DONČEVIĆ 
NA TRAGU SUVREMENOSTI 


Ivan Dončević, KRVOPROLIĆE KOD 
KRAPINE, Naprijed, Zagreb, 1968. 


Našoj suvremenoj književnosti ne 
manjka artizma nego smionosti. Mi 
imamo knjiga koje su po svome pro- 
cćdću, po svojim estetskim koncepci- 
jama i izražajnim kvalitetama sasvim 
na razini evropskih ostvarenja, i ni- 
smo zaista ni u kakvoj neprilici kad 
se treba podičiti književnim umijećem 
suvremenih hrvatskih pisaca, ali kad 
netko zaželi da mu preporučimo jedno 
specifično naše djelo, iz kojega bi — 
ako je stranac — mogao upoznati ne 
samo naš mentalitet nego i današnje 
naše duhovno stanje i aktualne pro- 
bleme naše sredine, ostajemo u neu- 
godnoj zbunjenosti: da li uopće po- 
stoji takvo djelo u suvremenoj hrvat- 
skoj književnosti? 

Dončevićev je novi roman jedan oti- 
sak naše suvremenosti, ali mora se, na 
žalost, odmah dodati: otisak nebitnih 
pojava naše suvremenosti. To je jedan 
od onih suvremenih romana u koji- 
ma se naša suvremenost otkriva i pre- 
poznaje ne u onim detaljima u koji- 
ma smo eventualno različiti od dru- 
gih, nego obratno, u događajima ka- 
kvi se ne događaju samo ovdje, pa 
prema tome nisu uvjetovani mjestom 
(a nisu, gotovo bi se moglo reći, ni 
vremenom). 

Dončevićev je roman situiran u hr- 
vatsku gradsku (zagrebačku) sredinu, 
a u životu svakoga suvremenog grada 
ima mnoštvo aktualnih pojava koje 
nisu autohtone, koje nisu nikle u nje- 
govu ambijentu niti su izraz njegova 

duhovnog ustrojstva, nego su rezul- 
tat općih kretanja i tendencija što su 
u određenoj mjeri zajedničke cijelome 
modernom svijetu. Današnji grad, sa 
svim onim čime ga je preplavila i za- 
robila nagla tehnizacija, a čemu se, 
objektivno, nije moguće oduprijeti, po- 
staje pomalo 'kozmopolitska sredina, 
ali pisac ne smije, pišući o takvim 
univerzalnim = pojavama, previdjeti 
njihov prirodni kontekst, što znači da 
te opće pojave ne smije grubo odvo- 
jiti od onih posebnih. Upravo obrat- 
no: pisci moraju u tim općim pojava- 
ma otkrivati specifične nijanse. 
Dončević je, valja priznati, pokušao 
spasiti lokalnu boju svoje teme time 
što je pojedina lica ove lepršave pro- 
ze okitio ponekim biografskim detalji- 
ma koji, zna se, mogu resiti samo na- 
še ljude, ali bitni učinak je ipak u 
najvećoj mjeri izostao jer te biograf- 
ske specifičnosti njegovih lica utječu 
malo ili nimalo na zbivanja s njima 
i u njima, pa su one, najvećim dije- 
lom, kao nekakva njihova (sasvim ne- 
svrhovita) dekoracija. Ako i ostaje či- 
njenica da je lik Ferdinanda u poje- 
dinim detaljima ostvaren nekonven- 
cionalno i živo, kao i lik Lidije, kojoj 
se doduše tek naslućuju obrisi u ma- 
gli, ali su ti obrisi vrlo sugestivni, 
ostala su lica ovoga romana prilično 
neinteresantna. Javljaju se tu, na pri- 
mjer: jedan bahati direktor, koji bi 
po svojim osnovnim svojstvima, a to 
su nesposobnost i neodgovornost, imao 
biti tipološki predstavnik naših direk- 
tora (što bi, da je bilo napisano prije 
petnaestak godina, bila hrabrost, a da- 
nas je ispucana moda i, barem prema 
čitaočevu dojmu, svojevrsni oportu- 
nizam, tj. primjer društvene kritike 
u »dopuštenim« granicama); pa jedan 
šef komercijalnog odjela, čeljade pod- 
ložno i snishodljivo (što bi također 
imala biti — ne samo njegova! — 
posebna oznaka); jedna daktilografki- 
nja, koja po nekom nepropisanom ali 
općenito, vidi se, prihvaćenom shema- 





tizmu obavezno mora biti milosnica 
ponajprije direktora, a zatim i svih 
šefova u svome poduzeću... Sve to, 
ipak, nije čvrsto zavezano u jedan 
čvorni problem koji bi se premoćno 
izdigao iznad jednog osobnog, uz to 
još i bezazlenog slučaja. 

Najveći dio naše suvremene proze 
vrti se oko takvih neobaveznih slu- 
čajeva. Veličina teme, doduše, ne od- 
ređuje domašaj djela i ne uvjetuje 
njegovu vrijednost, te se može stvo- 
riti veliki roman s temom koja je sa- 
ma po sebi neznatna, i nitko ne kaže 
da i takav jedan »privatni slučaj« 
jednoga kroničnog kompleksaša ne 
može ili ne treba biti predmet roman- 
sijerskog interesa i umjetničke obrad- 
be, ali mi se čini da bi u ovom tre- 
nuiku našoj književnosti, ne samo 
zbog njezina društvenog renomea, vi- 
še značili romani u kojima bismo — 
umjesto golicavih intimističkih priča, 
promatranih kroz ključanice tuđih 
spavaonica — nalazili aktualne društ- 
vene priče koje bi zagolicale ne našu 
sitnu ljudsku radoznalost nego naš 
(uspavani, čini se) osjećaj etičkih nor- 
mi, tako često poremećenih u suvre- 
menom svijetu uopće, a kod nas na- 
pose. Bio bi pretjerani optimizam i 
sama pomisao da kod nas nema tak- 
vih tema i problema, iako bi se, po 
onome što čitamo u našim suvreme- 
nim književnim djelima, lako moglo 
upravo tako pomisliti. Mi na sva usta 
govorimo i uvjeravamo sebe i druge 
da u nas nema tabu-tema, da smo 
zauvijek ostavili za sobom vrijeme ka- 
da je bilo pogibeljno dirnuti u ove 
ili one probleme. Pa ipak, u neke od 
njih (za svaki slučaj) još ni sada ne 
diramo. Spomenimo samo — ako ni 
za što drugo a ono barem zato da se 
podsjetimo — da od tolikih naših ur- 
baniziranih prozaista još nitko nije, 
primjerice, zašao u tvorničku ili neku 
drugu radnu sredinu, gdje bi nužno 
natrapao na mnoge zakučaste pojave 
i brojna otvorena Pitanja prema ko- 
jima se nije uvijek jednostavno opre- 
dijeliti, kao i na odnose koji nam ne 
služe na čast (ni kao pojedincima ni 
kao društvenoj ili nacionalnoj cjelini), 
a truju nam atmosferu na svakom ko- 
raku. Nezdravi antagonizmi, među- 
sobna podmetanja, zavist i zloba, ma- 
lograđanština i familijarnost — to bi 
i najpovršnije oko moralo zapaziti u 
našoj sredini, dok bi svaki umjetnik 
otkrio još lijepi broj »Svojih« tema. 

Pođimo — kad smo već kod toga — 
i malo dalje pa konstatirajmo da još 
nitko nije napisao roman jedne naše 
suvremene radničke višečlane obitelji, 
koja dobiva mjesečno pedesetak tisu- 
ća starih dinara na izravno samou- 
pravljanje, da nitko također nije uzeo 


kao motiv svoje proze — ne samo zbog 
efektnog kontrapunkta! — malverza- 
cije na visokoj razini (o kojima se iz- 
među četiri zida štošta znalo još i 
onda kada smo se svi pretvarali da 
ni o čemu pojma nemamo, a to samo 
zato jer još nije bilo izašlo u novina- 
ma da smijemo znati ono što znamo), 
pa besposlicu, iseljavanje naših ljudi 
na rad u Njemačku, moralne devijaci- 
je nekadašnjih revolucionara, čak i 
protagonista revolucije... — i tolike 
druge, ni osamljene ni nevažne poja- 
ve u životu ovog društva i ovoga na- 
roda, o kojima suvremena hrvatska 
književnost nema prava da šuti, i koje 
bi mogle biti građa za problemsku 
prozu, takvu koja neće i ne želi biti 
samo zabavljačka. 


Apstrahiramo li sve ove načelne 
primjedbe i opaske, koje se odnose 
prvenstveno na našu književnu situa- 
ciju danas, a na novi Dončevićev ro- 
man samo posredno i tek djelomično, 
utoliko ukoliko je i on dio toga (na- 
dajmo se: prolaznog) stanja, i vrati- 
mo li se samom tekstu koji je pred 
nama, valja nam odmah naglasiti da 
je Krvoproliće kod Krapine pravo iz- 
nenađenje za sve poznavaoce Donče- 
vićeve pređašnje proze: u tom roma- 
nu se ovaj pisac u najboljem smislu 
riječi obnovio i osvježio, upravo po- 
mladio. Počestoj suhoći njegove re- 
čenice, koja nam je — kažimo to bez 
lažne suzdržljivosti — znala zasmetati 
u njegovim ranijim romanima, ovdje 
nema ni traga; ona je potpuno pre- 
vladana, prometnuvši se na stranica- 


kada se osjeća nemoćan ili izigran. 


Postoji, ne samo u suvremenoj 
svjetskoj nego i našoj književnosti, 

cijela mala legija lica koja su, u jed- 
nom labilnom momentu kad su ži- 
votne kušnje bile jače od njih, ispali 
iz svoje normale i nepredviđeno ot- 
plovili od obale uz koju su do tada 
bili vezani kao čamci, ljuljkajući se 
na valovima što su dolazili s pučine, 
ali ipak spokojni u varavom, samo- 
obmanjujućem povjerenju u izdržlji- 
vost i čvrstoću svoje lančane (dakle: 
fizičke) veze s kopnom. I Dončevićev 
je Ferdinand jedan od takvih, i zato 
nas ne iznenađuje ni onim čime on 
iznenađuje samoga sebe. U jednom 
trenutku spreman da bespoštednim 
sarkazmom ošine sam sebe, da bi se 
već u slijedećem času hvalisao izmi- 
šljenim ljubavnim uspjesima — ne- 
majući ni u prvom ni u drugom slu- 
čaju nekakav stvarni razlog za svoj 
postupak — on je dovoljno proturje- 
čan da djeluje bezuvjetnom uvjerlji- 
vošću i onda kad nije uvjerljiv sa- 
mome sebi. 

Ima nešto zanimljivo u našem od- 
nosu prema ovom licu. Nespretnjako- 
vići obično znadu biti simpatični, ako 
nisu zbog nekih drugih osobina ne- 
privlačni ili čak odbojni. Ferdinand 
nas, međutim, u priličnoj mjeri osta- 
vlja ravnođdušnima: nije ničim zaslu- 
žio antipatiju, ali nas nije ni ponukao 
da se zagrijemo za nj. To na prvi po- 
gled može nekome izgledati znakom 
piščeve slabosti, iako mislim da upra- 
vo u tome valja vidjeti jedan od do- 
kaza njegove snage. Pisac ovdje ne 
barata s izdiferenciranim osjećajima, 
pa ni od čitaoca ne traži takva čuv- 
stva — a to je, kao umjetnički zada- 
tak, mnogo složenije i ambicioznije 
nego da je — nadarivši svoga junaka 
nekim izuzetnim vrlinama ili mana- 
ma — nametnuo čitaocu povod da ga, 
bez ikakvih preljeva, jednostavno vo- 
li ili mrzi. I ako nam ova knjiga pru- 
ža intenzivan doživljaj, onda to nije 
zbog naših čuvstvenih odnosa prema 
njezinu glavnom licu, zbog nekog mi- 
losrdnog ili nemilosrdnog osjećaja ko- 
ji pisac, kako rekosmo, može isprovo- 
cirati olakim potezom pera, nego zbog 
piščeve sposobnosti da nam neodolji- 
vom sugestivnošću približi jednoga od 
onih stotina i tisuća ljudi što ih sva- 
kodnevno susrećemo na gradskim uli- 
cama, upriličivši nam jedno (za ne- 
koga manje, za nekoga možda više) 
zanimljivo poznanstvo koje nas — što 
se tako često događa i u životu! — 
može zaokupiti a da nas ipak ne oba- 
veže na bilo kakve dublje (pozitivne 
ili negativne) emocije. Jedino na što 
nas ovo lice obavezuje, to je da ga ra- 
zumijemo — i to mu, zaslugom pisca, 
ne možemo uskratiti. 

I, kad je već govor o licima, bio bi 
zanimljiv (pa možda i najzanimljiviji) 

Gnjavator, samo kad mi se ne bi pri- 
viđao kao neka mala pozajmica, pdd- 
sjećajući na onog Desničina »parano- 
idnog pričala« iz Proljeća Ivana Ga- 
leba, koji razvija onu svoju (utopi- 
stičku?) priču o pronalasku Athanati- 
ka, 
Dok se, dakle, u tematskom pogledu 
ovaj roman ne ističe nekim bitno no- 
vim momentima, novim opažanjima i 
saznanjima kojima bi trajno zadužio 
našu spoznaju i svijest o sebi, krećući 
se u psihološkom pogledu uhodanim, 
a u društvenom smislu službouljudnim 
stazama, sa stajališta književnog za- 
nata on je neosporna vrijednost i do- 
bitak za suvremenu hrvatsku prozu. 
Neke njegove oblikovne kvalitete već 
su do sada bile spomenute, a pedantni 
analitik mogao bi pridodati još po- 
neku takvu — zamjetnu — vrlinu 
ovoga teksta.“ 

Jednostavno, priča teče. Prolazi ti- 
ho, kao mačka na mekim šapama. 
Slike, meditacije, prizori, dijalozi, re- 
miniscencije, = doskočice, = maštanja, 
anegdote, uspomene — sve se to pro- 
žimlje u nekom nemirnom ritmu i ti- 
ho, gotovo bezglasno stapa u cjelinu 
kojoj se nigdje ne raspoznaju šavovi 
i ne naslućuju zglobovi i pregibi, cje- 
linu, koja je sva u titravim nijansa- 
ma i blagim osjenčenjima. Izbjegavši 
pravolinijskoj naraciji,  prevladavši 
plošnu deskriptivnost, odstupivši od 
konvencionalno-realističkog = razrađi- 
vanja fabule, Krvoproliće kod Krapi- 
ne je knjiga koja načinom obradbe 
znatno nadmašuje predmet koji obra- 
đuje. 

Dubravko Jelčić 


LINGVOSTILISTIČKI SVIJET 
KRUNOSLAVA PRANJIĆA 


Knjiga Krunoslava Pranjića Jezik 
i književno djelo (Školska knjiga — 
Zagreb 1968, 8% 198 stranica) posve- 
ćena je predmetu podjednako zanim- 
ljivom i aktualnom i već stoga zavre- 
đuje punu pažnju. Pisac je u njoj 
skupio trinaest svojih radova, što ma- 


njih što većih, objavljenih u znanstve- 
nim, stručnim i književnim publika- 
cijama između 1963. i 1968, dakle u 
razdoblju od pet godina. Kako sam 
kaže u predgovoru, ti su članci pove- 
zani tematski i metodološki i govore 
o suvremenim pojavama u jeziku i 
zaključci se uvijek osnivaju na uoča- 
vanju jezičnoga podatka polazeći pri 
tom od jezika zajedničkog i općeg i 
svršavajući pri individualnoj funkciji 
date pojave u pojedinačnom književ- 
nom tekstu. Time je postignuto osnov- 
no jedinstvo naše knjige. Ona sva 
svjedoči o istovrsnom spoznajnom na- 
poru. i iznosi njegove plodove. Ali po 
jedinstvenom predmetu istraživanja i 
po jednolikom metodskom pristupu 
radovi skupljeni u tom svesku ne po- 
staju još poglavlja jedne knjige. Oni 
to doista nisu. Pisani u razno vrije- 
me i namijenjeni vrlo različitim čitao- 
cima, oni više variraju nekoliko os- 
novnih tema nego što ih sustavno i 
iscrpno razrađuju. 

A ipak je Pranjićeva knjiga mnogo 
više nego samo zbornik kraćih rado- 
va. Letimično osvjetljivanje nekoliko 
osnovnih gledišta s raznih strana uz 
fino nijansiranje pristupa i ogledanje 
obilnih primjera, prave male stilistič- 
ke riznice, u boljem je skladu s piš- 
čevom naravi i prirodom njegove zao- 
kupljenosti nego što bi bila sustavna 
rasprava koja teži za logičkom iscrp- 
nošću. Tu leži osnovna značajka i, re- 
cimo odmah, najveća vrijednost ovoga 
djela. Pranjić se s mnogo ljubavi, ra- 
zumijevanja i iskrenoga oduševljenja 
kreće u čarobnom svijetu novije hr- 
vatske književnosti. Za njega je ona 
u prvom redu umjetnost riječi i on s 
poniznim poštovanjem promatra ka- 
ko su najveći majstori znali obliko- 
vati svoje osobne izbore iz mogućno- 
sti što ih pruža suvremeni hrvatsko- 
srpski jezik i tako stvorili književne 
umjetnine. Ljubav i svjesna pažnja 
kojom Pranjić pristupa tim vrijedno- 
stima već same dostaju da mu djelo 
učine vrijednim i važnim. Njegova 
knjiga po tome pripada među one naj- 
Potrebnije iz kojih učimo da poznamo, 
cijenimo i volimo temelje svoje vlas- 
tite kulturne osobnosti. 

No ako sudimo da je tu najveća vri- 
jednost Pranjićeve knjige, ne misli- 
mo time reći da je i jedina. Njegov je 
rad lijep prinos lingvističkoj stilistici, 
a u nas je on upravo pionirski napor 
u tom smislu. Pranjić nastavlja posao 
koji je započeo Petar Guberina, koji 
je u svojim tiskanim radovima i u 
sveučilišnim predavanjima zasnovao 
našu lingvostilistiku polazeći od zasa- 
da ženevske stilističke škole i ističući 
s time u vezi osobito tzv. vrednote 
govornoga (Pranjić bi rekao govore- 
noga) jezika. Pod tim izrazom on ra- 


zumije informativna svojstva ozvuče- 
ne riječi koja se u pismu najvećim di- 
jelom gube. U svemu je tome Pranjić 
vjeran učenik Guberinin. I njegova 
su istraživanja izrazito, ali ne isklju- 
čivo, usmjerena prema govornim vred- 
notama koje su jezični stvaraoci obli- 
kovali kao glasovne stilske efekte (fo- 
nostileme). I on je svoja stilistička 
istraživanja zasnovao na temeljima 
ženevske škole, prateći međutim i no- 
viju literaturu, osobito francusku i 
američku. 

Pranjić je prvi naš stručnjak za hr- 
vatskosrpski jezik koji se tako zadu- 
bio i počeo životno zanimati za su- 
vremenu lingvostilistiku. Time je u 
istraživanju našega jezika otvorio no- 
vo područje i osvojio mu nova obzor- 
ja. Njegova je knjiga bitan doprinos 
deprovincijalizaciji naših nacionalnih 
disciplina i pomaže tako jednom raz- 
voju koji poprima sve jasnije obrise 
i stalno ubrzanje, a životno je važan 
za našu kulturu. 

Članci sabrani u Pranjićevoj knjizi 
uglavnom su dvojake prirode. Oni su 
ili popularizatorski ili opet stručni 
članci koji prikazuju rezultate pišče- 
vih osobnih istraživanja. No raspon 
među tim dvjema vrstama članaka 
nije tako velik da bi knjigu učinio 
neskladnom jer i popularni članci no- 
se biljeg što im ga je udario duh stva- 
ralačkoga znanstvenika, a u znanstve- 
nim se člancima pisac također obraća 
širem krugu ljudi s kulturnim zani- 
manjem i ne ograničava se samo na 
lingvističke i stilističke stručnjake. 
Knjiga je uopće vrlo spretno kompo- 
nirana: popularni članci joj služe kao 
uvod i upoznaju čitaoca s osnovnim 
piščevim teoretskim pretpostavkama. 
Primjeri u njima imaju u prvom re- 
du ilustrativnu službu. Za njima sli- 
jede opsežnije znanstvene rasprave 
u kojima se iznose rezultati Pranji- 
ćevih stilističkih istraživanja na tek- 
stovima najvećih hrvatskih majstora 
suvremenoga književnog stila. Poseb- 
no mjesto zauzimaju u tom istraživa- 
nju Matoš i Krleža jer ih pisac, vje- 
rojatno s pravom, smatra međašima u 
povijesti hrvatskoga stila. 


Na uvodnom mjestu nalazimo po- 
pularnu raspravu o prirodi književ- 
noga jezika i o raznolikosti njegovih 
stilova. To je doista potreban uvod ko- 
ji će mnoge uputiti u prirodu te po- 
jave, koja je silno aktualna u suvre- 
menom svijetu, a rijetko se ispravno 
razumije jer su istinski odnosi tu 
obično zamagljeni romantičnim pre- 
dožbama i nerazumnim predrasuda- 
ma. Zbog toga je Pranjićev uvodni 
članak u knjizi upravo dragocjen, a 
posebno će doprinijeti da i širi krugo- 
vi obrazovanih ljudi počnu lučiti knji- 

ževni (standardni) jezik od jezika 
književnosti. 

Bitna je odlika standardnoga jezika 
njegova normiranost. Pranjić zato dru- 
gi uvodni članak posvećuje jezičnoj 
normi i pokazuje kako jezik književ- 
nosti nije uvijek s njome u skladu pa 
prema tome nije potpuno standardan. 
U tom članku nam pisac pokazuje ka- 
ko upravo odstupanje od norme može 
imati stilsku vrijednost i po tome biti 
stilem. 

I daljnji uvodni članci usmjereni su 
na to da upotpune jednostranu gra- 
matičku naobrazbu čitaočevu i da raz- 
gibaju ukočene pojmove o jeziku i 
stilu, koji su obično usmjereni na vr- 
lo nediferencirane vrijednosne sudove 
i podložni njima. Pisac nas tako pri- 
pravlja za stilistički pristup jeziku 
književnoga djela i otvara nam oči 
za raznoliku i bogatu stvarnost jezič- 
ne pojave, za bogatstvo izraza što ga 
jezik pruža umjetniku riječi. 

Pisac nam pokazuje koje su stilske 
vrijednosti žargona, a on je također 
jezična stvarnost, i uči nas razlici iz- 
među riječi i izgovornih cjelina. Time 
nas uvodi u pitanja u vezi s položa- 
jem enklitika, a ona su u suvremenom 
hrvatskosrpskom jeziku podjednako 
važna i teška. Uvodni se dio knjige 
završava popularnom raspravom o 
pasivnim konstrukcijama i njihovoj 
upotrebi. Tu je pisac u svoje izlaga- 
nje unio jezičnu tipologiju i tumači 
da hrvatskosrpski jezik manje upo- 
trebljava pasivne konstrukcije nego 
veliki evropski jezici jer je sintetičan, 
pa ima razmjerno slobodan red riječi 
dok su npr. engleski ili francuski ana- 
litički pa u njima subjekt mora sta- 
jati na početku rečenice, a ako se ob- 
jekt želi postaviti na to istaknuto 
mjesto, mora čitava rečenica doći u 
pasivnu konstrukciju dok to u sinte- 
tičkom jeziku nije potrebno. 

To je tumačenje tako lijepo smišlje- 
no da je prava šteta što se ne može 
prihvatiti. U vezi s time bi se mnogo 
toga moglo reći, a u ovom kritičkom 
osvrtu bit će dosta istaći dvoje. Svoj- 
stvo koje je Pranjić u engleskom i 
francuskom jeziku ispravno uočio ne- 
ma veze s njihovom analitičnošću ne- 
go s činjenicom da oni razliku izme- 
đu nominativa i akuzativa ne označu- 
ju nikakvim drugim znakom (ni ana- 
litičkim ni sintetičkim) nego samo 
redoslijedom. Takva se pojava može 
javiti i u analitičkim i u sintetičkim 
jezicima. Uzmimo kao primjer naše: 
Kamion pretječe osobni automobil 
gdje se nominativ »kamion« i akuza- 
tiv »osobni automobil« razlikuju samo 
svojim uzajamnim položajem. U toj 
pojavi je dakle naš sintetički jezik 
bar jednim svojim dijelom posve jed- 

nak analitičkom engleskom i isto tak- 
vom francuskom. Kod nas bi se mogli 
izjednačiti svi oblici nominativa i aku- 
zativa, a da jezik ostane sintetičan. 

Kao drugo treba istaći činjenicu da 
izrazito sintetički jezici kao stari gr- 
čki i latinski mnogo upotrebljavaju 
pasivne konstrukcije premda dobro 
razlikuju nominativne od akuzativnih 
oblika. Neće dakle razlog upotrebe pa- 
sivnih konstrukcija biti u tome što 
treba moći istaći objekt radnje na pr- 
vom mjestu. Ovdje je dakle lingvi- 
stička strogost u piščevu rasuđivanju 
samo prividna i tipološka terminolo- 
gija ima samo stilsku vrijednost. 

U drugom dijelu pisac iznosi rezul- 
tate vlastitih stilističkih istraživanja, 
osobito na Matoševim i Krležinim tek- 
stovima. Uvode se te studije člankom 
posvećenim metodološkim pitanjima u 
vezi s takvim istraživanjem. U osta- 
lim se člancima ilustriraju pojedini 
tipovi stilskih vrijednosti (stilema) i 
interpretiraju odabrani tekstovi. Me- 
todski postupak piščev je pri tom po- 
slu jednostavan i dosljedan. Objektiv- 
nom  lingvostilističkom = raščlambom 
utvrđuje odstupanja od običnoga i 
očekivanog i nastoji zatim pokazati 
kako su ti stilemi ugrađeni u osobni 
piščev ostvaraj. Time se zapravo već 
prelaze granice lingvostilistike i ulazi 
u književnu stilistiku, interpretaciju 
književnoga teksta. No ako smo svje- 
sni te važne pojmovne granice, nema 
zla u tome što se ona prekoračuje. 
Pranjić u svojim malim, oštroumnim 
i redovito uspjelim interpretacijama 
daje uzorke za primjenu lingvističkih 
rezultata u tumačenju književnoga 
djela, bilo da je ono racionalizacija 
književnoga doživljaja ili podloga kri- 
tičkoj ocjeni. Ova posljednja pak ne 
pada u dio objektivnoj i strogoj znan- 
stvenoj misli, lingvističkoj ili kakvoj 
drugoj, nego kritičarevoj osjetljivosti 
i intuiciji, njegovu slobodnu i subjek- 
tivnu opredjeljenju u svijetu vredno- 
ta. Lingvostilističari ne znaju to dvo- 
je uvijek lučiti i lako podliježu napasti 
da svoj posao shvate kao objektivnu 
i znanstvenu književnu kritiku. No 
Pranjićeva se umjetnička žica osjeća 
u čitavom djelu, od prve stranice do 
posljednje, i ona ga je očuvala da ne 
padne u takvu kobnu zabludu. U više 
navrata on to kaže izravno i izričito. 
Uopće mu je daleka, u susretu s knji- 
ževnim tekstovima, svaka znanstvena 
oholost i pred svjedočanstvom živoga 
i stvaralačkog doživljaja ljepote osta- 
je ponizan. 

Ne može biti dvojbe da je to ispra- 
van stav i da jedino tako znanstveno 
bavljenje umjetnošću može biti plo- 
dno i vrijedno. Ipak nam se čini da 
je u pažljivoj svojoj obzirnosti Pra- 
njić otišao predaleko i da se za vo- 

lju umjetničke osjetljivosti brzopleto 
odrekao metodskih zahtjeva što ih po- 
stavlja jezična znanost i tako nije is- 
koristio sve mogućnosti što ih ona 
pruža. Kao da se pred zainteresira- 
nim, a nestručnim čitaocem stidi sva- 
koga zahtjeva za logičkom strogošću 
i neumoljivom dosljednošću i svako 
razvrstavanje doživljuje kao zlo, nuž- 
no i opravdano samo iz pedagoških 
razloga. 

Već u prvom članku on u ime slo- 
žene stvarnosti uzima slobodu da mu 
klasifikacija bude nedosljedna i neis- 
crpna. Teško je razumjeti kako on to 
misli da se takav stav može oprav- 
dati pedagoškom svrhom, kad je ni- 
ska spoznajna vrijednost takve klasi- 
fikacije očita. Pedagoške se teškoće 
ne svladavaju tako da se nevješti i 
neizoštreni umovi uče nesavršenu i 
nesuvislu mišljenju, niti je nedorađe- 
na teorija prikladna za uspješan opis 
složenih i neprozirnih pojava. Pisac 
uvijek opet ističe da je mnogo važ- 
nije uočiti pojavu nego razvrstati je, 
ali to je opasna epistemološka zablu- 
da iako zvuči uvjerljivo i simpatično 
antipedantski. Slaba je naime korist 
od uočenih pojava, ako se o njima ne 
možemo sporazumijevati niti ih sta- 
viti u jasne suodnose s drugim uoče- 
nim pojavama. A to je oboje nemo- 
guće ako uočenu pojavu nismo jasno 
i precizno uvrstili u svoj pojmovni 
sustav. To je pak moguće jedino ako 
nam je razvrstavanje strogo dosljed- 
no i potpuno iscrpno. Pojmovni su- 
stav koji ne ispunjava te uvjete naj- 
bolje što je u danom času moguće 


naprosto lošiji. 


Moramo, dakako, odmah istaći da 
Pranjić nije jedini koji svjesno ili 
nesvjesno tako pristupa pitanjima 
klasifikacije, osobito na području hu- 
manističkih znanosti. Njegov je pri- 
stup karakterističan za sve one koji 
su se razočarali u tradicionalnim she- 
mama pa misle da je odvraćanje od 
strogih kriterija spoznajni napredak. 
Kao da je postojanje hermafrodita ar- 
gumenat protiv diobe ljudi na muške 
i ženske i kao da ćemo bolje razu- 
mjeti umjetnost i posebno književnost 
ako ništa određena o njoj ne budemo 
znali reći. Radi se tu o kobnom ne- 
sporazumu koji je davao obilježje hu- 
manističkoj misli međuratnoga  raz- 
doblja, a kod nas je ostavio dubokih 
tragova. Nije strogo mišljenje nepri- 
jatelj žive spoznaje čovjekovih djelat- 
nosti nego njegova neumjesna i ne- 
vješta primjena na predmet istraži- 
vanja. Ako nas tradicionalne sheme 
često ne zadovoljavaju, to nije zato 
što su previše nego zato što su pre- 
malo strogo mišljene. 


Isto tako, prikazujući svoje inter- 
pretacije pojedinih stilema, Pranjić 
dobro vidi da se tu postavljaju teška 
pitanja u vezi s njihovim razvrstava- 
njem. U više navrata izričito kaže da 
je oznaka neke pojave kao fonostile- 
ma ili morfonostilema problematična. 
Ali onda pokušava umiriti sebe i či- 
taoce naizgled uvjerljivom tvrdnjom 
da to razvrstavanje zapravo i nije 
važno, da ono samo služi sporazumi- 
jevanju i da ga zato treba gledati kao 
nužno zlo. Zato vjerojatno tome nije 
posvećivao mnogo pažnje, pa je tako 
stileme glagolske rekcije uvrštavao 
među morfonostileme iako ne može 
biti nikakve dvojbe da je to sintak- 
tička pojava. 

Nastojeći da ne bude okoštali pe- 
dant i da mrtvim shematizmom ne ra- 
zori živo jezično tkivo, naš je pisac 
propustio da vrijednim i često drago- 
cjenim opažanjima, oštroumnim i 
osjetljivim tumačenjima osnovanim na 
dobrome ukusu dade punu spoznajnu 
vrijednost. Jer time što je razvrsta- 
vanje shvatio kao izvanjsku tehniku 
prikazivanja svoje građe, nezavisnu 
od samoga materijala koji treba obra- 
diti i pojava koje se uočuju i opisu- 
ju, Pranjić je dopustio da mu djelo 
postane slučajna aglomeracija poje- 
dinačnih interpretacija i utvrđenih sti- 
lema. To u malim člancima, koji su 
nastajali jedan za drugim i bili na- 
mijenjeni raznim časopisima i raznim 
čitaocima, i nije jako smetalo. Bili su 
to uglavnom ogledni primjeri kojima 
je pisac ilustrirao svoju metodu, na- 
čin kako utvrđuje stileme i kako ih 
interpretira. Tek kad se svi članci 
skupe u jednoj knjizi i time silno 
umnoži broj interpretacija i stilema, 
postaje metodska slabost takvoga pri- 
stupa očita. On nas naime stavlja pred 
izbor ili da se uvijek zadovoljavamo 
samo time da opća razmišljanja o pri- 
rodi stilema  ilustriramo razmjerno 
malim brojem preglednih primjera, 
spretno i ukusno odabranih, ili da 
obrađujući čitava djela i književnosti 
gomilamo interpretacije pojedinih pri- 
mjera u nedogled i da proizvoljnim 
i nevažnim razvrstavanjem održimo 
neki pregled nad tako uskladištenim 
stilemima. Ono što Pranjićevu pristu- 
pu zasada nedostaje, jest težnja k su- 
stavnoj integraciji stilematike  knji- 
ževnoga jezika, potraga za dubljim 
pravilnostima i zakonitostima što se 
kriju iza velike raznolikosti uočenih 
pojava. Nedostaje nastojanje da se na- 
đe stalno u promjenljivome i red u 
neredu, pravilno u osobnom i poje- 
dinačnom. 

Istina je da su to veliki zahtjevi i 
da je svaki korak na putu spoznaje 
velik uspjeh koji ničim nije unapri- 

jed zajamčen. Osobito je to teško na 
području lingvostilistike gdje se mora 
tek naći polazni položaj koji će do- 
pustiti odlučan uspjeh u tom smislu. 
Nitko zato ne može piscu prigovoriti 
što u tom smislu nije dao veći prilog. 
Ali mora se primijetiti da svoje istra- 
živalačke napore nije dosta odlučno 
usmjerio na takav cilj, a još više što 
je mislio da će takvim »gipkim« i 
»neshematskim« pristupom bolje i pri- 
mjerenije zahvatiti svoj »živi« pred- 
met. Nasuprot tome se ne može pre- 
tjerati ističući da je najograničenija 
shema, ako je samo dosljedna, iscrp- 
na i razumno jednostavna, spoznajno 
vrednija od bilo koje »gipke« spoznaj- 
ne konstrukcije koja načelno odbija 
da strogo luči i dosljedno razvrstava. 
Za shemu se naime može dokazati da 
je neprikladna i zato što je takva, a 
to je napredak u spoznaji, dok će se 
»gipka« teorija izviti svakom zahvatu 
logičke kritike i ostaviti nas tako na 
ishodištu spoznajnoga procesa. Treba 
dakako istaći da ovdje polemiziramo 
više s jednim prilično raširenim, a 
po našem mišljenju kobno progreš- 
nim, shvaćanjem, nego što stavljamo 
konkretne zamjerke Pranjićevoj knji- 
zi. Ona je u mnogo pogleda vrijedna 
i ozbiljan je prilog lingvostilistici. 
Uvjereni smo međutim da će njezin 
pisac najbolje napredovati u dalj- 
njem svom radu na tom području ako 
se dobro zamisli nad pitanjima koja 
smo ovdje nabacili. 

Traženje pravilnosti i dubokih za- 
konitosti zahtijeva dakako velik ling- 
vistički napor. Tako se npr. redosli- 
jed rečeničnih dijelova, a to je izra- 
zito lingvostilistička pojava, sustavno 
može opisati i prikazati u svojoj pra- 
vilnosti jedino ako se razradi i pro- 
dubi nauka o unutrašnjem ustrojstvu 
rečenice, a posebno o subjektu i pre- 
dikatu. Ne može se nikako reći da se 
Pranjić u lingvističkom svojem raz- 
mišljanju ograničio samo na tradicio- 
nalnu školsku gramatiku. On je pro- 
širio svoj vidik spoznajama o važno- 
sti govornih vrednota i rezultatima 
suvremene stilistike. On međutim, ni- 
je iskoristio, pa čak ni pokušao isko- 
ristiti, mogućnosti što ih suvremena 
lingvistika pruža da svoja stilistička 
istraživanja uključi u opću teoriju je- 
zika. Nema dvojbe da bi time una- 
prijedio ne samo svoju lingvostilistiku 
nego i samu lingvističku teoriju i ta- 
ko dao golem prilog za poznavanje 
suvremenoga hrvatskosrpskog jezika 
u njegovoj cjelini. 

Iznijeli smo ove kritičke primjedbe 
najvišega teoretskog reda jer smatra- 
mo da je Pranjićev istraživalački na- 
por toga vrijedan. Njegova knjiga je 
među najboljima što su kod nas u 

posljednjih desetak godina izašle na 
području filoloških znanosti i ona nas 
silno obogaćuje jer unosi svježi dah 
u te studije, otvara nova obzorja i 
snažno pridonosi tome da se i kod 
nas stvori sredina koja će na razini 
suvremene znanosti znati pristupiti 
umjetnosti riječi i koja će ne samo 
stručnim filolozima nego i svim zain- 
teresiranim približiti i osvijetliti stil- 
ske vrednote hrvatske književnosti i 
pomoći da upoznaju njezinu stilistič- 
ku individualnost. 


Radoslav Katičić 


NEGACIJA AUTOHTONOSTI 
KNJIŽEVNOSTI JUGOSLA- 
VENSKIH NARODA I 
NARODNOSTI 


Sveta _ Lukić, SAVREMENA JUGO- 
SLOVENSKA LITERATURA 1945— 
—1965, Prosveta, Beograd, 1968. 


Kad se pojavi knjiga kao što je Lu- 
kićeva — dakle knjiga cijenjena au- 
tora, s naslovom koji mnogo obećava 
i već se unaprijed nameće kao presu- 
ditelj dvađesetogodišnje naše književ- 
ne produkcije; i kad se pojavi u jeku 
diskusije o jugoslavenskoj književno- 
sti ili o književnosti jugoslavenskih 
naroda — onda je najteže u samom 
početku reći ono što je ovaj puta za- 
ista neminovno: ta višestruko zanim- 
ljiva knjiga doimlje se ponajprije kao 
višestruko razočaranje. 

Autor nije, na žalost, ni jednim no- 
vim argumentom osporio sva dosa- 
dašnja razmatranja o autohtonosti i 
integritetu književnosti jugoslavenskih 
naroda i narodnosti i tako nas već u 
početku dovodi u nedoumicu: da li on 
neće da shvati što mu se ranije go- 
vorilo ili mu je jednostavno nevažno 
što o njegovu mišljenju misle drugi 
ljudi i još se čudi kako je to nekom 
neshvatljivo: 

Interesantno je pitanje — otkud se 
kod Slovenaca odjednom javlja ta 
složnost (autor misli na, po njemu, 
»stvarne protivnike«: Josipa Vidmara 
s jedne a perspektivaše s druge stra- 
ne, op. D. C.) — kao da je posredi 

zajednička zaštita elementarnih kul- 
turnih interesa slovenačkog naroda. 

Nesreća je u tome, što bi se iz ci- 
jele knjige Svete Lukića moglo shva- 
titi ponajprije da je baš tako. Da je 
on, kojim slučajem, samo tvrdoglavo 
ustrajao na netočnom naslovu, mo- 
glo bi se govoriti o svojevrsnom ana- 
kronizmu, moglo bi se osporiti auto- 
rovu tezu i govoriti o djelu apstrahi- 
rajući naslov, međutim:  Lukićeva 
knjiga i nije, kako u podnaslovu piše 
»rasprava o književnom životu i knji- 
ževnim merilima« u Jugoslaviji nego 
baš kako i piše: »kod nas« — a to 
KOD NAS pretvorilo se u Lukićevoj 
interpretaciji u pojam: u Beogradu. 
On, istina, hvalevrijedno iskreno pri- 
znaje svoje bolje poznavanje, kako on 
kaže, beogradskog književnog kruga, 
ali nije u redu što zatim s istom tak- 
vom samouvjerenošću govori o ono- 
me što zna ili bar: »bolje poznaje« 
kao o cjelokupnom jugoslavenskom 
stvaralaštvu. Lijepo je, samo primje- 
rice, što zahvaljujući autorovoj surad- 
nji s izdavačem, beogradskom »Pro- 
svetom«, saznajemo što je za II — još 
neobjavljeno — izdanje Male enciklo- 
pedije o makedonskoj književnosti 
napisao Blaže Koneski, a o albanskoj, 
pod naslovom KNJIŽEVNOST NA 
ALBANSKOM JEZIKU U JUGOSLA- 
VIJI, Hasan Mekuli, dobro je i što je 
citiran članak Jožefa Varge o poeziji 
jugoslavenskih Mađara, prekrasno je 
kad autor prizna da za »ovaj pregled 
slovenačke književne situacije mno- 
go dugujem Tarasu Kermauneru« — 
ali to ipak nije, složit ćemo se, raz- 
log: da se prešuti recimo književnost 
na talijanskom jeziku. A to je samo 
jedan primjer među mnogima koji se 
u suštini ne razlikuju. 

U jednom trenutku čovjek bi pože- 
lio da kaže neku riječ koja ne bi bila 
natopljena gorkim okusom nepresta- 
nih optužbi, ali nas zapljuskuju sve 
novi i novi podaci i nemoguće im je 
oprijeti se: eto, na jednom mjestu, i 
samo na tome, govori se i o književ- 
nosti za djecu. Mislim da je to na 
neki način karakteristično i dopustite 
mi da taj minijaturni dio knjige pre- 
nesem i vama na ocjenu — u cjelini: 

\ 


Danas je, neosporno, formiran ceo 
tok dečje literature, pre svega, u poe- 
ziji. On je velike vrednosti i origina- 
lan u mnogim svojim ostvarenjima. 
Uticaji koji se obično pominju kad 
se o njima govori, od Luisa Kerola do 
našeg nadrealizma, nisu najbitniji, jer 
u ovim tekstovima dominira mode- 
ran, gradski doživljaj sveta. Ironija, 
jantastika i dublja liričnost sažimaju 
se u autentičnu, samosvojnu struktu- 
Tu. Razume se, na prvom mestu isti- 


čemo Dušana Radovića, ali s njim su 
i Dragan Lukić, Milovan Danojlić, 
Brana Crnčević, Aleksandar Popović, 
Aleksandar Antić, Mirjana  Stefano- 
vić, Ljubivoje Ršumović, Zoran Popo- 
vić itd. — Vidi: Dečja poezija srpska, 
(predgovor Bore Ćosića), Matica srp- 
ska, Novi Sad — Srpska književna 
zadruga, Beograd, 1963. 

I to je sve! Zaista sve! Uostalom 
— tko je kriv svim drugim piscima 
za djecu i omladinu u cijeloj Jugosla- 
viji što nisu uvršteni u antologiju 
»Dečja poezija srpska«, pa se tako ni- 
su ni uvrstili u ono što autor »bolje 
poznaje«. : 

U poglavlju PRATEĆI KNJIŽEVNI 
TOKOVI Sveta Lukić čak i apostro- 
fira podnaslov: Književni časopisi i 
listovi i u zagradi ih nabraja kako, 
slijedi »Književnost«, »Književne no- 
vine«, Mladost«, NIN, »Mlada kultu- 
ra«, »Polja«, »Danas«, »Izraz«. Dru- 
gih kao da i nema. 


I tako redom. Redaju se zbivanja, 
imena, važni i manje važni događaji, 
a jedino mjerilo značenja, jedino što 
je bilo presudno u autorovoj ocjeni 
da li je neka pojava ili neka manife- 
stacija zaslužila da bude spomenuta 
u Lukićevoj knjizi ili nije zaslužila 
bijaše činjenica da se određeni poda- 
tak našao (ili nije našao!) u središtu 
autorova zanimanja. Za knjigu je ža- 
losno, pa čak i tragično ponajviše to, 
što to nisu bila najvažnija zbivanja, 
a često su čak bila i sasvim nevažna, 
ali eto — autor to u svojoj rekao bih 
narcisoidnoj ljubavi za ocjenu važno- 
sti zbivanja, nije, dakako, mogao za- 
mijetiti. 

Posebna neka zla kob prati u nas 
sve takve i njima slične knjige. Isti- 
na je da se ta »kob« može nazvati i 
drugim riječima, međutim to ne mi- 
jenja mnogo na stvari: tovrsne knji- 
ge vrve greškama i teško se recen- 
zentu odlučiti koja je od njih samo 
neoprostivi grijeh korektora (jer ima 
i takvih podataka kojih preciznost ne 
smije biti dovedena u pitanje), a koje 
su grijeh sastavljača knjige. Sigurno 
je da će u ovoj knjizi izvanrednu paž- 
nju privući vrlo opsežni DODATAK 
u kojem je tiskan »Kalendar književ- 
noga života u Jugoslaviji 1945—1965« 
— što su ga sastavili Svetislav Pavi- 
ćević i Sveta Lukić i njemu dodane 
»Bio-bibliografske beleške o savreme- 
nim jugoslovenskim piscima« — ako 
ni zbog čega drugoga, a ono kao pri- 
ručnik nastavnicima i profesorima hr- 
vatsko-srpskog jezika i književnosti. 
Međutim. taj je kalendar sastavljen 
nepotpuno, s nizom pogrešnih podata- 
ka, koji su to opasniji što takav pri- 
ručnik u nas nije do sada izrađen. 

Namjera ovog teksta i nije da brojne 
greške nabraja redom: spomenut ću 
samo neke, napreskok, tek da se vidi 
do koje su mjere sastavljači bili ne- 
precizni: navode da je I festival poe- 
žije održan 1952, a točno je 1956; da 
su Novakov »Izgubljeni zavičaj« pri- 
povetke (u množini), a to je najprije 
kratki roman ili u najboljem slučaju 
jedna pripovijest, da su 1953. izdana 
Krležina sabrana djela u XXXVI knji- 
ga — a to je godina kad su objavljeni 
primjerci prvih knjiga edicije koja se 
kontinuirano izdaje sve do naših da- 
na. Ima i niz drugih grešaka, pa i ci- 
jeli niz ako ne grešaka, a ono nelogič- 
nosti. Neki naslovi su neprecizni, neki 
Su autori oštećeni, jer su im pojedine 
knjige štampane, a druge nisu i tako 
dalje i tako dalje. 


Ono što je u Lukićevoj knjizi naj- 
vrednije, ono što zaista zaslužuje da 
se posebno istakne, to je ponajprije 
njegova definicija pojma KNJIŽEVNI 
ŽIVOT i neke književno-sociološke 
analize što ih je autor uvrstio u knji- 
gu. Pa ipak, ako se i složimo s Lu- 
kićevom definicijom književnoga ži- 
vota (a ranije sam već naveo neke 
razloge koji onemogućuju da se s nje- 
govom ocjenom složimo u potpuno- 
sti), ostat će dojam kako je autor svoj 
mozaik stvarao — minuciozno i vrlo 
precizno — od činjenica koje su mu 
bile potrebne da dobije željenu sliku, 
a ne od onih koje su u određenom 
trenutku bile stvarno egzistentne. Sa- 
mo tako može se shvatiti njegova 
ocjena literature između dva rata ko- 
ju on svrstava vrlo benevolentno u 
grupe kako slijedi: Tradicionalna lite- 
ratura — Rani modernizmi — Pokret 
oko nadrealizma — Socijalna litera- 
tura i — gotovo! I dok mu čovjek s 
jedne strane mora odati priznanje na 
izvjesnoj smionosti da neka naša (za 
domaću upotrebu) pretjeravanja, pri- 
mjerice oko beogradskih nadrealista, 
svede na pravu mjeru ili da izrekne 
i argumentirano brani tezu o osred- 
njosti naše suvremene književnosti, 
ne može mu ne zamjeriti odsustvo 
osjećaja za mjeru: nakon argumenti- 
ranog raspravljanja o našoj književ- 
noj politici i o odnosu književnosti i 
politike u poslijeratnim danima (i sve 
do danas), Lukić do dosade zamorno 
raspravlja o pitanjima književne or- 
ganizacije, udruživanja književnika, 
najvjerojatnije samo zato što je u 
tim diskusijama i sam sudjelovao. 
Odmah iza toga slijedi precizna i izvr- 
sna analiza odnosa književnosti i pu- 
blike, umjetnosti i »lake« umjetnosti 
— vjerojatno najbolje stranice knjige. 
U tim poglavljima, na žalost češće 
samo odlomcima poglavlja, Sveta Lu- 
kić se odjednom pretvara u nekog 


224 


drugog autora: zamjernom smionošću 
izvlači iz dokumenata i zapažanja 
sasvim određene činjenice, izvlači 
konzekventne zaključke i dosljedno, 
reklo bi se »bez dlake na jeziku« 
optužuje i književnost, ali i još mnogo 
više sve one »odgovorne faktore« koji 
ne mogu ili ne žele da uvide posto- 
jeće stanje: Na žalost, o ovim ozbilj- 
nim pitanjima kod nas se malo ras- 
pravlja, upravo u obrnutoj srazmeri 
s njihovim značajem i aktuelnošću. 
Ideolozi, umetnici, oni koji rukovode 
masovnim sredstvima komunikacije 
— svi mi čekamo neku direktnu nu- 
ždu koja bi nas naterala na efikasnije 
razmišljanje i akciju. 

Već sam spomenuo autorovu narci- 
soidnost, ali ipak ne mogu da o njoj 
ne kažem još neku riječ. U dobroj 
namjeri da svojim stavovima dade 
težinu argumenata, Sveta Lukić vrlo 
često citira izvore — djela drugih 
autora u kojima je preciznije, opšir- 
nije i temeljitije razrađena ista mi- 
sao. Najcitiraniji autor, da se tako 
pomalo nezgrapno izrazim, je — Sveta 
Lukić. On osim toga, na podosta mje- 
sta i doslovno citira sebe sama na 
više ili manje prostora i čovjek ne 
može da na to ne gleda s izvjesnom 
blagonaklonošću, dopustimo: s ironič- 
nom blagonaklonošću; 

najprije zato što je Lukić ovoga 
puta bio bolje sreće u izboru svojih 
ranijih tekstova, no u pisanju novih: 
citirani su tekstovi, osim u par izu- 
zetaka, nesravnjivo bolji (kao što su 
mu i ranije objavljene knjige ESTE- 
TIČKA ČITANKA i UMETNOST I 
KRITERIJUMI bolje) nego »novi«; 

a osim toga zanimljivo je vidjeti 
kako Sveta Lukić u svojim očima iz- 
rasta u našoj poslijeratnoj književno- 
sti u neusporedivo značajniju figuru, 
da se njegovim terminom poslužim, 
KNJIŽEVNOG ŽIVOTA no što to u 
stvari jeste. 

Da se još pozabavim raspravlja- 
njem o KNJIŽEVNOM ŽIVOTU. Čini 
se da je ipak najveća nesreća knjige 
što i Lukićev pojam »književni život« 
boluje od vrlo značajnog nedostatka: 
zanemaruju se književna djela! Ne 
sva doduše, nego ona koja su posto- 
jana i koja su ostala u književnosti, 
bez obzira na trenutnu kritiku koja 
ih je u času objavljivanja prehvalila 
ili previdjela i koja su, da tako ka- 
žem, samim činom svoga postojanja 
često imala neusporedivo presudnije 
značenje za našu književnost nego 
mnoge istodobne, a najčešće jalove 
diskusije. Da je tome tako najbolje 
nam svjedoči spominjanje, recimo, 
zbirke »87 pesama« Miodraga Pavlo- 
vića kao prekretnice u našoj poslije- 
ratnoj poeziji i romana »Daleko je 
sunce« Dobrice Ćosića u prozi, a da 

se istodobno u cijeloj knjizi ni na je- 
dnom mjestu ne spominje, uzmimo, 
Goran Kovačić. Čini se da i nije teško 
gonetati takav Lukićev stav: kao 
knjige koje mijenu znače, on je, logi- 
čno i konzekventno, morao istaknuti 
one koje su opravdavale i osmišljavale 
njegov stav kako je najvažnije i je- 
dino od zaista općejugoslavenskog 
značenja u sve ovo proteklo vrijeme 
bilo suprotstavljanje i beskrajno dis- 
kutiranje na relaciji »Književne no- 
vine« — »Svedočanstva«, i kasnije 
»Delo« — »Savremenik«, o tradicio- 
nalizmu i modđdernizmu, a u kojem su 
se mnogi autori javljali, kako bi to 
Marko Ristić napisao, »opet i pono- 
VO«, a da ništa nova rekli nisu. Sveta 
Lukić, na žalost, nije jedini koji nije 
osjetio kako taj naš poslijeratni knji- 
ževni život ni onda kad bijaše etike- 
tiran kao savezni i republički, a ne- 
kmoli danas, nikad nije bio onakav 
kakvim nam ga se povremeno hoće 
prikazati. 

Preostaje mi, na kraju, da ponovim 
žaljenje izrečeno u prvim recima tek- 
sta: šteta je, zaista velika šteta, što 
je Sveta Lukić tako olako propustio 
šansu koja mu se ukazala, šansu za 
koju je kao malo tko bio kvalificiran 
da je realizira, šteta je što nam nije 
dao knjigu na razini najboljih uvršte- 
nih stranica svojih uglavnom socio- 
loških analiza o književnom životu i 
što je umjesto toga — u nastojanju 
da iskaže sve — izrekao tako mnogo, 
tako mnogo... neodrživih hipoteza i 
nepreciznih (da ne kažem netočnih) 
tvrdnji. 

Duško Car 


NE SAMO BIZARNA OPREMA 


Tomaž Šalamun, NAMEN PELERI- 
NE, Ljubljana, 1968, edicija »Oho« 


U slovenskoj književnosti, očito, 
zbivaju se korjenite promjene. Dolazi 
pokoljenje koje produbljuje onaj pro- 
cijep u masivnom bloku tradicije, što 
su ga nakon rata započeli Menart, 
Kovič, Zlobec, Pavček i drugi. Za 


njima su se pojavili pjesnici s još 
više želje za inovacijama i s još ra- 
dikalnijim koncepcijama o modernom, 
što ih ne mora nužno voditi i do veće 
književne vrijednosti. Među ovim 
pjesnicima u pamćenju su nam se 
zadržali Dane Zaje i Gregor Strniša. 

Naposljetku, evo i najmlađe gene- 
racije slovenskih pjesnika, među ko- 
jima je uočljiv Tomaž Šalamun. Što 
karakterizira njegovu knjigu? Je li to 
samo bizarna oprema, je li to naslov- 
na stranica izrađena u obliku dječje 
igre »Čovječe ne ljuti se!?« Nisam 
prijatelj figurativnih pitanja, pa ću 
odgovoriti da nesumnjivo jedan dio 
efekta koji ova knjiga ostavlja na 
čitaoca pripada upravo neuobičajenoj 
opremi, prelomu, ukratko vizuelnom 
dojmu. No, iako je u Šalamunovoj 
zbirci pjesama vidljiva težnja za šo- 
kiranjem čitaoca — moderna verzija 
one stare devize epater le bourgeois 
— ipak, usuđujem se primijetiti, iza 
ovih vizuelno-grafičkih šokova postoji 
osebujna, samosvojna koncepcija ži- 
vota, jedan prilično koherentni pogled 
na svijet i umjetnost. 


Šalamunovu koncepciju života i u- 
umjetnosti koja u ovoj knjizi — us- 
prkos dojmu slučajnosti i labilnosti 
— stoji na prilično stabilnom i dobro 
proračunatom postolju, teško je ne 
dovesti u vezu s tendencijama tzv. 
»reističke literature« i s imenima Pir- 
jeveca, Tarasa Kermaunera, Rudija 
Šeligoa i ostalih, koji zastupaju ove 
nove tendencije i novi pristup knji- 
ževnosti. Polazeći od poznate fenome- 
nološke teze »natrag k stvarima« i od 
shvaćanja da je zadatak filozofije či- 
sta deskripcija čistog bitka, zastupnici 
»reističke literature« teže za maksi- 
malno objektivnim i, rekao bih, ne- 
personalnim prikazivanjem stvari oko 
nas, oštro eliminirajući navike duge 
tradicije subjektivističkog i antropo- 
morfizirajućeg gledanja na stvari, 
koja prevladava u tzv. »realizmu«. 


Dovevši se u opasnost neadekvatne 
interpretacije traženja »reističke lite- 
rature«, mišljenja sam, da ipak neće 
biti nekorisno ilustrirati ovu Šalamu- 
novu povezanost s novim tendencija- 
ma u slovenskoj književnosti, nekim 
njegovim stihovima. Iako na prvi 
pogled u njegovim pjesmama nema 
ničega što već nismo susretali u po- 
eziji nadrealističko-dadaističko-letris- 
tičke provenijencije bilo stranih ili 
naših pjesnika, i premda u Šalamu- 
novom stvaranju prepoznajemo jasno 
vidljive koncepte i shemate tzv. »kon- 
kretne poezije«, neki pronalasci ovog 
pjesnika dovoljno su novi ili bar tako 
izgledaju, da ovu knjigu moramo ipak 
zadržati u pamćenju kao zbirku sti- 
hova koji nisu odreda reprodukcije. 

“Ne mogu se oteti dojmu da iza 
efekta prevarenog očekivanja, koji 
izbija iz prve pjesme ove zbirke (sve 
su pjesme bez naslova) stoji cjeloviti 
životni stav i određena živoina filo- 
žofija, koja je toliko inkorporirana u 
događajima pjesnikova života, odno- 
sno u riječima njegove pjesme, da se 
i ne može deklarirati kao filozofija 
tj. kao nešto izvan samih stvari, iz- 
van života samoga, što je, možda, bi- 
tni princip reističkog pristupa litera- 
turi. U ovoj pjesmi Šalamun nabraja 
zvanja i imena nekih ljudi i žena ta- 
lijanske narodnosti (sudeći po ime- 
nima): 


šofer enrico marsetti i prodavačica 
floridia ruggiero 

šofer enzo romano i prodavačica 

g ana maria pavani 


arhitekt nereo apollonio i frizerka 
lucia pitacco 

hotelski šef renato raguzzi i učite- 
ljica silva pilat 


Tokom čitave pjesme koja ima 
četrnaest stihova navode se različita 


zanimanja i imena, tako da čitalac, 
logično, očekuje da će mu poanta, 
odnosno bar zadnji stih objasniti ra- 
zloge ovoga nabrajanja. Zašto on to 
očekuje? Zato jer je odgojen na tra- 
dicijama realističke literature. No ova 
pjesma nije stvorena na tim tradici- 
jama i njen zadnji stih ništa ne obja- 
šnjava. On glasi: 


poštanski činovnik gianfranco 
pangher i telefonistica diana 
bortolotti 


»Pouka« je jasna: svijet ne daje 
objašnjenja, njegovi događaji se ne 
mogu »objasniti«, jer ono što mi 
objašnjavamo nije svijet tj. njegovi 
događaji, odnosno »stvari«, nego naše 
vlastite misaone konstrukcije u nje- 
mu. Umjesto da ga objašnjavamo mi 
svijet možemo jedino »strukturirati«, 
tj. iznijeti pred naše oči i oči čitalaca 
one rasporede njegovih stvari, koji su 
bitni za njegovo zbivanje — koji pri 
padaju samom bitku. 


Dalibor Cvitan 


KRITIKA — časopis za kritiku umjetnosti i kulturno-politička pitanja. Urednici: 
Dalibor Cvitan, Branimir Donat, Vlatko Pavletić (glavni i odgovorni urednik), Danilo 


Pejović i Petar Selem. 


KRITIKA izlazi šest puta godišnje, a svako godište sačinjava jednu knjigu. Izu- 
zetno, u toku 1968. izlaze svega kog broja koji a. sačinjavaju knjigu-komplet 
1968. Cijena pojedinog primjerka je 5 ND za tuzemstvo i 1$ za inozemstvo. Pretplata 


za 1968. je 15 


ND (odnosno 3 $), a šalje se Nakladnom zavodu Matice hrvatske, Za- 


greb, Ulica Matice hrvatske 2; za tuzemstvo na žiro-račun broj 301—1—7097, a za ino- 


zemstvo na broj 301/620—1001—32002—10—149. 

PEDAGOGIJA 


Ovo djelo rezultat je dugotrajnog rada niza stručnjaka iz 
čitave Jugoslavije (dr Nikola Potkonjak, dr Vlado Schmidt, dr 
Ivan Toličić, Radovan Teodosić, Nikola Vučenov, Milan Mirko- 
vić, dr Vladimir Janković, dr Ljubomir Krneta, Marica Dekleva, 
dr Zlatko Pregrad, dr Sonja Kukovec, dr Milica Bergant, Ilija 
Bosanac, dr Pero Šimleša, dr Marijan Koletić, dr Vladimir Po- 
ljak, dr Vladimir Mužić, dr Stanko Gogala). 


Konačnu redakciju izvršili su: dr Ljubomir Krneta, dr Ni- 
kola Potkonjak, dr Vlado Schmidt i dr Pero Šimleša. 


PEDAGOGIJA je objavljena u dva sveska od oko 1000 stra- 
nica, otisnuta na finom bezdrvnom papiru i uvezana u cijelo 
plastificirano platno sa zlatotiskom. 


Cijena: ND 200,00 


Narudžbe se šalju na adresu: Nakladni zavod Matice hrvat- 
ske, Ulica Matice hrvatske br. 2. — Žiro-račun broj 301-1-7097. 












Čitajte časopis 









»KOLO« 







Tijekom 1968. godine u dosad izašlim brojevima časopisa Matice 
hrvatske (glavni i odgovorni urednik: Igor Zidić) objavljeno je pravo 
bogatstvo izvanredno zanimljivih književnih djela i stručnih radova s 
područja historiografije i gospodarstva. 

Beletrističkim prilozima sudjeluju: Vjekoslav Kaleb, Slavko Mihalić, 
Zvonimir Mrkonjić, Jozo Laušić, Tonko Maroević, Drago Ivanišević, 
Antun Šoljan, Tvan Raos i dr. 

U »Kolu« su naročito zapaženi napisi Šime Đodana o gospodarskom 
modelu u socijalizmu i o specifičnim problemima i perspektivama 
Hrvatske u kontekstu Jugoslavije i u svjetskim razmjerima. 

U 7. broju objavljeni su eseji i studije o Miroslavu Krleži (Zlatko 
Posavac, Tonko Maroević, Tomislav Ladan, Igor Mandić, Ante Stamać, 
Branimir Donat, Branko Hećimović, Ante Pedišić), 














U ostalim brojevima zapaženi su ovi prilozi: 






Igor Zidić: Nađrealizam i hrvatsko slikarstvo 
Danilo Pejović: Bilo a nije prošlo 

Lovro Županović: Hrvatska glazba u XVI stoljeću 
Ivo Frangeš: Preradović pjesnik 

Igor Mandić: Petar Preradović 

Tomislav Ladan: Slikovne preobrazbe znakova 
Kruno Krstić: Počeci filozofije u Hrvatskoj 

Petar Selem: Današnje hrvatsko glumište 
Vladimir Košćak: Stjepan Radić 

Branimir Donat: O hrvatskoj prozi 

Vlatko Pavletić: Proza Vladana Desnice 

Jozo Ivičević: Evanđelje po Viktoru Novaku 
Franjo Tuđman: Raspre o uzrocima sloma monarhističke Jugoslavije 

















OSVRTI, PRIKAZI, VIJESTI IZ MATICE HRVATSKE 






Preporučamo Vam da uplatite pretplatu za 1968. godinu u iznosu 
'od svega ND 26,00 (na žiro-račun: 301-1-7097) i time osigurate primitak 
12 brojeva časopisa s više od tisuću stranica, koje bi — objavljene 
u obliku knjige — stajale deset puta više od iznosa pretplate. 







ČITAJTE U IDUĆIM BROJEVIMA »KRITIKE« 


Polemika o Rječniku hrvatskosrpskoga književnog jezika (Lj. Jonke, 
M. Stevanović i dr.) 


Tomislav Ladan: Uvjetne odrednice poratne hrvatske književnosti 
Branimir Donat: Načela tzv. škole zagrebačke stilističke kritike 


Petar Selem: Hrvatsko glumište na rubu potrebnosti 
Nikša Gligo: Glazbena kritika — kuda i kako? 
Duško Car: Korijeni krivnje 


Grgo Gamulin: = Zbiljska dilema socijalizma 


Srećko Lipovčan: Što se krije ispod »jugoslavenstva« Viktora No- 
vaka i »znanstvenosti« Vuka Karadžića? 


Zlatko Posavac: Filozofija krize i traženje puta u obrat 


Trpimir Macan: — Neprihvatljive Petrovićeve teze o nacionalnom 
pitanju u južnoj Hrvatskoj 


OGLEDI, RASPRAVE, RASPRE, OSVRTI, PRIKAZI 











TEMA 2. BROJA 

Velike ideje i mali narodi * Petar Šegedin: 
Smisao borbe malih naroda * Franjo Tudđ- 
man: Velike ideje i borba malih slaven- 
skih naroda za nacionalnu slobodu * Ed- 
vard Kocbek: Razmišljanje o narodnosti 
* Drama tlačitelja i potlačenog. (pišu: Z. 
Mrkonjić i A. Memmi) » Ive Mihovilović: 
Kako su, i kada, veliki dijelili svijet * 
V. Gotovdc: Fragmenti uzaludnog iskustva 
* D. Car: Negacija autohtonosti književnosti 
jugoslavenskih naroda * Ivo Vidan: Provin- 
cijalizacija — a zašto?!? * Marin Franičević: 
Pjesnik 1 komediograf Nikola Nalješković * 
PROSUDBE, RASPRE, OSVRTI, PRIKAZI 


Poštarina plaćena u gotovu * Cijena: 5 ND 


